<header data-type="book">
<h1>審視瑤函</h1>
<dl class="元資料">
<div><dt>作者</dt><dd>傅仁宇</dd></div>
<div><dt>朝代</dt><dd>明</dd></div>
<div><dt>底本</dt><dd>電子文本整理自行政院中醫藥委員會94年文本CM054</dd></div>
</dl>
</header>

<h1>審視瑤函卷首</h1>
<p>前賢醫案</p>
<p>雲麓漫抄云，淮南楊吉老，儒醫也，有富翁子忽病目，視正物皆以為斜，
几案書席之類，排設整齊心更移令斜，自以為正，以至書寫尺牘，
莫不皆然父母甚憂之，久更歷數醫，皆不諳其疾，或以吉老告，遂以子往求治，
既診脉後，令其父先歸，留其子，設樂開宴，酬勸無算，至醉乃罷，扶病者坐轎中，
使人舁之，高下其手，常令傾到，展轉久之，方令登榻而臥，達旦酒醒，遣之歸家，
前日斜視之物，皆理正之，父母躍然而喜，且詢治之之方，吉老云，令嗣無他疾，
醉中嘗臥，閃倒肝之一葉，搭於肺上不能下，故視正物為斜，今復飲之醉，則肺脹，
展轉之間，肝亦垂下矣，藥安能治之哉，富翁厚為之酬。</p>
<p>九靈山房集云，元末四明有呂復，別號滄洲翁，深於醫道，臨川道士蕭雲泉，
眼中視物皆倒植，請治於復，問其因，蕭曰，某嘗大醉，盡吐所飲酒，
熟睡至天明遂得此病，復切其脉，左關浮促，即告之曰，嘗傷酒大吐時，上焦反覆，
致倒其膽腑，故視物皆倒植，此不內外因，而致內傷者也，法當復吐，以正其膽，
遂以藜蘆瓜蒂為麤末，用水煎之，使平旦頓服，以吐為度，吐畢視物如常。</p>
<p>張子和治一年幼子，十餘歲，目赤多淚，眾醫無效，子和見之曰，此子目病，
原為母腹中被驚得之，其父曰，孕時在臨清被兵恐，令服瓜蒂散，加鬱金，
上湧下瀉，各去涎沫數升，人皆笑之曰，兒腹中無病，何以吐瀉如此，至明日，
瞭然爽明。</p>
<p>道山清話云，張子顏少卿，晚年常目光閃閃然，中有白衣人如佛像者，
子顏信之彌謹，乃不食肉，不飲酒，然體瘠而多病矣，一日從汪壽卿求脉，
壽卿一見大驚，不復言，但投以大丸數十，小丸千餘粒，祝曰，十日中服之當盡，
卻以示報，既如期，視所見白衣人變黃，而光無所見矣，乃欲得肉食，又思飲酒，
又明日，黃亦不見，覺氣體異他日矣，乃詣壽卿以告，壽卿曰，吾固知矣，
公脾初受病，為肺所乘，心、脾之母也，公既多疑，心氣不固，自然有所覩，
吾以大丸實其脾，丸補其心，肺為脾之子，既不能勝其母，其病自愈也。</p>
<p>北夢瑣言曰，有少年苦眩運眼花，常見一鏡子，趙節診之曰，來晨以魚鱠奉候，
及期延於內，從容久饑，候客退方得攀接，俄而桌上施一甌芥醋，更無他味，
少年饑甚，聞芥醋香，徑啜之，逡巡再啜，遂覺胸中豁然，鏡影消無，卿曰，
郎君喫眼前魚鱠太多，無芥醋不快，又魚鱗在胸中，所以眼花，故權誑而愈其症也。</p>
<p>丹谿治一老人，病目暴不見物，他無所苦，起坐飲食如故，此大虛證也，
急煎人參膏二觔，服二日，目方見，一醫與青礞石藥，朱曰，今夜死矣，
不悟此病得之氣大虛，不救其虛，而反用礞石，不出此夜必死，果至半夜死。</p>
<p>一少年早起，忽視物不見，熟臥片時，略見而不明，食減甚倦，脉緩大，
重按散而無力，意其受濕所致，詢之果臥濕地半月，遂用蒼朮、白朮、茯苓、黃芪、
陳皮，少佐附子，二十劑而安。</p>
<p>汪石山治一婦，年踰四十，兩目昏昧，咳嗽頭疼似鳴，若過饑益甚，醫治以眼科藥，
反劇，脉皆細弱，脾脉尤近乎弱，曰脾虛也，五臟六腑之精，皆稟受於脾，
上貫於目，脾虛不能輸運臟腑精微歸明於目，故目昏腦嗚頭痛之候出矣，
脾虛則肺金失養，故咳嗽形焉，醫不補脾養血，妄以苦寒治眼，是謂治標不治本也，
遂用參芪各錢半，麥門冬、貝母各一錢，歸身八分，陳皮、川芎各七分，升麻柴胡、
甘草各五分而安。</p>
<p>薛立齋治一男子，日晡兩目緊澀，服黃蘗、知母之類反劇，更加便血，
此脾傷不能統血輸榮于目然也，遂用補中益氣湯送下六咪丸而安。</p>
<p>給事張禹功，目赤不明，服驅風散熱之劑，反畏明重聽，脉大而虛，此由心勞迥度，
思慮傷脾，蓋心則不能生血，脾傷則不能運輸，精敗於目也，用補中益氣湯，
加茯神、酸棗仁、山藥、山茱萸、遼五味而安，後自攝不謹、復作益甚，
用十全大補湯加前藥而復愈。</p>
<p>王海藏治一女，形肥年將笄，時患目，或一月或兩月一發，每發則紅腫，
如此者三年，服祛風熱藥，左目反生頑翳，從銳眥起遮瞳人，右目亦生翳，
自下而上，潔古云，從外走內者少陽也，從下而走上者陽明也，
此少陽陽明二經有積滯也，六脉短滑而實，輕取則短澀，遂用溫白丸，減川芎、
附子三分之二，倍加膽草、黃連下之，服如東垣痞積丸法，初服二丸，每日加一丸，
如至大便利，則每日減一丸，復從二丸加起，忽一日瀉下黑血塊，如黑豆大而硬，
自此漸愈，翳膜盡去。</p>
<p>攖寧生治一人，過食醋蒜豬肉煎餅，後復飲酒大醉，臥於煖坑，次日瞳神散大，
視無定，以小為大，以大為小，行步踏空，百治不效，予曰，瞳子散大，
由食辛熱太過然也，蓋辛主散，熱助火，辛熱乘於腦中，故睛散，
睛散則視物無的也，遂用芩連諸寒之藥為君，歸芎諸甘辛為臣，五味子酸為佐，
人參、甘草、天冬、地骨皮為使，柴胡為肝竅之引，百劑而安。</p>
<p>一婦人目翳綠色，從下而上，病自陽明來，綠非正色，殆肺合腎而為病，
猶畫家以黑調白，合成諦之象，乃用瀉肺腎之藥，而以入陽明之藥為引使。</p>
<p>唐高宗常苦頭重，目不能視，召侍醫秦鳴鶴診之，請刺頭出血可愈，
太后不欲上疾愈，怒曰，此可斬也，乃欲於天子頭刺血，上曰，但刺之，未必不佳，
乃刺二穴，上曰，吾目似明矣，后舉手加額曰，天賜也，自負綵緞百匹，以賜鳴鶴。</p>
<p>安慶趙君玉，目暴赤腫，點洗不退，偶思戴人有云，凡病在上者，皆宜吐之，
乃以茶調散湧之，一湧而目愈，君玉歎曰，法之妙其迅如此，乃知法不遠人，
人自遠法也。</p>
<p>孫真人在仁廟朝，治衛才人患眼疼，眾醫不能療，或用涼藥，或用補藥，
加之藏府不安，上召孫，孫曰，臣非眼科，乞不全責於臣，降旨有功無過，
孫乃診之，肝脉弦滑，非壅熱也，乃才人年少時人壯血盛，肝血併不相通，
遂問宮人，宮人云，月經已二月不通矣，遂用通經藥，經即通，不日疾愈矣，
上賜孫三十萬緡，宮人謠曰，神醫不來，雙睛難開。</p>
<p>許學士云，荀牧仲嘗謂予曰，有人視一物為兩，醫作肝氣盛，故一見為二，
服瀉肝藥皆不驗，此何疾也，予曰，孫真人曰，靈樞有云，目之系上屬於腦，
後出於項中，邪中於頭目，乘目之虛，其入深，則隨目系入於腦，入於腦則轉，
轉則目系急，急則目眩以轉，邪中其精，所中不相比也，則精散，精散則視歧，
故見兩物也，令服驅風入腦藥得愈。</p>
<p>丹霞朱僧氏代章宗出家，既病三陽畜熱，常居靜室，不敢見明，明則頭疼如錐，
每置水於頂上，不能解其熱，歷諸醫莫能辨其病，後治之七日而愈，
其法用汗吐下三法而已，後用涼物清鎮之，平復如故。</p>
<p>一女子年十四歲，因恚怒，先月經不通，寒熱脅痛，後兩目生翳，青綠色從外至內，
予謂寒熱脅痛，足厥陰之症也，翳從外眥起，足少陽之風證，左關脉弦數，
按之而濇，肝經風熱，兼血滯也，遂以加味逍遙散，加防風、龍膽草，四服，
而寒熱脅痛頓減，用六味丸，月餘而翳消。</p>
<p>一婦人患偏頭痛五七年，大便結燥，兩目赤腫眩運，世之頭風藥，無不服，
其頭上針艾數千百矣，一日戴人診其脉，急數而有力，風熱之甚也，此頭角痛，
是三焦相火之經，乃陽明燥金勝也，燥金勝乘肝，則肝氣鬱，肝氣鬱則氣血壅，
氣血壅則上下不通，故燥結於裏，尋至失明，治以大承氣湯，令河水煎二兩，
加芒硝一兩，煎成，頓令分三次服，下泄如湯二十餘行，次服七宣丸、
神功丸以潤之，波菱葵菜、豬羊血以滑之，三劑之外目豁然，首輕，燥澤結釋而愈。</p>
<p>樓全善治男子，每夜至目珠連眉稜骨痛，頭亦半邊腫痛，以黃連膏等寒涼點之，
益疼，諸藥不效，灸厥陰少陰，痛隨止，半月後又作，又灸又止，月餘，
遂用夏枯草、香附子各二兩，甘草四錢，共為末，每食後茶清調服錢半，
下咽疼即減半，七日痊癒。</p>
<p>子和嘗自病目，或腫或赤，羞明癮澀，百餘日不愈，忽眼科張仲安云，宜刺上星、
百會、攢竹、絲竹空諸穴上血出，又以草莖內兩鼻中出血，約升許，來日愈大半，
三日平復如故，此則血實宜破之之法也。</p>
<p>禹錫云，向有崔承元為官時，治一人死罪，因囚久乃活而出之，後囚病目數年，
服藥全愈，以別恙而終，一日，崔目忽病內障，苦極，喪明逾年，嘗自歎自，
囚家遂以黃連羊肝丸告，崔乃依合，服不數月，其眼復明，因傳於世。</p>
<p>晉范寧嘗苦目痛，就張湛求方，湛戲之曰，古方宋陽子少得其術，以授魯東門伯，
次授左丘明，遂世世相傳，以及漢杜子夏，晉左太冲，凡此諸賢，並有目疾，
得此方云，省讀書一，減思慮二，專視內三，簡外觀四，早起晚五，夜早眠六，
丸六物，熬以神火，下以氣節，蘊於胸中，七日，然後納諸方寸，修之一時，
近能數其目睫，遠能視箠之餘，長服不已，非但明目，且亦延年，審如是而行，
不可謂之嘲戲，亦奇方也。</p>
<p>動功六字延壽訣。</p>
<p>春噓明目本持肝，夏至呵心火自閑，秋呬定知金肺潤，冬吹惟要坎中安，
三焦嘻卻除煩熱，四季長呼脾化創飡，切忌出聲聞口耳，其功尤甚保神丹。</p>
<p>心呵頂上連叉手。（舉手則呵反手則吸）</p>
<p>呵則通於心，去心家一切熱氣，或上攻眼目，或面色紅，舌上瘡，或口瘡，
故心為一身五官之主，發號施令，能使五官，故上古恬澹虛無，真氣從之，
精神內守，病安從來，良以志閒而少欲，心安而不懼，形勞而不倦也，
秋冬時當煖其湧泉，不傷於心君，素書云，足寒傷心是也，澄其心則神自清，
火自降，是火降由于神之清也，心通舌，為舌之官，舌乃心之苗，為神之舍，
又為血之海，故血少則心神恍惚，夢寐不寧也，冬面紅受剋，故鹽多傷心血，
冬七十二日，省鹽增苦，以養其心也。</p>
<p>肝若噓時目睜睛。</p>
<p>噓則通肝，去肝家一切熱聚之氣，故膽生於肝，而膽氣不清，因肝之積熱，
故上攻眼目，大噓三十噓，一補一瀉，則眼增光，不生眼眵，故目通肝，
肝乃魂之宅，夜睡眼閉，則魂歸宅，肝為目之官，秋面青受剋，辛多傷肝，
秋七十二日，省辛增酸，以養肝氣。</p>
<p>腎吹抱取膝頭平。</p>
<p>吹則通腎，去腎中一切虛熱之氣，或目昏耳聾，補瀉得宜，則腎氣自調矣，
故腎通耳，為耳之官，耳聽走精，不可聽於淫聲，大吹三十吹，熱擦腎堂，
熱擦腎堂，四季十八日，面黑受剋，甘多傷腎，故季月各十八日，省甘增鹽，
以養腎氣。</p>
<p>肺病四氣手雙擎</p>
<p>呬則通肺，去肺一家一切所積之氣，或感風寒咳嗽，或鼻流涕，或鼻熱生瘡，
大呬幾呬，一補一瀉，則肺氣自然升降，肺為心之華蓋，最好清，
故肺清則不生疾也，肺通鼻，為鼻之官，肺為魄之舍也，夏面白則受剋，苦屬火，
肺屬金，夏七十二日，省苦增辛，以養肺氣。</p>
<p>脾病呼時須撮口。</p>
<p>呼則通脾，去脾家一切濁氣，故口臭四肢生瘡，或面黃脾家有積，或食冷物，
積聚不能化，故脾為倉廩之官，又為血之用，故飲食不調，則不生血，
四肢不動則脾困，故夜則少食，睡時脾不動，以致宿食，則病生矣，脾四季之官，
為意之宅，故意不可以妄動，動則浩然之氣不能清也，春面黃則受剋，春七十二日，
省酸增一，以養脾氣。</p>
<p>三焦客熱臥嘻嘻。</p>
<p>嘻則通膽，去膽中一切客熱之氣，故臥時常嘻，能去一身之客熱，補瀉得當，
膽氣自清，目不生眵，膽怕熱，四時飲，食熱者少食，上膈無積，使膽氣清爽也。</p>
<p>經云，瞳子眼黑法於陰，白眼赤脉法於陽，故陰陽合轉而睛明，此則眼具陰陽也。</p>
<p>又曰，五臟六腑之精氣，皆上注於目，而為之睛，睛之窠為眼，骨之精為瞳子，
筋之精為黑眼，血之精為絡，其窠氣之精為白眼，肌肉之精為約束，
裹擷筋骨氣血之精，而與脉并為系，上屬於腦，後出於項中，此則眼具五臟六腑也，
後世五輪八廓之說，蓋本諸此，臟腑主目有二，一曰肝，經云，東方青色，
入通於肝，開竅於目竅於目，藏精於肝，又云，人臥血歸於肝，肝受血而能視，
又云，肝氣通於目，肝和則目能辨五色矣，二曰心，經云，心合脉，
諸脉皆屬於目是也，至東垣又推之而及於脾，如下文所云，東垣曰，五臟生篇云，
諸脉皆屬於目，目得血而能視，鍼經九卷，大惑論云，心事煩冗，飲食失節，
勞役過度，故脾胃虛弱，心火太盛，則百脉沸騰，血脉逆行，邪害空竅，
如天明則日月不明也，夫五臟六腑之精氣，皆稟受於脾土，而上貫於目，
脾者諸陰之首也，目者血氣之宗也，故脾虛則五臟之精氣皆失所司，
不能歸明於目矣，心者君火也，主人之神，宜靜而安，相火代行其令，
相火者胞絡也，主百脉，皆榮於目，既勞役運動，勢乃妄行，及陰邪氣并，
損其血脉，諸病生焉，凡醫者不理脾胃，及養血安神，治標不治本，不明正理也。</p>
<p>張子和曰，聖人雖言目得血而能視，然血亦有太過不及也，太過則目壅塞而發痛，
不及則目耗竭而失明，故少年之人太過多，老年之人不及多，但年老之人，
其間猶有太過者，不可不察也，夫目之內眥，太陽經之所起，血多氣少，目之銳眥，
少陽經也，血少氣多，目之上綱，太陽經也，亦血多氣少，目之下綱，陽明經也，
血氣俱多，然陽明經起於兩目旁交頞之中，與太陽少陽，俱會於目，惟足厥陰經，
連於目系而已，故血太過者，太陽陽明之實也，血不及者，厥陰之虛也，故出血者，
宜太陽陽明，蓋此二經血多故也，少陽一經不宜，血少故也，刺太陽弓陽明出血，
則目愈明，刺少陽出血，則目愈昏，要知無使太過不及，以養血脉而，
凡血太多則濫，太少則枯，人熱則血行疾而多，寒則血行遲而少，此常理也，
目者肝之外候也，肝藏血，在五行屬木，雖木之為物，太茂則蔽密，太衰則枯瘁矣，
夫目五輪，乃五臟六腑之精華，宗脉之所聚，其白睛屬肺金，肉輪屬脾土，
赤脉屬心火，黑水神光屬腎水，兼屬肝木，此世俗知之矣，及有目疾，
則不知病之理，豈知目不因火則不病，何以言之，白輪變赤，火乘肺也，肉輪赤，
腫，火乘脾也，黑水神光被翳，火乘肝與腎也赤脉貫目，火益熾也，能治火者，
一句可了，故內經云，熱勝則腫，凡目暴赤腫痛，羞明癮澀，淚出不止，
暴寒目瞞者，皆太熱之所為也，今列五輪所屬，八廓主病，以令施治者指南焉。</p>
<p>五輪歌括</p>
<p>肝有風輪是木形，肉輪屬土是脾經，水輪腎水瞳神也，肺屬金方號氣輪，
兩眥血輪心屬火，五輪原屬五行分，能知生剋分虛實，燮理陰陽血氣平。</p>
<p>五臟主病</p>
<p>勞神赤澀心家損，恚怨多傷肝氣衰，寒暑不調傷臟腑，色慾無時致腎虛，
饑飽不勻傷脾胃，風邪觸犯可推詳，腸中熱結緣何故，解熱須將虛實量，
盛時眼內熱火煎，熱時白翳眼中連，衰時眼淚頻頻下，迎風淚下又頭旋。</p>
<p>八廓歌括</p>
<p>乾肺大腸傳送廓，坎腎膀胱津液場，命門上焦會陰艮，膽肝清淨震之方，
肝絡中焦巽養化，小腸離火心胞陽，腎絡下焦關泉兌，坤脾水穀胃為強，
合冲生剋分虛實，對症投醫病始康。</p>
<p>八廓主病</p>
<p>傳送原因是本經，肺家壅滯熱傷睛，大腸若順應須治，閉塞之時翳相侵，
視物如看雲霧多，抬頭怕日病如何，急宜補腎禁房室，免得昏矇不可過，
視物依稀似霧中，時時手拭兩睛瞳，要知冷淚頻頻出，此是肝虛膽氣攻，
小腸腑屬關泉廓，受病先從心裏傳，兩角俱赤心癢痛，但調經脉自然痊，
昏矇眼疾豈無由，酒色過時更帶憂，莫道睛昏無大故，那堪障霧裹雙眸，
內抱真陽是命門，眼前花發色難分，不能補腎腎調虛氣，睛瞳縱橫似有根，
飲食相傷在胃中，更加積熱兩相攻，瞼胞漸腫睛生赤，不解中宮熱不通，</p>
<p>膀胱屬水腎為天，冷淚相形本臟愆，赤脉縱橫輪廓內，不逢妙手豈能痊。</p>
<p>臟腑表裏三陰三陽輪廓貫通</p>
<p>手少陰心經、足少陰腎經、手太陰肺經、足太陰脾經、手厥陰命門、足厥陰肝經、
手少陽三焦、足少陽膽經、手太陽小腸、足太陽膀胱、手陽明太腸、足陽明胃經、
三焦與心胞絡為表裏。</p>
<p>按目（附命門）目者，肝之官也，（脉色）東方生風，在竅為目，
其精陽氣上走於目而為睛，（藏象）敷和之紀，其主目，（運氣）</p>
<p>足太陽脉通項入腦者，正屬目本，名眼系，陰蹻陽蹻，陰陽相交，陽出陰，陰出陽，
交於目銳眥，陽氣盛則瞋目，陰氣勝則瞑目，（俱鍼刺）蹻脉屬目內眥，氣不營，
則目不合，任脉入目，督脉與太陽起於目內眥，其少腹直上者，上繫兩目之下，
足太陽入於目內眥，足太陽之筋，支者為目上綱，足陽明之筋，上合於太陽，
為目下綱，足少陽之筋，支者結於目眥為外維，足陽明還繫目系，足少陽起目銳眥，
至銳眥後手太陽至目銳眥，支者至目內眥，手少陽至目銳眥，手少陰繫目系，
足厥陰連目系，手少陰合目內眥，足少陽繫目系，合少陽於外眥，平旦陰盡，
陽氣出於目，目張則氣上行於頭，夜則氣行於陰，
而復合於目（俱經絡）目者心之使也，目者五臟六腑之精也，營衛魂魄之所常營也，
神氣之所生也，五臟六腑之津液，盡上升滲於目，（俱疾病）命門太陽結於命門，
命門者目也。（亦經絡）</p>
<p>逐年六氣總論</p>
<p>復慧子曰，天有四時，歲有六氣，此即外因是也，四時者，春夏秋冬也，六氣者，
風寒暑濕燥火也，且初之氣，自年十二月大寒節起，至立春雨水驚蟄前終止，
乃厥陰風水用事，二之氣，自二月春分節起，至清明穀雨立夏終止，
乃少陰君火用事，三之氣，自四月小滿節起，至芒種夏至小暑終止，
乃少陽相火用事，四之氣，自六月大暑節起，至立秋處暑白露終止，
乃太陰濕土用事，五之氣，八月秋分節起，至寒露霜降立冬終止，乃陽明燥金用事，
六之氣，自十月小雪節起，至大雪冬至小寒終止，乃太陽寒水用事，春溫夏熱，
秋涼冬寒，四時序而六氣請，病安生焉，過則為災，未有不致目病者，
至於細分六氣，已詳列於後之諸卷中矣。</p>

<h1>審視瑤函卷一</h1>
<p>五輪所屬論</p>
<p>夫目有五輪，屬乎五臟，五輪者，皆五臟之精華所發，名之曰輪，其像如車輪圓轉，
運動之意也，上下眼胞，屬乎脾土，應中央，戊己辰戌丑未也，脾主肉，故曰肉輪，
脾土主乎運動，磨化水穀，外應目之兩胞，動靜相應，開則萬用，如陽動欠發生，
閉則萬寂，如陰靜之收歛，象土能藏萬物而主靜，故脾一合，則萬有寂然而思睡，
藏納歸靜之應也，目又有兩銳，角為目大小眥，屬心火，應南，方，丙丁巳午也，
心主血，故曰血輪，人臟有大小二心，故目眥亦有大小二輪之別，其內白睛，
則屬肺金，應西方，庚辛申酉也，金為五行中之最堅，故白睛亦堅於四輪，肺主氣，
故曰氣輪，白睛內之青睛，則屬肝木，應東方，甲乙寅卯也，木在四時為春，
春生萬卉，其色青瑩，目能鑒視，故目為肝木之竅，肝木主風，故曰風輪，
青睛之內一點黑瑩者，則為瞳神，屬乎腎水，應北方，壬癸亥子也，腎主水，
故曰水輪，五輪之中，四輪不能視物，惟水輪普照無遺，神妙莫測，乃先天之精液，
肇始之元靈，人身之至寶，猶夫天之日月也，是以人之瞳神損者，不能治矣。</p>
<p>八廓所屬論</p>
<p>夫八廓應乎八卦，脉絡經緯於腦，貫通臟腑，以達血氣，往來滋養於目，
廓者如城廓之謂，各有門路往來，即匡廓衛禦之意也，故乾居西北，絡通大腸之腑，
臟屬於肺，肺與大腸相為臟腑，上連清純，下輸糟粕，為傳送之官，故曰傳送廓，
坎正北方，絡通膀胱之腑，臟屬於腎，腎與膀胱相為臟腑，主水之化源，以輪津液，
故曰津液廓，艮位東北，絡通三焦，臟配命門，命門與三焦相為臟腑，會合諸陰，
分輸百脉，故曰會陰廓，震正東方，絡通膽之腑，臟屬於肝，肝膽相為臟腑，
皆主清凈，不受穢濁，故曰清凈廓，巽位東南，絡通中焦之腑，臟配心胞，
心胞與中焦相為臟腑，胞絡營血，以滋養中焦，分氣以化生，故曰養化廓，
離屬正南，絡通小腸之腑，臟屬於心，心與小腸相為臟腑，為諸陰受盛之胞，
故曰胞陽廓，坤位西南，絡通於胃之腑，臟屬於脾，脾胃相為臟腑，
土納水穀以養生，故曰水穀廓，兌正西方，絡通下焦之腑，臟配腎絡，
腎與下焦相為臟腑，關主陰精化生之源，故曰關泉廓，臟腑之相配，
古聖內經已有定法，而三焦獨重肝腎二絡者，此目之配法，蓋目專竅於肝，
而主於腎，故有二絡之專主也，左目屬陽，陽道順行，故廓之經絡法象，亦以順行，
右目屬陰，陰道逆行，故廓之經絡法象，亦以逆行，察乎二目兩眥之分，
則昭然可明陰陽順逆之道矣。</p>
<p>五輪不可忽論</p>
<p>夫目之有輪，各應乎臟，臟有所病，必現於輪，勢必然也，肝有病則發於風輪，
肺有病則發於氣輪，心有病則發於血輪，腎有病則發於水輪，脾有病則發於肉輪，
此五輪之易知者，木青金白水黑火赤土黃，此五色之易知者，輪也色也，
已灼然而現證，醫猶不知為目病之驗，又況亢則乘，勝則侮，併病合病，自病傳病，
生剋制化，變通之妙，豈能知之乎，大約輪標也，臟本也，輪之有證，
由臟之不平所致，未有標現證，而本不病者，今不知輪之證，則不知乎臟矣，
夫輪臟相應，既不知輪，則是標本俱不明，標本既不明，何以知孰宜緩，孰宜急，
而能治人之疾哉，間有知輪臟標本，而不知其中生此剋此，自病傳病，
或併或合之不同，則乘侮制化變通之妙，又不能知，又有知標本緩急自傳併合等症，
而又不知人之強者弱者，在血在氣，所受所與，當補當瀉之不同，
則順逆反正攻守之治，必不能知，如此之醫，豈能治人之疾乎，是患目者多，
而治目者少，咎無良方，而嗟華佗之不再生，陋矣，佗即再生，
而人不能精明佗之道耳。</p>
<p>勿以八廓為無用論</p>
<p>五輪為病，間有知者，至於八廓之病，位且不知，況欲求其知經絡之妙用，
乎故古人云，經絡不明，盲子夜行，夫八廓之經絡，乃驗病之要領，業斯道者，
豈可忽哉，蓋驗廓之病，與輪不同，輪以通部形色為證，
而廓惟以輪上血脉絲絡為憑，或粗細連斷，或亂直赤紫，起於何位，侵犯何部，
以辨何臟何腑之受病，淺深輕重，血氣虛實，衰旺邪正之不同，察其自病傳病，
經絡之生剋逆順而調治之耳，人有謂此八廓如三焦之有名無實，以為無用者，
此謬之甚者也，愚觀內經，黃帝少俞，論士勇怯，言勇士剛急，三焦肉橫，
怯士柔緩，三焦肉縱，夫肉則有狀，此難經之頗誤也，今八廓有位有形，
故如三焦之比，八廓絲絡，比之三焦更為有據，三焦雖然有據，三焦在內而不見，
尚有鬲上鬲下之分，八廓則明見於外，病發則有絲絡之可驗者，安得謂為無用哉。</p>
<p>目為至寶論</p>
<p>大哉目之為體，乃先天之空竅，肇始之元明，經絡之精華，榮衛之膏液，
故有金珠玉液之稱，幽戶神門之號，究其源，實陰陽蘊氣之始，二五凝精之際，
神哉空竅，列分左右，妙合先天，大玄既備，神物漸凝，精明其聚，普照無窮，
稽諸古論，則曰，肺之精騰，結而為氣輪，肝之精騰，結而為風輪，心之精騰，
結而為血輪，脾之精騰，結而為肉輪，腎之精騰，結而為水輪，氣輪丈，白睛是也，
內應乎肺，肺為幕蓋，部位至，高主氣之升降，少有怫鬱，諸病生焉，血隨氣行，
氣若怫鬱，金受火剋而亡血，血亡則病變不測，金包在水外，水來剋金，
故氣輪先赤，金又剋木，是以其病漸及於風輪也，金色宜白，故白而光澤者順也，
風輪者，白睛內之青睛是也，內應乎肝，肝在時為春，春生萬卉，而肝開竅於目，
肝木主風，故曰風輪，此輪清脆，內包膏汁，有涵養瞳神之功，其色宜青，
故青瑩者順也，目有黃濁者，乃濕熱之害，惟小兒之色最正，及長，食乎厚味，
則瀉其氣，而色亦異矣，血輪者，兩目角大小紅眥是也，內應於心，心主血，
故曰血輪，夫火在目為神光，火衰則有昏瞑之患，火盛則有焚燥之殃，雖有兩心，
而無正輪，心君主也，通於大眥，故大眥赤者，實火也，命門為小心，
小心者相火也，相火行君之令，通於小眥，小眥赤者，虛火也，若心君之主拱默，
則相火自然清寧矣，火色宜赤，惟紅活為順也，肉輪者，脾土是也，脾主肉，
故曰肉輪，夫土為五行之主，故四輪皆脾之包含，土性主靜，其色宜黃，得血為潤，
故黃澤為順也，華侘云，目形類丸，瞳神居中而獨前，如日月之麗東南，
而晦西北也，內有大絡者五，乃心肝脾肺腎，各主一絡，中絡者六，
膀胱大小腸三焦膽包絡，各主一絡，外有旁枝細絡，莫知其數，皆懸貫於腦，
下達臟腑，通乎血氣往來以滋於目，故凡病發，則目中有形色，
絲絡一一顯見而可驗，方知何臟何腑之受病，外有二竅，以通其氣，內包諸液，
液出則為淚，中有神膏、神水、神光，真血、真氣、真精，皆滋目之液也，神膏者，
目內包涵之膏液，膏液如破，則墨稠水出是也，此膏由膽中潤精汁，升發於上，
積而成者，方能涵養瞳神，此膏一衰，則瞳神有損，神水者，由三焦而發源，
先天真一之氣所化，在目之內，雖不可見，若被物觸損傷，則見黑膏之外，
有似稠痰出者是也，即目上潤澤之水，水衰則有火盛燥暴之患，
水竭則有目輪大小之疾，耗澀則有昏眇之危，虧者多，盈者少，是以世無全精之目，
神光者，謂目中自然能視之精華也，夫神光原於命門，通於膽，發於心，
皆火之用事，神之在人也大矣，在足能行，在手能握，在舌能言，在鼻能嗅，
在耳能聽，在目能見，有莫知其所以然而然者，夫神源舍乎心，故發於心焉，
神如遊龍，變化不測，人能靜之，抱元守一，豈獨目之無病哉，真血者，
即肝中升運於目，輕清之血，乃滋目經絡之血也，此血非比肌肉間混濁易行之血，
因其輕清上升於高而難得，故謂之真也，真氣者，即目經絡中往來生用之氣，
乃先天真一發生之元陽也，大宜和暢，少有鬱滯，諸病生焉，真精者，
乃先後二天元氣所化之精汁，先起於腎，次施於膽，而後及乎瞳神也，此凡此數者，
一有所損，目病生矣，大概目圓而長，外有堅殼數重，中則清脆，
內包黑稠神膏一函，膏外則白稠神水，水以滋膏，水外則皆血，血以滋水，
膏中一點黑瑩，乃是腎膽所聚之精華，惟此一點燭照鑒視，空闊無窮者，是曰瞳神，
此水輪也，其妙有三，膽汁腎氣心神也，五輪之中，四輪不能視物，
惟瞳神乃照物者，風輪則有包衛含養之功，故凡風輪有損，瞳神不久留矣，
此即唇亡齒寒，輔車相依之意也，或曰，瞳神水乎，氣乎，血乎，膏乎，曰非血，
非氣，非水，非膏，乃先天之氣所生，後天之氣所成，陰陽之妙蘊，水火之精華，
血養水，水養膏，膏護瞳神，氣為運用，神則維持，喻以日月，其理相同，
而午前則小，午後則大，亦隨天地陰陽之運用也，大抵目竅於肝，生於腎，用於心，
潤於肺，藏於脾，有大有小，有圓有長，皆由人稟受之異也，
男子右目不如左目之精華，女子左目不如右目之光彩，此各得其陰陽之定理也，
然賢愚佞直，剛柔壽夭，皆驗目而知之，物之絲髮別可以辨，物之毫忽輕重可以定，
遇物即知，遠射無遺，豈不為神哉之至寶，乎故古人曰，天無二曜，一物無所生，
人無兩目，一物無所見，誠哉是言也，思之甚可驚畏，夫人之精血有限，
豈可妄自斵喪真元，一旦疾成始悔，究其因皆從耽酒戀色，嗜欲無窮，或痰火頭風，
哭泣太傷，思慮過度，風沙烟障，不知避戒，竭視勞瞻，而不知養息，或五味四氣，
六慾七情，不節之所致也，由微至著，而人不知省，及疾已成矣，
仍仗血氣之盛而不醫，或泥巫禱靈而不治，遂成痼疾，悔悵無由，雖有金谷之富，
臺鼎之榮，即盧扁復生，亦不能療，吁嗟，堂堂之軀，同於木之偶耳，經云，
欲無其患，先制其微，蓋言疾之初起，即當療治也，制之之法豈獨藥哉，
內則清心寡慾，外則惜視緘光，蓋心清則火息，慾寡則水生，惜視則目不勞，
緘光則膏常潤，臟腑之疾不起，眼目之患即不生，何目疾之有哉，孔子曰，
目不視邪色，戒顏子曰，非禮勿視，皆所以正其視，養心神也，而孟夫子亦曰，
胸中不正，則眸子眊焉，又曰，物交物，則引之而已矣，豈非目由心之所使，
心為目之所誘乎，故老子又曰，含眼光，緘真氣，還真子曰，目不著於物，
則心無所用，心無所用，則神不馳，神不馳兮心自固，豈非心不正，由目之妄視乎，
故古之聖賢，保之有方，守之有道，緘舌含光，清心塞聽，以養天真，則存德養身，
不但目之無病，而壽亦延紀矣。</p>
<p>開導之後宜補論</p>
<p>夫有之有血，為養目之源，充和則有發生長養之功，而目不病，少有虧滯，
目病生矣，猶水為生物之澤，雨露中和，則滋生之得宜，而草木秀，亢旱淫潦，
則草木壞矣，皆一氣之失中使然也，是故天之正氣不和，則陰陽偏盛，旱潦乘之，
水之盈虧不一，物之秀槁不齊，雨暘失時，而為物之害也，譬之山崩水湧，
滂沛妄行，不循河道而流，不得已而疏塞決隄，以泄其泛濫，使無渰溢害物之患，
人之六氣不和，水火乖違，淫亢乘之，血之衰旺不一，氣之升降不齊，榮衛生調，
而為人害也，蓋由其陰虛火盛，炎熾錯亂，不遵經絡而來，鬱滯不能通暢，
不得已而開滯導鬱，以泄其瘀，使無脹潰損目之害，其理與戰法同，
而開導之要穴有六，謂迎香，內脾，上星，耳際，左右太陽穴也，內脾，
乃破賊正隊之前鋒也，其功雖遲，漸可收而平順，兩太陽，擊其左右翼也，
其功次之，上星，絕其糧道也，迎香，攻賊之巢穴也，成功雖速，乘險而征也，
耳際，乃擊其遊騎耳，道遠功卑，智者所不取，此六穴者，皆拯危之良術，
挫敵之要機，與其閉門捉賊，不若開門待去之一法也，夫盜人豈所欲遇乎，
倘不幸而遇之，若盜寡而勢弱，我強而勢盛，賊成擒矣，設或群盜猖獗，
又不若開門逐之為愈也，資財雖損，竭力經營，猶可補其損也，若一閉門，
必有激變焚殺之勢，目人豈所欲患乎，倘不幸而患之，病淺而邪不勝者，
攻其內而邪自退，目自明矣，若六陽熾盛，不若開導以通之，則膏液雖損，
隨以藥補之，猶無損也，不然，火邪瘀滯之極，目必有潰爛枯凸之害，雖然，
但開導之一法，其中有利害二者存焉，有大功於目，而人不知，有隱禍於目，
而人亦不知，若論其摧鋒挫銳，拯禍勘亂，則其功之大者也，至於耗液傷膏，
弱光華而損滋生，又其禍之隱者也，醫人若能識病之輕重，察病之虛實，
宜開導而開導之，既導之後，隨即補之，使病目者，氣血無傷害之弊，
庶可稱通權達變之良醫矣。</p>
<p>眼不醫必瞎辯論</p>
<p>世俗俚言，有眼不醫不瞎之說，而愚人往往信之，蒙其害者亦多矣，夫神農嘗百藥，
慮生民之病夭，華佗立眼科，憂後世之盲瞽，有是病必有是藥，藥而猶難於即愈，
未有不藥而愈者也，夫人疾病，皆由不能愛養真元，及至斵喪之後，邪氣乘虛而入，
一旦疾發，而又不能調治，反惑於愚人之言，豈愛身之人哉，譬如火發而不急救，
委之於數者，夫不救有不盡焚者乎，救之少遲，僅免其半，倘不救未有全不焚者，
患目者，治之少遲，即醫治雖無全功，亦可以免枯凸之害，豈有不醫不瞎之理乎，
發此言者，皆係愚人之疾，陷於沉疴之地，其立心也不仁，聽此言者，
亦謂愚而不智甚矣，蓋眼不醫不瞎者，乃眼不醫必瞎也，不必二字，音語相近之誤，
且目為竅至高，火性上炎，最易從竅而出，脉道幽深，經絡微細，少犯禁戒，
則必患之，且今人能知保護者少，損耗者多，是目之感病最易，而治之則難，
故深言警惕之曰，眼不醫必瞎，必之一字意最重，實欲使人防微杜漸之意也，
謂人目病若不早醫，病必日深，而眼必瞎矣，此理之最易明，智者不待辨而自知也，
其曰不醫不瞎者，愚人之妄言也，安可聽諸。</p>
<p>點服之藥各有不同問答論</p>
<p>問曰，點服之治，俱各不同，有點而不服藥者，有服藥而不點者，有點服並行者，
何謂乎，曰病有內外，治各不同，內疾已成，外症若無，不必點之，點之無益，
惟以服藥內治為主，若外有紅絲赤脉，如係初發，不過微邪，邪退之後，又為餘邪，
點固可消，服藥夾攻猶愈，倘內病始發，而不服藥內治，只泥外點者，
不惟徒點無益，恐反激發其邪，必生變證之害，若內病既成，外症又見，
必須內外並治，故宜點服俱行，但人之性，愚拗不同，有執己之偏性，
喜於服藥而惡點者，有喜於點而惡服者，是皆見之偏也，殊不知內病既發，
非服藥不除，古云，止其流者，莫若塞其源，伐其枝者，莫若治其根，揚湯止沸，
不如龜底抽薪，此皆治本之謂也，若內有病，不服藥而愈者，吾未之信也，
至於外若有翳，不點不去，古云，物穢當洗，鏡暗須磨，脂膏之釜，不經滌洗，
焉能潔淨，此皆治標之謂也，若外障既成，不點而退者，吾亦未之信也，
凡內障不服藥而點者，反激其火，耗散氣血，徒損無益，反生變症，
又有內病成而外症無形，雖亦服藥，而又加之以點，此恐點之反生他變，
至於外症有翳，單服藥而不點，如病初起，浮嫩不定之翳，服藥亦或可退，
若翳已結成者，服藥雖不發不長，但恐不點，翳必難除，必須內外兼治，兩盡其妙，
庶病可愈矣，故曰，伐標兼治本，伐本兼治標，治內失外是為愚，治外失內是為癡，
內外兼治，是為良醫。</p>
<p>用片腦得效後宜少用勿用論</p>
<p>有病目者問曰，片腦之功，治目何多，予聞而晒之曰，君知其功，亦知其害乎，
病者愕然曰，世之人，由稚及老，雖愚夫愚婦，皆知片腦為治眼之藥，
眼科無不以此為先，今君獨言害者何也，莫非駭俗乎，曰予非穿鑿而好嘵舌，
亦非絕棄而不用，但用之得其當耳，子既病目，亦曾點否，曰點，曰子既點，
且以此試為子問，有點片腦，初覺涼快，少頃煩熱而悶燥者，有點片腦，而目愈，
昏，有點而障愈厚病愈篤者，有之乎，病者曰，皆有之，且人之目病，
無有不點片腦者，子之目既點片腦，今何為而不愈，而乃矜羨其功之多也，
客愀然而起曰，誠愚之所未聞，敢請教，曰片腦利害兼有，功過相半，
然利害雖在片腦之性味，而功過則由醫者用之當不當耳，我以此語子，
子靜聽而以理揆之，且目非熱不發，非寒不止，此指大意而言也，若夫血見熱則行，
見寒則凝，寒甚則傷血，熱甚則傷精，此理之自然，今遍考諸家所論片腦，
有稱為寒，有稱為熱，有稱為常，有稱為劫，皆不知眼科心法之故，
夫片腦寒熱兼有，陰中之陽，味涼而性熱，實眼科之劫藥也，味有形也，性無形也，
血有形也，氣無形也，今片腦味涼性熱，味不能退無形之火，性不能行有形之血，
是以血雖得熱而欲行，而寒又為之絆，火雖得寒而欲退，而熱又為之助，
故寒反傷其血，熱反傷其精，古人有曰，寒非純寒，熱非純熱，寒熱夾攻，
反傷精血，而目之為竅至高，火性炎上，最易攻犯，今內火熾，已怫鬱極矣，
況其脉道幽深，經絡高遠，而內治之藥，未能便達於目，故用外劫之藥，反攻之法，
假其性以引夫邪火從竅而出，假其味以潤之，舒其澀痛，且香能通竅，
不過暫用其劫，而不可常也，如凝脂赤腫，天行暴風，蟹睛赤虬，風爛澀痛等症，
是其所治之病也，其他俱不可用耳，如若火息，不赤痛澀爛之症，皆宜減去片腦，
片腦之功，只能散赤劫火，潤澀定痛，其害則耗散陽光，而昏眇不明，凝結膏汁，
而為白障難除，為其熱極生寒，火兼水化也，屢見患凝脂，赤膜，花翳，蟹睛，
皆片腦凝結，成大白片而不得去，方見片腦生寒，火兼水化之害，大抵目病用片腦，
如以賊攻賊，其功亦速，賊敗則我勝，若不奪其權而再縱之，則矯肆生禍亂作矣，
故凡用片腦劫病，既退之後，再復多用，則膏汁凝，而目之光華弱矣，
必減片腦用之方妙，而內仍須服補養調治之藥，庶不損於瞳神耳。</p>
<p>釣割針烙宜戒慎論</p>
<p>原夫鉤割針烙之法，肇自華佗，今人效之，不識病症之輕重，不辨部位之當不，
盲醫瞎治，妄加痛楚於人，此等亂為，貽誤病人罪莫大焉，今予將部位病症之當否，
釣割針烙之所宜者，請備言之，以為後學規矩準繩，庶無妄治之愆，或於臨症，</p>
<p>諒有小補云，夫鉤，鉤起也，割，割去也，針非砭針之針，乃針撥瞳神之針，
烙即熨烙之烙，此四丈，猶夫刑之殺戮凶強，剪除橫逆之法也，
要在審察明而詳奪定，然後加刑，先滅巨魁，以及從惡，則情真罪當，
而良善無枉屈侵擾之害，強暴無激變作亂之禍，若論治法，實開泄鬱滯，
滌除瘀積之一法也，惟要症候明而部分當，始可施治，先伐標而後治，本則氣血寧，
而精膏無耗枯傷之患，輪廓無誤失損害之過，如鉤先須認定何處皮肉，筋脉浮淺，
可鉤不可鉤，酌量治之，即手力，亦隨病之輕重行之，如針，必須內障，
即症候可針，必俟年月已足，血氣已定者，方可針之，庶無差謬，不可妄為，
使病人受無辜之痛楚，致同道之恥笑，針後當照病用藥，內治其，本或補或瀉，
或溫或涼，各隨症之所宜，若只治其標，不治其本，則氣不定，不久復為患矣，
如割，在氣血肉三輪者可割，而大眥一塊紅肉，乃血之英，心之華，決不可割，
誤割則目盲，若神在此而傷之，必死，有割傷因而惹風，及元氣虛弱之人，
煩燥濕盛者，必為潰瀾，為漏，為目枯，凡障如攀睛胬肉，雞冠蜆肉，魚子石榴，
赤脉虬筋，胞肉粘輪等症，可割，若在風輪之淺者，誤割之，則珠破目而目損，
至於烙，只能治殘風潰眩，瘡爛濕熱，重而久不愈者，輕者亦不必烙，服藥自愈，
若紅障血分之病，割之必用烙以斷之，否則不久復生，若在氣分白珠，不可用烙，
若在烏珠，針烙皆不可犯不惟珠破，亦且甚痛，凡烏珠有惡障厚蔽者，鉤割亦宜淺，
淺割外邊未絲瘀肉，其內貼珠翳障，只宜緩緩，點藥服藥，耐心治之，久而自消，
不可性急而取快也，若⿰兼刂割風毒流毒瘀血等症，當以活法審視，不可拘於一定，
必須口傳親授，臨症親見，非筆下之可形容，大抵釣割針烙之治，功效最速，
雖有撥亂反正之功，乃乘險救危之法亦不得已而用之，全在心細而膽大，
必症候明而部分當，又兼服藥內治，方為兩盡其美，若只治外症而不治內，
雖有今日之功，恐為後日之害也，業斯道者，甚無忽焉。</p>
<p>棄邪歸正論</p>
<p>治病猶治亂破敵，綜理無錯，攻守得宜，少失機權，變症先矣，
夫有諸中然後形諸外，病既發者，必有形色部位之可驗，始知何臟何腑，某經某絡，
所患虛實輕重，然後對症醫治，則綜理清而攻守當矣，夫何變症之有，今人治目，
不知形症部分，輒亂投藥，每受其害，間有僥倖而愈，則往往引以為例，
蒙害者甚多，亦不能盡具，略舉數節，以為後戒，且如人之患目者，
皆曰服菊花洗心散，龍膽四物湯，三黃湯，明目流氣飲，羊肝丸，補陰丸之類，
不見效，則反歸怨於藥，殊不知病不對藥，非藥之過耳，有以黃連湯，薄荷湯，
泥漿，井水，雞子清，水晶，金銀等物，取其涼氣，以之熨洗，爽快一時，
反致血凝，變症日增，亦不知悟，及疾成而始悔，有人飲燒酒，食辛辣，烘火向日，
謬云以熱攻熱，若爾人者，譬如浮蝣泛火，乃火將熄之時，被其一激而散，
偶爾僥倖，遂以為常，比比誇以示人，吁，倘遇炎熾之病，是䝴敵以糧，
授賊以刃也，此理之甚明，而人何不悟，可謂愚矣，有以舌餂目而珠破，
不知其害者，不知舌乃心之，曲為心火之用，且又腥羶燥炙，無不皆嘗，
以之餂輕清脆嫩之目，焉得不傷破哉，或曰，古人餂目而復明，非餂之功乎，
豈知古之餂目，不過一二人而已，此實偶然巧合所致，豈可以此為例，又有信巫祝，
而明燈向日，摘草掄絲，謂之劫眼，決無此理，外臺祕要，亦無此法，
屢有痕擫水傷，俱由此致，蓋努力強掙勞瞻，以耗弱之精華，而敵赫赫之陽光，
安得無損，間有客熱天行，銀星微火自退之症，偶然倖愈者，則以為巫祝之靈，
愈信鬼而棄醫，彼此誇援為例，而愚者遂以此為信，因成痼疾，而悔之遲矣，吁，
士大夫尚蒙其蔽，又況愚人乎，或有因將草汁點洗，誤中其毒者，有將毒草，
貼于曲池合谷太陽等穴，而致目珠損凸者，有刮指甲金玉骨血等屑，
點目而擦破珠者，如此妄治，皆愚人自取其禍，若醫者為之，則不才之甚者也，
又有庸醫圖利，證尚不明，濫治人疾，或不當點而強點，不當熨割而強熨割之，
當開導而失於開導，至於用藥，當補者而反瀉，當瀉者而反補，寒其寒而熱其熱，
損不足而益有餘，凡此皆醫害之也，故人有信巫而不信醫者，決不可強之醫，
此下愚之甚者，雖強之醫，而終無全功，反為所鄙，大抵目病，由肝腎之本虛，
而後標病始發於目，未有本實而標病者，然人有氣血表裏，虛實遠近，
男婦老幼緩急之異病，藥有寒熱溫涼，君臣佐使，補瀉逆從反正之異治，
要驗症而辨其臟腑經絡，察遠近而審其寒熱虛實，認症的當，病真理明，
然後投之以藥，則內外攻伐補瀉，各得其宜，庶醫無害人之過，人無損目之痗，
病者必加之以清心寡慾，耐久醫治，又何目病之不除哉。</p>
<p>用藥寒熱論</p>
<p>用藥如用兵，補瀉寒熱之間，安危生死之所係也，可不慎與，雖云目病非熱不發，
非寒不止，此言夫火之大概耳，內有陰虛，冷淚，昏眇，脫陽等症，豈可獨言是火，
而用寒涼也，今之庸醫，但見目病，不識症之虛實寒熱，辨別氣血，惟用寒涼治之，
殊不知寒藥傷胃損血，是標未退而本先傷，王胃壞而惡心，血散而拘攣尚不知省，
再投再服，遂令元氣大傷，而變症日增，必虛寒之症已的，始可投以溫和之藥，
否則有抱薪救火之患，設是火症，投以熱藥，其害猶速，不可不慎，
大抵燥赤者清涼之，炎祕者寒涼之，陰虛者溫補之，脫陽者溫熱之，
然熱藥乃回陽之法，寒藥乃救火之方，皆非可以常用者，外障者養血，去障，
內障者滋膽開鬱，故治火雖用苓連知柏之類，製之必以酒炒，庶免寒潤泄瀉之患，
而寒熱補瀉之間，又宜諒人稟受之厚薄，年力之盛衰，受病之輕重，年月之遠近，
毋使太過不及當於意中消息，如珠之走盤，如權之走秤，不可拘執，是為良醫。</p>
<p>用藥生熟各宜論</p>
<p>藥之生熟，補瀉在焉，劑之補瀉，利害存焉，蓋生者性悍而味重，其攻也急，
其性也剛，主乎瀉，熟者性淳而味輕，其攻也緩，其性也柔，主乎補，補瀉一差，
毫釐千里，則藥之利人害人判然明矣，如補藥之用製熟者，欲得其醇厚，
所以成其資助之功，瀉藥製熟者，欲去其悍烈，所以成其攻伐之力，用生用熟，
各有其宜，實取其補瀉得中，毋損於正氣耳，豈為悅觀美聰而已哉，合今之庸醫，
專以生藥餌人，夫藥宜熟而用生，生則性烈，臟腑清純中和之氣，服之寧無損傷，
故藥生則性瀉，性瀉則耗損正氣，宜熟豈可用生，又有以生藥為嫌，專尚炮製稱奇，
夫藥宜生而用熟，熟則其性緩，臟腑鬱滯不正之邪，服之難以驅逐，故藥熟則性緩，
性緩則難攻邪氣，宜生豈可用熟，殊不知補湯宜用熟，瀉藥不嫌生，夫藥之用生，
猶夫亂世之賊寇，非強兵猛將，何以成摧堅破敵之功，藥之用熟，猶夫治世之黎庶，
非禮樂教化，何以成雍熙揖讓之風，故天下亂則演武，天下治則修文，
醫丈傚此用藥，則治病皆得其宜，庶不至悞人之疾也噫，審諸。</p>
<p>識病辨症詳明金玉賦</p>
<p>論目之病，各有其症，識症之法，不可不詳，故曰，症候不明，愚人迷路，
經絡不明，盲子夜行，可不慎乎，凡觀人目，而無光華神色者，定是昏矇，
男子必酒色勞役氣怒，女子鬱結風多，氣血虛損，則目疾昏花，因之而起，
故宜先察分形色，次辨虛實陰陽，更別浮沉，當知滑澀，看形色之難易，
詳根腳之淺深，經云，陽勝陰者暴，陰勝陽者盲，虛則多淚而羍，實則多腫而痛，
此乃大意然也，夫血化為真水，在臟腑而為津液，升於目而為膏汁，
得之則真水足而光明，眼目無疾，失之則火邪盛而昏矇，翳障即生，
是以肝膽虧弱目始病，臟腑火盛脉方痛，赤而且痛火邪實，赤昏不痛火邪虛，
故腫痛澀而目紅紫，邪氣之實，不腫不痛而目微紅，血氣之虛，大眥赤者心之實，
小眥赤者心之虛，眵多熱結肺之實，眵多不結肺之虛，黑花茫茫腎氣虛，
冷淚紛紛腎精弱，赤膜侵睛火鬱肝，白膜侵睛金凌木，迎風極癢肝之虛，
迎風刺痛肝邪實，陽虛頭風夜間暗，陰虛腦熱早晨昏，日間痛者是陽邪，
夜間痛者是陰毒，肺盛兮白膜腫起，肝盛兮風輪泛高，赤絲繚亂火為殃，
班翳結成五氣滯，氣實則痛而燥悶，氣虛則痛而惡寒，風痰濕熱，
恐有瞳神散大喪明之患，耗神損腎，必主瞳神細小昏盲之殃，眸子低陷傷乎血，
胞臚突出損乎精，左傳右兮陽邪盛，右傳左兮陰邪興，濕熱盛而目睛黃色，
風熱盛而眼沿赤爛，近視乃火少，遠視因水虛，脾肺液損，倒睫拳毛，肝腎邪熱，
突起睛高，故睛突出眶者，火極氣盛，筋牽胞動者，血虛風多，陽盛陰虛，
赤星滿目，神勞精損，黑霧遮睛，水少血虛多痛澀，頭眩眼轉屬陰虛，目昏流淚，
色慾傷乎腎氣，目出虛血，邪火鬱在肝經，大病後昏，氣血未足，小兒初害，
營衛之虛，久視傷睛成近覷，因虛胞濕變殘風，六慾過多成內障，七情太傷定昏盲，
暴躁者外多紫脉，虛淫者內多黑花，隱隱𥅲疼，只為精虛火動，綳綳皮急，
皆因筋急氣壅，迎風淚出，分清分濁，天行赤熱，有實有虛，目赤痛而寒熱似瘧，
小便澀乃熱結膀胱，腦脤痛而澀痛如針，大便閉乃火居臟腑，三焦火盛，口渴瘡生，
六腑火炎，舌乾脣燥，目紅似火，絲脉忌紫如虬，淚熱如湯，濁水怕稠如眵，
腦脹痛，此是極凶之症，連眶腫，莫言輕緩之災，腦筋如拽若偏視，
當慮乎𥅲翻之患，𥅲疼似擊若鶻眼，須憂乎眸突之凶，鼻塞生瘡，熱鬱於腦，
當和肝而瀉肺，耳鳴頭暈，火盛於水，宜滋腎以清心，嗜酒之人，濕熱薰蒸精氣弱，
多赤黃而瘀肉，貪淫之輩，血少精虛氣血虧，每黑暗以昏矇，孕中目痛非有餘，
乃血氣之虧耗，產後目疾為不足，因榮衛之衰虛，水少元虛或痰火，則天行赤熱，
燥急風熱並勞苦，則暴風客熱，瘀血滯而貫睛，速宜開導，血紫赤而侵瞳，
輕亦喪明，瞼硬睛疼，肝風熱而肝血少，胞脹如盃，木剋土而肝火盛，黃膜上沖，
雲生膜內，蓋因火瘀邪實，赤膜下垂，火鬱絡中，故此血滯睛疼，凝脂翳生，
肥浮嫩而易長，名為火鬱肝膽，花翳白陷，火爍絡而中低，號為金來剋木，
雞冠蜆肉，火土燥瘀，魚子石榴，血少凝滯，胞虛如球，血不足而虛火壅，
皮急緊小，膏血耗而筋膜縮，熱生瘡，心火熾而有瘀滯，迎風赤爛，
肝火赤而睥淚濕，迎風冷熱淚流，肝腎虛而精血弱，無時冷熱淚下，
肝膽衰而腎氣虛，大小眥漏血水，瀉其南而補其北，陰陽漏分黃黑，
黑則溫之黃則涼，神水將枯，火逼蒸而神膏竭，神光外現，孤陽飛而精氣虧，
視定為動，水虛火盛來攻擊，皮翻粘瞼，氣聚血壅風濕滯，色似胭脂，
血熱妄侵白睛赤，白𥅲俱青，肝邪蒸逼氣輪藍，火鬱風輪，則旋臚泛起，血瘀火熾，
則旋臚尖生，精虧血少虛損，則起坐生花，竭視酒色思慮，則昏矇乾澀，暴盲似祟，
痰火思慮并頭風，赤痛如邪，肝腎虧損榮衛弱，棗花障起，痰火色酒怒勞瞻，
螢星滿目，辛燥火痰勞酒色，眼若蟲行因酒慾，悲思驚恐怒所傷，雲翳移睛見旗旆，
蠅蛇異形虛所致，淫慾多而邪氣侵，則膜入乎水輪，肝心熱而痛流淚，
則睛出乎𥅲外，或血少而或哭泣，津液枯而目澀痛，或酒慾而或食毒，
脾腎傷而眼赤黃，風熱邪侵，眉稜骨重而痛，風熱邪盛，眼胞睛眶硬腫，
風木剋乎脾絡，故迎風即作赤爛，血虛不潤乎肌，故無風常作爛赤，
血少神勞精氣衰，則瞻視昏渺，火邪有餘在心經，則痛如針刺，五臟毒而赤膜遮睛，
脾積毒而胬肉侵目，水晶障翳瘀滯，涼劑片腦所因，魚鱗形異歪斜，氣結膏凝難愈，
逆順生翳，內有瘀滯，白星亂飛，血弱精虛，火脹大頭，須分風熱濕熱，
風脹痛而濕熱淚，怕熱羞明，要辨血虛火燥，血少羞明，火怕熱，
又當知脾實亦怕熱，羞明澀痛，脾虛，乃血少，或明或暗，積年目赤號風熱，
兩目赤腫名風毒，粟瘡濕熱椒風熱，椒瘡紅硬粟黃軟，肝經有邪，故玉翳浮睛，
腎臟風熱，亦羞明生花，聚開之障，時圓缺而時隱見，症因於痰火濕熱，聚星之障，
或圍聚而或連絡，疾發多見於痰火，青眼膏損，皆因火熾，瘀血貫睛，總由凝滯，
故房慾煩燥辛熱多，則火炙神膏缺損，久視勞瞻鬱風烟，則瘀滯赤絲脉亂，
胎風兮小兒赤爛，胎毒兮小兒㿀瘡，血氣滯兮星上，火邪實兮障遮，痘症多損目，
濁氣來損清和之氣，疳病亦傷睛，生源而失化養之源，小兒青盲肝血虛，
小兒白膜肺實熱，小兒雀目肝不足，小兒目瘡胎污穢，青盲內障肝風熱，
二目赤腫熱冲腦，每年必發天行，時常害眼心火盛，痰火并燥熱，傷睛之，
本頭風兼烘炙，損目之宗，為怒傷睛，怒傷真氣，因哭損目，器損神膏，
酸辣食多損目，火烟冒久傷瞳，勞瞻竭神，能致病而損光華，過慮多思，
因亂真而傷神志，目中障色不正，急宜早治，睛內神水將枯，速圖早醫，
原夫目之者起於微，睛之損者由於漸，欲無其患，防制其微，大抵紅障凹凸，
怕如血積肉堆，白障難除，喜似水清脂嫩，瞳神若損，有藥難醫，眸子若傷，
無方可救，外障珠不損，何必多憂，內障瞳雖在，其實可畏，勿以障薄而為喜，
勿以翳厚而為憂，與其簿而沉損，不若厚而浮嫩，紅者畏紫筋爬住，
白者怕光滑如磁，故沉澀光滑者，醫必難愈，輕浮嫩者，治必易除，顏色不正，
詳經絡之合病併病，形狀稀奇，別輪廓之或剋或生，漏有正形，風無定體，
血實亦痛，血虛亦痛，須當細辨，病來亦痒，病去亦痒，決要參詳，識經絡之通塞，
辨形絡之通塞，辨形勢之進退，當補當瀉，或止或行，內王外霸，既了然於胸中，
攻守常劫，其無誤於指下，知病症之虛實陰陽，熟藥性之溫涼寒熱，症的治當，
百發百中，吾輩能以藥代刀針，則技之精妙，更入乎神，以上關節備陳，奧妙盡載，
當熟讀而深詳，宜潛思而博覽，則症之微曲，皆為子識，目之安危，盡係於君矣，
名曰散金碎玉，不亦宜乎。</p>
<p>內外二障論</p>
<p>醫門一十三科，惟眼科最難，而常人無不易之也，豈惟常人易之，即專是科者，
亦易之也，由於燭理不明，究心不到，或不知儒書，或暗于醫學，
甚至有一字不諳者，或得一方及得一法，試之稍驗，輒自誇耀，以為眼科無出其右，
便出治人，而世之愚夫，蒙其害者屢屢，亦各不自知也，若爾人者，是誠以管窺天，
所見者不廣也，然自古迄今，軒岐之後，明醫世出，如傷寒則有張長沙，
雜症則有李東垣，治火則有劉河間，補陰則有朱丹溪，四家之外，名手甚多，
然于雜病，則靡不著論立，方以傳後世，以開來學，故後之學者，有所依歸，
是以察脉驗症，即論視病，按方用藥，苟用之當，靡不通神，乘時痽發，馳名遐邇，
皆賴古人所定之方耳，惟眼科豈獨今人見，易吾意張李朱劉，亦略于是，
皆未見其精詳垂論焉，使後世無所本也，但云血少也，神勞也，腎虛也，風熱也，
苟執是四者而治，其不陷于一偏者亦鮮矣，且夫內障之症，不紅不紫，非痛非癢，
惟昏朦，有如薄紗籠者，有如霧靈中者，有如見黑花者，有如見蠅飛者，
有如見蛛懸者，有眉稜骨痛者，有頭施眼黑者，皆為內障，障者遮也，如物遮隔，
故云障也，內外障者，一百零八症之總名也，其外障者，乃睛外為雲翳所遮，
故云外障，然外障可治者有，有下手處也，內障難治者，外不見症，無下手處也，
且內障之人，二目光明，同于無病者，最難分別惟目珠不動，微可辨取，
先賢俱言腦脂下垂，遮隔瞳神，故爾失明，惟有金針可以撥之，墜其翳膜于下，
能使頃刻復月，予因深思，眼乃五臟六腑之精華，上注于目而為明，
如屋之有天窗也，皆從肝膽發鴻，內脉有道孔竅，上通于目，而為光明，
如地中泉脉流通，一有瘀塞，則水不通矣，夫目屬肝，肝主怒，怒則火動痰生，
痰火阻隔肝膽脉道，則通光之竅遂蔽，是以二目昏朦，如煙如霧，目一昏花，
愈生鬱悶，故云久病生鬱，久鬱生病，今之治者，不達此理，俱執一偏之論，
惟言肝腎之虛，止以補肝補腎之劑投之，其肝膽脉道之邪氣，一得其補，愈盛愈蔽，
至目日昏，藥之無效，良由通光脉道之瘀塞耳，余故譬之井泉，脉道塞而水不流，
同一理也，如執定以為肝腎之虛，余思再無甚于勞瘵者，人雖將危亦能辨察秋毫，
由此推之，因知肝腎無邪，則目決不病，專是科丈，必究其肝腎果無邪而虛耶，
則以補劑投之，倘正氣虛而邪氣有餘，必先驅其邪氣，而後補其正氣，
斯無助邪害正之弊，則內障雖云難治，亦可以少盡病情矣，至于外障，
必據五輪而驗症，方知五臟之虛實，而五臟之中，惟腎水神光，深居于中，
最靈最貴，辨析萬物，日察秋，亮但一腎水而配五臟之火，是火太有餘，水甚不足，
腎水再虛，諸火益熾，因而為雲，為翳，為攀睛，為瘀肉，然此症雖重，
尚可下手施治，非如內障之無可下手也，然今之業是科者，煎劑多用寒涼以伐火，
暫圖取效，點藥皆用砒硇以取翳，只顧目前，予觀二者皆非商中之治，
亦非仁術之所宜也，故治火雖云苦寒能折，如專用寒涼，不得其當，則胃氣受傷，
失其溫養之道，是以目欠病而不愈也，至于藥之峻，利夫豈知眼乃至清至虛之府，
以酷烈之藥攻之，翳雖即去，日後有無窮之遺害焉，良可慨也，予業岐黃，
朝夕承先大人庭訓，附以管見，遂忘固陋，訂製煎劑點藥，雖非商中之治，
然亦不越于規矩準繩之外也，所用煎劑，惟以寬中開鬱，順氣消痰，滋陰降火，
補腎疏風為主，點藥專以去翳明目為先，然點藥惟用氣而不用質，去翳雖不神速，
決無後患，其製藥之玄妙，誠非世俗所得知也，但藥得于家傳，兼以苦心思索有年，
幸得其妙，至于目疾危急，萬不得已間用砒硇，亦必用藥監制其毒，分兩之中，
十用其一，毫不敢多也，此予治人之目，必抱競業之心，至病目者，愈當小心禁，
弁即如勞神酒色忿怒諸事，並宜捐棄，否則目愈之後，不能久視，
久視則目珠隱隱作痛，日後決傷于目，是以勞神諸事，俱宜忌也，蓋心藏乎神，
運光于目，凡讀書作字，與夫婦女描刺，匠作雕鑾，凡此皆以目不轉睛而視，
又必留心內營，心主火，內營不息，則心火動，必火一動，則眼珠隱隱作痛，
諸疾之所由起也，且人未有不虧腎者，夫腎屬水，水能剋火，若腎無虧，
則水能上升，可以制火，水上升，火下降，是為水火既濟，故雖神勞，元氣充足，
亦無大害惟腎水虧弱之人，難以調治，若再加以勞神，水不上升，
此目之所以終見損也，今吾輩治目，務宜先審其邪正之虛實，當首驅其有餘之邪氣，
而後補其不足之正氣，治斯當而病斯愈矣，此治目之次第，至于臨症圓機，
神而明之，又在乎人，專是業者，宜究心焉。</p>

<h1>審視瑤函卷二</h1>
<p>目病有三因</p>
<p>陣無擇曰，喜怒不節，憂思兼併，以致臟腑氣不平，鬱而生涎，隨氣上厥，
乘腦之虛，浸淫目系，蔭注於目，輕則昏澀，重則障翳，眵淚胬肉，白膜遮睛，
皆內因，如數冒風寒，不避暑濕，邗中於項，乘虛循系，以入於腦，
侵於目而生目病者，皆外因，若嗜慾無節，飲食不時，頻食五辛，過啖炙煿，
馳騁田獵，冒涉煙塵，勞動外情，皆喪明之，本此內外因也。徐彥純曰，入之眼目，
備臟腑五行，相資而神明，故能視，內障乃瞳神黑小，神光昏昧也，
外障則有翳瞙可見，內障有因於痰熱，氣鬱，血熱，埳陽，埳陰，虛脫榮衛所致，
種種不同，外障有起於內皆睛上，睛下，睛中，視其翳色，從何經來，惟宜分治，
目之為病，肝熱則昏暗，心熱則煩痛，風濕血少則沚癢，腎虛則不禁固，甚則陷究，
緩則翳暗矣。</p>
<p>診視。
脉</p>
<p>經曰，左寸脉洪數（心火上炎也左脉弦而洪，（乃肝火盛也）左尺脉微弱，
（乃腎水不升，而火在上也）左寸關脉俱弦洪，（乃肝木挾相火之勢，
來侮所不勝之金，而戕己所勝之土也）右尺脉洪數，（為相火邗火上炎，
微細而弱者為虛，挾肝本之邗，而爍目也，按六脉浮緊有力者為寒，
沉數有力者為熱，微細而弱者為虛，洪大而滑者為實，夫五臟常欲相順相生，
如心見緩，肝見洪，肺見沉，脾見濇，腎見弦，此五臟相合相生之理，稟太和之你，
其疾何以生焉，是為疾者五臟必相剋相反，如心見沉細，肝見短濇，腎見遲緩，
肺見洪大，脾見弦長，此五臟相刑相割，遞相亙變之機，其疾再無不作者，
萬物生割，一定之理，豈止於病目而言哉，經謂五臟不和，則六腑不通，六腑不通，
則九竅疲癃，則氣血雍滯，亦令人憎寒發熱，惡風自汗，胸膈痞滿，有類傷寒似瘧，
但目紅赤而頭不痛，項不強，身發寒不致戰憟，發熱不致悶亂為異，而為外障，
或頭眩目昏，頭痛而目不紅，為內障，由人於六淫七情，飲食色慾過度，運動失宜，
豈能一一中節，而無所乖亂，臟腑關竅，不得宣通，而之漬也，
予特敦痰飲之脉皆弦微沉滑，或云左右關脉大者，或伏而大者，皆痰也，眼也及眼，
或如灰煙黑者，亦痰也，然治法痰因火動，降火為先，火因氣逆，順氣為要，
亢則害，承乃制者，寒極則生熱，熱極則生寒，木極而似金，火極而似水，
土極而似木，金極而似火，水極而似土也）左手寸口，心與小腸之脉所出，君火也，
左手關部，肝與膽之脉所出，風木也，左手尺部，腎與膀胱之脉所，出寒水也，
右手寸口，肺與大腸之脉所出，燥金也，右手關部，脾與胃之脉所出，濕土也，
右手尺部，命門與三焦之脉所，出相火也，六脉者，浮沉遲數滑濇也，浮者為陽，
在表，為風為虛也，沉者為陰，在裏為濕為實也，沉遲者為陰，寒在臟也，
浮數者為陽，熱在腑也，滑者血多氣盛也，濇者氣滯血枯也。</p>
<p>八要丈，表裏虛實寒熱邗正也，表者病不在裏也，裏者病不在表也，虛者五虛也，
脉細，皮寒，氣少，池利，飲食不入也，漿粥入胃，瀉止則生，實者五實也脉盛，
皮熱，腹脹，前後不通，瞀悶也，大小便通利而得汗者生，寒丈臟腑積寒也，
熱者臟腑積熱也，邗者外邗者外邗相干也，正者臟腑自病也。
內經謂目痛赤脉從上下者太陽病，從下上者陽明病，從外走內者少陽病，
從內走外者少陰病，太陽病宜溫之散之，陽明病宜下之寒之，少陽病宜和庂，
少陰病宜清之。保命集云，眼之為病，在腑則為表，當除風散熱，在臟則為裏，
當養血安神，暴發者為表，易治，久病者為裏，難療，按此論表裏之不同明矣，
用以治病，如鼓應桴也。靈樞顛狂篇云，目眥外決於面者為銳眥，
在內近鼻者為內眥，上為外眥，下為內眥。凡看目疾者，男子多患左目，
女子多患右目，此陰陽氣血不同故也，或有左右無常者，乃邗熱攻追故也，
如男先傷左目，而右目屢發，定不可保，女先傷右目，而左目屢發，亦不能救，
必須觀人老少壯弱為主，少而壯者易治，老而弱者難治，易治者用藥溫和，
難治者用藥滋補，隨症用藥，不可執一，目症雖有多端，然看者先將分數預定其初，
不致有誤，如瞳神凸凹者不治，青綠白色者不治，純黑者不治，睛少光彩者不治，
此者人血衰之症，若翳障如半月之狀，俱難治之，若睛圓不損，不論星多少，
翳厚薄，悉皆治之，翳怕光滑，星怕在瞳神，總翳膜輕薄，星點細小，難退，
翳障未盡切不可用刀割，目得血而能視，刀割則傷血，亦不可用火灸，
翳膜生自肝火，又以火攻之，是以火濟火，豈是良法，惟服藥於先，必兼點藥，
則病漸退，根除而不復發也。按目丙有外感，有內傷，外感者風寒暑濕燥火，
此標症也，患者致目暴發疼痛，白睛紅腫，眵淚赤爛，其劫雖急，易治，
內傷者喜怒憂思悲死驚，此七情也，患者致黑珠下陷，或起蟹睛，翳膜障朦，
或白珠不紅，瞳神大小，視物昏花，內障不一，其勢雖緩，難治，又有不內不外，
而飲食不節，饑飽勞役所致，當理脾胃為主，目症雖多，不外風熱虛實之候，
治亦不離散清補瀉之法，然補不可過用參朮，以助其火，惟用清和滋潤之類，
瀉不可過用硝黃龍膽，以凝其血，惟用發散消滯之類，藥用當，則目自愈，
令人治目，往往非大補則驟用大寒，多致受傷，治目毋投寒劑，固是要法，
又當省其致病之鴻以治之，如貪酒者徐徐弁其，酒好色者緩緩弁其色，
暴怒者巽言弁其暴怒，不聽，則難療也，然心生血，脾統血，肝藏血，血得熱則行，
得寒則凝凝則生翳生膜目斯患矢，不可不慎，凡病目後，宜滋腎水，何也，
目以肝為主，肝開竅於目，目得血而能視，若滋腎水，則水能生木，木能生火，
火能生土，土能生金，金能生水，生生不已，其益無窮，若腎水虧耗，
則水不能生木，木不能生火，火不能生土，土不能生金，金不能生水，
肝血虧而火妄熾，其害可勝言哉。</p>
<p>目不專重診脉說。</p>
<p>夫曰有是病即有是脉者，此亦大概言之，其微渺未必皆可恃乎脉也，如目病，
必視其目為內障，為外障，內障有內障之症，外障有外障之症，必辨其為何症，
所中所傷之淺深，果在何輪何廓，辨之明而後治之當，今閏閣處子，暨夫貴介之族，
但舒手於帷幔之外，診其脉即欲治其病，且責其用藥當而效之速，
不知即方脉之專重乎脉者，尤望聞問居其先，而切脉居於後，蓋切而知之，
僅謂之巧耳，況症之重者，關乎性命，而惟恃巧以中之，何輕視乎性命耶，
必精詳審辨，而後治之可也，重性命者，當必以是言為然也，
矧目為五官之最要者哉，假令一瞽目，隱身於帷幔之中，舒其手於帷幔之外，
其六脉未嘗不與有目者相同也，切脉者，從何脉辨知其為瞽耶，恐神于脉者，
亦未易知，後學豈能臻此之妙，定其殘好，必猜度擬議之，
而用藥亦猜度擬議之藥爾，欲其當而效之速，實難矣，較而論之，兩悞之中，
病者之自悞為尤甚也，茲特摘出其弊，必於診脉之外，更加詳視，始不至有悞矣。
目症相同所治用藥不同併戒慎間答。復慧子曰，昔有客問先大人云，
均一病也其症不異，子何以治之不同，用藥各異，其效有速有遲，有愈有不愈者，
有治之者，有辭而不治者，其故何也，大人聞而應之曰，夫古之善醫，
先精造乎學業，次通達乎人事，見機而作，圓融變通，不拘一隅，不執一方，
子謂予同病而異治，不知人事有種種不同者也，或男子婦人，嬰兒處女，鰥寡老弱，
師尼婢妾，兼之胎前產後與夫情性之溫暴，飲食之多寡，二便之通塞，
四時之寒暑溫涼，病症之虛實冷熱，歲月之遠近淺深，有能節戒不能節戒者，
服藥曾傷元氣未傷元氣者，千態萬狀，不可勝計，治之安可同於一轍乎，
況富貴貧賤之殊途，蓋富貴之人，其志樂，其性驕，或酒色之不戒，家務之勞心，
暴怒之傷肝，以致五火俱動，且藥餌委諸童僕，火候或失宜，故取其效也不易，
至於貧賤者，其志苦，其形勞，或因薪榖之憂，忿怒之傷，或藥餌力乏不繼，
欲愈其疾也更難，予之症同而治異者，蓋為此也。</p>
<p>今就先大人之論思之，誠不可拘一隅，不可執一方也，但他恙之戒人酒色勞怒猶易，
獨目病之戒人則難，他病身體無力，四肢疲倦，而念難起，惟病目者，身體強健，
而念易動，動則精出竅矣，夫天地以日為陽，雨為陰，人以火為陽，水為陰，
人靜則生陰，動則生陽，陽生豈不為火乎，至於怒，又為七情之一，最易傷肝，
肝傷則目必損，肝竅於目故也，恣酒助陽，動濕熱而爍陰，縱色又為傷腎之要，
人身臟腑皆火，單有腎水一點以制之，豈可輕忽不慎，丹溪先生言，人心君火一動，
相火即起，雖不交而精亦暗流矣，又有愚夫愚婦，病目不知自愛，
俱言假此以洩其火，愚謂此非去火，實乃抱薪救火也，將見火未熄，而燄愈熾矣，
病目者不知乎此，則輕症變重，重症變為不治之症者，靡不由乎此耳，業是科者，
善為詞以深戒之可也。君臣佐使逆從反正說。君為主，臣為輔，佐為助，使為用，
置方之規也，逆則攻，從則順，反則異，正則宜，治症之要也，必熱必寒，
必散必收者，君之主也，不宣不明，不授不行者，臣之輔也，能受能令，
能合能分者，佐之助也，或擊或發，或劫或開者，使之用也，破寒必熱，逐熱必寒，
去燥必潤，除濕必泄者，逆則攻也治驚須平，治損須溫，治留須收，治堅須潰者，
從則順也，熱病用寒藥，而導寒攻熱者必熱，陽明病發熱，大便硬者，大承氣湯，
酒製大黃熱服之類也，寒病用熱藥，而導熱去寒者必寒，少陰病下利，
服附子乾薑不止者，白通湯加人尿豬膽之類也，塞病用通藥，而導通除塞者必塞，
胸滿煩驚，小便不利者，柴胡加龍骨牡蠣湯之類也，通病用塞藥，
而導塞止通者必通，太陽中風下利，心下痞硬者，十棗湯之類也，反則異也，
治遠以大，治近以小，治主以緩，治客以急，正則宜也，至真要論曰，
辛甘發散為陽，酸苦涌洩為陰，醎味涌泄為陰，淡味滲泄為陽，六者或收或散，
或緩或急，或燥或潤，或輭或堅，所以利而行之，調其氣而使平，故味之薄者，
陰中之陽，味薄則通，酸苦醎平是也，氣之厚者，陽中之陽，氣厚則發熱，
辛甘溫熱是也，氣之薄者，陽中之陰，氣薄則泄，辛甘淡平寒涼是也，味之厚者，
陰中之陰，味厚則泄，酸苦鹹氣寒是也，易曰，同聲相應，同氣相求，水流濕，
火就燥，雲從龍，風從虎，聖人作而萬物覩，本乎天者親上，本乎地者親下，
物各從其類也，故置方治病如後。淫熱反剋之病。</p>
<p>膏粱之變，滋味過也，氣血俱盛，稟受厚也，亢陽上炎，陰不濟也，邪入經絡，
內無禦也，因生而化，因化而熱，熱為火，火性炎上，足厥陰肝，為木，木生火，
母妊子，子以淫勝，禍發反剋，而肝開竅於目，故肝受剋而目亦受病也，其病眵多，
眊矂緊澀，赤脉貫睛，臟腑不祕結者為輕，輕者減大黃芒硝，芍藥清肝散主之，
黃連天花粉丸主之，少盛，服通氣利中丸，目眶爛者，內服上藥，
外以黃連蘆甘石散收其爛處，兼以點眼春雪膏、龍腦黃連膏，㗜鼻碧雲散，
攻其淫熱，此治淫熱反剋之法也，非膏粱之變，非氣血俱盛，非亢陽上炎，
非邪入經絡，毋用此也，用此則寒涼傷胃，胃氣不升降，反為所害，
治疾者不可不明也，噫，審諸。</p>
<p>芍藥清肝散（治眵多眊矂，緊澀羞明，赤脉貫睛，臟腑祕結）</p>
<p>白朮、石膏、真川芎、防風、桔梗、滑石（各三錢）、荊芥穗、前胡、芍藥、甘草、
蘇薄荷（各二錢半）柴胡、黃芩、知母、山梔仁、羌活（各二錢）、
芒硝（三錢半）、大黃（四錢）共末，每服三錢，水二鍾，煎至一鍾，食遠熱服。</p>
<p>右方為治淫熱反剋而作也，風熱不制之病，熱甚大便結者，從權用之，蓋苦寒藥也，
苦寒傷胃，故先以白朮之甘溫，甘草之甘平，生胃氣為君，次以川芎、防風、荊芥、
桔梗、羌活之辛溫，升發清利為臣，又以芍藥、前胡、柴胡之微苦，薄荷、山梔、
黃芩之微苦寒，且導且攻為佐，終以知母、滑石、石膏之苦寒，大黃、
芒硝之大苦寒，祛逐淫熱為使，惟大便不結者，減大黃芒硝，此逆則攻之治法也，
大熱服者，反治也。</p>
<p>通氣利中丸（治證同上）</p>
<p>錦紋大黃（二兩半）、滑石（取末另入）、牽牛（取末）、黃芩（各兩半）、
雲頭白朮（一兩）、白芷、羌活（各五錢）除滑石牽牛，另研極細末外，
餘合為細末，入上藥和勻，滴水為丸，如桐子大，每服三十丸，加至百丸，
食後臨睡茶清送下。</p>
<p>右方以白朮苦甘溫，除胃中熱為君，白芷辛溫解利，羌活苦甘平微溫，
通利諸節為臣，黃芩微苦寒，療熱滋化，滑石甘寒，滑利小便，以分清濁為佐，
大黃苦寒，通大便瀉諸實熱，牽牛辛苦寒，利大便除風毒為使，逆攻之法也，
風熱不制之病，熱甚而大便結者，亦可兼用，然牽牛有毒，非神農藥，
今與大黃並用，取性猛烈而快也，大抵不宜久用，久用傷元氣，蓋從權之藥也，
量虛實加減。</p>
<p>黃連天花粉丸（治同上）</p>
<p>黃連、菊花、蘇薄荷、川芎（各一兩）、黃蘗（六兩）、連翹（二兩）、天花、
粉黃、芩梔子（各四兩）右為細末，滴水成丸，如桐子大，每服五十丸，加至百丸，
食後臨臥茶清下右方為淫熱反剋，藏腑不祕結者作也，風熱不制之病，
稍熱者亦可服，以黃連、天花粉之苦寒為君，菊花之苦甘平為臣，川芎之辛溫，
薄荷之辛苦為佐，連翹、黃芩之苦微寒，黃蘗、梔子之苦寒為使，合之則除熱清利，
治目赤腫痛。</p>
<p>黃連蘆甘石散治眼眶破爛，畏日羞明，餘治同上，蘆甘石一觔，黃連四兩，
龍腦量入先以蘆甘石置巨火煅通紅為度，另以黃連，用水一盆，磁器盛貯，
納黃連於水內，卻以通紅蘆甘石淬七次，就以所貯磁器置日中晒乾，
然後同黃連研為細末，欲用時，以一二錢再研極細，旋量入龍腦，每用少許，
井花水調如稠糊，臨睡以筋頭蘸傅破爛處，不破爛者，點眼內眥尤佳，
不宜使入眼內右方以蘆甘石收濕除爛為君，黃連苦寒為佐，龍腦除熱毒為使，
凡目病俱可用，宜者固可，即不宜者亦無害也，奇經客邪之病，量加朴硝泃泡湯，
滴眼瘀肉黃赤脂下。</p>
<p>龍腦黃連膏治目中赤脉，如溜熱炙人，川黃連八兩片腦二錢右以黃連去蘆，
刮去黑皮，洗淨剉碎，以水三大碗，貯於磁器內煎，隨入黃連於內煎，用文武火熬，
減大半碗，去渣，以滓復煎，濾凈澄清，入薄磁器盛放，重湯蒸燉成膏，約半盞許，
再復濾凈，待數日，出火毒，臨時旋加片腦，以一錢為率，用時酌量加之，
不拘時以少許點眼大眥內，又方，加熊膽、蚺蛇膽各少許，更妙，右方，
以黃連治目痛解諸毒為君，龍腦去熱毒為臣，乃君臣藥也，凡目痛者，俱宜用。</p>
<p>㗜鼻碧雲散（治腫脹紅赤，昏暗羞明，癮澀疼痛，風熱鼻塞，腦痠，外翳攀睛，
眵淚稠粘）</p>
<p>鵝不食草（二錢）青黛、真川芎（各一錢）右為細末，每用如大荳許，先噙水滿口，
㗜入鼻中，以淚出為度，不拘時。</p>
<p>右方以鵝不食草解毒為君，青黛去熱為佐，川芎大辛，除邪破留為使，升透之藥也，
大抵如開鍋蓋法，常欲使邪毒不閉，令有出路，然力少而銳，㗜之隨效，
宜常㗜以聚其力，凡目病，俱可用。蕤仁春雪膏治肝經不足，內受風熱，上攻頭目，
昏暗癢痛，癮澀難開，昏眩赤腫，怕日羞明，不能遠視，迎風有淚，多見黑花，
蕤仁去皮殼心壓去油四錢、龍腦五分研先將蕤仁研細，入龍腦和勻，
用生好真川白蜜一錢二分，再研和勻每用簪角蘸點內眥銳眥。</p>
<p>右方以龍腦除熱毒為君，生蜜解毒和百藥為臣，蕤仁去暴熱治目痛為使，
此藥與黃連蘆甘石散、龍腦黃連膏並用。</p>
<p>風熱不制之病</p>
<p>風動而生熱，譬猶烈火燄而必吹，此物類感召，而不能違間者也，因熱而召，
是為外來，久熱不散，感而自生，是為內發，內外之，邪，為病則一，淫熱之禍，
條例如前，益以風邪，害豈纖止，風加頭痛，風加鼻塞，風加腫脹，風加涕淚，
風加腦巔沉重，風加眉骨酸疼，有一於此，羌活勝風湯主之，風加癢，
則以杏仁龍膽草泡散洗之，病者有此數證，或不服藥，或悞服藥，翳勿隨之而生，
翳如雲霧，翳如絲縷，翳如秤星，翳如秤星者或一點，或三四點，而至數十點，
翳如螺蓋者，為病久不去，治不如法，至於極至，為服寒涼藥過多，脾胃受傷，
生意不能上升，漸而至也，然必要明經絡，方能應手，凡翳自內眥而出，
為手太陽足太陽受邪，治在小腸膀胱經，加蔓荊子、蒼朮，羌活勝風湯主之，
自銳眥客主人而入者，為足少陽手少陽手太陽受邪，治在膽與三焦小腸經，
加龍膽草、藁本，少加人參，羌活勝風湯主之，自目系而下者，
為足厥陰手少陰受邪，治在肝經，加黃連，倍加柴胡，羌活勝風湯主之，
自抵過而上者，為手太陽受邪，治在小腸經，加木通、五味子，羌活勝風湯主之，
熱甚者兼用治淫熱之藥，㗜鼻碧雲散，俱治巳上之證，大抵如開鍋蓋法，㗜之隨效，
然力少而銳，宜不時用之，以聚其力，雖然，始者易而久者難，漸復而復，
漸復而又復可也，急於復者則不治，今世醫用磨翳藥者有之，用手法揭翳者有之，
噫，翳猶瘡也，奚能即愈乎，庸醫用此，非徒無益，增害尤甚，愚者蒙害，
欣然而不悟，可勝嘆哉，故置風熱不制之病治法。</p>
<p>羌活勝風湯（風勝者服，兼治眵多眊矂，緊澀羞明，赤脉貫睛，頭痛鼻塞，
腫巔涕淚，腦巖沉重，眉骨痠疼，外翳如雲霧絲縷秤星螺蓋）</p>
<p>柴胡（七分）、黃芩、白朮（各六分）茢芥、穗枳殼、川芎、白芷、川羌活、防風、
獨活、前胡、蘇薄荷（各五分）桔梗、甘草（各三分））右剉劑，白水二鍾，
煎至八分，去滓，食後熱服。</p>
<p>右方為風熱不制而作也，夫竅不利者，皆脾胃不足之證，故先以枳殼、白朮，
調治胃氣為君，羌活、川芎、白芷、獨、防風、前胡諸治風藥，皆主升發為臣，
桔梗除寒熱，薄荷、荊芥清利上焦，甘草和百藥為佐，柴胡解熱，行少陽厥陰經，
黃芩療上熱，主目中赤腫為使，又治傷寒愈後之病，熱服者，熱性炎上令在上散，
不令流下也，生翳者，隨翳所見經絡加藥，翳凡自內眥而出者加蔓荊子，
治太陽經加蒼朮，去小腸膀胱之濕，內眥者，手太陽足太陽之屬也，自銳眥而入，
客主人斜下者，皆用龍膽草，為膽草味苦，與膽味合，少加人參，益三焦之氣，
加藁本，乃太陽經風藥，銳眥客主人者，足少陽手少陽手太陽之屬也，
凡自目系而下者，倍加柴胡行肝氣，加黃連瀉心火，目系者，足厥陰手少陰之屬也，
自抵過而上者，加木通，導小腸中熱，五味子酸以收斂，抵過者，手太陽之屬也。</p>
<p>杏仁龍膽草泡散（治風熱上攻，眊矂赤癢）</p>
<p>滑石（另研取末）龍膽草、黃連、當歸尾、杏仁（去皮尖）赤芍藥（各一錢）</p>
<p>以白沸湯泡頓蘸洗，冷熱任意不拘時候。</p>
<p>右方以龍膽草、黃連苦寒去熱毒為君，當歸尾行血，杏仁潤燥為佐，滑石甘寒洩氣，
赤芍藥苦酸除癢為使，惟風癢者可用。</p>
<p>七情五賊勞役饑飽之病。</p>
<p>陰陽應象大論曰，天有四時，以生長收藏，以生寒暑燥風，寒暑燥濕風之發耶，
發而皆宜時，則萬物俱生，發而皆不宜時，則萬物俱死，故曰生於四時，死於四時，
又曰，人有五臟，化為五氣，以生喜怒憂悲恐，喜怒憂悲恐之發耶，發而皆中節，
則九竅俱生，發而皆不中節，則九竅俱死，故曰生於五臟，死於五臟，目竅之一也，
光明視見，納山川之大，及毫芒之細，悉雲霄之高，盡泉沙之深，
是皆光明之所及也，成因七情內傷，五賊外攘，饑飽不節，勞役異常，
足陽明胃之脉，足太陰脾之脉，為戊己二土，生生之原也，七情五賊，
總傷二脉饑飽傷胃，勞役傷脾，戊己既病，則生生自然之體，不能為生生自然之用，
故致其病，曰七情五賊勞役饑飽之病，其病紅赤睛珠痛，痛如針剌，
應太陽眼睫無力，常欲垂閉，不敢久視，久視則酸疼，生翳皆成陷下，
所陷者或圓或方，或長或短，或如點，或如縷，或如錐，或如鑿，證有若此者，
柴胡復生湯主之，黃連羊肝丸主之，睛痛甚者，當歸養榮湯主之，助陽活血湯主之，
加減地黃丸主之，決明益陰丸主之，加當歸黃連羊肝丸主之，龍腦黃連膏主之，
巳上數方，皆升發陽氣之藥，其中有用黃連黃芩之類者，去五賊也，
㗜鼻碧雲散亦可兼用，最忌大黃、芒硝、牽牛、石膏、梔子之劑，犯所忌，
則病愈厲。</p>
<p>柴胡復生湯（治紅腫羞明，淚多眵少，腦巔沉重，睛珠疼痛，應太陽眼睫無力，
常欲垂閉，不敢久視，久視則痠痛，翳陷下，所陷者或圓或方，或長或短，
或如縷如錐如鑿）</p>
<p>柴胡（六分）、蒼朮、白茯苓、黃芩（各五分）、白芍、甘草（炙）、蘇薄荷、
桔梗（各四分）、羌活、獨活、蔓荊子、藁本、川芎、白芷（各三分半）、
五味子（二十粒）右剉劑，水二鍾，煎至一鍾，去渣，食後熱服。</p>
<p>右方以藁本、蔓荊子為君，升發陽氣也，川芎、白芍、羌活、獨活、白芷、
柴胡為臣，和血補血療風，行厥陰經也，甘草、五味子為佐，為協諸藥，歛臟氣也，
薄荷、桔梗、蒼朮、茯苓、黃芩為使，為清利除熱，去濕分上下，實脾胃二土，
療目中赤腫也，此病起自七情五賊勞役饑飽，故使元氣下陷，不能上升，
今主以升發輔以和血補血，導入本經，助以札協收歛，用以清利除熱實脾胃，
如此為治，理可推也，睛珠痛甚者，當歸養榮湯主之。</p>
<p>黃連羊肝丸（治目中赤脉紅甚，眵多，肝經不足，風毒上攻，眼目昏暗，淚出，
羞明怕日，癮澀難開，或癢或痛，又治遠年近日內外障眼，攀睛胬肉，
針刮不能治者，此藥治之）</p>
<p>川黃連（去鬚為末）白羯羊肝（一箇）先以黃連研為細末，將羊肝以竹刀刮下如糊，
去筋膜，入擂盆中研細，入黃連末為丸，如梧桐子大，每服三五十丸，
加至七八十丸，茶清湯送下，忌豬肉及冷水。</p>
<p>右方以黃連除熱毒明目為君，用羊肝者，肝與肝合，引入肝經為使，不用鐵器者，
金剋木，肝乃木也，一有金氣，肝則畏而不受，蓋專治肝經之藥，非與群隊者比也，
肝受邪也，並皆治之，睛痛者加當歸。當歸養榮湯（治睛珠痛甚不可忍者，
餘治同上，）熟地黃當歸川芎、白芍（各一錢）川羌、活防風、白芷（各七分）。</p>
<p>右剉劑，白水二鍾，煎至八分，去滓溫服，右方以七情五賊，勞役饑飽，重傷脾胃，
脾胃多血多氣，脾胃受傷，則血亦病，血養睛，睛珠屬腎，今生氣巳不升發，
又復血虛不能養睛，故睛痛甚不可忍，以防風升發生氣，白芷解利，引入胃經為君，
白芍藥止痛，益氣通血，承接上下為臣，熟地黃補腎水真陰為佐，當歸、
川芎行血補血，羌活除風，引入少陰經為使，血為邪勝，睛珠痛者，
及亡血過多之病，俱宜服也，服此藥後，睛痛雖除，眼睫無力，常欲垂閉不減者，
助陽活血湯主之，熱者兼服黃連羊肝丸。助陽活血湯（治眼睫無力，常欲垂閉，
及眼發，致熱壅白睛，紅眵多淚，無疼痛而癮澀難開，此服寒藥太過，
而真氣不能通九竅也，故眼昏花不明）炙甘草、黃芪、當歸防風（各一錢）、
蔓荊子、白芷（各五分）、柴胡、升麻（各七分）。右剉劑，水二鍾，煎至一鍾，
去滓，稍熱服，右方以黃芪治虛勞，甘草補元氣為君，當歸和血補血為臣，白芷、
蔓荊子、防風，主療風升陽氣為佐，升麻導入足陽明足太陰脾胃，
柴胡引至足厥陰經肝經為使，心火乘金，水衰反制者，亦宜服也，
有熱者兼服黃連羊肝丸。</p>
<p>決明益陰丸（治畏日惡火，沙澀難開，眵淚俱多，久病不痊者，並皆治之）</p>
<p>羌活、獨活、歸尾（酒製）、五味子、甘草、防風（各五錢））、
黃芩（一兩五錢）、石決明、知母、黃連（酒製）、黃柏（酒製）、
草決明（各一兩）右為細末，煉蜜為丸，如梧桐子大，每服五十丸，加至百丸，
清茶送。</p>
<p>右方以羌活、獨活升清陽為君，黃連去熱毒，當歸尾行血，五味收歛為臣，
石決明明目磨障，草決明益腎療盲，防風散滯祛風，黃芩去目中赤腫為佐，
甘草協和諸藥，黃柏助腎水，知母瀉相火為使，此蓋益水抑火之藥也，
內急外弛之病，並皆治之。</p>
<p>加減地黃丸（治男婦肝虛熱積，上攻頭目，翳膜遮睛，羞澀多淚，
此藥多治肝腎兩虛，風邪所乘，併治暴赤熱眼）</p>
<p>生地黃酒洗熟地黃各半斤枳殼（三兩）、牛膝、當歸（身各三兩）川羌活、
杏仁（泡去皮尖）、防風（各一兩）。</p>
<p>右為細末，煉蜜為丸，如桐子大，每服三十丸，空心食前溫酒任下，淡鹽湯亦可，</p>
<p>右方以地黃補腎水真陰為君，夫腎水不足者，相火必勝，用生熟地黃退相火也，
牛膝逐敗血，當歸益新血為臣，麩炒枳殼和胃氣，謂胃能生血，是補其源，
杏仁潤肺為佐，羌活、防風俱升發清利，大除風邪為使，為七情五賊饑飽勞役之病，
睛痛者，與當歸養血湯兼服，傷寒愈後之病，及血少血虛血亡之病，俱宜服。</p>
<p>血為邪盛凝而不行之病。血陰物，類地之水泉，性本靜，行其勢也，行為陽，
是陰中之陽，乃坎中有火之象，陰外陽，內故行也，純陰，故不行也，不行則凝，
凝則經絡不通，經曰，足陽明胃之脉，常多血多氣，又曰，足陽明胃之脉，
常生氣生血，手太陽小腸之脉，斜絡於目眥，足太陽膀胱之脉起於目內眥，
二經皆多血少氣，血病不行，血多易凝，靈蘭祕典論曰，脾胃者，倉廩之官，
五味出焉，五味淫則傷胃，胃傷血病，是為五味之邪，從本生也，又曰，小腸者，
受盛之官，化物出焉，遇寒則阻其化，又曰，膀胱者，州都之官，津液藏焉，
遇風則散其藏，一阻一散，血亦病焉，是為風寒之邪，從末生也，凡是邪勝，
血病不行，不行漸滯，滯則易凝，凝則病始外見，以其斜絡目眥耶，
以其起於目內眥耶，故病環目青黤，如被物傷狀，重者白睛亦黤，輕者或成斑點，
然不痛不癢，無淚眵眊矂羞澀之證，是曰血為邪勝，凝而不行之病，此病初起之時，
大抵與傷風證相似，一二日則顯此病也，川芎行經散主之，消凝大丸子主之，
睛痛者，更以當歸養榮湯主之，如此則凝散蔕行，邪消病除，血復如故，
寧有不愈也耶。</p>
<p>川芎行經散（治目中青黯如物傷狀，重者白睛如血貫）</p>
<p>桔梗（五錢）茯苓、（七錢）、羌活、蔓荊子、白芷、防風、荊芥、薄荷葉、
獨活（各四錢）柴胡、川芎、甘草（炙三錢）、當歸、枳殼（各六錢）、
紅花（二錢），共為末，每服三錢，水二鍾，煎至一鍾，去滓，乘熱食後服。</p>
<p>右方以枳殼、甘草和胃氣為君，白芷、防風、荊芥。薄荷、獨活，
療風邪升胃氣為臣，川芎、當歸、紅花行滯血，柴胡去結氣，茯苓分利除濕為佐，
羌活、蔓荊子引入太陽經，桔梗利五臟為使，則胃脉調，小腸膀胱皆利，
邪去凝行也，見熱者，以消凝大丸子主之。</p>
<p>消凝大丸子（治證同上，或有眵淚沙澀，并治）</p>
<p>川芎、當歸尾、桔梗、甘草（炙）連翹、家菊花（各七錢）防風、荊芥、羌活、
蘇薄荷、藁本（各五錢）、滑石、石膏、山梔子、白朮、黃芩（各一兩）。
先將滑石、石膏另研，餘作細末和勻，煉蜜為，劑每劑一兩，分八丸，每服一丸，
或二丸，茶湯嚼下。</p>
<p>右方消凝滯藥也，君以川芎、當歸，治血和血，臣以羌活、防風、荊芥、藁本、
薄荷、桔梗，療風散邪，引入手足太陽經，佐以白朮、甘草、滑石、石膏，
調補胃虛，疏通滯氣，宣泄足陽明胃經之熱，使以黃芩、山梔、連翹、菊花，
去熱除煩，淫邪反剋，風熱不制者，俱宜服也。氣為怒傷散而不聚之病。氣陽也，
類天之雲霧，性本動，聚其體也，聚為陰，是陽中之陰，乃離中有水之象，
陽外陰內，故聚也，純陽，故不聚也，不聚則散，散則經絡不收，經曰，
足陽明胃之脉，常多氣多血，又曰，足陽明胃之脉，常生氣生血，七情內傷，
脾胃先病，怒，七情之一也，胃病脾病，氣亦病焉，陰陽應象大論曰，
足厥陰肝主木，在志為怒，怒甚傷肝，傷脾胃則氣不聚，傷肝則神水散，何則，
神水亦氣聚也，其病無眵淚痛癢羞明緊澀之證，初但昏如霧露中行，漸空中有黑花，
又漸覩物成二體，久則光不收，遂為癈疾，蓋其神水漸散，而又散，終而盡散故也，
初漸之次，宜以千金磁硃丸主之，鎮墜藥也，石斛夜光丸主之，補益藥也，
益陰腎氣丸主之，壯水藥也，有熱者滋陰地黃丸主之，此病最難治，餌服上藥，
必要積以歲月，必要無饑飽勞役，必要驅七情五賊，必要德性純粹，庶幾易效，
不然必癈，癈則終不復治，久病光不收者，亦不復治，一證因為暴怒，神水隨，
散光遂無收，都無初漸之次，此一得永不復治之證也，又一證為物所擊，
神水散如暴怒之證，亦不復治，俗名為青盲者是也，世病者多不為審，
概曰目昏無傷，始不經意，</p>
<p>目病巳成，世醫亦不識，只曰熱之所致，竟以涼藥投治，之殊不知涼藥又傷胃，
況不知涼為秋為金，肝為春為木，涼藥又傷肝，往往致癈然後巳，
病者猶不以藥為非，而委之曰命也，醫者猶不自悟其藥，而贅之曰病拙，吁，
二者若此，罪將誰歸，予屢見也，故兼陳涼藥之誤。</p>
<p>千金磁硃丸（治神水寬大漸散，昏如雲霧中行，漸覩空中有黑花，漸覩物成二體，
久則光不收，及內障神水淡綠色淡白色者）</p>
<p>磁石（吸針者佳）辰砂、神麩，先以磁石置巨火中煅，醋淬七次，晒乾，
另研極細二兩，辰砂另研極細一兩，生神麩末二兩，與前藥和勻，更以神麩末一兩，
水和作餅，煮浮為度，搜入前藥，煉蜜為丸，如桐子大，每服十丸，加至三十丸，
空心飲湯下，右方以磁石辛鹹寒，鎮墜腎經為君，令神水不外移也，辰砂微甘寒，
鎮墜心經為臣，肝其母，此子能令母實也，肝實則目明，神麩辛溫甘，
化脾胃中宿食為佐，生用者發其生氣，熟用者斂其暴氣也，服藥後，俯視不見，
仰視漸覩星月者，此其效也，亦治心火乘金，水衰反制之病，久病屢發者服之，
則永不更作，空心服之，午前更以石斛夜光丸主之。</p>
<p>滋陰地黃丸（治少血神勞腎虛，眼目昏暗，神水淡綠色淡白色，內障者，
眵多眊矂者，並治）</p>
<p>當歸身（酒製）、黃芩、熟地黃（各半兩）、枳殼（炒三錢半）、
天門冬（去心焙）、柴胡、五味子、甘草（各三錢）、生地黃（酒製兩半）、
黃連（一兩）、地骨皮、人參（各二錢）右為細末，煉蜜為丸，如桐子大每服百丸，
食後茶湯送下，日進三服。</p>
<p>右方治主以緩，緩則治其本也，以黃連、黃芩苦寒，除邪氣之盛為君，當歸身辛溫，
生熟地黃苦甘寒，養血涼血為臣，五咮子酸寒，體輕浮，收神水之散大，人參甘草、
地骨皮、天門冬、枳殼苦甘寒，瀉熱補氣為佐，柴胡引用為使也，亡血過多之病，
有熱者，兼服當歸養榮湯。</p>
<p>石斛夜光丸（治內障初起，視覺微昏，空中有黑花，神水變淡綠色，次則覩物成二，
神水變淡白色，久則不覩，神水變純白色，及有眵淚眊矂等證）</p>
<p>天門冬（去心）、麥門冬（去心）、人參、茯苓、熟地黃、生地黃（各一兩）、
牛膝（酒浸）、杏仁（去皮尖）、枸杞子（各七錢半）、草決明（八錢）、川芎、
犀角（剉細末）白蒺藜、羚羊角（剉細末）、枳殼（麩炒）石斛五、
味子（炒）青葙子、甘草、防風、肉蓯蓉、川黃連（各五錢）、菊花、山藥、
菟絲子（酒煮各七錢）。</p>
<p>右為細末，煉蜜為丸，如桐子大，每服三五十丸，溫酒鹽湯任下，右方補益藥也，
補上治下，利以緩，利以久，不利以速也，故君以于門冬。人參、
菟絲子之通腎安神，強陰填精也，臣以五味子、麥冬、杏仁、茯苓、枸杞子、牛膝、
生熟地黃，斂氣除濕，涼血補血也，佐以甘菊花、蒺藜、石斛、蓯蓉、川芎、甘草、
枳殼、山藥，青葙子，療風治虛，益氣祛毒也，使以防風、黃連、草決明、羚羊角、
犀角，散滯瀉熱，解結明目也，陰弱不能配陽之病，並宜服之，此從則順治之法也。</p>
<p>益陰腎氣丸</p>
<p>白茯苓（乳蒸八錢）、澤瀉（四錢）、當歸尾（酒製）、丹皮、五味子、山藥、
山茱萸（去核酒製）、柴胡（各五錢）熟地黃（酒蒸三兩）、生地（酒炒四兩）</p>
<p>右為細末，煉蜜為丸，如桐子大外水飛辰砂為衣，每服五六十丸，空心淡鹽湯送下，
右方壯水之主，以鎮陽光，氣為怒傷，散而不聚也，氣病血亦病也，肝得血而能視，
又目為心之竅，心主血，故以熟地黃補血衰，當歸尾行血，牡丹皮治積血為君，
茯苓和中益真氣，澤瀉除濕瀉邪氣，生地黃補腎水真陰為臣，
五味子補五味子補五臟，乾山藥平氣和胃為佐，山茱萸強陰益精通九竅，
柴胡引入厥陰經為使，蜜丸者，欲泥膈難下也，辰砂為衣者，為通於心也。</p>
<p>血氣不分混而遂結之病。</p>
<p>輕清圓健者為天，故首象天，重濁方厚者為地，故足象地，飄騰往來者為雲，
故氣象雲，過流循環者為水，故血象水，天降地升，雲騰水流，各宜其性，
故萬物生而無窮，陽平陰祕，氣行血隨，各得其調，故百骸理而有餘，
反此則天地不降升，雲水不騰流，各不宜其性矣，反此則陰陽不平祕，氣血不行隨，
各不得其調矣，故曰人身者小天地也，難經曰，血為榮，氣為衛，榮行脉中，
衛行脉外，此血氣分而不混，行而不阻也，明矣，故如雲騰水流之不相雜也，
大抵血氣如此，不欲相混，混則為阻，阻則成結，結則無所去還，
故隱起於皮膚之中，遂為疣病，然各隨經絡而見，疣病自上眼睫而起者，
乃手少陰心脉，足厥陰肝脉血氣混結而成也，初起時但如豆許，血氣衰者，
遂止不復長，亦有久止而復長者，盛者則漸長，長而不，已，如盃如盞，如碗如斗，
皆自豆許致也，凡治在初，大要令病者食飽不饑，先汲冷井水洗眼如冰，
勿使氣血得行，然後以左手持銅柱，按眼睫上，右手翻眼皮令轉，轉則疣肉巳突，
按以左手大指，按之勿令得動移，復以右手持小眉刃尖，略破病處，
更以兩手大指甲，捻之令出，</p>
<p>則所出者如豆許小黃脂也，恐出而根不能斷，宜更以眉刀尖斷之，以井水再洗，
洗後則無恙，要在手疾為巧，事畢，須投以防風散結湯，數服即愈，
此病非手法決不能去，何則，為血氣初混時，藥自可及，病者則不知其為血氣混也，
既結，則藥不能及矣，故必用手法去，去畢，必又以升發之藥散之，藥手皆至，
庶幾可矣。</p>
<p>防風散結湯（治目上下睫癮起肉疣，用手法除病後服之）</p>
<p>防風、羌活、歸尾、白芍藥（各六分）、紅花、蘇木（各少許）、蒼朮、白茯苓、
獨活、前胡、黃芩（各五分）、細甘草、防己（各四分）右剉劑，水二鍾煎至一鍾，
熱服，滓再煎。</p>
<p>右方以防風、羌活，升發陽氣為君，白芍藥、當歸尾、紅花、蘇木，破凝行血為臣，
茯苓瀉邪氣，蒼朮去上濕，前胡利五臟，獨活除風邪，黃芩療熱滋化為佐，
甘草和諸藥，防己行十二經為使，病在上睫者，加黃連、柴胡，
以其手少陰足厥陰受邪也，病在下睫者，加藁本、蔓荊子，以其手太陽受邪也。</p>
<p>熱積必潰之病。</p>
<p>積者重疊不解之貌，熱為陽，陽平為常，陽淫為邪，邪行則病易見，易見則易治，
此則前篇淫熱之病也，若邪深則不行，不行則伏，因伏而又伏，故日漸月聚，
勢不得不為積也，積巳久，久積必潰，潰則難治，難治者，非不治也，為邪積久，
久則必潰，潰猶敗也，其病隱澀不自在，稍覺眊矂，視物微昏，內眥開竅如針，
目痛按之則沁沁膿出，有兩目俱病者，有一目獨病者，目屬肝，內眥屬膀胱，
此蓋二經積邪之所致也，故曰熱積必潰之病，又曰漏睛眼者是也，竹葉瀉經湯主之，
大便不鞕者，減大黃為用，蜜劑解毒丸主之，不然，藥誤病久，終為枯害矣。</p>
<p>竹葉瀉經湯（治眼目癮澀，稍覺眊矂，視物微昏，內眥開竅如針，目痛，
按之膿浸出）</p>
<p>柴胡、梔子仁（炒）、川羌活、升麻、甘草（炙）、川黃連（各五分）、白茯苓、
澤瀉、赤芍、草決明、車前子（各四分）、黃芩、大黃（各六分）、
青竹葉（十片）。</p>
<p>右剉劑，水二鍾，煎至一鍾，食後溫服。</p>
<p>右方逆攻者也，先以行足厥陰肝，足太陽膀胱之藥為君，柴胡、羌活是也，
二經生意，皆總於脾胃，以調足太陰足陽明之藥為臣，升麻、甘草是也，肝經多血，
以通順血脉，除肝邪之藥，膀胱經多濕，以利小便，除膀胱濕之藥為佐，赤芍藥、
草決明、澤瀉、茯苓、車前子是也，總破其積熱者，必攻必開，必利必除之藥為使，
梔子、黃芩、黃連、大黃、竹葉是也。</p>
<p>蜜劑解毒丸（治證同上）</p>
<p>山梔仁（炒末十兩）、杏仁（泡去皮尖取霜二兩）、錦紋大黃（末五兩）、
川石蜜（一觔煉熟）右末和蜜為丸，如桐子大，每服三十丸，加至百丸，茶湯送下。</p>
<p>右方以杏仁甘潤治燥為君，為燥為熱之原也，山梔子微苦寒治煩為臣，
為煩為熱所致也，石蜜甘平溫，安五臟為佐，為其解毒除邪也，大黃苦寒，
性走不守，瀉諸實熱為使，為攻其積，不令其重疊不解也。陽衰不能抗陰之病。</p>
<p>或問曰，人有晝視通明，夜視罔見，雖有火光月色，終為不能覩物者，何也，答曰，
此陽衰不能抗陰之病，諺所謂雀盲者也，問曰，何以知之，答曰，
黃帝生氣通天論曰，自古氣之通天者，為生之本，天地之間，六合九州之內，
其氣無不共貫，人身九竅五臟十二節，皆通乎天氣，又曰，陰陽之氣，
在人平旦陽氣生，日中陽氣隆，日西陽氣虛，氣門乃閉，又曰，陽不勝其陰，
則五臟氣虛，九竅不通，故知也，問曰，氣何以辨其陽耶，答曰，凡人之氣，
應之四寺者，春夏為陽也，應之一日，者平旦至昏為陽也，應之五臟六腑者，
六腑為陽也，問曰，陽何為而不能抗陰也，答曰，人之有生，以脾胃中州為主，
靈蘭祕典曰，脾胃者倉廩之官，在五行為土，土生萬物，故為陽氣之原，
其性好生惡殺，遇春夏乃生長，遇秋冬則斂藏，或有憂思恐怒，勞役饑飽之類，
過而不節，皆能傷動脾胃，脾胃受傷，則陽氣下陷，陽氣下陷，
則五臟六腑之中陽氣皆衰，陽氣既衰，則五臟六腑之中陰氣獨盛，陰氣既盛，
故陽不能抗也，問曰，何故夜視罔見，答曰，目為肝，肝為足厥陰也，神水為腎，
腎為足少陰也，肝為木，腎為水，水生木，蓋亦相生而成也，況怒傷肝，恐傷腎，
肝腎受傷，亦不能生也，晝為陽，天之陽也，晝為陽，人亦應之也，
雖受憂思恐怒勞役饑飽之傷，而陽氣下陷，遇天之陽盛陰衰之時，我之陽氣雖衰，
不得不應之而升也，故猶能晝視通明，夜為陰，天之陰也，夜為陰，人亦應之也，
既受憂思恐怒勞役饑飽之傷，而陽氣下陷，遇天陰盛陽衰之時，我之陽氣既衰，
不得不應之而伏也，故夜視罔所見也，問曰，何以為治，答曰，鎮陰升陽之藥，
決明夜靈散主之，問曰，病見富貴者乎，貧賤者乎，答曰，憂思恐怒勞役饑飽，
貧賤者固多，富貴者亦不能無之也。</p>
<p>決明夜靈散（治目至夜則昏，雖有燈月，亦不能覩）</p>
<p>夜明砂（另研二錢）、石決明（醋煆二錢）、羯羊肝
（一兩生用食豬者用家生豬肝勿用外來并母豬傷目）二藥末和勻，
以竹刀切肝作二片，以上藥鋪於一片肝上，以一片合之，用麻皮纏定，
勿令藥得洩出，淘米泔水一大碗，連肝藥貯砂罐內，不犯鐵器，煮至小半碗，臨臥，
連肝藥汁并服，右方以石決明鎮腎陰益精為君，夜明砂升陽主夜明為臣，
米泔水主脾胃為佐，肝與肝合，引入肝經為使。陰弱不能配陽之病）五臟無偏勝，
虛陽無補法，六腑有調候，弱陰有強理，心肝脾肺腎，各有所滋生，一臟或有餘，
四臟俱不足，此五臟無偏勝也，或浮或為散，是曰陽無根，益之欲令實，
翻致不能禁，此虛陽無補法也，膀胱大小腸，三焦膽包絡，俾之各有主，
平祕永不危，此六腑有調候也，衰弱不能濟，遂使陽無禦，反而欲匹之，
要以方術盛，此弱陰有強理也，解精微論曰，心者五臟之專精，目者其竅也，
又為肝之竅，腎生骨，骨之精為神水，故肝木不平，內挾心火，為勢妄行，
火炎不制，神水受傷，上為內障，此五臟病也，勞役過多，心不行事，相火代之，
五臟生成論曰，諸脉皆屬於目，相火者，心包絡也，主百脉，上榮於目，
火盛則百脉沸騰，上為內障，此虛陽病也，膀胱小腸三焦膽脉，俱循於目，
其精氣亦皆上注而為目之精，精之窠為眼，四腑一衰，則精氣盡敗，邪火乘之，
上為內障，此六腑病也，神水黑珠，皆法於陰，白眼赤脉，皆法陽，陰齊陽侔，
故能為視，陰微不立，陽盛即淫，陰陽應象大論曰，壯火食氣，壯火散氣，
上為內障，此弱陰病也，其病初起時，視覺微昏，常見空中有黑花，神水淡綠色，
次則視歧，覩一成二，神水淡白色，可為沖和養胃湯主之，益氣聰明湯主之，
千金磁硃丸主之，石斛夜光丸主之，有熱者瀉熱黃連湯主之，久則不覩，
神水純白色，永為癈疾也，然癈疾亦有治法，先令病者以冷水洗眼如冰，
氣血不得流行為度，用左手大指次指，按定眼珠，不令轉動，次用右手持鼠尾鍼，
去黑睛如米許，針之令入，白睛翳厚，欲入甚難，必要手準力完，重針則破，
然後斜回針首，以針刀刮之，障落則明，有落而復起者，起則重刮，
刮之有至再三者，皆為洗不甚冷，氣血不凝故也，障落之後，以綿裹黑豆數粒，
令如杏核樣，使病目重閉，覆眼皮上，用軟帛纏之，睛珠不得動移為度，
如是五七日，纔許開視，視勿勞也，亦須服上藥，庶幾無失，此法治者五六，
不治者亦四五，五臟之病，虛陽之病，六腑之病，弱陰之病，
四者皆為陰弱不能配陽之故，噫，學者慎之。</p>
<p>沖和養胃湯（治成內證，兼治內障初起，視覺微昏，空中有黑花，神水變淡綠色，
次則視物成二，神水變淡白色，久則不覩，神水變純白色）</p>
<p>白茯苓（四分）、柴胡（七分）、人參、甘草（炙）、當歸身（酒製）、
白朮（土炒）、升麻、葛根（各一錢）、白芍藥（六分）、
羌活（一錢二分）黃芪（蜜製錢半）、防風（各五分）、五味子（三分）。</p>
<p>右剉劑，水三鍾，煎至二鍾，生薑一片，入黃芩黃連二錢，再煎至一鍾，去滓，
稍熱食後服。</p>
<p>右方因肝木不平，內挾心火，故以柴胡平肝，人參開心，黃連瀉心火為君，
酒製當歸榮百脉，五味斂百脉之沸，心包絡主血，白芍藥順血脉散惡血為臣，
白茯苓瀉膀胱之濕，羌活清利小腸之濕，甘草補三焦，防風升膽之降為佐，
陰陽皆總於脾胃，黃芪補脾胃，白朮健脾胃，升麻、葛根行脾胃之經，黃芩退壯火，
乾生薑入壯火，為導為使，此方逆攻從順，反異正宜俱備。</p>
<p>東垣瀉熱黃連湯（治眼暴發，赤腫疼痛）</p>
<p>黃連（酒製）、黃芩（酒製）、草龍膽、生地黃（各錢半）、升麻、
柴胡（各五分）</p>
<p>杏剉劑，水二鍾，煎至一鍾，去滓，午時食前熱服，午後服之，則陽逆不行，
臨睡休服，為反助陰也。右方治主治客之劑也，治主者，升麻主脾胃，
柴胡行肝經為君，生地黃涼血為臣，為陽明太陰厥陰多血故也，治客者，黃連、
黃芩皆療濕熱為佐，龍膽草專除眼中諸疾為使，為諸濕熱，俱從外來，為客也。</p>
<p>益氣聰明湯（治證同上，并治耳聾耳鳴）。</p>
<p>蔓荊子（錢半）、黃芪、人參（各五分）、黃蘗（酒炒）、白芍（藥各一）、
錢甘（草炙四分）、升麻、葛根（各三分）共為一劑，水二鍾，煎至一鍾，去滓，
臨睡熱服，五更再煎服。</p>
<p>右方以黃芪人參之甘溫治虛勞為君，甘草之甘平，承接和協，升麻之苦平微寒，
行手陽明足陽明足太陰之經為臣，葛根之甘平，蔓荊子之辛溫，皆能升發為佐，
芍藥之酸微寒，補中焦，順血脉，黃蘗之苦寒，治腎水膀胱之不足為使，
酒製又炒者，因熱用也，或有熱，可漸加黃蘗，春夏加之，盛暑倍加之，
脾胃虛者去之，熱倍此者，瀉熱黃連湯主之。心火乘金水衰反制之病。天有六邪，
風寒暑濕燥火也，人有七情，喜怒悲思憂恐驚也，七情內召，六邪外從，從而不休，
隨召見病，此心火乘金，水衰反制之原也，世病目赤為熱，人所共知者也，
然不審其赤分數等，各治不同，有白睛純赤如火，熱氣炙人者，乃淫熱反剋之病也，
治如淫熱反剋之病，有白睛赤而腫脹，外睫虛浮者，乃風熱不制之病也，
治如風熱不制之病，有白睛淡赤，而細脉深紅，縱橫錯貫者，
乃七情五賊饑飽勞役之病，治如七情五賊饑飽勞役之病，有白睛不腫不脹，
忽如血貫者，乃血為邪勝，凝而不行之病也，治如血為邪勝，凝而不行之病，
有白睛微變青色，黑睛稍帶白色，白黑之間，赤環如帶，謂之抱輪紅者，
此邪火乘金，水衰反制之病也，此病或因目病巳久，抑鬱不舒，
或因目病悞服寒涼藥過多，或因目病時，內多房勞，皆能內傷元氣，元氣一虛，
心火亢盛，故火能剋金，金乃手太陰肺，白睛屬肺，水乃足少陰腎，黑睛屬腎，
水本剋火，水衰則不能剋，反受火制，故視物不明，昏如霧露中，或睛珠高低不平，
其色如死，甚不光澤，赤帶抱輪而紅也，口乾舌苦，眵多羞澀，稍有熱者，
還陰救苦湯主之，黃連羊肝丸主之，川芎決明散主之，無口乾舌苦，眵多羞澀者，
助陽活血湯主之神驗錦鳩丸主之，萬應蟬花散主之，有熱無熱，俱服千金磁硃丸，
鎮墜心火，滋益腎水，榮養元氣，自然獲愈也，噫，天之六邪，未必能害人也，
惟人以七情召之，而致也，七情弗召，六邪安從，反此者，欲其無病，奚可得哉。</p>
<p>還陰救苦湯（治目久病，白睛微變青色，黑白之間，赤環如帶，謂之抱輪紅，
視物不明，昏如霧露中，睛珠高低不平，其色如死，甚不光澤，口乾舌苦，
眵多羞澀，上焦應有熱邪）</p>
<p>升麻、蒼朮、甘草、梢炙、桔梗、柴胡、防風、川羌活（各五分）、
細辛（二分）藁本（四分）、川芎（一錢）、當歸尾（七分）、黃連、黃芩、黃蘗、
生地黃、知母、連翹（各六分）、紅花（一分）、龍膽草（三分）右剉劑，
白水二鍾，煎至八分，去滓熱服。</p>
<p>右方以升麻、蒼朮、甘草溫培元氣為君，為損者溫之也，以柴胡、防風、羌活、
細辛、藁本諸升陽化滯為臣，為結者散之也，以川芎、桔梗、紅花、
當歸尾行血脉為佐，為留者行之也，以黃連、黃芩、黃蘗、知母、連翹、生地黃、
龍膽草諸去除熱邪藥為使，為客者除之也，奇經客邪之病，強陽摶陰之病，
服此亦俱驗。</p>
<p>菊花決明散（治證同上）</p>
<p>石決明（東流水煮一伏時另研極細入藥）石膏（另研極細入藥）、木賊草、川羌活、
甘草（炙）防風、甘菊花、蔓荊子、川芎、黃芩、草決明（各等分）右為細末，
每服三錢，水二鍾，煎至八分，連末食遠服。右方以明目除翳為君者，草決明、
石決明、木賊草也，以散風升陽為臣者，防風、羌活、蔓荊子、甘菊花也，
以和氣順血為佐者，甘草、川芎也，以療除邪熱為使者，黃芩、石膏也，
內急外弛之病，亦宜其治。</p>
<p>神驗錦鳩丸（治證同上，兼口乾舌苦，眵多羞澀，上焦邪熱）</p>
<p>錦斑鳩一隻跌死去皮毛頭嘴爪文武火連骨炙乾）、茯苓（四兩）、
羯羊肝（一具竹刀薄批炙令焦忌用鐵刀去筋膜）、肉桂（二兩）、
蔓荊子（二升淘淨絹袋盛甑蒸一伏時晒乾）、牡蠣（洗煅粉）、
甘菊花（各五錢）瞿麥、蕤仁（去皮尖）、草決明、川羌活（各三兩）細辛、防風、
白蒺藜（炒去尖）、川黃連（各五兩）。</p>
<p>右為細末，煉蜜為劑，杵五百下，丸如桐子大每服二十丸，加至三五十丸，
空心溫湯下。</p>
<p>右方以甘菊、草決明主明目為君，以蕤仁、牡蠣、黃連、蒺藜除濕熱為臣，以防風、
羌活、細辛之升上，瞿麥、茯苓之分下為佐，以斑鳩補腎，羊肝補肝，
肉桂導群藥入熱邪為使，此方制之大者也，腎肝位遠，湯藥散不厭頻多之意也。</p>
<p>萬應蟬花散（治大人小兒，遠年近日，一切風眼氣眼，攻注昏眼，瞼生風粟，
或痛或癢，漸生翳膜，或久患頭風牽搐，兩目漸漸細小，眼眶赤爛，並宜治之，
若常服此，祛風退翳明目）</p>
<p>石決明（東流水煮一伏時研極細一兩五錢）、蟬退（去土五錢）、當歸身、
甘草（炙）川芎、防風、白茯苓羌活（各一兩）、蒼朮（泔製四兩）、
蛇退（炙三錢）、赤芍藥（三兩）。</p>
<p>右為細末，每服二錢，食遠臨臥時濃米泔調下，熱清茶亦可，右方制之複者也，
奇之不去，則偶之，是為重方也，今用蟬脫，又用蛇脫者，取其重脫之義，
以除翳為君也，川芎、防風、羌活，皆能清利頭目為臣也，炙草、蒼朮，通主脾胃，
又脾胃多氣多血，故用未芍藥補氣，當歸身補血為佐也，石決明鎮墜腎水，
益精還陰，白茯苓分陰陽上下為使也，亦治奇經客邪之病耳。</p>
<p>內急外弛之病</p>
<p>陰陽以和為本，過與不及，病皆生焉，急者緊縮不解也，弛者寬縱不收也緊縮屬陽，
寬縱屬陰，不解不收，皆為病也，手太陰肺，為辛為金也，主一身皮毛，
而目之上下睫之外者，亦其屬也，手少陰心為丁，手太陽小腸為丙，丙丁為火，
故為表裏，故分上下，而目之上下睫之內者，亦其屬也，足厥陰肝為乙，乙為木，
其脉循上睫之內，火其子也，故與心合，心肝小腸，三經受邪，則陽火內盛，
故上下睫之內，緊縮而不解也，肺金為火剋，則受剋者必衰，衰則陰氣外行，
故目之上下睫之外者，寬縱而不收也，上下睫既內急外弛，故睫毛皆倒而刺裏，
睛既受刺，則深赤生翳，此翳者，睛受損也，故目所病者皆具，如羞明沙澀，
畏風怕日，沁爛或痛或癢，生眵流淚證俱見，有用藥夾，施於上睫之外者，
欲弛者急，急者弛，欲睫毛無倒刺之患者，非其治也，此徒能解厄於目前，
而終復其病也，何則，為不審過與不及也，為不能除其病原也，治法，
當攀出內瞼向外，速以三稜針，刺撥出血，以左手大指甲迎其針鋒，
後以黃芪防風飲子主之，無比蔓荊子湯主之，決明益陰丸主之，菊花決明散主之，
㗜鼻碧雲散亦宜兼用，如是，則緊縮自弛，寬縱漸急，或過不及，皆復為和，
夾治之法，慎勿施也，徒為苦耳，智者宜審此。</p>
<p>黃芪防風飲子（治眼稜緊急，以致倒睫拳毛，損睛生翳，及上下瞼眥赤爛，
羞澀難開，眵淚稠粘。）</p>
<p>蔓荊子、黃芩（各錢半）、黃芪（蜜製）、防風（各八分）、
北細辛（二分）甘草（炙五分）、葛根（一錢）。</p>
<p>右剉劑，白水二鍾，煎至一鍾，去滓，大熱服，右方以蔓荊子、細辛為君，
除手太陽手少陰之邪，肝為二經之母，子平母安，此實則瀉其子也，以甘草、
葛根為臣，治足太陰足陽明之弱，肺為二經之子，母薄子單，此虛則補其母也，
黃芪實皮毛，防風散滯氣，用之以為佐，黃芩療濕熱，去目中赤腫，為之使也。</p>
<p>無比蔓荊子湯（治證同上）</p>
<p>黃芪（一錢二分）、川黃連（七分）、人參甘草（各一錢）、柴胡（七分）、
蔓荊子、當歸葛根、防風（各五分）、細辛葉（三分）。</p>
<p>右剉劑，白水二鍾，煎至一鍾，去滓溫服，右方為肺氣虛，黃芪、人參實之為君，
心受邪耶，黃連除之，肝受邪耶，柴胡除之，小腸受邪耶，蔓荊子除之，為臣，
當歸和血，葛根解肌，為佐，防風療風散滯，生甘草大瀉熱火，細辛通利九竅，
用葉者，取其升上之意，為使也。</p>
<p>奇經客邪之病</p>
<p>人之有五臟，猶天地之有五嶽也，六腑者，猶天地之有四瀆也，奇經者，
猶四瀆之外，別有江河也，奇經客邪，非十二經之治也，十二經之外，
別有治奇經之法也，繆刺論曰，邪客於足陽蹻之脉，令人目痛，從內眥始，
啟玄子王冰註曰，以其脉起於足，上行至頭，而屬目內眥，故病令人目痛，
從內眥始也，鍼經曰，陰蹻脉入鼽，屬目內眥，合於太陽，陽蹻而上行，
故陽蹻受邪者，內眥即赤，生脉如縷，縷根生瘀肉，瘀肉生黃赤脂，脂橫侵黑睛，
漸蝕神水，此陽蹻為病之次第也，或兼銳眥而病者，以其合於太陽故也，銳眥者，
手太陽小腸之脉也，銳眥之病，必輕於內眥者，蓋枝蔓所傳者少，
而正受之者必多也，俗呼為攀睛，即其病也，還陰救苦湯主之，撥雲退翳丸主之，
梔子勝奇散主之，萬應蟬花散主之，磨障靈光膏主之，消翳復明膏主，
朴硝黃連蘆甘石泡散主之，病多藥不能及者，宜治以手法，先用冷水洗，
如針內障眼法，以左手按定，勿令得動移，略施小眉刀尖，剔去脂肉，
復以冷水洗淨，仍作前藥餌之，此治奇經客邪之法也，故并置其經絡病始。</p>
<p>撥雲退翳丸（治陽蹻受邪，內眥即生赤脉縷，縷根生瘀肉，瘀肉生黃赤脂，
脂橫侵黑睛，漸蝕神水，銳眥亦然，俗名攀睛）</p>
<p>白蒺藜、川當歸、川芎（各兩半）、川椒（七錢）、甘菊花、地骨皮、
荊芥（各八錢）、木賊（去節）、密蒙花、蔓荊子（各一兩）、
蛇退（炙）甘草（各三錢）、天花粉（六錢）、楮桃仁、蟬退（去頭足）、黃連、
蘇薄荷（各五錢）。</p>
<p>右為細末，煉蜜成劑，每一兩，作八丸，每服一丸，食後臨睡細嚼，清茶下。</p>
<p>右方為奇經客邪而作也，八十一難經曰，陽蹻脉者，起於踝中，循外踝上行入風池，
風池者，腦戶也，故以川芎治風入腦，以菊花治四肢游風，一療其上，一平其下，
為君，蔓荊子，除手太陰之邪，蟬退、蛇退、木賊草、密蒙花、除翳，為臣，
薄荷葉、荊芥穗、白蒺藜、療諸風者清其上也，楮桃仁、地骨皮、諸通小便者，
利其下也，為佐，黃連除胃中熱，天花粉除腸中熱，甘草和協百藥，
川椒皮利五臟明目，諸氣所病處，血亦病，故復以當歸和血，為使也。</p>
<p>梔子勝奇散（治一切赤脉縷睛，風熱痛癢，胬肉攀睛，眵多淚澀，羞明怕日難開）</p>
<p>白蒺藜（炒）蟬退、榖精、草甘、草木、賊草、黃芩草、決明、菊花、山梔子、
川芎、荊芥穗、羌活、密蒙花、防風、蔓荊子（各等分）。</p>
<p>右為細末，每服二錢，食遠臨睡，熱茶清調下，右方以蟬退之鹹寒，
草決明之鹹苦寒為君，為味薄者通，通者通其經絡也，川芎、荊芥穗之辛溫，
白蒺藜、榖精草之苦辛溫，菊花之苦甘平，防風之甘辛，為臣，為氣辛者發熱，
發熱者升其陽也，羌活之苦甘溫，密蒙花之甘微寒，甘草之甘平，蔓荊子之辛微寒，
為佐，為氣薄者發泄，發泄者，清利其諸關節也，以木賊之甘微苦，山梔子、
黃芩之微苦寒，為使，為味厚者泄，泄者攻其壅滯之有餘也。</p>
<p>磨障靈光膏（治證同上）</p>
<p>蘆甘石（另以黃連一兩剉置水內燒蘆甘石通紅淬七次六兩）、黃丹（水飛三兩）、
硇砂（另研）、白丁香（取末）、海螵蛸（取末）、輕粉（各一兩）、
川黃連（剉如豆大一兩童便浸一宿晒為末）、麝香（另研）、乳香（各五錢）、
當歸身（二錢研末）、龍腦（少許）先用好白沙蜜一十兩，或銀器，或砂鍋內，
熬五七沸，以凈紙搭去蠟面，除黃丹外，下餘藥，用柳枯攪勻，次下黃丹再攪，
慢火徐徐攪至紫色，卻將麝香、乳香、輕粉、硇砂和勻，入上藥內，以不粘手為度，
急丸如皂角子大，以紙裏之，每用一丸，新汲水化開，旋入龍腦少許，時時點翳上。</p>
<p>右方以黃連去邪熱，主明目為君，以黃丹除毒除熱，蘆甘石療濕收散為臣，
以當歸和血脉，麝香、乳香諸香通氣，輕粉殺瘡為佐，以硇砂之能消，
海螵蛸之磨障翳，白丁香之消胬肉，龍腦之散赤脉，去外障為使也。</p>
<p>消翳復明膏（治證同上）</p>
<p>海螵蛸（取末三錢）、黃丹（水飛四兩、）、訶子（八箇去核取末）、白沙蜜
（一觔）、青鹽（另研一兩）。先將蜜熬數沸，凈紙搭去蠟面，卻下黃丹，
用棍攪勻，旋下餘藥，將至紫色取出。龍膽草（二兩）、黃連（十兩）、
杏仁（七十五箇去皮尖）、木賊草（一兩）、蕤仁（去殼皮五錢）通將藥入磁器內，
水一斗浸之，春秋五日，夏三日，冬十日，入鍋內，文武火熬至小半升，濾去滓，
重湯頓成膏子，卻入前藥熬之，攪至紫色，入龍腦一錢，每用少許，點上，藥乾，
凈水化開用。</p>
<p>右方以黃連為君，為療邪熱也，蕤仁、杏仁、龍膽草為臣，為除赤痛，
潤燥解熱毒也，黃丹、青鹽、龍腦、白沙蜜為佐，為收濕爛，益腎氣，療赤腫，
和百藥也，訶子、海螵蛸、木賊草為使，為澀則不移，消障磨翳也。</p>
<p>為物所傷之病</p>
<p>養之固者，則八風無以窺其隙，本之密者，則五臟何以受其邪，故生之者天也，
召之者人也，雖生弗召，莫能害也，為害不巳，召之甚也，生氣通天論曰，
風者百病之始也，清凈則肉腠閉拒，雖有大風苛毒，莫之能害，陰陽應象大論曰，
邪風之至，疾如風雨，故善治者治皮毛，夫肉腠固，皮毛密所以為害者，安從來也，
今為物之所傷，則皮毛肉腠之間，為隙必甚，所傷之際，豈無七情內移，
而為衛氣衰憊之原，二者俱召，風安不從，故傷於目之上下左右者，
則目之上下左右俱病，當總作除風益損湯主之，傷於眉骨者，病自目系而下，
以其手少陰有隙也，加黃連，除風益損湯主之，傷於䪼者，病自抵過而上，
傷於耳中者，病自銳眥而入，以其手太陽有隙也，加柴胡，除風益損湯主之，
傷於額交巔耳上角及腦者，病自內眥而出，以其足，太陽有隙也，加蒼朮，
除風益損湯主之，傷於耳後耳角取前者，病自客主人之穴斜下，傷於額者，
病自銳眥而入，以其手少陽有隙也，加枳殼，除風益湯主之，傷於頭角耳前後，
及目銳眥後者，病自銳眥而入，以其足少陽有隙也，加龍膽草，除風益損湯主之，
傷於額角及巔者，病自目系而下，以其足厥陰有隙也，加五味子，除風益損湯主之，
諸有熱者，更當加黃芩，兼服加減地黃丸，傷甚者，須從權倍加大黃，瀉其敗血，
六節藏象論曰，肝受血而能視，此蓋滋血養血復血之藥也，此治其本也，
又有物暴震，神水遂散，更不復治，故并識之於此。</p>
<p>除風益損湯（治目為物傷者）</p>
<p>當歸、白芍、熱地、川芎（各一錢）、藁本前胡、防風（各七分）。</p>
<p>右剉劑，白水二鍾，煎至八分，去滓，大熱服。</p>
<p>右方以熱地黃補腎為君，黑睛為腎之子，此虛則補其母也，以當歸補血，
為目為血所養，今傷則血病，白芍藥補血又補氣，為血病氣亦病也，為臣，
川芎治血虛頭痛，藁本通血，去頭風，為佐，前胡、防風通療風邪，俾不凝留為使，
兼治亡血過多之病，傷於眉骨者，病自目系而下，以其手少陰有隙也，加黃連療之，
傷於䪼者，病自抵過而上，傷於耳者，病自銳眥而入，以其手太陽有隙也，
加柴胡療之，傷於額交巔，耳上角及腦者，病自內眥而出，以其足太陽有隙也，
加蒼朮療之，傷於耳後耳角耳前者，病自客主人斜下，傷於頰者，病自銳眥而入，
以其足少陽有隙也，加龍膽草療之，傷於額角及巔者，病自目系而下，
以其足厥陰有隙也，加五味子，眵淚多，羞澀赤腫者，加黃芩療之，凡傷甚者，
從權倍加大黃，瀉其敗血。</p>
<p>傷寒愈後之病</p>
<p>傷寒病愈後，或有目復大病者，以其清陽之氣不升，而餘邪上走空竅也，
其病癮澀赤脹，生翳羞明，頭腦骨痛，宜作群隊升發之劑餌之，數服斯愈，
傷寒論曰，冬時嚴寒，萬類深，藏，君子固密，不傷於寒，觸冒之者，乃名傷寒，
其傷於四時之氣者，皆能為病，又生氣通天論曰，四時之氣，更傷五臟，
五臟六腑一病，則濁陰之氣不得下，清陽之氣不得上，今傷寒時病雖愈，
濁陰清陽之氣，猶未來復，濁陰清陽之氣未復，故餘邪尚熾不休，
故其走上而為目之害也，是以一日而愈者，餘邪在太陽，二日而愈者，餘邪在陽明，
三日而愈者，餘邪在少陽，四日而愈者，餘邪在太陰，五日而愈者，餘邪在少陰，
六日而愈者，餘邪在厥陰，七日而復，是皆清陽不能出上竅，而復受萁所害也，
當為助清陽上出則治，人參補胃湯主之，羌活勝風湯主之，加減地黃丸主之，</p>
<p>㗜鼻碧雲散亦宜用也，忌大黃、芒硝苦寒通利之劑，用之必不治。</p>
<p>人參補胃湯（治傷寒愈後，餘邪不散，上走空竅，其病癮澀赤長，生翳障，羞明，
頭腦骨皆痛）</p>
<p>羌活，獨活（各六分）白芍藥生地黃澤瀉（各三分）人參、白茯苓、炙甘草、白朮、
黃芪、熟地黃（酒洗）當歸身（各四分）柴胡防風（各五分）又剉劑白水二鍾，
煎至一鍾，去滓熱服。</p>
<p>右方分利陰揚，升降上下之藥也，羌活、獨活為君者，導陽之升也，茯苓、
澤瀉微臣者，導陰之降也，人參、白朮大補脾胃，內盛則邪自不容，黃芪、
防風大實皮毛，外密則邪自不入，為之佐也，當歸、熟地黃俱生血，
謂目得血而能視，生地黃補腎水，謂神水鼠腎，白芍藥理氣，柴胡行經甘草和百藥，
為使。</p>
<p>強陽摶實陰之病。</p>
<p>強者盛而有力也，實者堅而內充也，故有力者強而欲摶，內充者實而自收，
是以陰陽無兩強，，亦無兩實，惟強與實，以偏則病，內摶於身，上見於虛竅也，
足少陰腎為水，腎之精上為神水，手厥陰心包絡為相火，火強摶水，沝實而自收，
其病神水緊小，漸小而又小，積漸之至瞳人竟如菜子許，又有神水外圍，
相類蟲蝕者，然皆能覩而不昏，但微覺眊矂羞澀耳，是皆陽氣強盛而摶陰，
陰氣堅實而有禦，雖受所摶，終止於邊鄙皮膚也，內無所傷動，
治法當抑陽緩陰則愈，以其強耶，故可抑，以其實耶，惟可緩，而不宜助，
助之則反勝，抑陽酒連散主之，大抵強者則不易入，故以酒為之導引，
欲其氣味投合，入則可展其長，此反治也，還陰救苦湯主之，療相火藥也，
亦宜用㗜鼻碧雲散，然此病世亦罕見，醫者要當識之。</p>
<p>抑陽酒連散（治神水緊小，漸如菜子大許，神水外圍相類蟲蝕者，然皆能覩物不昏，
微有眊澀之症）</p>
<p>獨活、生地黃（各四錢）黃蘗、漢防己、知母（各三錢）蔓荊子、前胡、
川羌活白芷、生甘草（各四錢）、防風（各四錢）、山梔（炒）、黃芩（酒製）、
寒水石黃連（酒製各五錢）。共為末，每服三錢，白水二鍾，煎至一鍾，去滓，
大熱服。</p>
<p>右方抑陽緩陰之藥也，以生地黃補腎水真陰為君，獨活、黃蘗、知母俱益腎水為臣，
蔓荊子、羌活、防風、白芷，群隊升陽之藥為佐者，謂既抑之令其分，
而更不相犯也，生甘草、黃芩、梔子、寒水石、防己、黃連，寒而不走之藥為使者，
惟欲抑之，不欲祛除也，凡用酒製者，為之引導耳。</p>
<p>亡血過多之病</p>
<p>六節藏象論曰，肝受血而能視，宣明五氣篇曰，久視傷血，氣厥論曰，膽移熱於腦，
則辛頞鼻淵，傳為衂衊瞑目，繆刺論曰冬刺經脉，血氣皆脫，令人目不明，
由此推之，目之為血所養，明矣，手少陰心生血，血榮於目，足厥陰肝，開竅於目，
肝亦多血，故血亡目病，男子衂血便血，婦人產後崩漏，亡之過多者，皆能病焉，
其為病睛珠痛，珠痛不能視，羞明癮澀，眼睫無力，眉骨太陽，因為酸痛，
當作芎歸補血湯主之，當歸養榮湯主之，除風益損湯主之，滋陰地黃丸主之，
諸有熱者加黃芩，婦人產漏者加阿膠，脾胃不佳，惡心不進食者，加生薑，復其血，
使有所養則愈，然要忌鹹物，宣明五氣篇曰，鹹走血，血病無多食鹹，是忌。</p>
<p>芎歸補血湯（治男子衂血便血，婦人產後崩漏，亡血過多，致睛珠疼痛，不能視物，
羞明酸澀，眼睫無力，眉骨太陽，俱各酸疼）</p>
<p>生地黃，天門冬（各四分）、川芎、牛膝、白芍藥、炙甘草、白朮、
防風（各五分）熟地黃，當歸身各六分。右剉劑，水二鍾，煎至一鍾，去渣溫服，
惡心不進食者，加生薑煎服。</p>
<p>右方專補血，故以當歸、熟地黃為君，川芎、牛膝、白芍藥為臣，以其祛風續絕，
定痛而通補血也，甘草、白朮，大和胃氣，用以為佐，防風升發，生地黃補腎，
天門冬治血熱，血亡必生風燥，故以為使。</p>
<p>㿀疹餘毒之病</p>
<p>東垣李明之曰，諸㿀疹皆從寒水逆流而作也，子之初生也，在母腹中，母呼亦呼，
母吸亦吸，呼吸者陽也，而動作生焉，渴飲母血，飲食者陰也，而形質生焉，
陰具陽足，十月而降，口中惡血，因啼即下，卻歸男子生精之所，女子結胎之處，
命宗所謂玄牝玄關者也，此血僻伏而不時發，或因乳食內傷，或因濕熱下溜，
營氣不從，逆於肉理，所僻伏者，乃為所發，初則膀胱壬水夾脊逆流，
而剋小腸丙火，故頸項巳上先見也，次則腎經癸水，又剋心火，故胸腹巳上次見也，
終則二火熾盛，反制寒水，故胸腹以下後見也，至此則于臟六腑皆病也，七日齊，
七日盛，七日謝，三七二十一日而愈者，七日為火數故也，愈後或有疽病瘡者，
是皆餘毒尚在，今其病目者亦然，與風熱不制之病，稍同而異，總以羚羊角散主之，
便不鞕者減硝黃，未滿二十一日而病作者，消毒化㿀湯主之，此藥功非獨能於目，
蓋專於㿀者之藥也，不問初起巳著，服之便令消化，稀者則不復出，方隨四時加減。</p>
<p>羚羊角散（治小兒㿀痘後，餘毒不解，上攻眼目，生翳羞明，眵淚俱多，
紅赤腫閉）</p>
<p>草決明、芒硝、升麻、防風、車前子、黃芩、
黃芪大黃羚羊角（將角細銼俱各等分）。</p>
<p>右為末，每服二錢，水一鍾，煎至半鍾，去滓溫服。</p>
<p>右方以羚羊角主明目為君，升麻補足太陰以實內，逐其毒也，黃芪補手太陰以實外，
禦其邪也，為臣，防風升清陽，車前子瀉濁陰，為佐，草決明療赤痛淚出，黃芩、
大黃、芒硝用以攻其固熱，為使，然大黃、芒硝乃大苦寒之藥，智者當量其虛實，
以為加減，未滿二十一日而疾作者，消毒化㿀湯主之。</p>
<p>消毒化㿀湯（治小兒㿀疹未滿二十一日而目疾作者，餘證同上）</p>
<p>柴胡藁本生地黃、連翹、細辛、黃蘗（酒製）川黃連、當歸、甘草（各四分）花粉、
吳茱萸、白朮、蘇木、陳皮、乾葛根（各二分）麻黃、防風、升麻、
川羌活（各五分）、黃芩（酒製）蒼朮（泔水製）川芎（各三分）。</p>
<p>右剉劑，水二鍾，煎至一鍾，去滓溫服。</p>
<p>右方功非獨能於目，蓋專於㿀而置也，今以治㿀之劑治目者，以其毒尚熾盛，
又傍害於目也，夫㿀疹之發，初在膀胱，壬水剋小腸丙火，羌活、藁本，
乃治足太陽之藥，次則腎經癸水，又剋心火，細辛主少陰之藥，故為君，
終則二火熾盛，反制寒水，故為臣，麻黃、防風、川芎，升發陽氣，祛諸風邪，
葛根、柴胡，解利邪毒，升麻散諸鬱結，白朮、蒼朮，除濕和胃，
生甘草大退諸熱為佐，氣不得上下，吳茱萸、陳皮通之，血不得流行，紅花、
蘇木順之，當歸愈惡瘡，連翹除客熱，故為使，此方君臣佐使，逆從反正，
用藥治法俱備，通造化，明藥性者，能也，如未見㿀疹之前，小兒耳尖冷，呵欠，
睡中驚，噴嚏，眼澀，知其必出㿀者，急以此藥投之，甚者則稀，稀者立巳，巳後無復出之患。</p>
<p>深疳為害之病衛氣少而寒氣乘之也，元氣微而飲食傷之也，外乘內傷，釀而成之也，
父母以其純陽耶，故深冬不為裳，父母以其惡風耶，故盛夏不解衣，
父母以其數饑耶，故乳後強食之，父母以其或渴耶，故乳後更飲之，
有為父母愚憨者，又不審其寒暑飲食，故寒而不為暖，暑而不能涼，飲而不至渴，
食而不及饑，而小兒幽玄銜默，抱疾而不能自言，故外乘內傷，因循積漸，
釀而成疳也，渴而易饑，能食而瘦，腹脹不利，作𧬜𧬜聲，日遠不治，遂生目病，
其病生翳，睫閉不能開，眵淚如糊，久而膿流，竟枯兩目，何則，為陽氣下走也，
為陰氣反上也，治法當如陰陽應象大論曰，清陽出上竅，濁陰出下竅，清陽發腠理，
濁陰走五臟，清陽行四肢，濁陰歸六腑，各還其原，不反其常，是其治也，
當作升陽降陰之劑，茯苓瀉濕湯主之，升麻龍膽草飲子主之，此藥非獨於目，
并治巳下數證，然勿緩，緩則危也，為父母者，其慎諸。</p>
<p>茯苓瀉濕湯（治小兒易饑而渴，瘦瘠腹脹不利作𧬜𧬜聲，目病生翳，睫閉不開，
眵淚如糊，久而流膿，俗為疳毒眼）</p>
<p>柴胡（四分）、白朮、甘草（炙）蔓荊子、人參、枳殼（麩炒）茯苓、
薄荷葉（各二分）、前胡、蒼朮、獨活（各三分）防風、真川芎、
羌活（各三分半）澤瀉（一分半）。</p>
<p>右剉劑，水一鍾半，煎至六分，去滓溫服。</p>
<p>右方為小兒寒暑飲食不調，而釀成此證，夫寒暑飲食不節，皆能傷動脾胃，脾胃者，
陰陽之會元也，故清陽下而不升，濁陰上而不降，今以白朮，戈參，先補脾胃為君，
柴胡、甘草、枳殼，輔上藥補脾胃為臣，蒼朮燥濕，茯苓、澤瀉，導濁陰上而不降，
今以白朮、人參，先補脾胃為君，迆胡、甘草、枳殼，輔上藥補脾胃為臣，
蒼朮燥濕，茯苓、澤瀉，導濁陰下降為佐，然後以羌活、獨活、防風、蔓荊子、
前胡、川芎、薄荷諸主風藥以勝濕，引清陽上升為使，此正治神效之法也。</p>
<p>升麻龍膽草飲子（又名消翳散，治小兒疳眼，流膿生翳，濕熱為病，
療眼中諸疾之症）、羌活、黃芩（炒）龍膽草、青蛤粉（各五分）、蛇退、
甘草（炙）榖精草、川鬱金（各三分）麻黃（一分半）升麻（二分）右剉劑，
作細末亦可，每服二錢，熱茶清濃調下。</p>
<p>右方君以升麻，行足陽明胃，足太陰脾也，臣以羌活、麻黃，風以勝濕也，
佐以甘草，承和上下，榖精草明目退翳，蛇蛻主小兒驚疳等疾，使以青蛤粉，
治疳止利，川鬱金補血破血，龍膽草療眼中諸疾，黃芩除上熱，目內赤腫，火炒者，
為龍膽草，性巳苦寒，恐不炒則又過於寒也。</p>

<h1>審視瑤函卷三</h1>
<p>運氣原證</p>
<p>按內經，時行暴熱，天氣亢和，燥火犯淫，邪風所侮，民病目赤，大要有三，
一曰風助火鬱於上，經云，少陰司天之政，初之氣，陽氣佈，風乃行，寒氣時至，
氣鬱於上而熱，目赤，經云，少陽司天之政，二曰火勝，二之氣候乃大溫，
其病氣拂於上，目赤，三曰燥邪傷肝，三之氣，歲金太過，燥氣流行，經云，
陽明司天，燥氣下臨，肝氣上從，脇痛而目赤，雖其間病有不同，
大要不出此三候也。</p>
<p>目痛</p>
<p>經云有二，一謂目眥白眼痛，一謂目珠黑眼痛，蓋目眥白眼疼屬陽，故晝則痛甚，
點苦寒藥則效，經所謂白眼赤脉法於陽故也，目珠黑眼痛屬陰，故夜則痛甚，
點苦寒藥則反劇，經所謂瞳子黑眼法於陰故也，凡目痛皆屬於熱之所致，
煩燥者氣隨火升也，東垣云，元氣虛損而熱，輕手捫之，熱在皮毛血脉也，
重手按之，筋骨熱甚者，熱在筋骨也，不輕不重而熱，熱在肌肉也，又云，
晝則發熱，夜則安靜，是陽氣自熱於陽分也，晝則安靜，夜則發熱煩燥，
是陽氣下陷入陰中也，名曰熱入血室，晝夜發熱，是重陽無陰也，亟瀉其陽，
峻補其陰也。</p>
<p>天行赤熱症</p>
<p>天行赤熱，時氣流行，三焦浮燥，泪澀睛疼，或椒瘡沙擦，或怕熱羞明，
或一目而傳兩目，或七日而自清寧，往往爾我相感，因虛被火薰蒸，雖曰淺病，
亦弗為輕，倘犯禁戒，變症蜂生，要分虛實，須辨六經。</p>
<p>此症目赤痛，或睥腫頭重，怕日羞明，泪涕交流等病，一家之內，一里之中，
往往老幼相傳，然有虛實輕重不同，亦因人之虛實，時氣之重若何，各隨其所受，
而分經絡以發，病有輕重，不可概言，此章專為天時流行，熱邪感染，
人或素有目疾，及痰火熱病，水少元虛者，爾我傳染不一，若感染輕而本源清，
邪不勝正者，七日自愈，蓋火數七，故七日火氣盡而愈，七日不愈，而有二七者，
乃再傳也，二七不退者，必其觸犯及本虛之故，須防變生他症矣，宜服。</p>
<p>驅風散熱飲子。連翹，牛蒡子（炒研）（羌活）、蘇薄荷、大黃（酒浸）赤芍藥、
防風、當歸尾、甘草（少許）山梔仁、川芎（各等分）。</p>
<p>右剉劑，白水二鍾，煎至一鍾，去滓，食遠熱服，少陽經加柴胡，少陰經加黃連。</p>
<p>桑白皮散（治肺氣壅塞，熱毒上攻眼目，白睛腫脹，日夜疼痛，心胸煩悶）旋覆花、
枳殼、杏仁（去皮尖）、桑白皮、天花粉、玄參、甘草、甜葶藶、甘菊花、防風、
黃芩、（各等分）右為末，每服四錢，水一鍾半，生姜三片，煎至八分，去滓，
食後溫服。</p>
<p>瀉熱黃連湯（見卷二按此手少陰太陰足陽明少陽少陰之藥也）</p>
<p>暴風客熱症。</p>
<p>暴風客熱忽然猖，睥脹頭疼泪似湯，寒熱往來多鼻塞，目中沙澀痛難當。</p>
<p>此症非天行赤熱，爾我怠染，並寒熱似瘧，病發則目痛，以及腫脹如㮎，
久積退遲之比也，乃素養不清燥急勞苦，客感風熱，卒然而發也，有腫脹，
乃風熱夾攻，火在血分之故，治亦易退，宜服。</p>
<p>局方洗心散（熱勝者服，治風壅壯熱，頭目昏痛，肩背拘急，肢節煩疼，熱氣上衝，
口苦唇焦，咽喉腫痛，痰涎壅滯，涕唾稠粘，心神煩燥，眼澀睛疼，及寒壅不調，
鼻塞聲重，咽乾多渴，五心煩熱，小便赤澀，大便秘澀，並宜服之）</p>
<p>荊芥穗、甘草、當歸、大黃（煨）赤芍藥、麻黃、（各六錢）白朮（五錢）右為末，
每服二三錢，生薑薄荷湯煎服。</p>
<p>以白朮合大黃入心，故名洗心，而從以麻黃荊芥，亦是表裏藥。</p>
<p>洗肝散（風熱俱勝服，治風毒上攻，暴作目赤，腫痛難開癮澀，眵淚交流）</p>
<p>薄荷葉、當歸、羌活、甘草、（炙）山梔仁（炒）防風、大黃、川芎。</p>
<p>右等分為末，每服二三錢，食遠沸湯調下。</p>
<p>羌活勝風湯（風勝者服，見卷二）</p>
<p>火脹大頭症。</p>
<p>風火炎炎熾六陽，面浮腦腫泪如湯，羞明赤澀頭疼痛，曉夜無寧不可當。</p>
<p>此症目赤痛，而頭面浮腫，皮內燥赤也，狀若大頭傷寒，夏月多有此患，
有濕熱風熱，濕熱多泪而皮爛，風熱多脹痛而憎寒，若失治則血滯於內，雖得腫消，
而目必有變病矣，宜服。</p>
<p>普濟消毒飲（羅謙甫云，先師監源稅時四月，民多疫疾，初覺憎寒體重，
次傳頭面腫盛，目不能開，上喘，咽喉不利，舌乾口燥，俗云大頭天行，
親戚不相訪問，染之多不救，先師曰，夫身半巳上，天之氣也，身半以下，
地之氣也，此邪熱客於心肺之間，上攻頭目，而為腫盛）</p>
<p>黃連、黃芩（各五錢）白殭蠶（炒一錢）鼠粘子、連翹、橘紅、板藍根、黑玄參、
柴胡、桔梗、甘草、梢（生用）馬屁勃、升麻、（各二錢）人參（三錢）。</p>
<p>右為末，半用沸湯調，時時服之，半用煉蜜為丸，噙化之。右方以黃芩、
黃連味苦寒，瀉心肺間熱為君，橘紅味苦平，玄參、柴胡苦寒，解利諸毒，
生甘草甘寒瀉火，人參甘溫補氣為臣，連翹、鼠粘子味辛平，板藍根味苦寒，
馬屁勃、白殭蠶、升麻味苦平微寒，行少陽陽明，二經氣不得伸，
桔梗味苦辛溫為舟楫，不令下行。</p>
<p>或加防風、蘇薄荷、川芎、當歸身，㕮咀，如麻豆大，每服五錢，水二鍾，
煎至一鍾，去滓溫熱，食後時時服之，如大便硬加酒製大黃一錢，或二錢以利之，
腫勢甚者，宜砭刺之，愚按時行疫疾，雖由熱毒所染，其氣實之人，下之可愈，
氣虛者概下之，鮮不危者，故東垣先生製為此方，以救氣虛者，其惠溥矣。</p>
<p>住痛解毒丸</p>
<p>硼砂（五錢）沒藥（五分）川芎、荊芥穗、朴硝、白芷、石膏、家菊花（各一錢）、
麝香。</p>
<p>右為細末，米糊為丸，如桐子大，每服錢半，不拘時，溫湯送下。</p>
<p>怕日羞明症。</p>
<p>怕日羞明症，實虛兩境施，目疼並赤腫，絡滯氣行遲，火熾兼脾燥，心肝脾辨之，
但分邪實治，病亦不難驅，不疼不赤腫，單為血家虛，此症謂目於明亮之處，
而痛澀畏避不能開也，凡病目者，十之七八，皆有此患，病原在心肝脾三經，
總而言之，不過一火燥血熱，病在陽分，是以見明亮而惡泪澀痛也，
蓋己之精光既弱，則陽光不能敵矣，是以陰黑之所則清爽，然有虛實之辨，
蓋怕熱乃有餘之病，羞明乃不足之症，若目不赤痛而畏明者，乃血分不足，
膽汁少而絡弱，故不能運精華，以敵陽光也，宜服點。</p>
<p>明目細辛湯（治兩目發赤微痛，羞明畏日，怯風寒，怕火，眼睫成紐，眵糊多，
癮澀難開，眉攢腫悶，鼻塞，涕唾稠粘，大便微硬）</p>
<p>川芎（四分）、藁本、當歸身、白茯苓、（各五分）紅花、細辛、
（各二分）生地黃、（酒製）蔓荊子（各六分）防風、羌活、
荊芥穗（各一錢）川花椒（十粒）麻黃（八分）</p>
<p>桃仁（泡去皮尖十箇）右剉劑，水二鍾，煎至八分，去滓，臨睡溫服，
按此足太陽厥陰手少陰藥也。</p>
<p>歸葵湯（一名連翹飲子，治目中溜火，惡日與火，癮澀，小角緊，久視昏花，
逆風有淚）</p>
<p>連翹、紅葵花、當歸、人參、甘草、蔓荊子生地（各五分）升麻（八分）黃芪酒、
黃芩、防風、羌活、（各七分）柴胡二分。</p>
<p>右剉劑，白水二鍾，煎至八分，食遠溫服，按此足三陽少陰厥陰之藥也。</p>
<p>吹雲膏（治視物睛困無力，癮澀難開，睡覺多眵，目中泪下，及迎風寒泣，
羞明怕日，常欲閉目，喜在暗室，塞其戶牖，翳膜遮睛，此藥多點，神效）</p>
<p>防風、青皮、連翹（各四分）、生地黃（一錢五分）、生地黃（一錢五分）、
細辛（一分）、柴胡（五分）、甘草、當歸身（各六分）、黃連（三錢）、蕤仁、
（去皮尖）、升麻（各三分）、荊芥穗（一錢濃汁取用）。</p>
<p>右剉劑，除連翹外，用淨水二碗，先熬諸藥去半碗，入連翹，熬至一大盞，去滓，
入銀盞內，文武火熬至滴水成珠，加熟蜜少許，熬勻點之。</p>
<p>決明益陰丸（見卷二）</p>
<p>瞼硬睛疼症</p>
<p>瞼熱睛疼似擦沙，血瘀脾熱隱肝家，睛疼頭痛瞼堅硬，泪澀昏矇症變他，
此症不論有障無障，但兩瞼堅硬而睛疼，若頭痛者，尤急乃風熱在肝，肝虛血少，
不能榮運於目，無水以滋，火反乘虛而入，會痰燥濕熱，或頭如縛，血滯於脾內，
睛因火繫而痛，輕則內生椒瘡，重則腫脹如㮎，瘀血貫睛等症，治當敷藥睥開道，
若堅硬不能翻，或頭痛腦脹不退，此頭風欲成毒之症也，宜服。</p>
<p>二朮散（治瞼硬睛疼，去翳障）</p>
<p>蟬退（去頭足）、龍膽草（酒洗少）、黃連（酒洗炒）枸杞子（焙乾）、
蒼朮（米泔浸炒）、地骨皮、白朮（土炒）、牡丹皮（各等分）。</p>
<p>右為細末，每服一錢，食後荊芥湯調下。</p>
<p>㶸腫膏。</p>
<p>膩粉（少許）、黃蠟、代赭石（各五錢研）、細磁末、黃柏（細末）、蔴油各二兩。</p>
<p>右為極細末，入銅杓內，入油蠟同煎為膏，塗敷於硬瞼處。</p>
<p>寒熱。</p>
<p>凡患寒熱者，由風邪外客於腠理，痰飲內漬於臟腑，致血氣不足，
陰陽更勝而所作也，陽勝則發熱，陰勝則發寒，陰陽交爭，邪正相干，則寒熱往來，
時發時止，然此症與瘧相似，而發寒不致戰慄，發熱不致悶亂為異耳。</p>
<p>赤痛如邪症。</p>
<p>赤痛如邪症，多招寒熱魔，不認風寒瘧，炎涼勿用過，下虛兼上實，裏急外疎多，
皆因客熱擾，宜治要中和，此症專言目病而赤痛，頭疼，寒熱交作，如風寒瘧疾狀，
凡病發目痛，輕則一年數次，重則舉發頻頻，非比暴風客熱乍發之症也，
此症係肝腎之故，肝腎俱虛，故熱在內，而陰虛火動，寒者榮衛虛損，
外之腠理不實，而覺寒也，若作風熱瘧痰，若用剛劑治之，則血愈虛，而病俞深矣，
宜服。</p>
<p>十珍湯（治虛損血枯，上攻目痛，滋陰降火，養血清肝）</p>
<p>生地（酒洗二錢）、當歸（酒洗錢半）、白芍藥（炒）、地骨皮（炒）、
知母（鹽酒拌炒）、丹皮（童便浸炒）、天門冬（去心）、麥門冬（去心各錢半）、
人參（去蘆）、甘草梢（各五分）。</p>
<p>右剉劑，白水二鍾，煎至八分，去滓溫服。</p>
<p>夫陰虛者，未有不動火，苦寒宜泄之藥，惟病端初起，元氣未虛，勢方蘊隆，
脉皷而數者，暫取治標，稍久涉虛，便不可服，王太僕曰，治熱未巳，而中寒更起，
且足太陰傷，而絕肺金孕育之原矣，斯以地黃為君，知母為佐，壯天一之水，
以制丙丁，不與之直爭也，當歸、白芍藥，以沃厥陰，腎肝同治之法也，
水衰則火旺，是以牡地二皮為剋制，火盛則金衰，是以天麥二冬為屏障，
人參補金位之母，甘草生用，所以奉令承使，奔走贊成者也。</p>
<p>酒啁洗肝散（治實熱氣攻眼，無時痛甚）黑玄參大黃、黃芩、山梔仁（炒）生地黃、
知母、桔梗、當歸尾、元明粉（各等分）。</p>
<p>右為細末，每服二三錢，食遠溫酒啁下，日進二服。</p>
<p>痛如針刺症。</p>
<p>痛如針刺屬心經，火燥珠疼熾盛行，戒酒忌辛休躁怒，免教症變漸相生，
流火輕微惟一點，驀然有處似鍼疼，防微杜漸宣君火，泄破炎熇榮自盈，
此症謂目珠疼如鍼刺也，病在心經，火實有餘之症，若痛驀然一二處，如鍼刺痛，
目雖不赤，亦是心經流火，別其痛在何處部分，以見病將犯其經矣，
按此症多有體虛目勞，兼染淋濁之病，榮氣不下潮於目，而如鍼刺痛者，宜養萁榮，
若降火則急矣，宜服。</p>
<p>加減八止散（治心熱衝眼，赤腫澀痛，熱淚羞明，兼治大小心經邪熱，一切蘊毒，
咽乾口燥，大渴引飲，心忪面熱，煩燥不寧、唇焦鼻衂，口生瘡，咽喉腫痛，
小便赤澀，或癃閉不通，及熱淋血淋，並宜治之）</p>
<p>滑石、甘草梢、大黃（麵裹煨）、木通、瞿麥、車前子、梔子（炒）、
扁蓄（各等分為末）。</p>
<p>右為末，每服五錢，水二鍾，燈心三十段，煎至八刀，去滓溫服，經曰，
膀胱不利為癃，理宜八止散以通之，滑可去著，滑石、車前皆滑也，瀉可去實，
大黃、甘草、梔子皆瀉也，通可去滯，瞿麥、扁蓄、木通、燈心皆通也，若虛弱輩，
則大黃不宜用也，加生地黃、桑白皮、苦竹葉以清療之。</p>
<p>頭痛子和云，頭痛不止，乃三陽受病也，三陽分部，分頭與項痛者，足太陽經也，
攢竹痛，俗呼為眉稜骨痛者是也，額角上痛，俗呼為偏頭痛者，足太陽經也，
如痛久火止則令人喪目，以三陽受病，皆胸膈宿痰之致然也，先以茶調散吐之，
吐訖，可服川芎薄荷辛涼清上之藥，叔和云，寸脉急而頭痛是也。</p>
<p>大小雷頭風症。</p>
<p>雷頭風痰，來之最急，症類傷寒，頭如斧劈，目若錐鑽，身猶火炙，大便不通，
小便赤澀，痛不可禁，禍亦難測，瘀滯巳甚，應知爆出，著意速醫，勿延時刻，
瀉火為先，須防胃液，逼損清純，終當一失。此症不論偏正，但頭痛挾痰而來，
痛之極而不可忍，身熱目痛，便祕結者，曰大雷頭風，若頭痛便先潤後燥，</p>
<p>小便先清後澀曰，小雷頭風大者害速，小者稍遲，雖有大小之說，而治則一，
若失之緩，禍變不測，目必損壞，輕則⿰米厭凸，重則結毒，宜早為之救，
以免禍成宜服。</p>
<p>清震湯（兼治發熱惡寒，口渴者服。）</p>
<p>升麻、赤芍樂、甘草、荊芥、穗葛、根蘇、薄荷、黃芩、青荷葉、
蒼朮（米泔水浸一宿炒各等分）。</p>
<p>右剉劑，白水二鍾，煎至八分，去滓熱服。</p>
<p>加味調中益氣湯（治氣血俱虛頭痛，其效如神）</p>
<p>嫩黃芪（蜜製一錢）、升麻、細辛（各三分）、廣皮（四分）、廣木香（二分）、
川芎、人參、甘草、（炙）蔓荊子、當歸、蒼朮（泔水製）、柴胡（各五分）。</p>
<p>右剉劑，白水二鍾，煎至八刀，去滓熱服。</p>
<p>將軍定痛丸（治巔頂痛，挾痰濕實者，動輒眩暈用）</p>
<p>黃芩（酒洗七錢）、白殭蠶、陳皮（鹽煮去白）、天麻（酒洗）、桔梗（各五錢）、
青礞石（煅）白芷（各二錢）、薄荷（三錢）、
大黃（酒蒸九次焙乾二兩）半夏（牙皂薑汁煮）。</p>
<p>右為細末，滴水為丸，如菉豆大，每服二錢，食後臨臥茶清吞之。</p>
<p>藥枕方（治頭風目眩）通草、防風、石菖蒲、甘草、犀角（剉末）、
羚羊角（剉末）、蔓荊子（各三錢）、細辛、白芷、藁本、真川芎、白朮、
黑豆（一斤半揀擇挼令淨）。</p>
<p>右為細末，相拌均勻，以生絹囊盛滿實，置在盒子內，其盒形如枕，枕時揭去盒蓋，
令囊藥透氣入頭，不枕即蓋之，使藥氣不散，枕之日久漸低，再入前藥，仍要滿實，
或添黑豆，三五日後藥氣微，則則換之，枕旬日，或一月，耳中雷鳴，
是藥抽風之驗也。</p>
<p>左右偏頭風症。</p>
<p>左右偏頭風，發則各不同，左發則左壞，右發則右發則右壞，人多不為慮，
致使失光明。此症左邊頭痛，右不痛者，曰左偏風，右邊頭痛，左不痛者，
曰右偏風世人往往不以為慮，久則左發損左目，右發損右目，有左損反攻右，
右損反攻，左而兩目俱損者，若外有赤痛泪澀等病，則外症生，
若內有昏渺眩暈等病，則內症生，凡頭風痛左害左，痛右害右，此常病易知者，
若左攻右，右攻左，痛從內起，止於腦，則攻害也遲，痛從腦起，止於內，
則攻害也速，若痛從中間發，及眉稜骨內，上星中發者，兩目俱壞，
亦各因其人之觸犯感受，左右偏盛起患不同，遲速輕重不等，風之害人尤慘，宜服。</p>
<p>羌活芎藁湯（治太陽經頭風頭痛，夜熱惡寒）半夏（薑汁炒）、杏仁（去皮尖）、
川羌活、藁本、川芎、防風、白茯苓、甘草、白芷、麻黃、廣陳皮、
桂枝（各等分）。</p>
<p>右剉劑，白水煎服，內熱加酒製黃芩、薄荷葉，生薑三片，煎服。</p>
<p>柴芎湯（治太陽經頭風頭痛，寒熱而嘔）川芎、白茯苓、柴胡、蘇薄荷、細辛、</p>
<p>製半夏、黃芩、炙甘草、陳皮、蔓荊子。</p>
<p>右剉劑，生薑三片，白水二鍾，煎至八分，食後服。</p>
<p>蒼朮湯（治太陰經頭風頭痛，腹滿不，食並腹痛）</p>
<p>蒼朮（製）、白芍藥、枳殼、白茯苓、白芷、廣陳皮、川芎、炙半夏、升麻、
炙甘草（各等分）。</p>
<p>右剉劑，生薑三片，白水二鍾，煎至八分，食後服。</p>
<p>細辛湯（治少陰經頭風頭痛，四肢厥，但欲寐者）</p>
<p>細辛、廣陳皮、川芎、製半夏、獨活、白茯苓、白芷炙、甘草（各等分）。</p>
<p>右剉劑，生薑三片，白水二鍾，煎至八分，食後服。</p>
<p>吳茱萸湯（治厥陰經頭風頭痛，四肢厥，嘔吐痰沫）</p>
<p>半夏（薑製）吳茱萸、川芎、炙甘草、人參、白茯苓、白芷、廣陳皮（各等分）。</p>
<p>右剉劑，生薑三片，白水二鍾，煎至八分，食後服。</p>
<p>升麻芷葛湯（治陽明經頭風頭痛，身熱口渴者服）</p>
<p>升麻、家乾葛、白芷、蘇薄荷、石膏、廣陳皮、川芎、製半夏、甘草（各等分）。</p>
<p>右剉劑，生姜三片，白水二鍾，煎至八分，食後服。</p>
<p>眉骨痛</p>
<p>按眉稜骨痛有二，眼屬肝，有肝虛而痛，纔見光明則眉骨痛甚，宜服生地黃丸，
有眉稜骨痛目不能開，晝夜劇，宜導痰丸湯之類，
加入芽茶二陳湯吞青州白丸子亦效，甫見眉棱骨痛者，多是肝火上炎，怒氣甚者，
多有此病，其謂風症，亦火之所致，熱甚生風是也，大抵抑肝火，
有風痰則兼而治之。</p>
<p>陰邪額角痛，多向熱時來，元虛成內障，火實外生災。</p>
<p>此症專言額角皮骨，及眉稜骨之病也，發則多於六陽用事之時，元虛精弱者，
則為內症，若兼火者則為外症，宜服。</p>
<p>加味柴胡湯（柴胡酒芩荊芥穗製半夏甘草川芎香白芷蘇薄荷五片防風前胡各等分）</p>
<p>右剉劑，生薑三片，白水二鍾，煎至八分，食後服。</p>
<p>生熟地黃湯（治目不光明，眉骨痛甚，此係肝虛，法當養血涼血益血，
痰火降而風熱除）</p>
<p>熟地黃、甘草、生地、五味子、當歸身、酒芩、枳殼、地骨皮、天門冬、人參、
柴胡、川黃連。</p>
<p>右剉劑，白水二鍾，煎至八分，食遠服。</p>
<p>驅驅風上清散（治風熱上攻，眉稜骨痛）</p>
<p>酒黃芩（二錢）、白芷（錢半）、羌活、防風、柴胡梢（各一錢）、
川芎（一錢二分）、荊芥（八分）、甘草（五分）。</p>
<p>右為細末，每服四錢，白水二鍾，煎至八分，食後服。</p>
<p>上清散（治因風頭痛，眉骨眼眶俱痛，不可忍者）</p>
<p>乳香（另研）、沒藥（研各一錢）、腦子（另研五分）、赤芍藥、川芎、薄荷、
芒硝、荊芥穗、鬱金（各五分）。</p>
<p>右為細末，每用一字，口噙水，鼻內搐之，甚妙。</p>
<p>陽邪風症</p>
<p>枕痛是陽邪，寒時痛最奢，年來不著意，致使眼生花。此症專言腦後枕骨痛之病也，
多發於太陰用事之月，發則有虛昏耳鳴之患矣，久而不治，內障成耳，宜服。</p>
<p>防風羌活湯（治眉稜骨痛，而風寒在腦，或怠痰濕，及腦昏痛，宜此）</p>
<p>防風、川羌活、半夏（姜製）、黃芩（酒洗）、南星（姜製）、北細辛、
白朮（土炒）、甘草（炙）、川芎（各等分）。</p>
<p>右剉劑，白水二鍾，煎至八分去滓，熱服。</p>
<p>子和搜風丸（治風熱上攻，眼昏耳鳴，鼻塞頭痛，眩運，逆痰涎嗽，心腹疼痛，
小便澀滯）</p>
<p>人參、茯苓、天南星（姜製）、蘇薄荷（各五錢）、黃芩（酒炒）、半夏（姜製）、
乾生姜、寒水石、蛤粉、大黃、生白礬（各一兩）黑牽牛、
滑石（各一兩）藿香（二錢）。</p>
<p>右為細末，水疊為丸，如桐子大，每服二三錢，量其體之虛實酌用，生姜湯送下，
日進三服，按此方名為搜風，其實乃下實熱痰症藥也。</p>
<p>磁石丸（治巳上頭風變成內障）</p>
<p>磁石（燒紅醋浸三次）、乾姜（炒）、五味子（炒）、牡丹皮、玄參（各一錢）、
附子（炮二錢）。</p>
<p>右為細末，煉蜜為丸，如桐子大，每服十丸，食前茶清芠下。</p>
<p>目赤</p>
<p>戴復菴云，赤眼有數種，氣毒赤者，熱壅赤者，有時眼赤者，無非血壅肝經所致，
蓋肝主血，通竅於眼，赤，血病也。</p>
<p>瘀血灌睛症。</p>
<p>無端瘀血灌睛丹，喪目亡明是禍端，變症風生休小視，急將開導用鍼砭。</p>
<p>此症為目病最毒，舉世無知，若人偏執己見，不用開砭者，其目必壞，
初起不過紅赤，次後紫脹，及白睛脹起，甚則脹形如虬筋，蓋其病乃血貫睛中，
滯塞不通，在睥則腫脹如㮎，椒瘡之患，在珠則輪湧起凝脂黃膜，痕⿰米厭成窟，
花翳白陷，鶻眼凝睛等症，失治者，必有青黃牒出⿰米厭凸之禍，凡見白珠赤紫，
睥腫虬筋紫脹，敷點不退，必有瘀滯在內，可翻睥內視之，若睥肉巳發泛浮，
椒瘡粟瘡者，皆用導之之法，不然，變症生矣，宜服。</p>
<p>分珠散（治眼患瘀血灌睛，惡血不散）</p>
<p>槐花、生地黃、白芷、炒梔子、荊芥、龍膽草、黃芩（酒炒）赤芍藥、甘草、
當歸尾（各等分）。</p>
<p>右為末，每服三錢，白水二鍾，煎至八分，去滓熱服，春加大黃瀉肝，
夏加黃連瀉心，秋加桑白皮瀉肺。</p>
<p>宣明丸（治眼內瘀血貫睛，赤腫澀痛，大熱壅上）</p>
<p>赤芍藥、當歸尾、黃連、大黃、生地黃、薄荷葉、黃芩、川芎（各等分）。</p>
<p>右為末，煉蜜為丸，如桐子大，每服三錢，食後米飲送下。</p>
<p>血灌瞳神症。</p>
<p>血灌瞳神病最奇，世之患者亦云稀，神膏膽汁俱傷損，急急醫時亦是遲。</p>
<p>此症謂視瞳神不見黑瑩，但見一點鮮紅，甚則紫濁，病為甚危，一二日尚可救，
蓋腎之真一有傷，膽中精汁皆損，元陽正氣皆耗，故此一點之神光不見，
而血之英色，來乘腎部，十患九不治者，今人但見瘀血灌時，便為血灌瞳神，
不知血灌瞳神，乃清陽純和之氣巳損，其英華血色，乘於腎部，命亦不久，
豈比火入血分，瘀凝右形之急者比乎，宜服。</p>
<p>墜血明目飲</p>
<p>細辛、人參（各一錢）、赤芍藥、五味子（十粒）、川芎（酒洗炒）、
牛膝（酒洗炒）、石決明（醋煅）、生地黃、山藥、知母（鹽水洗）、
白蒺藜（研去刺）、當歸尾、防風（各八分）。</p>
<p>右剉劑，白水二鍾，煎至八分，去泹溫服。</p>
<p>摩挲石散</p>
<p>摩挲石（少許）、曾青、龍腦、石膽（各等分）。</p>
<p>右研極細膩粉，每日早晨夜後點眼。</p>
<p>落紅散（治血貫瞳神致成紅障）</p>
<p>穿山甲（炒）、桔梗（炒）、硇砂（研細另入）人退（焙各三錢）、
榖精草（紙焙）、蟬退（去頭足）、蛇退（蟬蛇二退洗淨入甘草水焙乾）、
鵝不食草（紙烘乾為末各一錢）。</p>
<p>右為細末，吹入鼻中，次日以筒吸目，漸次為之，自然障落。造吸筒法，
或用好銅打成漏斗相似，筒上留一竅，用豬脂薄皮扎筒竅上，如臨用時，
以筒口安病目上，醫者吸氣一口，次看其翳輕重，漸吸則漸除矣。</p>
<p>色似胭脂症</p>
<p>白珠火滯血難通，色似胭脂染抹紅，清肺制金頻散血，莫教久滯在輪中，
此症白睛不論上下左右，但見一片或一點紅血，儼似胭脂者是，此因血熱妄行，
不循經絡，偶然熱客肺膜之內，滯而成患，常有因嗽起者，皆肺氣不清之故，
須以清肺散血之劑，外點藥逐之，宜服。</p>
<p>退赤散</p>
<p>桑白皮（蜜製）、甘草、牡丹皮（酒洗）、黃芩（酒炒）、天花粉、桔梗、赤芍藥、
歸尾、瓜蔞仁（去殼油為霜各等分）。右為細末，每服二錢，麥門冬去心煎湯調下。</p>
<p>赤絲虬脉症。</p>
<p>赤絲虬脉，起自白睛，縱棋赤脉，遶在風輪，虬來麄細，各有重輕，燥熱濕熱，
澀急羞明或癢或痛，或泪如傾，或不疼癢，只是昏矇，勿視天行赤熱，
勿視赤脉貫睛，久而不治，變症蜂生，量其虛實，治以安寧。
此症謂氣輪有絲脉赤虬，常時如是者，或因目病初起失養，致血滯於絡而赤者，
其病生在氣輪，白珠有絲脉縱橫，或稀密麄細不等，但久而不愈，非諸赤熱之比，
若只赤虬昏昧，澀緊不爽，或有微泪濕熱者輕，因犯傳變者重，若脉多赤亂，
兼以粘澀而緊痛，泪濕而爛腫者，看從何部分來，或穿連某位，
即別其所患在何經絡，或傳或變，自病合病等症，分其生剋乘制，
然後因症分經以治之，凡見絲脉亂紫，內服外點，點時細縮，不點即脹，
若淚動病變者，珠雖不紫，睥雖不腫，亦有滯在絡中幽深之所，故未脹出耳，
須揭開上睥深處看之，其內必有不平之色，因其滯而量其輕重，各略導之，
不可太過，過則傷其真血，水虧膏澀，昏弱之患至矣，宜服點並行。</p>
<p>退熱散</p>
<p>赤芍藥、黃連（炒）、木通、生地黃、炒梔仁、黃柏（鹽水炒）、黃芩（酒炒）、
當歸尾、甘草、梢丹皮（各等分）。</p>
<p>右為末，每服五錢，白水二鍾，煎至八分，去滓熱服。</p>
<p>點眼蕤仁膏（治風熱眼，飛血赤脉，癢痛無定）</p>
<p>蕤仁（去殼去皮心膜油取霜五錢）、好酥（一栗子大）。</p>
<p>右將蕤仁與酥和勻，研攤碗內，用艾一小團，燒烟出，將碗覆烟上薰，
待艾煙盡即止，重研勻，每以麻子大點眼兩眥頭，日二度。</p>
<p>白痛</p>
<p>白眼痛有表裏等症，或疼極而痛，從外走內者，宜溫之散之，有不紅腫而澀痛者，
火伏氣分，瀉白散為主，有白珠變青藍色，乃鬱邪蒸逼，走散珠中亟宜調氣以養之。</p>
<p>白澀症</p>
<p>不腫不赤，爽快不得，沙澀昏朦，名曰白澀，氣分伏隱，脾肺濕熱。</p>
<p>此症南人俗呼白眼，其病不腫不赤，只是澀痛，乃氣分隱伏之火，脾肺絡濕熱，
秋天多患，此俗稱稻芒赤目者，非也。</p>
<p>桑白皮湯</p>
<p>桑白皮（一錢半）、澤瀉、黑玄參（各八分）、甘草（二分半）、麥門冬（去心）、
黃芩、旋覆花（各一錢）、菊花（五分）、地骨皮、桔梗、白茯苓（各七分）。</p>
<p>右剉劑，白水二鍾，煎至八分，去滓溫服。</p>
<p>白珠俱青症。</p>
<p>邪攻精液神膏走，色變青藍無白珠，急訪明醫求妙手，免教走盡悔之遲。</p>
<p>此症乃目之白睛，忽變青藍色也，病症尤急，蓋氣輪，本白，被鬱邪蒸逼，
走入珠中，膏汁遊出，入於氣輪之內，故色變青藍，瞳神必有大小之患，失治者，
瞳神損而終身疾矣，宜服。</p>
<p>天麻湯</p>
<p>天麻、家菊花、川芎、當歸身、羌活、白芍藥、甘草（各等分）。</p>
<p>右剉劑，白水二鍾，煎至八分，去滓，食後熱服。</p>
<p>傷寒瘧後，白珠青者，加柴胡、麥門冬、（去心）黃芩、天花粉，毒氣所攻，
白珠青者，加黃芩、牛蒡子、（炒研）連翹、黃連。</p>
<p>還陰救苦湯（見卷二）</p>
<p>目癢</p>
<p>癢有因風因火因血虛而癢者，大約以降火為主，然有為血行而癢，目將復明，
火散發癢，宜平肝滋榮為主。癢如蟲行症。癢如蟲行，病屬肝心，無病而癢，
病始來侵，有疾而癢，其病愈深，常時小癢，又當辨明，輕重進退，宜審其因。</p>
<p>此症非謂常時小癢之輕，如蟲行之癢，不可忍者，須驗目上有無形症，
決其病之進退，至於有障無障，皆有癢極之患，病源非一，有風邪之癢，
有邪退火息，氣血得行，脉絡通暢而癢，大抵有病之目，久不治而作癢者，
癢一番則病重一番，若醫治用藥後而癢作者，病必去速，若癢極難當，時時頻作，
目覺低陷者，命亦不久矣，有癢極而目脫者，死期近矣，泪多者血虛夾火，
大抵痛屬實，癢屬虛，雖火乘虛而入，非其本病也，宜服。</p>
<p>驅風一字散（治目癢極難忍）</p>
<p>川烏（炮）、川芎、荊芥穗（各五錢）、羌活、防風（各二兩五錢）。</p>
<p>右為細末，每服二錢，食後蘇薄荷湯調下。</p>
<p>人參羌活湯（治肝熱，澀癢昏矇）</p>
<p>赤茯苓、人參、羌活、獨活、地骨皮、川芎、柴胡、桔梗、細甘草、枳殼、前胡、
天麻（各等分）。</p>
<p>右剉劑，白水二鍾，煎至八分，去滓熱服，癢甚者加防風、荊芥穗。</p>
<p>廣大重明湯（治兩目瞼赤爛熱腫痛，並梢赤，及眼臉癢極，抓至破爛，眼楞生瘡痂，
目多眵痛，癮澀難開）</p>
<p>防風、川花椒、龍膽草、甘草、細辛（各等分）。</p>
<p>右剉如麻豆許大，內甘草不剉，只作一挺，先以水一大碗半，煎龍膽草一味，
乾一半，再入餘三味，煎至小半碗，去滓，用清汁帶熱洗，以重湯燉令極熱，
日用五七次，洗畢，合眼須臾，癢亦減矣。</p>
<p>腫脹</p>
<p>按腫脹有風熱上攻，有燥火客邪，或黑珠疼甚，或白睛腫痛，皆因肝經實熱，
或移熱於肺，俱宜清火散風治之。</p>
<p>腫脹如症。</p>
<p>腫脹如目最疼，泪多怕熱與羞明，若侵頭腦連眶痛，木火為殃禍不輕，
勿使睛中灌瘀血，管教變症似風生。此症謂目赤痛，睥脹如覆也，是邪火有餘，
肝木受剋，而火不能生，故火邪反乘虛而為炙燥之病，其珠必疼，而睥緊硬，
若暴風客熱而作痛者，必多熱泪，而珠痛猶為稍緩，風熱外感易治，若木火內攻，
則病退遲，重則瘀滯塞目，血灌睛中，而症變不測，須用開導，輕則敷治而退，
重則必須開導若敷治不退，退而復返，開導不消，消而復痛連頭腦，
腫愈高而睥愈實，此風熱成毒也，宜服點。</p>
<p>散熱消毒飲子</p>
<p>牛蒡子（研炒）、羌活、黃連、黃芩、蘇薄荷、防風、連翹（各等分）。</p>
<p>右剉劑，白水二鍾，煎至八分，去滓，食後服。</p>
<p>金絲膏（治風熱上攻，目赤腫痛）</p>
<p>黃連（二兩）、龍膽草、大黃、黃柏（去皮）當歸、山梔仁（各一兩）、
乳香（去油研）硼砂（明者）、燈心（各二錢半）、青竹葉（一百片）、
大棗（二十枚去核）。</p>
<p>右用水五升，不拘冬夏，浸一時辰取出，於銀石器內慢火熬，不令大沸，
候滓盡汁出，下火放冷，用絹絞取汁，於無風塵處，澄一時辰，去滓，
於器內用慢火熬令減半，入白蜜半斤同攪，將有蜜者，以手挑起，有絲則止，放冷，
再以夾絹袋濾過，用磁盒盛之，每取一茶匙許，研龍腦一字，極細，
入膏同研一二千遍，令勻，取少許點之。</p>
<p>狀若魚胞症。</p>
<p>白睛肉起，魚胞狀浮膘，綠因肺火摶，致為目禍苗，清涼宜早治，依舊復平消。</p>
<p>此症氣輪腫起，不紫不赤，或水紅，或白色，狀若魚胞，乃氣分之病，不用開導，
惟宜清涼，自然消復，若頭疼泪熱，及內燥而赤脉多者，防有變症，宜服。</p>
<p>玄參飲（治肺臟積熱，白晴腫脹，遮蓋瞳神，開張不得，赤澀疼痛）</p>
<p>玄參、漢防己、升麻、羚羊角（銼末）、沙參、車前子、梔子（炒）、桑白皮、
大黃（微炒）、火麻仁、杏仁（去雙仁皮尖湯浸麩炒黃各私分）。</p>
<p>右剉劑，白水二鍾，煎至八分，去滓熱服。</p>
<p>洗眼青皮湯（治眼白睛腫起，赤磣痛癢）</p>
<p>萎蕤（去殼搥碎）、桑白皮、青皮（各一錢）玄參、大黃、梔子仁（各五分）、
青鹽（一分另入）、竹葉（十片）。</p>
<p>右剉劑，水二鍾，煎至一鍾，濾去滓，入鹽，微熱淋洗，冷即再炖熱洗。</p>
<p>鶻眼凝睛症。</p>
<p>眸子起災，轉動不得，壅滯不通，三焦閉格，名鶻眼凝睛，防變出之疾。</p>
<p>此症有項強頭面臉赤燥之患，其狀目如火赤，脹於脾間，不能斂運轉動，
若廟堂凶神之目，猶鶻鳥之眼珠，赤而定凝，故曰鶻眼凝睛，乃三焦閉格，
陽邪實盛，亢極之害，風熱壅阻，諸絡澀滯，目欲爆出矣，
先於內迎香太陽兩脾上星等穴，要隘之所，並鍼而攻治之宜內服外貼。</p>
<p>瀉腦湯。</p>
<p>防風、車前子、木通、茺蔚子、茯苓、熟大黃、玄參、元明粉、桔梗、
黃芩（酒炒各等分）。</p>
<p>右剉劑，白水二鍾，煎至八分，去滓，食遠熱服。</p>
<p>摩風膏</p>
<p>黃芪細辛、當歸、杏仁（去皮尖為霜）防風、松脂（各五錢）、白芷（以上為末）、
黃蠟（各一兩）、麻油（四兩）。先將蠟油溶化，前藥共研為細末，慢火熬膏絞入，
退其火性，貼太陽穴。</p>
<p>旋臚泛起症。</p>
<p>氣輪自平，水輪尚明，惟風輪而湧起，或赤脉以縱橫，肝氣獨盛，血液欠清，
莫使風輪俱突，致累損及瞳神，此症目病，氣輪自平，惟風輪高聳而起也，
或有從風輪左邊突起，亦有右邊突起者，乃肝氣獨盛，膽液澀而木道滯，火鬱風輪，
故隨火脹起，或上或下，或在左右，各隨火之所致，從上脹者多，非比旋螺尖起，
巳成症，而俱凸起頂尖，不可醫者類也，宜服。</p>
<p>瀉肝散。</p>
<p>升麻、木賊草、細辛、甜葶藶（酒炒）、黃連（酒炒）、五靈脂、陳皮、家菊花、
黃芩（酒炒）、赤芍藥、大黃（酒炒）、蘇薄荷、防風、梔子仁炒、甘草、
元明粉各等分。</p>
<p>右為細末，每服二錢，食遠白滾湯調下，為劑亦可煎服，年老人加枳殼、厚朴。</p>
<p>救睛丸（兼治同症，青盲有翳）</p>
<p>當歸身、蒼朮（泔水炒）、荊芥穗、蟬退（去頭足翅）、草決明、炒川芎（酒炒）、
蘇薄荷、甘草、榖精珠、枳殼（炒）、木賊草（各等分）。</p>
<p>右為細末，煉密為丸，如彈子大，每服一丸，食後茶清化下。</p>
<p>珠突出眶症。</p>
<p>珠突出眶，疼痛難當，既離兩瞼，枉覓仙方，虛乃氣血之不足，實則暴火之為殃，
若然半出，猶可復康，脉絡既動，終是無光。此症專言鳥睛暴然突出眶也，
非比鶻眼症因滯而慢慢脹出者不同，有真元將散，精華衰敗，致脉絡俱損，
癢極揩擦而出者，其人不久必死，有醉酒怒甚者，及嘔吐極而突出者，
有因患病熱甚，致關格亢極而脹出者，有因怒甚吼哮而掙出者，皆因水衰液少，
精血虧損，故脉絡澀脆，邪氣盛極，火無從出而竅澀，泄之不及，故湧脹而出，
有因打撲而出，此亦偶然之禍，凡出雖離兩瞼，而脉絲未斷者，乘熱捺入，雖入，
脉絡損動，終是無光，若雖突而猶含者，易入，光不損，若離瞼，
脉絲絡俱斷而出者，不能救矣，宜服。</p>
<p>救睛丸。</p>
<p>枸杞子、蒼朮、山梔仁（炒黑）、赤芍'蘇薄荷（各等分）。</p>
<p>右為細末，酒糊為丸，如桐子大，每服三錢，井花涼水送下，或冷茶清亦可，
少年之人可服，若年老之人，可服後方。</p>
<p>立退丸（一名定志丸）</p>
<p>硃砂（另研）、人參（各二錢）、天門冬（去心烘乾）、石菖蒲（炒）、
遠志（去心）、麥冬（去心）、預知子（各一兩）、白茷苓（二兩）。</p>
<p>右為細末，煉蜜為丸，如櫺子大，每服一錢五分，茶清送下，或沸湯亦可。</p>
<p>水淋法。</p>
<p>治眼睛腫脹突出，新汲京井水沃眼中，頻數換水，眼睛自入，更以麥門冬、桑白皮、
梔子仁煎湯通口服。</p>
<p>外障。</p>
<p>凡赤脉翳初從上而下者，屬太陽，以太陽主表，其病必連眉稜骨痛，或腦頂痛，
或半邊頭腫痛是也，治宜溫之散之，赤脉翳從下而上者，或從內眥出外者，
皆屬陽明，以陽明主裏，其症多熱，或便實是也。治以下之寒之，
赤脉翳初從外眥入內者，為少陽主半表半裏，治宜和解之，翳膜者風熱重則有之，
或斑入眼，此肝氣盛而發在表，翳膜乃生在表，明矣，宜發散而去之也，若反利，
則邪氣內搐，為翳益深，邪氣未定，謂之熱翳而浮，邪氣巳定，謂之水翳而沉，
邪氣牢而深者，謂之陷翳，當以焮發之物，使其邪氣再動，翳膜乃浮，
佐之以退翳之藥，而能自去也，病久者不能速交效，宜以歲月漸，除之，
新翳所生表散方東垣羌活除翳湯，有熱者退雲丸之類，
焮發陷翳保命集羚羊角散之類治之，在人消息，若陰虛有熱者，兼服神仙退雲丸。</p>
<p>黃膜上衝症。</p>
<p>黃膜上衝病最真，風雲膏內起黃雲，白際黑雲深處裏，直從坎位灌瞳神，
只因大便結，最惡是頭疼，經絡多壅滯，火燥澀炎蒸，錯認湧波翳，空令目不明。
此症於風輪下際，坎位之間，神膏內初起而色黃者，如人指甲根白岩相似，
若凝脂之症，但凝脂，翳從輪外生，點藥可去，此在膏內，點藥所不能及者，
若漫及瞳神，其珠必破，不可認為湧波治之，此是經絡塞極，三焦關格，
火土諸邪之盛實者，故大便祕而小便塞，則膏火蒸作膿，若上衝失治，
凸⿰米厭之患必矣，宜服。</p>
<p>通脾瀉胃湯（是症最逆，非一方可療，當究脉之虛實，當隨所因，
置方施治可也）</p>
<p>麥門冬（去心）、茺蔚子（各一錢半）、知母、玄參、車前子、軟石膏、
防風（各一錢）、黃芩、天門冬、熟大黃（各七分）。</p>
<p>右剉劑，白水二鍾，煎至八分，食遠服，熱甚者加玄明粉一錢。</p>
<p>立應散（治內外障翳，昏澀多泪，及暴赤眼，一切目疾，並皆治之，
三次搐鼻）鵝不食草（洗淨）、香白芷（洗）、當歸（去鬚洗）、
羊躑躅花（減半）、川附子（炮槷皮臍）、雄黃（另研後入各等分）。</p>
<p>右為細末，入麝香少許，和勻，含水鼻，內去盡濁涕，出為度。</p>
<p>赤膜下垂症。</p>
<p>赤膜下垂腦蘊熱，珠若痛時有滯血，要求變症不生時，上睥瘀血須開決。</p>
<p>此症初起甚微，次後甚大，大者病急，其患有障，色赤，多赤脉，從白輪貫下也，
而黑珠上邊，從白際起障一片，仍有赤絲牽絆，脹大絲，赤甚澀，珠疼頭痛者，
病急而有變，絲細少，色微赤，珠不疼，頭不痛者，緩而不變，
亦有珠雖不疼頭不痛者，如無他症，或只色赤而生薄障，障上仍有細絲牽絆，
或於障邊絲下，仍起星數點，此星亦是凝脂之微病也，此等皆是火在內滯之患，
其病尚輕，治亦當善，蓋無形之火，潛入膏內，故作是症，非比有形血熱之重也，
若障上有絲，及星生於絲梢，皆是退遲之病，為接得絲脉中牛氣，故易生而難退，
雖然退遲，亦善退為上，至於甚者，不得巳而開導之，大抵白珠上半邊，
有赤脉生起，垂下黑珠者，不論多寡，但有疼痛赤，便是兇症，縱是絲少赤微，
或細連斷，或貫瞳神，或翳薄翳厚，皆是惡症，便是可治，亦當耐久，
此症係濕熱在腦，幽隱之火，深潛在絡，故有此脉之赤，四圍雖無瘀血，
其深處亦有滯積，故滯深而火赤甚，一旦觸發，則患迸發，疾亦甚矣，內見澀滯，
外有此病，輕者消散，重者開導，此一定之治法也，宜服。</p>
<p>皂角丸（治內外一切障膜，此藥能消膜遮翳，治十六般內障，同生熟地黃丸用之，
神效）</p>
<p>川山甲（炒）、蟬退、白朮（土炒）、玄精石（生用）、榖精草、當歸（酒洗）、
茯苓、木賊草、赤芍藥（各一兩）、龍退（七條炒）、連翹（兩半）、刺蝟皮、
蛤粉（炒）、龍膽草（炒）、菊花（各兩半）、人參、真川芎（各五錢）、
豬爪（三十枚）、蛤粉（炒）。</p>
<p>右為細末，一半入豬牙皂角二條，燒灰和勻，煉蜜為丸，如桐子大每服三十丸，
空心杏仁湯送下，一半入仙靈脾一兩，為末和勻，每服一錢，用豬肝夾藥煮熟，
細嚼，及用原汁湯送下，每日進三服。</p>
<p>洗眼金絲膏（治遠年近月，翳膜蔗睛，攀睛胬肉，昏暗淚多，瞻視不明，
或風氣攻注，瞼生風粟，或連眶赤爛，怕日羞明，隱澀難開）</p>
<p>黃連（去鬚五錢）、雄黃（研飛二錢）、麝香（另研五分）、赤芍藥、
硃砂（另研）、乳香（另研）、硼砂（另研）、當歸尾（各二錢五分）。</p>
<p>右為細末，後入研藥拌勻，再研，煉蜜為丸，如皂角子大，每用一丸，安淨盞內，
沸湯泡開，於無風處洗，藥冷，閉目少時，候三兩時辰，再煨熱，依前洗，
一圓可洗三五次，勿犯銅鐵，器內洗，如暴赤眼腫者，不可洗也。</p>
<p>凝脂翳症。</p>
<p>若問凝脂翳，世人皆不識，此是禍之端，變症不可測，血滯神膏傷，氣壅經絡澀，
熱向腦中催，膿攻如風急，有⿰米厭或無⿰米厭，嫩而帶黃色，長大不多時，盲瞽定可必，
緩則膏俱傷，非枯應是凸，若不急早醫，當作終身疾。此症為疾最急，
昏瞽者十有七八，其病非一端，起在風輪上，有點，初生如星，色白，中有，
如鍼刺傷，後漸漸長大，變為黃色，⿰米厭亦漸大為窟者，有初起如星，色白無⿰米厭，
後漸大而變，色黃始變出⿰米厭者，有初起便帶鵝黃色，或有無，後漸漸變大者，
或初起便成一片如障，大而厚，白而嫩，或色淡黃，或有⿰米厭無⿰米厭而變者，或有障，
又於障內變出一塊如黃脂者，或先有痕，後變出凝脂一片者，所變不一，為禍則同，
治之不問星障，但見起時肥浮脆嫩，能大而色黃，善變而速長者，即此症也，
初起時微小，次後漸大，甚則為窟為漏，為蟹睛，內消睛膏，外為枯凸，
或氣極有聲，爆出稠水而破者，皆此鬱迫之極，蒸灼肝膽二絡，清氣受傷，
是以枯及神膏，潰壞雖遲，不過旬日而損及瞳神，若四圍見有瘀滯者，
因血阻滯道路，清汁不得升運之故，若四圍不見瘀滯之甚者，其內絡深處，
必有阻滯，凡見此症，必當晝夜醫治，若遲，待長大而蔽滿黑睛者，雖救得珠完，
亦帶疾矣，治後，珠下必有白障，如魚鱗圓狀等翳，終身不能脫，若結在當中，
則視昏渺耳，凡目病有此症起，但有頭疼珠痛，二便燥澀，即是極重之症，
二便通利，禍亦稍緩，一有於斯，尤為可長，世之治者，多不能識其患者，
為害甚矣，宜服。</p>
<p>四順清涼飲子</p>
<p>當歸身、龍膽草（酒洗炒）、黃芩、桑皮（蜜製）、車前子、生地黃、赤芍、
枳殼（各八分炙）、甘草（三分）、熟大黃、防風、川芎、川黃連（炒）、木賊草、
羌活、柴胡（各六分）。</p>
<p>右剉劑，白水二鍾，煎至八分，去滓，食遠服。</p>
<p>花翳白陷症。</p>
<p>凝脂四邊起，膏傷目壞矣，風輪變白膏，低陷如半粃，總是見瞳神，也知難料理，
此症因火爍絡內膏液蒸傷，凝脂從四圍起而幔神珠，故風輪皆白或微黃色，
看之與混障相似而嫩者，其輪白之際，四圍生翳，而漸漸厚闊中間尚青，
未滿者瞳神尚見，只是四圍皆起，中間低陷，此金剋之禍也，或於脂下起黃膜一片，
此二症夾攻尤急，亦有上下生起，名順逆障，此症乃火上鬱逼之禍也，
亦有不從沿際起，只自凝脂色黃，或不黃，初小後大，其細條如翳，或細顆如星，
四散而生，後終長大，牽連混合而害目，此是木火之禍也，以上三者必有所滯，
治當尋其源，濬其流，輕則清涼，重則開導，若病幔及瞳神，不甚厚重者，速救，
可以挽回，但終不能如舊，雖有瞳子，光不全矣，宜服點。</p>
<p>洗肝散。</p>
<p>當歸尾、川芎、防風、蘇薄荷、生地黃、紅花、蘇木、家菊花、白蒺藜（杵去刺）、
蟬退（去頭翅足）、羌活、木賊草、赤芍藥（各五錢）、甘草（二錢）。</p>
<p>右為末，每服三錢，白水二鍾，松絲十餘根，煎至八分，去滓服。</p>
<p>琥珀散（治目積年生花翳）</p>
<p>鳥賊魚骨（五錢先於石磨去其澀用好者一錢）、硇砂（白者）、琥珀、馬牙硝、
珊瑚、硃砂（各五錢）、珍珠（一兩為末）。</p>
<p>右研極細膩，令勻，每日三五次點於目翳處，久閉。</p>
<p>蟹睛症。</p>
<p>膏出風輪破欲流，蟹睛形狀吐珠眸，及時醫治毋遲緩，瞳子傾危不可收，
莫待青黃俱凸出，清光今世好難求。此症謂真精膏損，凝脂破壞風輪，
神膏綻出黑顆，小如蟹睛，大如黑豆，甚則損及瞳神，則有杏仁棗核之狀，
至極則青黃凸出，此症與黑翳如珠相類，而治則不同，夫黑翳如珠，從膏內生起，
此症因破而出，然有虛實二症，虛者軟而不疼，來遲可去，實者堅而多痛，
來速難去，今雖急治，亦難免瘢痕矣，宜服。</p>
<p>防風瀉肝散。</p>
<p>遠志肉、人參、桔梗、細辛、赤芍藥、防風、黃芩、甘草、
羚羊角（銼細未各等分）。</p>
<p>右為細末，每服錢半，或二錢，食遠沸湯調服。</p>
<p>瀉肝湯（治實蟹睛服）</p>
<p>地骨皮、玄參、車前、元明粉（各一錢）、茺蔚子（二錢）、大黃、
知母（各一錢半）。</p>
<p>右剉劑，白水二鍾，煎至八分，去滓，食後服。冰瑕翳症。冰瑕翳，似水清，
瞳神在內見分明，年月雖多當是此，世人盡道一圓星，內有妙，人不曉，爾看好，
他看渺，光滑清薄又無多，陽看大兮陰看小，金水滯氣最難醫，點藥整年猶未好，
若在風輸不掩瞳，視有光明且休惱。此症薄薄隱隱，或片或點，生於風輪之上，
其色光白而甚薄，如冰上之翳，若在瞳神傍側，或掩及瞳神者，人雖不覺，
目自昏眊，大凡風輪有痕的，點服不久，不曾補得水清膏足，及凝脂聚星等症，
初發點服，不曾去得盡絕，並點片腦過多，障跡不去得盡，而金氣水液凝結者，
皆為此症，大抵治雖不能速去，然新患者必用堅守確攻，久而方退，若滑澀深沉，
及久患者，雖極治亦難盡去矣，宜服。</p>
<p>開明丸（治遠年近，日翳障昏盲，寂無所見，一切目疾）</p>
<p>羊肝（須用白羊者只用肝薄切瓦上焙乾了作末或只以肝煮爛研為丸庶可久留少則以蜜</p>
<p>右為細末，煉蜜為丸，如櫺子大，每服三十丸，白滾湯芠下，日進三次，
仍忌生姜糟酒炙熱物。</p>
<p>琥珀煎（治眼生丁翳久治不瘥）</p>
<p>明硃砂（另研）、貝齒（各五錢）、琥珀（另研）、龍腦（各二錢）、半馬、
牙硝（煉過者七錢半）。</p>
<p>右同研，極細膩如麵，以水一盞，別入蜜一兩，攪和，入有洧磁礶中，重湯煮，
以柳木枝煎取用一合已來即住，以綿濾過，於不津磁礶中盛之，或銅器亦可，
每取少許點之一方為細末點。</p>
<p>陰陽翳症。</p>
<p>一片如圓翳，相連又一圈，一虛兼一實，兩兩貫相連，名號陰陽翳，心堅久始痊，
此症黑睛上生二翳，俱白色，一中虛，一中實，兩翳連環，如陰陽之圈，
若白中略帶焦黃色，或純白而光滑沉澀者，皆不能去盡，若有細細赤絲絆者，
退尤遲，大略此症非心堅耐久，不能得其效也，宜服。</p>
<p>羌活退翳散。</p>
<p>羌活、五味子、黃連、當歸（酒洗）、升麻（各二錢）、龍膽草（酒洗）、
黃柏（酒炒）、甘草（炙）、黃芩、赤芍藥、柴胡、黃芪（各三錢）、
防風（一錢五分）、石膏（二錢五分）。</p>
<p>右剉細末，每服五錢，水三盞，煎至一半，入酒少許，微煎，去滓，臨臥熱服，
忌言語。</p>
<p>瑪瑙內傷症。</p>
<p>一障薄而不厚，偏斜略帶焦黃，此翳最難除盡，名為瑪瑙內傷，膏損精傷之症，
定知有耗神光，若要，除根淨絻，必須術勝青囊。此症薄而圓缺不等，
其色昏白而帶焦黃，或帶微紅，但如瑪瑙之狀者是雖是生在輪上，實是內傷肝膽，
真氣精氣液損壞，結成此翳，最不能治盡，或先有重病，過後結成者，
久久耐心醫治，方可得減薄，但要除盡，必不能矣，宜服。</p>
<p>補肝丸。</p>
<p>蒼朮（米泔水製）、熟地黃（焙乾）、蟬退、車前子、川芎、當歸身、連翹、
夜明砂、羌活、龍膽草（酒洗）、菊花（各等分）。</p>
<p>右為細末，米泔水煮豬肝，搗爛，入末為丸，如桐子大，每服五十丸，薄荷湯送下。</p>
<p>聚星障症。</p>
<p>此症異他翳，團圓不放開，分明星數點，怕熱眼多災，四圍有瘀滯，變出聚星來。</p>
<p>此症黑睛上有細顆，或白或微黃色，但微黃者急而變重，或連綴，或圍聚，或散漫，
或齊起，或先後逐漸相生，初起者易治，生定者退遲，能大者有變，
團聚生大而作一塊者，有凝脂之變，連輟四散，傍風輪白際起，變大而接連者，
花翳白陷也，若兼赤脉痕絆者退遲，若星翳生於絲盡頭者，不惟退遲，亦且變重，
此症大抵多病於痰火之患，能保養者庶幾，喪犯戒者，變症生焉，宜服。</p>
<p>海藏地黃散（治大小男婦，心肝壅熱，目赤腫痛，生赤翳，或白膜遮睛，
四邊敵漫者，猶易治，若暴遮黑睛者，多失明，宜速用此方，亦治痘瘡入目）</p>
<p>大黃（煨）、熟地黃、玄參、沙苑、蒺藜、防風、榖精草、黃連（酒洗炒）、
白蒺藜（杵去刺）、犀角（銼末）、生地黃、蟬退（去頭足）、木賊草、
甘草（減半）、川羌活、木通、當歸身（各等分）。</p>
<p>右為細末，每服二錢，用羊肝煮湯調下。</p>
<p>垂簾障症。</p>
<p>垂簾明逆障，其障從上生，蹉跎年月久，混障始漫睛有犯遭瘀滯，方纔變赤睛，
數般相似症，辨別要分明。此症生於風輪，從上邊而下，不論厚薄，
但在外色白者方是，若紅赤乃變症，非本病也，有初起水膏不清，而便成此症者，
有起先色赤，退後膏澀，結為此症者，因其自上而下，如簾垂下，故得其名，
有症數般相似，緩急不同，治亦各異，不可誤認，又胬肉初生，亦在風輪上起，
但色如肉，且棋厚不同，一偃月侵睛，俱風輪起，乃氣輪膜，內垂下白色而薄，
與此在外有形者不同，一赤膜下垂，與瘀滯火實之急者不同，
此症只是白障慢慢生下來，而為混障者，間有紅赤或微紅而巳，因其觸犯，
搏動其火，方有變症，其病從上而下，本稱為順，何以稱逆，此指火而，
言蓋火性本上炎，今下垂，是逆其道矣，故稱曰逆焉，宜服點。</p>
<p>天麻退翳散（治昏暗失明）</p>
<p>白殭蠶（熱水泡去絲）、姜汁（炒）、當歸身（酒洗炒）、防風、石決明（醋煅）、
白芷、熟地黃（酒炒烘乾）、黃芩（炒）、木賊草、枳殼麩（炒）、
麥門冬（去心焙乾）、羌活、白蒺藜（杵去刺炒）、川芎、荊芥穗、菊花、蔓荊子、
蟬退（去頭足）、赤芍藥、天麻（炒）、密蒙花（各等分）。</p>
<p>右為細末，每服二三錢，燈心湯調下，眼紅加黃連酒洗炒。</p>
<p>捲簾散（治新舊病根，昏澀難開，翳障遮睛，或成胬肉，連眼赤爛，常多冷泪，
或暴發赤眼腫痛）</p>
<p>蘆甘石（四兩擂碎）、玄明粉（五錢入）、黃連（內唇煮）、
川黃連（七錢搥碎以水一大碗煮數沸濾出滓用）。</p>
<p>右先將蘆甘石末，入煬銅罐，內開口紅，令外有霞色為度，次將黃連、
玄明粉水中浸飛過候乾，又入黃連五分水飛過，再候乾，次入，銅青（一兩半）、
白丁香（另研）、乳香（另研）、青鹽（另研）、膽礬（另研）、
鉛白霜（研各一字）、膩粉（另研）、硇砂（另研）、白礬（半生半熟）、
川黃連（研為細末各五錢）。</p>
<p>右共研極細膩末，同前藥再研勻，每用少許，點於眼翳處，每日點二三次，
宜久閉為妙。</p>
<p>逆順障症。</p>
<p>有障名逆順，淚出且睛疼，上下圍將至，中間未掩睛，若不乘時治，遮滿失光明。</p>
<p>此症色赤而障，及絲脉赤，縱棋上下，兩邊往來，若是色白不變者，乃治後凝定，
非本症生來如是，治之亦不同，若色浮嫩，能大，或微黃色者，又非此症，
乃花翳白陷也，凡是風輪際處，由白睛而來，細不等，赤脉週圍圈圓，侵入黑睛上，
障起昏澀者，即此症，必有瘀滯在內，蓋滯於左則從左而來，右則從右而來，
諸脉絡皆有所滯，則四圍而來，睥雖不赤腫，珠雖不障疼，亦有瘀滯在內，
不可以為輕視，若傷於膏水者，則有翳嫩白大，而變為花翳白陷，若燥澀甚者，
則下起一片，變為黃膜上衝之病，若頭疼珠痛長急，其症又重而急矣，宜服。</p>
<p>羚羊角飲子。</p>
<p>羚羊角（銼末）、犀角（銼末）、防風、桔梗、茺蔚子、玄參、知母、大黃（炮）、
草決明、甘草（減半）、黃芩（炒）、車前（各等分）。右剉劑，白水二鍾，
煎至八分，去滓，食後溫服。</p>
<p>混睛障症。</p>
<p>混障卻分紅白，有餘不足之災，紅速白遲皆退，久而點服方開，紅畏紫筋爬定，
白嫌光滑如苔，帶此兩般症候，必然難退易來。此症謂漫珠，皆一色之障，
世之患者最多，有赤白二症，赤者嫌其多赤脉，白者畏其光滑，若遇此症，
必食發物，或用藥發起，轉覺昏腫紅赤，再用點服俞矣，宜服。</p>
<p>地黃散。</p>
<p>生地黃、當歸、熟地黃（焙乾）、大黃（各七錢）、榖精草、黃連（酒炒）、
白蒺藜（炒去刺）、木通、烏犀角（銼細末）、玄參、木賊草、羌活（炙）、
甘草（各五錢）。右為細末，每服二錢，煮豬肝，或羊肝汁，食遠調下。</p>
<p>七寶膏。</p>
<p>梅花片（研細三錢）、珍珠（研細）、水晶（研）、飛貝齒（研飛各一兩）、
石決明（洗淨研飛）、琥珀末（各七錢）、空青（研飛）、瑪瑙（研飛各五錢）。</p>
<p>右為一處，用水五升，入砂鍋，內煎至一升，再加淨川蜜一兩，復煎至一半，為膏，
後入冰片末，攪勻，候退七日火氣，每日臨睡點之，早晨不宜點。</p>
<p>肉攀睛症。</p>
<p>肉之病，肺實肝虛，其胬如肉，或赤如朱，經絡瘀滯，氣血難舒，嗜燥恣慾，
暴者多之，先生上匝，後障神珠，必須峻伐，久治方除。此症多起氣輪，有脹如肉，
或如黃油，至後，漸漸厚而長積，赤瘀胬起如肉，故曰肉，殳性燥暴悖，
恣嗜辛熱之人，患此者多，久則漫珠積肉，視亦不見，治宜峻伐，
久則自愈積而無瘀之症甚惡，及珠尚露，皆不必用鉤割之治，宜服點。</p>
<p>還睛散（並治眼生翳膜，昏澀泪出，瘀血，胬肉攀睛）</p>
<p>龍膽草（酒洗炒）、川芎、甘草、草決明、川花椒（去目炒）、菊花、木賊、
石決明、野麻子、荊芥、茯苓、楮實子、白蒺藜（杵去刺各等分）。</p>
<p>共為細末，每服二錢，食後茶清調下，日進三服，忌一切雞魚厚味，及蕎麥麵等物。</p>
<p>吹霞散（專點胬肉攀睛，星翳外障）白丁香（一錢）、白芨、白牽牛（各三錢）。</p>
<p>右研細膩無聲，放舌上試過，無滓方收貯，每日點三次，重者，不出一月全愈，
輕者，朝點暮好。</p>
<p>定心丸。</p>
<p>石菖蒲、枹杞子、家菊花（各五錢）、麥門冬（去心烘乾一兩）、
遠志肉（二錢五分）、明辰砂（研細二錢另入）。右為細末，煉蜜為丸，如桐子大，
每三十丸，食後白滾湯送下。</p>
<p>雞冠蜆肉症。</p>
<p>蜆肉與雞冠，形容總一般，多生於睥眥，後及氣輪間，禍由火上燥，瘀滯血行，
難久則漫𥅲結，無光漸漸添。此二症，謂形色相類，經絡相同，治亦同法，
故總而言之，非二病之同生也，其狀色紫如肉，形類雞冠蜆肉者，即是，
多生睥眥之間，後害及氣輪，而盡掩於目，治者須宜早割，不然恐病久徒費藥力，
即欲割亦無益矣，蓋目大眥內有一塊紅肉，如雞冠蜆肉之狀，此乃心經血部之英華，
不可悞認割之，若悞割輕則損目，重則喪命矣，慎之慎之，宜服。</p>
<p>涼膈清脾飲（治脾經蘊熱凝聚而成其患，眼胞內生如菌頭蜆肉，
根小頭漸長垂出甚者，眼翻流泪，亦致昏蒙）</p>
<p>荊芥穗、石膏、防風、赤芍藥、生地黃、黃芩、連翹、山梔仁、蘇薄荷、
甘草（減半餘各等分）。</p>
<p>右剉劑，白水二鍾，燈心三十段，煎至八分，去滓，食遠熱服。</p>
<p>翠雲錠（治眼胞內生菌毒，用左手大指甲佃於患根，右手以披針尖頭，齊根切下，
血出不妨隨用此錠磨濃塗之，其血自止）</p>
<p>銅綠（一錢研末）、杭粉（五錢）、輕粉（一分）。</p>
<p>右研極細末，用黃連一錢，同川米百粒水一盃，煎一半，再熬，折去二分，和藥作，
錠陰乾，臨用清水磨擛，兼治爛弦風，或暴赤腫痛者，箍搽更妙。</p>
<p>魚子石榴症。</p>
<p>魚子石榴之症，世人罕見斯災，魚子一宗而起，石榴四角而來，俱是脾肺積毒，
必須⿰兼刂割方開。此二症經絡治法相同，總而言之，亦非二病同生，
魚子障非聚星之比，又非玉粒之患，此其狀一片，外面纍顆聚萃而生，或淡紅，
或淡白色，狀如榴子綻露於房，其病紅肉顆，或四或六或，八四角生來，障滿睛𥅲，
視亦不見，以上二症，俱是血部瘀實之病，目疾之惡症，治須用割，
割後見三光者方可，若瞑黑者，必瞳神有損，不必治之，如畏⿰兼刂割者，以散服點之。</p>
<p>抽風湯。</p>
<p>防風、元明粉、柴胡、大黃、黃芩、車前子、桔梗、細辛（各等分）右剉劑，
白水二鍾，煎至一鍾，去滓，食後溫服。</p>
<p>化積散白丁香（五粒）淨朴硝（少許）硇砂（一分）冰片（少許）右研極細膩，
無聲者，點之。</p>

<h1>審視瑤函卷四</h1>
<p>運氣原證</p>
<p>按內經運氣，目眥瘍有二，一日熱，經云，少陰司天之政，三之氣大火行，
寒氣時至，民病目赤眥瘍，治以寒劑是也，二日燥，經云，歲金太過，
民病目赤眥瘍，又云，陽明司天，燥淫所勝，民病目赤眥瘍，治以溫劑是也。</p>
<p>目瘍</p>
<p>內經曰，諸痛癢瘡瘍，皆屬心火，火鬱內發，致有斯疾，蓋心主乎血，而血熱生風，
鬱甚則遞相傳襲，故火能生土，血注陽明主肌肉，風熱與血熱相摶，發見皮膚，
其名不一，有黃濃而白者，土生金，母歸子也，始生微癢而熱輕，
腫痛爛為熱極血凝化水，氣滯成膿，甚至寒槷作而飲食減，尤為慮，宜宣泄風毒，
涼心經解胃熱，按目瘡疣，皆因君火司令，燥火熱邪所致，宜溫宜涼，
隨症施治可也。</p>
<p>實熱生瘡症</p>
<p>實熱生瘡症，瘡生各有經，泪如湯樣注，澀急且羞明，睥家燥，唇邊亦土形，
肺腦形於鼻，週身旺六經，耳熱尤腎燥，滿面六陽蒸，三焦炎項上，下部六陰乘，
失治應須變，援睛目欠明。</p>
<p>此症謂目病生瘡之故，輕重不等，痛癢不同，重則有堆積高厚，紫血膿爛而腥臭者，
乃氣血不和，火實之邪，血分之熱尤重，如瘀滯之症，膏混水濁，
每每流於睥眥成瘡，瘀血散而瘡自除，勤勞濕熱之人，每患睥眥成瘡，
別無痛腫症者，亦輕而無妨，若火盛瘡生，惟重滯腫痛者，又當急治，
恐濁氣沿於目，內而病及於珠，若先目病後生瘡，必是熱沿他症，凡見瘡生，
當驗部分，以別內因何源而來，因其輕重而治之，宜服。</p>
<p>加減四物湯。</p>
<p>生地黃、苦參、蘇薄荷、川芎、黍粘子、連翹、天花粉、防風、赤芍藥、當歸、
荊芥穗（各等分）。</p>
<p>右剉劑，白水二鍾，煎至八分，食後服。</p>
<p>芎歸湯。</p>
<p>川芎、當歸、赤芍藥、防風、羌活（各等分）。</p>
<p>右剉劑，白水二鍾，煎至八分，去滓頻洗，則血活風亦去矣。</p>
<p>搽藥方（治眼皮外滿瞼生瘡，潰爛疼痛）</p>
<p>血竭、乳香、沒藥、輕粉、陀僧（各等分）。</p>
<p>右研為細末，厭之瘡處。</p>
<p>又方（治眼胞上下或瞼生瘡，破流黃水蔭開者）</p>
<p>青黛（一錢二分）、黃柏、末潮、腦輕粉（各一錢）、松香（一錢半）。</p>
<p>右為細末，用舊青布，捲藥在內，蔴油濕透，燒灰，俟油灰滴於茶鍾內蘸搽。</p>
<p>椒瘡症。</p>
<p>血滯脾家火，胞上起熱瘡，泪多並赤腫，沙擦最難當，或疼兼又癢，甚不便開張，
可惡愚頑者，全憑出血良，目睛惟仗血，血損目無光，輕時須善逐，重開過則傷，
胞間紅瘰瘰，風熱是椒瘡。此症生於睥內，紅而堅者是，有則沙擦難開，多泪而痛，
人皆稱粟瘡矣，夫粟瘡亦生在睥，但色黃軟而易易散，此是堅而難散者，
俗皆以龍鬚燈心等物，出血取效，殊不知目以血為榮，血損而光華有衰弱之患，
輕者只宜善治，至於瘰瘰連片，疙瘩高低不平，及血瘀滯者，不得已而導之，
中病即止，不可太過，則血損，恐傷真水，難養神膏，大概用平熨之法，退而復來，
乃內有瘀滯，方可量病漸導，若初治不可輕為開導，過治恐有損也，不如謹始為妙，
宜服。</p>
<p>歸芍紅花散（治眼胞腫硬，內生疙瘩）</p>
<p>當歸、大黃、梔子仁、黃芩、紅花（以上俱酒洗微炒）、赤芍藥、甘草、白芷、
防風、生地黃、連翹（各等分）。</p>
<p>右為末，每服三錢，食遠，白水煎服。</p>
<p>粟瘡症。</p>
<p>脾經多濕熱，氣滯血行遲，粟瘡胞內起，粒粒似金珠，似膿膿不出，沙擦痛無時，
睥急開張澀，須防病變之，病來如軟急，散亦不多時。此症生於兩睥之內，
細顆黃而軟者是，今人皆稱椒瘡為粟瘡者矣，夫椒瘡紅而堅，有則硬睛，沙澀不便，
未至於急，若粟瘡一見，目疼頭痛者，必有變症，粟瘡是濕熱鬱於土分，極重，
但椒瘡以風熱為重，二症雖皆生于睥內，屬於血分，椒瘡紅堅易散，
粟瘡黃軟不易散，故治亦不同，豈可概論哉，宜服。</p>
<p>除風清脾飲。</p>
<p>廣陳皮、連翹、防風、知元、明粉、黃芩、玄參、黃連、荊芥穗、大黃、桔梗、
生地（各等分）。</p>
<p>右剉劑，白水二鍾，煎至八分，去滓，食遠服。</p>
<p>目疣。</p>
<p>此症或眼皮上下，生出一小核是也，乃脾胃痰氣所致，上瞼屬脾經，下瞼屬胃經，
若結成小核，紅而自破，不藥而愈，若堅白不破，久則如盃如拳，而成瘤矣，
若初起小核時，即先用細艾如粟米壯放患上，令患目者臥榻緊閉目，
以隔蒜片炙三四壯，外將膏藥貼之，又用紫背天葵子連葉二兩煮酒酻一壼半，
皂角子二三粒泡熱研細，飲酒時搽疣上自消。</p>
<p>睥生痰核症。</p>
<p>凡是睥生痰核，痰火結滯所成，皮外覺腫如豆，睥內堅實有形，或有不治自愈，
或有壅結為癭，甚則流膿出血，治之各不同名，此火土之燥，毋向外求情，
若能知劫治，頃刻便清平。此症乃睥外皮內，生顆如豆，堅而不疼，火重於痰者，
其色紅紫，乃痰因火滯而結，此生於上睥者多，屢有不治自愈，
有恣辛辣熱毒酒色斵喪之人久而變為癭漏重疾者，治亦不同，若初起知劫治之法，</p>
<p>則頃刻而平復伏，宜服。</p>
<p>防風散結湯。</p>
<p>玄參（一錢）、前胡、赤芍藥、黃芩、桔梗、防風、土貝母、蒼朮、白芷、陳皮、
天花粉（各八分）。</p>
<p>右剉劑，白水二鍾，煎至八分，去滓，食後熱服。</p>
<p>清胃湯（治眼胞紅硬，此陽明經積熱，平昔飲酒過多，
而好食辛辣炙之味所致也）</p>
<p>山梔仁（炒黑）、枳殼、蘇子（各六分）、石膏、川黃連（炒）、陳皮、連翹、
歸尾、荊芥穗、黃芩、防風（各八分）、甘草（生三分）。</p>
<p>右剉劑，白水二鍾，煎至一鍾，去滓，熱服。</p>
<p>木疳症。</p>
<p>木疳十有九風輪，碧綠青藍似豆形，如是昏沉應不痛，若然泪澀目多疼，
莫教變症侵眸子，不散瞳神便破睛。此症生於風輪者多，其色藍綠青碧，
有虛實二症，虛者大而昏花，實者小而痛澀，非比蟹睛，因破而出，乃自然生出者，
大小不一，亦有漸變成尖長也，宜服。</p>
<p>羚羊角飲子。</p>
<p>羚羊角（銼細末）、細辛、大黃、知母、五味子、芒硝（各一兩）、防風（二兩）。</p>
<p>右剉劑，以上六味，各一錢，防風二錢，白水二鍾，煎至八分，去滓，食遠服，
為末，每服五錢，調服亦可。平肝清火湯（治黑睛脹大，虛者服）車前子、
連翹（各一錢）、枹杞子、柴胡、夏枯草、白芍、生地黃、當歸（各錢半）。</p>
<p>右為一劑，白水二鍾，煎至八分，去滓溫服。</p>
<p>火疳症。</p>
<p>火疳生如紅豆形，熱毒應知患不輕，兩眥目家猶可緩，氣輪犯剋急難停，
重則破湶成血漏，輕時亦有十分疼，清涼調治無疑惑，免致終身目不明。</p>
<p>此症生於睥眥氣輪也，在氣輪，為害尤急，蓋火之實邪，今在金部，火剋金，
鬼賊相侵，故害最急，初起如粟瘡榴子一顆小而圓，或帶橫長而圓，狀如豆，
次後漸大，痛者多，不痛者少，不可悞認為輪上一顆如赤豆症，因瘀積在外，
易消之，此則從內而生也，宜服。</p>
<p>洗心散。</p>
<p>大黃、赤芍藥、桔梗、玄參、黃連、荊芥穗、知母、防風、黃芩、當歸尾、
（各等分）。</p>
<p>右為細末，每服三錢，食後茶清調下。土疳症。土疳之病，俗號偷鍼，脾家燥熱，
瘀滯難行，微則自然消散，甚則出血流膿，若風熱乘虛而入，則腦脹痛而眸子俱紅，
有為漏之患，有吊敗之凶。此症謂睥上生毒也，俗號為偷鍼，有一目生而傳兩目者，
有止生一目者，有微邪不出膿血而愈者，有犯觸辛熱燥膩，風沙烟火，
為漏為吊敗者，有竅未實，因風乘虛而入，頭腦俱腫，目亦赤痛者，所病不一，
因其病而治之，宜服敷。</p>
<p>清脾散</p>
<p>薄荷葉、升麻、甘草（減半）、山梔仁（炒）、赤芍藥、枳殼、黃芩、廣陳皮、
藿香葉、石膏、防風（各等分）。</p>
<p>右為細末，每服二錢五分，白水煎服。</p>
<p>敷藥方。</p>
<p>生南星（三錢研末）、生地黃（五錢）。</p>
<p>右共搗爛為膏貼太陽穴，其腫即消矣。</p>
<p>金疳症。</p>
<p>金疳起如玉粒，睥生必礙睛疼，沙擦澀緊翳障生，若在氣輪目病，珠痛淚流不爽，
陽分最苦氣升，時交陰降略清寧，目小澀而堅硬。此症初起與玉粒相似，
至大方變出禍患，生於睥內，必礙珠澀痛以生障翳，生於氣輪者，
則有珠痛泪流之苦，子後午前，陽分氣升之時病尤甚，午後時入陰分，則病略清寧，
久而失治，違戒反觸，有變漏之患矣，宜服。</p>
<p>瀉肺湯。</p>
<p>桑白皮、黃芩、地骨、知母、麥門冬（去心）、桔梗（各等分）。</p>
<p>右剉劑，白水二鍾，煎至八分，去滓，食後服。</p>
<p>水疳症。</p>
<p>水疳眼忽一珠生，或在胞中或在睛，或是痛如鍼樣刺，連眶帶腦赤烘疼，
或然不疼形多大，不散睛瞳便漏睛。此症生於睥眥氣輪之間者多，若在風輪，
目必破損，有虛實大小二症，實者小而痛甚，虛者大而痛緩，狀如黑豆，
亦有橫長而圓者，與木疳相似，但部分稍異，色亦不同，黑者屬水，
青綠碧藍者屬木，久而失治，變為漏頭風，人每有此患，風屬木，
肝部何以病反屬水，蓋風行水動，理之自然，頭風病目每傷瞳神，瞳神之精膏，
被風氣攻，鬱久則火勝，其精液為火擊散，故隨其所傷之絡，滯結為疳也，
疳因火滯，火兼水化，水因邪勝，不為之清潤，而反為之濕熱相搏，變為漏伏，
故水疳屬腎與膽也，宜服。</p>
<p>蠲毒飲。</p>
<p>防風（一錢）、赤芍藥、川芎、連翹、甘草、牛蒡子（炒研各八分）。</p>
<p>右剉劑，白水二鍾，煎至八分，去滓溫服，此乃治實症小而痛甚者服，
若治虛症大而痛緩者，減去防風、連翹、牛蒡子，以四物治之，加熟地黃、
當歸身各八分，煎服。</p>
<p>漏睛。</p>
<p>按此症由眥頭結聚生瘡，流出膿汁，或如涎水粘睛上下，不痛，仍無翳膜，
此因心氣不寧，乃小腸邪熱逆行之故，并風熱停留在瞼中，膿水或出於瘡口，
或在大小眥孔竅出者，多流出不止是也，歌曰，原因風熱眼中停，凝結如膿似淚傾，
驅毒除風無別病，黃連膏子點雙睛。</p>
<p>大眥漏症。</p>
<p>大眥漏兮真火毒，時流血水脹而疼，初起未損終須損，腎要盈兮心要清。</p>
<p>此症大眥之間生一漏，時流血而色紫暈，病在心部，火之實毒，故要補腎以瀉心也，
宜服。</p>
<p>燥濕湯。</p>
<p>川黃連（炒一錢）、蒼朮（泔水製）、白朮（土炒）、陳皮（各八分）、白茯苓、
半夏、枳殼、梔仁（炒黑各七分）、細甘草（三分）。</p>
<p>右剉劑，白水二鍾，煎至八分，去滓熱服。</p>
<p>五花丸（治漏睛膿出，目停風熱在胞中，結聚膿汁，和泪相雜，常流涎水，
久而不治，至烏珠墜落）</p>
<p>金沸草（二兩）、砂仁（炒）、川椒皮（各七錢）、甘草（炙四錢）、白菊花、
黃蘗（酒製）、枹杞子（各一兩半）、巴戟（八錢）。</p>
<p>右為細末，煉蜜為丸，如桐子大，每服二十丸，空心或鹽湯或溫酒送下。</p>
<p>小眥漏症。</p>
<p>相火經行小眥傷，不時流血脹難當，休教血少神膏損，致使終身不見光。</p>
<p>此症小眥之間生一漏，時流血水，其色鮮紅，是病由心絡而來，下焦火棋行之疾，
當於腎中補而抑之，宜服。</p>
<p>瀉濕湯。</p>
<p>車前子、黃芩、木通、陳皮（各一錢）、淡竹葉（二十片）、茯苓、枳殼、
梔仁（炒黑）、荊芥穗、蒼朮（各八分），甘草（三分）。</p>
<p>右剉劑，白水二鍾，煎至八分，去滓熱服。</p>
<p>白薇丸。</p>
<p>白薇（五錢）、石榴皮、防風、白蒺藜（杵去刺）、羌活（各三錢）。</p>
<p>右為細末，米粉糊為丸，如桐子大，每服二十丸，白滾湯送下。</p>
<p>益陰腎氣丸（見卷二加羌活防風，以補肝腎不足）</p>
<p>陰漏症。</p>
<p>陰漏黃昏青黑水，或然腥臭不堪聞，幽陰隱處升陽火，治用清溫莫禱神。</p>
<p>此症不論何部生漏，但漏從黃昏時並天曉，則痛脹而流清黑水也，日間病尤稍可，
非若他症之長流，乃幽陰中有伏隱之火，隨氣升降來故夜間陰分而病重，
治當以溫而清之，宜服。</p>
<p>黃芪湯（淢眼膿漏不止）</p>
<p>黃芪、麥門冬（去心）、白茯苓、防風、人蔘、地骨皮、漏蘆、知母、
遠志（去心）、熟地黃（各等分）。</p>
<p>右剉劑，白水二鍾，煎至八分，去滓熱服。</p>
<p>陽漏症。</p>
<p>陽漏陽升黃赤流，水腥目脹痛堪憂，也知金火為災害，溫補清涼弗外求。</p>
<p>此症不論何部分生漏，但日間流水，色黃赤者，非若他症漏液長流，病在陽部，
隨其氣而來，治當補正氣，而清涼其燥濕，以上二症專言其有時而發，有時而止，
若長時流者，各有正名，彼此不同，宜服。</p>
<p>保光散。</p>
<p>龍膽草（酒炒）、白芷、白芍藥、防風、牛蒡子（炒研）、黃芩、山梔仁（炒）、
川芎、生地黃、大黃（炒減半）、當歸身、羌活、荊芥穗、甘草（減半餘各等分）。
右為細末，每服四錢，白水煎，食後服，或剉劑煎服亦可。</p>
<p>補漏生肌散（以上諸症皆可治之）</p>
<p>枯礬、輕粉、血竭、乳香（各等分）。</p>
<p>右共研極細膩，對漏處吹點，外用鹽花明礬少許煎水洗之。</p>
<p>小牛黃丸（治一切眼漏，及諸惡毒瘡等漏，皆可治之，大有神效）</p>
<p>牛黃、珍珠、硃砂（要透明者）、母丁香、乳香（去油）、沒藥（去油）、
沉香（銼末）、明雄黃（要透明者佳）、人參（各一錢）、琥珀（八分）、
要真麝香（三分）、滴乳石（一錢半真者）、白芷、歸尾（各二錢半）。</p>
<p>右各製為細末，老米飯為九，如粟米大，每服一分，空心并臨睡各一服，
用淡淡土茯苓湯送下。此丸以牛黃硃砂、雄黃解其毒，以珍珠、琥珀、滴乳生其肌，
以乳香、沒藥解毒生肌，兼之止痛，以麝香、沉香、丁香通竅，更引諸藥入於毒所，
血凝氣滯，始結成毒，故以當歸尾消其血之凝，白芷稍散其氣之滯，
又以人參扶其正氣，所謂正人進而邪人退伏，如此為治，厥疾寧有弗瘳者哉。</p>
<p>脾病。</p>
<p>按脾喜燥惡濕，若內多濕熱，外傷風邪，津液耗澀，膏血枯乾，或內急外弛，
以致生諸病，陽虛則為倒睫等症，陰虛則為散大等症，大要濕熱所侵者，
以和解為要，陰陽偏勝者，滋榮調衛為先。</p>
<p>倒睫拳毛症</p>
<p>倒睫拳毛症，皆緣酒色沉，風霜皆不避，弦緊外皮鬆，致令毛倒入，掃翳漸侵瞳，
既成難用藥，夾敷少安寧，調理如少缺，必定失光明。</p>
<p>此症皆由目病妄稱火眼，不以為事，或酒或慾，或風霜勞苦，全不禁忌，致受風邪，
皮鬆弦緊，毛漸倒睫，未免淚出頻頻，拭擦不巳，便自羞明，故毛漸侵睛，
掃成雲翳，以藥治最難，不得巳用法夾之，如夾定以敷藥為主，俟夾將落，
即敷其痕，可保，</p>
<p>不然依然復舊，其功費矣，宜服敷。</p>
<p>石膏羌活散（治久痛患目，不覩光明，遠年近日，內外氣障，風熱上攻，昏暗，
拳毛倒睫之症）</p>
<p>蒼朮（米泔浸炒）、羌活、密蒙花、白芷、石膏（覩）、麻子、木賊草藁本、
黃連（酒製）、細辛、家菊花、荊芥、川芎、甘草（各等分）右為細末，每服二錢，
食後臨睡，蜜湯或清茶調服。</p>
<p>流氣飲（治兩目怕日，羞明，眵泪，癮澀難開，睛赤疼痛，或生翳障，眼稜緊急，
以致倒睫拳毛，眼弦赤爛等症）</p>
<p>荊芥、山梔、牛蒡子、蔓荊子、細辛、防風、白蒺藜木賊草、玄參、人參、
真川芎（各等分）</p>
<p>右剉劑，白水二鍾，煎至八分，去滓，食後服。</p>
<p>緊皮膏</p>
<p>石燕（一對煅末）、石榴皮、五倍子（各三錢）、黃連、明礬（各一錢）、
刮銅綠（五分）真阿膠魚膠、水膠（各三錢）以上除膠，六味共為末，用水三五碗，
入大銅杓內，文火煎熬，以槐柳枝不住手攪為濃糊，將成膏，方入冰麝各三分，
研細攪勻，用磁器內收貯，將新筆塗上下眼皮，每日塗三五次，乾而復塗，
毛自出矣，涼天可行此法，三日見效，輕者三十日全出，重者，五十日向外矣。</p>
<p>五灰膏</p>
<p>蕎麥（燒灰一升淋水）、石灰（風化者佳二兩）、
青桑柴（燒灰一升各淋水一碗同風化灰共熬乾為末聽用）、白砒（三錢煅研末）、
白明礬（一兩煅烟盡為度研末）右共研一處，水十碗，熬末至一碗，
方入風化石灰攪勻，用新筆掃眼弦睫上數次，毛即落，勿入眼內。</p>
<p>起睫膏</p>
<p>木鱉子（去殼一錢）自然銅（製五分）石搗爛，為條子，㗜鼻，又以石燕末，
入片腦少許，研水調敷眼弦上。</p>
<p>（東垣云，眼生倒睫拳毛，而兩目緊急，皮縮之所致也，蓋內伏熱攻，陰氣外行，
當去其內熱并火邪，眼皮緩則眼毛立出，翳膜立退，用手攀出內瞼向外，
速以三稜鍼出熱血，以左手指甲迎右鍼鋒，立愈，山居方云，眼毛倒睫，拔去拳毛，
用風子血點數次，即愈）（按倒睫之症，係脾肺肝絡凝滯，不能相生，
以致眼皮寬縱，使毛內刺，令目不爽，病目者未免不頻頻揩拭，裏治未得除根，
不得巳必用夾治，毛向外生方妥，然今人豈無房慾勞冗，調攝失宜等情，
眼內必生翳障，瘀胬紅筋，眼弦上下，赤爛羞澀，眵泪等症，依次點服施治，
再無不愈者也）</p>
<p>夾眼法</p>
<p>用老脆薄筆管竹破開做夾，寸許，將當歸汁浸一週時候，再用龜板一箇，開了，
連皮裏之煮夾，皮爛，取出陰乾，以麝香拌之，夾眼則靈易好，
夾時先翻轉上瞼看過，倘有瘀滯，即導平，血盡方可行夾，然夾不可高大，
只在重弦，仔細看定，睫毛毫無倒入者，方著力扯緊，其夾外之肉，
用小艾圓灸三壯，不可多灸，恐潰，伏乾夾脫下，用光粉調香油，逐早搽抹痕處，
久則肉色如舊。</p>
<p>皮急緊小症</p>
<p>皮急緊小，膏血損了，筋脉不舒，視瞻亦渺。</p>
<p>此症謂目皮緊急縮小之患，若不曾治，而漸自縮小者，乃膏血津液澀耗，
筋脉縮急之故，若治急而小者，治之之故，患者多因皮寬倒睫，或只夾外皮，
失於內治，則旋復，復倒復夾，遂致精液損而脉不舒，皮肉壞而血不足，目故急小，
有不當割而頻數開導，又不能滋其內，以致液耗而急小者，凡因治而損者，
若不乘時滋返，則絡定氣滯，雖治不復愈，宜服。</p>
<p>神效黃芪湯（治兩目緊急縮小，羞明畏日，或癮澀難開，或視物無力，睛痛昏花，
手不得近，或目少睛光，或目中熱如火，服五六次，神效）</p>
<p>蔓荊子（八分）、黃芪（一錢）、人參、甘草（灸）、白芍藥（各一錢）、
陳皮（五分）右剉劑，白水二鍾，煎至八分，去滓再煎，臨睡溫服，如小便淋澀，
加澤瀉五分，如有大熱症，加黃蘗七分，酒炒四次，如麻木不仁，雖有熱不用黃蘗，
再加黃芪五分，如眼緊小，去芍藥，忌酒醋濕麵大料物，葱蒜韮及食生冷硬物。</p>
<p>東垣撥雲湯（戊申六月，徐總管患眼疾，於上眼皮下，出黑白翳二顆，癮澀難開，
兩目緊縮，而不疼痛，兩手寸脉細緊，按之洪大無力，
知足太陽膀胱為命門相火煎熬，逆行作業水翳及寒膜遮睛，與撥雲湯一服神效，
外症呵久善悲，健忘，噴嚏，時自泪下，面赤而白，能食不便，小便短數而少，
氣上而喘）</p>
<p>黃芪（蜜炙）、柴胡（各七分）、細辛、葉乾、葛根、川芎（各五分）、藁本、
當歸、身荊、芥穗、知母、升麻（各一錢）、甘草梢（三分）、川羌活、
黃蘗（鹽水炒）、防風（各一錢五分）、－右剉劑，白水二鍾，生薑三片，
煎至八分，去滓再煎，食後溫服。</p>
<p>睥翻粘瞼症</p>
<p>睥翻粘瞼，血瘀脾經，睥翻皮縮，風熱所承，有自病而轉，有攀翻而成，若不調治，
變症來生。此症乃睥反轉，帖在外瞼之上，如舌舐司之狀，乃氣滯血壅於內，
皮急牽吊於外，故不能復轉，有自病壅翻而轉，有因翻睥看病，風熱摶滯，
不能復返而轉，大抵多風濕之滯，故風疾人患者多，治亦難愈，非風者則易治，
用⿰兼刂割之法導之，宜服。</p>
<p>排風散</p>
<p>桔梗、明天麻、防風（各五錢）、五味子（焙乾）、乾蠍（去釣焙乾）、
烏風蛇（焙乾）、細辛、赤芍藥（各一兩）右為細末，每服錢半，食遠米飲調下。</p>
<p>龍膽丸（治兩睥粘瞼，眼皮赤爛成瘡疾）苦參、龍膽草、牛旁子（炒各等分）</p>
<p>右為細末，煉蜜為丸，如桐子大，每服二十丸，食後米飲送下。</p>
<p>睥輪振跳症</p>
<p>睥輪振跳，豈是純風，氣不和順，血亦欠隆，牽拽振驚心不覺，要知平病覓良工。</p>
<p>此症謂目睥不待人之開合，而自率拽振跳也，乃氣分之病，屬肝脾二經絡之患，
人皆呼為風，殊不知血虛而氣不和順，非純風也，若赤爛及頭風病者，
方是邪風之故，久而不治為牽吊，甚則為敗壞之病也，宜服。</p>
<p>當歸活血飲</p>
<p>蒼朮（製）、當歸身、川芎、蘇薄荷、黃芪、熟地黃、防風川羌活、甘草（減半）、
白芍藥（各等分）。</p>
<p>右剉劑，白水二鍾，煎至八分，去滓，食後服。</p>
<p>驅風散熱飲子（見卷三）</p>
<p>睥虛如毬症</p>
<p>兩睥浮泛，其狀如毬，微有濕熱，重則淚流，非干赤腫，清熱是求。</p>
<p>此症謂目睥浮腫如毬，而虛起也，目上無別病，久則始有赤絲亂脉之患，火甚重，
皮或紅，目不痛，濕痰與火夾搏者，則有淚，有赤爛之疾，乃火在氣分之虛症，
不可悞認為腫脹如㮎血分之實病，以兩手掌擦熱拭之少平，頃復如故，
可見其血不足，而虛火壅於氣也，宜服洗。</p>
<p>調脾清毒飲</p>
<p>天花粉、連翹、荊芥穗、甘草、黍粘子、桔梗、白茯苓、白朮、蘇薄荷、防風、
廣陳皮（各等分）右剉劑，白水二鍾，煎至八分，去滓，食前溫服。</p>
<p>廣大重明湯（見卷三）</p>
<p>姙娠按胎前產後，多因氣血失和，以致燥火上攻，陰陽澀滯，或風邪乘虛，
邪火侵淫，七情抑鬱，六氣引邪，不必拘泥其翳膜紅痛，胎前惟用安胎清火，
產後惟用養榮散鬱，二症須分有餘不足，在氣分者宜調之散之，
在血分者宜補之行之，自無變症矣。</p>
<p>兼胎症</p>
<p>婦人有孕號兼胎，都是三陽否塞來，只得有餘無不足，要分血氣兩家災。</p>
<p>此症專言婦人有孕而目病也，其病多有餘，要分在血在氣分之不同，
在氣分則有如旋螺泛起，瞳神散大等症，在血分則有如瘀血凝脂等症，蓋其否隔，
陰陽澀滯，與常人病眼不同，為病每多危急，人不知慮，屢見臨重而措手不及，
內伐又恐傷胎洩氣，不伐又源不清，事在兩難，善用內護外刦之治，則百發百中矣，
如治胎前目病，不厭疎利，但避硝黃等峻藥，破血及泄小腸之劑勿用，經云，
有故無殞，亦無殞也，或以白朮黃芩固胎之藥監制之藥佐之，則無礙矣，宜服。</p>
<p>保胎清火湯</p>
<p>黃芩（一錢二分）、砂仁、荊芥穗、當歸身、白芍、連翹、生地黃、
廣陳皮（各一錢）、川芎（八分）、甘草（三分）右剉劑，白水二鍾，煎至八分，
去滓，食後溫服。</p>
<p>簡易知母飲（治姙娠心脾壅熱，目赤咽膈渴苦，煩悶多驚）</p>
<p>赤茯苓、黃芩、麥冬肉、知母、桑白皮、黃芪細、甘草（各等分）右剉劑，
白水二鍾，煎熱去滓，再入竹瀝一小鍾，碗內沖服。</p>
<p>天門冬飲子（治蘊熱，忽然兩目失明，內熱煩燥，一應熱症）</p>
<p>羌活、白茯苓、人參（各八分）、天門冬（去心）、知母（鹽水製）、
茺蔚子（各一錢二分）、防風、五味子（各五分）右剉劑，白水二鍾，煎至八分，
去滓熱服。</p>
<p>芎蘇散（治孕婦外感風寒，渾身壯熱，眼花頭昏如旋，此蓋為寒剋於脾胃，
傷於榮衛，或露背當風取涼，致令眼疼頭痛，憎寒發熱，甚至心胸煩悶，
大抵胎前二命所系，不可輕易妄投湯劑，感冒之初，止宜芎蘇表甚邪氣，其病自愈）</p>
<p>紫蘇、川芎、麥冬肉（去心）、白朮、陳皮、乾薑（炒黑）、白芍藥（各一兩）、
甘草（五錢）右為末，每服五錢，姜三片，葱頭三段，水煎溫服。</p>
<p>消風散（治孕婦頭旋目昏，視物不見，顋項腫核，蓋因胎氣有傷，熱毒上攻，
太陽沉痛，嘔吐，背項拘急，致令眼昏生花，若加痰壅，危在片刻，急宜服之）</p>
<p>石膏、防風、甘菊花、羌活、川芎、荊芥、羚羊角、當歸、白芷、甘草、大豆、
黃卷（炒各等分）右為細末，每服三錢，細茶調，食後服。</p>
<p>天冬飲子（治孕婦將臨月，兩目忽然不明，燈火不見，頭痛目昏，顋項腫滿，
不能轉頸，此症為懷孕多居煖閣，或烘火過熱，衣被臥褥，伏熱在內，
或服補藥及熱物太過，肝臟壅極，致令胎熱）</p>
<p>天門冬、知母、茺蔚子、防風、遼五味、茯苓、熟地黃、羌活、荊芥穗、川芎、
白芍藥、當歸右等分，剉劑，生姜三片，白水二鍾，煎，食後服。</p>
<p>為產症</p>
<p>為產血不足，肝虛多損目，莫勞瞻，莫悲，哭流泪昏沉內不睦，竅虛引入風邪來，
爛濕赤垢久成篤，或食燥膩五辛多，或有濕痰與勞碌，幾般能致外生災，
早治免教多反覆。</p>
<p>此症專言為產後而目病也，蓋產則百脉皆動，氣血俱傷，大虛而不足，
故邪得以易乘，肝部發生之氣甚弱，血少而膽失滋養，精汁少，則目中精膏氣液，
皆失化源，所以目病者多，然輕重內外不同，有勞瞻竭思，悲傷哭泣，而為無時，
冷熱淚流，內障昏渺等症，有竅不密，引入風邪，為濕爛頭風者，有因虛濕熱，
濕氣歸腦而為內障諸病者，有因虛勞碌，及恣辛咰熱，患熱病而傷目血，為外障者，
皆內不足所致，若知愛護者，疾微而不變，不知愛養，反縱斵喪，則變症不一，
大抵產後病宜早治，莫待其久，久則氣血定而病深入，治亦不易，
其外症之顯而易知者，人皆知害而早治，其內症之害隱緩，而人不知慮，屢遭其患，
而悔亦遲矣，若治產後，無有餘之血，須護肝氣，不可輕用薄肝之劑，
當以四物湯養血之劑為主藥也。</p>
<p>熟地黃湯（治婦人產後，眼昏頭，暉虛渴口乾，氣少腳弱）</p>
<p>熟地黃（酒洗晒乾八錢）、糯米（一撮）、人參（一錢）、
麥門冬（去心一錢五分）、甘草（炙五分）、花粉（三錢）右剉劑，水二鍾，
薑一片，棗二枚去核，煎至八分，去滓溫服。</p>
<p>四物補肝散（治婦人產後，午後至夜，昏花不明）</p>
<p>熟地黃（焙乾二兩）、香附子（酒製）、川芎、白芍（酒洗炒）、
當歸身（酒洗炒）、夏枯草（各八錢）、甘草（四分）右共為細末，每服二三錢，
食後滾白湯送下。</p>
<p>右方以熟地黃補血，當歸養血為君，夏枯草入厥陰，補養血脉為臣，甘草益元氣，
補脾胃，白芍補脾和血為佐，川芎助清陽之氣上升，香附理血氣散鬱為使耳。</p>
<p>四製香附丸（治婦人產後，崩漏亡血過多致睛珠疼痛，經水不調等症）</p>
<p>香附子（杵去皮毛淨子兩分作四分酒醋童便鹽水煮晒炒）、黃蘗（酒炒）、
熟地黃（各一兩酒水煮爛搗膏）、澤蘭葉（淨葉）、川芎（酒洗炒）、
白芍藥（酒洗炒）、當歸（炒各兩半）、益母草（四兩勿犯鐵器）除地黃膏另入，
餘共為細末，鋪地一宿，去其火性，煉蜜為丸，如梧桐子大，每服二三錢，
空心滾白湯送下，或食遠亦可。</p>
<p>右方以四製香附為君，益血氣之藥也，熟地、川芎、當歸、白朮為臣，
補血養血和血之藥也，黃蘗為佐，補腎滋陰之藥也，澤蘭葉益母草為使，
療產後百病，行血逐積血生新血之藥也。</p>
<p>痘疹</p>
<p>痘疹害眼，多因胎毒，或前或後，積熱蘊深，或餘毒攻侵，自臟達外，
致成星翳膜朦，宜分虛實，但以活血解毒而巳，活血不致於熱，解毒不致於涼，
俟靨後治之，雖有目翳，切不可用點藥，只宜活血解毒，俟五臟平和翳當自去，
若悞點藥，則非徒無益，而反害之，即用丸散，須小劑調服，如眼無光，
過百日後血氣完復，則目自明矣，海藏云，東垣先生治㿀後風熱毒，翳膜氣障遮睛，
以瀉青丸治之，大效，初覺易治，保命集云，非㿀後翳膜，亦能治之，
瀉青丸減大黃一半用之。</p>
<p>濁害清和症</p>
<p>濁害清和，重輕非一，有病於末，有久閉而不開，有腫痛而赤爛，
有積熱而內症昏矇或乘虛而沖風泪濕，有陰邪結星而為翳，有陽邪爍膏而成疾，
當因症而詳源，毋偏泥而拗執。</p>
<p>此症專指痘疹以致目疾之謂，夫痘疹為毒最重，自稟受以來，蘊積惡毒深久之故，
若痘疹發，則諸經百脉清純太和之氣，皆被攪擾，正氣大虛，則邪乘虛而入，
各因其犯而為病，目竅于肝膽，肝膽乃清淨之府，邪正理不並立，今受濁邪薰灼，
失發生長養之源，故病亦易侵，皆由乎人不能救，而且害之之故也，
或於病中食物發之太過，懷藏大煖，悞投熱藥，多食甘酸而致病者，
或於病後之虛弱未復，恣食辛辣燥膩，竭視勞瞻，炙衣烘火，
沖冒風沙烟障而玫病者，有為昏矇流泪，成內障者，有為赤爛星障，成外症者，
有餘邪蘊積蒸燥，肝膽熱鬱之極，清氣受傷，延及瞳神，
而成凝脂黃膜花翳蟹睛等症之重而目⿰米厭凸者，
有餘邪流為赤絲羞明微星薄翳等症之輕而自消者，輕重深淺，各隨人之所受，
所患亦不一，業斯道者，宜致思明辨，以免不用刃而殺人，取罪冥冥，
禍延子孫之報，當細驗其症，審其經而投治之，不可執泥概治，恐有激變之禍，
蓋痘疹之後，正氣虛而血脉傷，邪得易乘，非常人可比，大凡痘症目疾，
惟瞳神未損，亦有可治之理，但宜蚤治，則易退而無變亂之患，遲則氣血凝定，
雖無變亂，其退亦甚犀矣，宜服。</p>
<p>穀精草湯</p>
<p>穀精草（六分）、白芍、荊芥穗、玄參、牛蒡子、連翹、草決明、菊花、
龍膽草（各五分）、桔梗（三分）右剉劑，白水二鍾，燈心十段，煎至六分，去滓，
不拘時服。</p>
<p>退翳散（治內外翳障，或瘡疹後餘毒不散）</p>
<p>真蛤粉（另研）、穀精草（生研為末各一兩）右研勻，每服二錢，
用豬肝三指大一片，批開，摻藥在上捲定，再用麻線扎之，濃米泔水一碗，
煮肝熟為度，取出放冷，食後臨睡細嚼，卻用原汁送下，忌一切毒物，
如齋素用白柿同煎，令乾，去藥食柿。</p>
<p>（孫盈重云，凡痘瘡不可食雞鴨子，必生翳膜，錢季華之女，年數歲，
痘瘡後兩目皆生翳，只服此藥，各退白膜三重，瞳子方瞭然也）</p>
<p>望月丸（治痘入眼，致生翳膜）</p>
<p>望月砂（四兩焙乾）、石決明（醋煅）、防風、白芍、穀精草、草決明、
木賊（各一兩）、當歸（五錢）右共為細末，煉蜜為丸，小兒量其大小，或用一錢，
或五分一丸，荊芥湯化下。</p>
<p>疎風湯（治痘後患眼，其珠不紅，眼皮弦生一小顆，數日有膿，俗謂狗翳，
發後又發，甚至眼毛上發一白泃，服此）</p>
<p>荊芥穗、蟬退、桔梗、歸尾、甘草梢（各五分）、防風、
白芷（各四分）石膏（煅一錢二分）、白芍藥（七分）、茯苓、連翹、
蒼朮（泔水製各六分）共為劑，葱白一段，大米一撮，白水二鍾，煎至七分，去滓，
食後熱服。</p>
<p>通竅散（治痘後眼生星翳）</p>
<p>辰砂（三錢）、珍珠、琥珀（各二錢）、麝香（一錢）、瑪瑙（一錢五分）、
冰片（五分）右研如細粉，若翳在右目，吹左耳，翳在左目，吹右耳，若兩目有翳，
即吹兩耳，蓋以吹耳能通心肺二竅之故也。</p>
<p>胎兔丸（治小兒痘後餘毒，攻致一目或兩目，黑珠凸出，翳膜瞞睛，紅赤腫痛，
眵淚交作，服此獲效）</p>
<p>胎兔（去毛洗淨用陰陽瓦焙乾為末每用一兩二錢）、蔓荊子（去膜晒乾為末）、
菊花</p>
<p>（去梗葉晒乾為末各加一兩）右末共為一處，煉真川蜜為丸，量孩童大小，
不拘錢分，俱白滾湯化下。</p>
<p>愚按兔禮記謂之明視，言其目不瞬而瞭然也，且得金氣之全，性寒而解胎中熱毒，
能瀉肝熱，蓋肝開竅於目，熱甚則昏矇生翳，熱極則珠脹突出，
今痘後生翳睛珠凸出，皆胎毒盛極之所致也，方用胎兔為君者，取二獸之精血所成，
可以解胎毒也，草木之性，難以取效，故借血氣之屬耳，臣以蔓荊微寒，
取其能涼諸經之血，且能搜治肝風，及太陽頭疼，目痛目赤淚出，利九竅而明目，
性又輕浮，上行而散，更佐之以菊花者，取菊得金水之精英，補益金水二臟也，
夫補水可以制火，益金可以平木，木平則風自息，火降則熱自除，其藥雖簡，
用意最深，是方於嬰兒也，安有不愈者乎。</p>
<p>（此方乃廣陵甘棠鎮王海明子，痘後睛𥅲突出，偶一客見之，告曰，
此目有一藥可治，但不知能得否，詢之，乃胎兔也，其父遍覓得之，按方炮製，
藥盡而目收，余推幼幼之心，故廣其傳）凡痘後近視略言小兒受胎毒，
感風寒而發痘疹，痘發則正氣虛，邪氣乘虛而入，調理失宜，則胎為害，
邪氣竹于肝膽二經，兼真元未復，故發目疾，蓋目竅於肝，專仗腎水，經云，
目得血而能視，肝藏血，邪熱餘毒，蒸灼肝經，肝屬木，木被火剋，而灼損膽汁，
又腎屬肝之母，肝被火剋而膽汁涸，以致障生，神光不清，水不能滋其子也，經云，
不能遠視者，責其有火是也，日漸深者，嗜欲日開，食物過辛，真元日不足耳，
治法宜先清解肝經積熱之毒，次補真元，水升而火自降，火降而邪氣自除，
目自明矣。</p>
<p>清解散（早服）</p>
<p>穀精草（一兩）、石決明（煅八錢）、白菊花（去蒂酒洗七錢）、
菉荳殼（六錢）</p>
<p>共為細末，每服二錢，用大陳柿餅一箇，去蒂核，米泔水鍾半，煎半乾，
空心食柿餅，原汁湯並服。</p>
<p>補元散（晚服）</p>
<p>夜明砂（淘淨一兩為末）、真蛤粉（五錢為末）右共研為細末，每服二錢，
用公豬肝一大片，將肝披開，搽藥在內，米泔水煮熟，任意食之，以原汁湯嚼下，
每日早晚服，過一七，再服。</p>
<p>加味地黃丸</p>
<p>懷生地（必刀切片酒洗焙乾四兩）、山萸肉（酒洗焙）、山藥白茯苓（各二兩）、
澤瀉、牡丹皮（各兩半）菊花（去梗葉）、麥冬肉（焙乾）、當歸（焙各一兩）、
五味子（五錢）右共為細末，煉蜜為丸，空心淡鹽湯化下，量小兒大小為丸，
如少年火旺，加黃柏知母各五錢，俱用鹽水製，如目生翳，服前藥不退，可用點藥</p>
<p>退雲散</p>
<p>紅珊瑚、珍珠、辰砂、硼砂（各等分）俱生用，共研極細無聲，每日點二次。</p>
<p>按痘後餘毒，則必見雲翳遮睛外障等症者多，如兩目清白，外無翳障，止艱於視者，
皆稟受天真虛弱，肝腎二經不足，故神光淡白色，瞳神或開大，不必用點丹，
不必服退翳等藥，但服固本之劑，則精生氣，氣生神，非獨益於目，更能綿延壽算。</p>
<p>固本丸</p>
<p>熟地黃、生地、菟絲子（各一兩）、當歸、五味子、枸杞（各八錢）、
麥門冬（去心）、牛膝、天門冬（各七錢）、茯神、地骨皮（各五錢）、
遠志（四錢）以上各味，俱要法製，秤足分兩，共為細末，煉蜜為丸，如桐子大，
每服二三十丸，空心淡鹽湯送下，晚服，茶酒任意送下，可以久服。</p>
<p>按設前後之二論並方，謂眼珠清白而無翳障，不知瞳子既有淡白色，既非外之障翳，
乃內之障氣也，但氣翳二字，要辨明白，宜主孰治，不可錯治，庶不吳終身之患矣。</p>
<p>附治小兒㿀疹疳傷并暴赤疼痛翳膜諸方</p>
<p>㿀疹</p>
<p>㿀症為風熱挾痰而作也，自裏而發於外，當散，切不可下，疹屬熱與痰在肺，
清肺火降痰，或解散出汗，亦有可下者，癮疹都屬脾家，以其隱隱然在皮膚之間也，
發則多癢，此因餘毒不解，上攻於眼目也，宜服消毒化㿀湯。</p>
<p>消毒他㿀湯</p>
<p>白芷、黑梔仁（炒各八分）、防風、黃芩（炒）、陳皮、白芍藥（各一錢）、
羌活（七分）、甘草（三分）、犀角（銼細末一錢）前八味，共為一劑，白水二鍾，
煎至七分，去滓淨，再煎滾，先將犀角生末，入在碗內，後入滾藥于角末內，
攪勻溫服。</p>
<p>疳傷</p>
<p>疳症皆因飲食失節，飢飽失調，以致腹大面黃，重則傷命，輕則害目，
患此勿治其目，竟治其疳，目病自愈，切忌油麵炙煿等物。</p>
<p>按小兒疳眼，無論肥瘦，但見白珠先帶黃兼白色皺起，後微紅生眵，怕亮不睜，
上下眼睥頻頻劄動不定，黑珠上有白膜成如此樣圈，堆起白暈，暈內一黑一白，
亦有肥瘦不同，疳眼無疑也，但肥疳大便如豆腐渣糟粕相似，
瘦疳大便小如栗硬結燥，乃疳積入眼，攻致肝經，亦難治矣，小兒患疳眼聲啞者，
命將終也。</p>
<p>疳眼症</p>
<p>疳眼傷脾濕熱薰，木盛土衰風毒生，渴瀉肚大青筋露，目劄澀癢且羞明，
時時揉鼻常撏髮，濕熱生蟲莫看輕，急宜先服消疳散，瞬息延緩成突睛，
蘆薈丸子依序治，肝平脾健保瞳神。</p>
<p>消疳退雲飲</p>
<p>陳皮、厚朴（姜汁炒）、蒼朮（米泔製）、萊菔子（炒研碎少許）、柴胡、
甘草（炙少許）、枳殼（麩炒）、草決明（炒研碎）、桔梗、青皮、黃連（酒炒）、
密蒙、花梔子（炒黑）、黃芩（酒炒）神麯（炒）、家菊花（各等分）共剉劑，
薑皮燈心為引，水二鍾煎服，滓再煎。</p>
<p>雞肺散（治疳疾眼，生白膜白翳，自然潛消，其效如神）</p>
<p>雄雞一隻（一斤三四兩者取其搭脊血一塊即名雞肺將肺同後藥共研爛）、
辰砂（三分研細）、冰片（三釐研細）三共研細如膏，用無灰酒炖滾攪勻，
食之即愈。</p>
<p>九味蘆薈丸（治齦毒成疳，肝經積熱，眼目生翳，齒蝕爛齦，或透頰顋，
或肝脾疳熱結核，耳內生佁出水，或小便出津，拗中結核，或大便不調，
肢體消瘦等症，并服）</p>
<p>蘆薈、木香、胡黃連、宣黃連（炒）、青皮、鶴虱、白雷丸、白蕪荑（炒各一兩）、
麝香（三錢揀去皮毛另研細入末為丸）共為細末，神麯糊為丸，麻子大，每服五分，
空心米湯送下，量其病者大小用之，忌一切生冷油麵炙煿等物。</p>
<p>生熟地黃丸（治肝疳眼，白膜遮睛，緊閉不開，羞明怕日，合面而臥，肉色青黃，
髮豎筋青，壯熱羸瘦）</p>
<p>生地黃、熟地黃（各五錢）、川芎、杏仁（泡去皮尖）、赤茯苓、胡黃連（微炒）、
半夏（泡製）、天麻、地骨皮、當歸身、枳殼（麩炒）、甘草（各二錢半）、
大黑豆（四十五粒煮熟去皮再煮爛同汁搗膏和前藥後加煉蜜）</p>
<p>右為細末，煉蜜為丸，如龍眼大，空心滾湯化下。</p>
<p>雞肝散（治小兒疳眼，不赤不腫不疼，但開畏明，此藥治之）</p>
<p>川烏（大者一枚去皮生用）、好坯子（一字）右為細末，五歲一錢，雄雞肝一具，
淨洗去筋膜，竹刀薄切開，摻藥在內，箬葉包裏，麻皮扎定，用米泔水半盞，
磁器中煮熟，切作片，空心臨臥冷食之，將煮肝湯送下，如腦熱閉目鼻中乾燥，
吹通頂散。</p>
<p>龍膽蘆薈丸（治三焦及肝膽二經，積染風熱，以致目生雲翳，或結瘰癧，耳內生瘡，
發寒作痛，或虛火內燒，肌體羸瘦，發熱作渴，飲食少進，肚腹不調，皮乾腹膨脹，
口內有瘡，牙齦潰爛，或牙齒蝕落，腮頰腐爛，下部生瘡等病）</p>
<p>蘆薈、胡黃連（炒）、龍膽草（各一兩）、川芎、蕪荑（六錢）、當歸身、
白芍藥（各一兩半）、木香（八錢）、甘草（炙五錢）右為細末，煉蜜為丸，
每兩勻作十丸，量其大小而服，用白滾湯化下。</p>
<p>是方以白芍藥和血補脾胃，當歸養血脉，為君，蘆薈去疳清熱，胡黃連療骨蒸勞熱，
為臣，龍膽草治諸目疾，蕪荑殺疳虫，逐五內痛氣，川芎提清氣上升，為佐，
木香調氣，甘草和諸藥，為使。</p>
<p>消疳散（治疳積，眼生翳膜遮睛）</p>
<p>使君子（用白者去油）、雷丸（去皮用白者紅者殺人勿用，以米泔水浸蒼朮少許，
將雷丸仝蒼朮用火熅之，用雷丸去蒼朮炒乾各等分研為細末）每一歲用一分，
男用雌，女用雄雞肝，勿犯鐵器，凈去筋膜血水，炖半熟，蘸藥食，
重不過三四服見效，若翳厚，加木賊燒灰，雄黃、珍珠各一錢，另研極細，
入前藥服。</p>
<p>天麻丸（治肝疳風疳疳眼）</p>
<p>青黛、天麻、夜明砂（微炒）、五靈脂、川芎、蘆薈、川黃連（炒各三錢）、
龍膽草、蟬退（去頭足）、防風（各一錢半）、乾蟾頭（炙焦三錢）、
全蠍（二枚焙）、麝香（少許）右為細末，豬膽汁浸糕成丸，如麻子大，每服十丸，
薄荷湯送下，或化下亦可。</p>
<p>寶鑑灸雀目疳眼法</p>
<p>小兒雀目，夜不見物，灸手大拇指甲後一寸，內膁橫紋頭白肉際灸一炷，如小麥大。</p>
<p>小兒疳眼，灸合谷二穴各壯，炷如小麥大，在手大指次指兩骨間陷者中是。</p>
<p>升麻乾葛湯（治暴發，兩目紅腫疼痛，寒熱相爭，河間云，暴發者屬腑，表散是也，
一二服即止）</p>
<p>升麻、桔梗（各五分）、羌活、川芎、防風（各一錢）、乾葛（一錢五分）、麻黃、
白芷（各三分）、蟬退（七箇）、陳皮、甘草（各四分）右剉劑，生姜一片，
葱白一段，白水二鍾，煎至一鍾，去滓，食後熱服，取汗為度。</p>
<p>車前子散（治小兒肝經積熱上攻，眼中逆順生翳，血灌瞳神，羞明多眵）</p>
<p>密蒙花、羌活、車前子（炒）、粉草（炒）、白蒺藜、黃芩（炒）、草決明菊花、
龍膽草（洗淨炒各等分）右為末，每服二錢，食後飯湯送下。</p>
<p>養肝丸（治小兒肝血不足，眼目昏花，或生眵泪，久視無力）</p>
<p>防風、當歸身（酒製）、白芍藥（酒洗炒）、川芎（酒洗炒）、
楮實子（去膜陰乾）、車前子（酒煮焙）。熟地（酒蒸搗膏）、
萎蕤仁（去殼皮又油取霜各等分）</p>
<p>除熟地膏蕤霜另入，餘為細末，煉蜜為丸，或一錢或五分一丸，量嬰孩大小，
每服一丸，滾白湯不拘時服，若治大人，仍做小丸，每服三錢，滾湯送下。</p>
<p>通頂散（治小兒腦熱，腦枕骨疼，閉目不開，或頭風痛，攢眉啼哭，并赤目）</p>
<p>川芎、薄荷（各五錢）、茵陳、甘草（各四錢）、朴硝（三錢甜硝亦可）右為細末，
用少許吹鼻中，即效，如要嚏噴，加躑躅花一錢，只用朴硝吹鼻亦止。</p>
<p>驚搐</p>
<p>子和曰，諸風掉眩，皆屬肝木，掉搖眩運，目喎筋急，手搐瘈瘲，
皆厥陰肝木之用也，經曰，風淫所勝，平以辛涼，世何以熱藥治風邪乎。</p>
<p>轆轤轉關症</p>
<p>轆轤轉關，人所罕聞，瞳睛勿正，那肯中存，上垂下際，或傾或頻，氣所使動，
人所不能，筋脉振惕，緊急難伸，急宜調治，免致傷深。</p>
<p>此症謂病目六你不和，或因風邪所擊，腦筋如，拽，神珠不待人轉，而自驀然察下，
下之不能上，上之不能下，或左或右，倏易無時，蓋轉動搏擊不定，筋脉振惕，
緩急無常，被其牽拽而為害，輕則氣定，脉偏而珠歪，如神珠將反之狀，
甚則翻轉而為瞳神反背矣，宜服。</p>
<p>鉤藤飲子（治迕然驚悸）</p>
<p>鉤藤（炙五分）、麻黃（去節）、甘草（炙各三分）、天麻、川芎、防風、
人參（各七分）、全蠍（炒去毒一錢）、殭蠶（炒一錢二分）。</p>
<p>右剉劑，白水二鍾，薑三片，煎至八分，不拘時服。</p>
<p>雙目睛通症</p>
<p>雙目睛通，庸醫罕識，此幼時所傷，非壯年所得，欲看東而反顧其西，
彼有出而反顧其入，為腦筋帶轉，幼因風熱所逼，患即醫之，庶無終失，至長求醫，
徒勞心力。</p>
<p>此症謂幼時目珠偏邪，而視亦不正，至長不能愈矣，患非一端，有脆嫩之時，
目病風熱，攻損腦筋急縮者，有因驚風天吊，帶轉筋絡，失於散治風熱，
遂致凝結經絡而定者，有因小兒眠於牖下亮處，側視既久，遂致筋脉滯定而偏者，
凡有此症，急宜乘其日近，血氣未定治之，若至久，筋絡氣血巳定，不復愈矣，
宜服。</p>
<p>牛黃丸（治小兒通睛，皆因失悞築打，觸著頭面額角，兼倒撲，令兒肝受驚風，
遂使兩目鬥睛，名曰通睛，宜服此丸）</p>
<p>牛黃、珍珠、天竺黃、琥珀、青黛、殭蠶（各等分）、白附子（炮）、
地龍（各等分）、麝香（少許）、金箔（量加為衣）、蘇合油、香油。</p>
<p>以上前九味，各另研極細，共為一處，用細甘草梢煎汁三分之二，次入蘇香二油，
三分之一，兌勻，共和為丸，金箔為衣，量其大小，薄荷湯化下，乳母及小兒，
忌一切酒麵豬肉辛熱生痰等物。</p>
<p>附小兒目閉不開睊目直視目仰視目睛瞤動目劄諸症驗方</p>
<p>目閉不開</p>
<p>足太陽經為目上綱，足陽明經為目下綱，熱則筋縱目不開，宜服助陽活血湯，
見卷二，又小兒初生下眼不開者，由產母過食辛熱等物，致成斯疾，
治法當以熊膽少許蒸水洗眼上，一日七次，如三日不開，用生地黃散服，
凡小兒不洗凈，則穢汁必致浸漬於目眥中，使眼赤爛，至長不瘥。</p>
<p>人參湯（治風頭眩，但覺地屋俱轉，目閉不敢開）</p>
<p>人參、麥門冬（去心）、當歸（酒製）、白朮、防風（各八分）、白芍藥、獨活、
黃芪（各一錢二分）、官桂（去皮七分）右剉劑，白水二鍾，煎至八分，去滓，
食遠服。</p>
<p>生地黃散</p>
<p>乾地黃、赤芍藥、川芎、甘草、當歸身、天花粉（各等分）右為細末，量其大小，
燈心湯調，搽入口內。</p>
<p>睊目宜視集成，直視者，視物而目睛不轉動者是也，若目睛動者，非直視也，
傷寒直視者，邪氣壅盛，冒其正氣，使神氣不慧，藏府之氣不上榮於目，
則目為之直視，傷寒至於直視，為邪氣巳極，證候巳逆，多難治，經曰，
衄家不可發汗，發汗則額上陷，脉緊急直視不能眴，不能眠，以肝受血而能視，
亡血，肝家氣巳虛，目氣巳弱又發汗亡陽，則陰陽俱虛所致，此雖錯逆，猶未甚也，
逮狂言反目直視，又為腎絕，直視搖頭，又為心絕，皆臟腑氣脫絕也，
直視讝語喘滿者死，厥逆者亦死，又劇者發狂則不識人，循衣摸床，惕而不安，
微喘直視脉弦濇者死，皆邪氣盛而正氣脫也，素問曰，少陽終者，其百節縱，
目睘絻系，王註曰，睘謂直視如驚貌，目系絕，故目不動而直視。</p>
<p>目直視</p>
<p>經曰，瞳子高者，太陽不足，戴眼者，太陽巳絕，太陽之脉，其終也，戴眼，
反折瘈瘲。</p>
<p>瀉青丸（兼治小兒肝臟實熱，手循領亂捻物，目直視不搐，得心熱則搐，
身反折強直，目內青，或臟腑氣泄，諸藥不止，脾胃久虛，眼暴發，赤腫疼痛，
並治）</p>
<p>龍膽草、當歸、川芎、羌活、山梔仁、防風、大黃（濕紙裏煨各等分）右共為細末，
煉蜜為丸，如雞頭子大，每服一丸，煎竹葉湯化下，或沙糖湯化下亦可，若治大人，
每服二三錢，量服。</p>
<p>肝主風，少陽膽則其腑也，少陽之經行乎兩脇，風熱相干，故不能安臥，
此方名曰瀉青，瀉肝膽也，龍膽草味苦而厚，故入厥陰而瀉肝，少陽火實者，
頭角必痛，故佐以川芎，少陽火鬱者，必生煩躁，故佐以梔子，肝者將軍之官，
風淫火熾，勢不容以易治，故又用以大黃，用歸身者，培養乎血，
而不使其為風熱所燥也，復用乎羌活、防風者，二物皆升散之品，此火鬱發之，
木鬱達之之意，乃上下分消其風熱，皆所以瀉之也。</p>
<p>和太師牛黃丸（治大小男婦卒暴中風，眩運倒仆，精神昏塞，不省人事，牙關緊急，
目睛直視，胸膈喉中，痰涎壅塞，乃諸癎潮發，手足瘈瘲，口眼相引，項背強直，
並治之）</p>
<p>石燕（火煅醋淬九遍飛過）、雄黃（研飛）、蛇黃（火煅醋淬九遍飛）、
辰砂（研飛）、磁石（火煅醋淬九遍飛過）、石綠（研飛各一兩）、輕粉（細研）、
牛黃（細研）、粉霜（細研）、麝香（細研各五錢）、金箔、
銀箔（各一百張為衣）以上前十味，各另研極細，共為一處，用酒煮麵糊和丸，
如雞頭大，每服一丸，煎薄荷湯，並酒磨下，老人服半丸，小兒十歲以下，
分為四服，蜜水磨下，四歲以下，分為五服，未滿一歲，可分為七服，如牙關緊急，
以物斡開灌之。</p>
<p>目仰視</p>
<p>小兒瘛瘲不定，翻眼抬睛，狀若神祟，頭目仰高，名為天釣，亦驚風之症，
宜服九龍控涎散。</p>
<p>碧霞丹（治大小男婦卒中急風，眩運僵仆，痰涎壅塞，心神迷悶，五種癎病，
涎潮搐搦，牙關緊急，目眼上視等症）</p>
<p>石綠（火煅醋淬九遍研飛十兩）、附子尖（去皮）、烏頭尖（去皮）、
蠍梢（各七十箇）右將三味為末，入石綠令勻，麵糊為丸，如雞頭大，
每服宜用薄荷汁半盞，化下一丸，更入酒少許，溫暖服之，須臾吐出涎痰，
然後隨證治之，如牙關緊急，斡開灌之立效。</p>
<p>九龍控涎散</p>
<p>赤腳蜈蜙（一條去頭足尾酒塗炙）、荊芥穗（炒）、白礬（煅各一錢）、
滴乳石（另研）、天竺黃（炙研各一錢）、甘草（炙一錢半）、
肥綠豆（一百粒半生半炒）、雄黃（另研二錢）、
臘茶葉（二錢五分）右件共為細末，每服五分，量其大小用之，人參薄荷湯調下。</p>
<p>目睛瞤動</p>
<p>目者肝膽，屬風木二經，兼為相火，肝藏血，血不足則風火內生，故目睛為之瞤動，
經曰，曲直動搖，風之象也，宜用四物益其血，加柴胡山梔清其肝，陰血內榮，
則虛風自息矣。</p>
<p>目劄</p>
<p>按目劄者，肝有風也，風入於目，上下左右如風吹，不輕不重而不能任，
故目連劄也，此恙有四，兩目連劄，或色赤，或時拭眉，此膽經風熱，欲作肝疳也，
用四味肥兒丸加龍膽草而瘥，有雀目眼劄，服煮肝飲，兼四味肥兒丸，
而明目不劄也，有發搐目劄，屬肝膽經風熱，先用柴胡清肝散治，
兼六味地黃丸補其腎而愈，因受驚眼劄或搐，先用加味小柴胡湯，
加蕪荑黃連以清肝熱，兼六味地黃丸以滋腎生肝而痊。</p>
<p>四味肥兒丸（治嘔吐不食，腹脹成疳，或作瀉不止，或食積脾疳，目生雲翳，
口舌生瘡，牙齦腐爛，發熱瘦怯，遍身生瘡，又治小便澄白，腹大青筋，一切疳症）</p>
<p>黃連（炒）、蕪荑、神麯、麥芽（炒各等分）右為細末，水糊成丸，如桐子大，
每服一二十丸，空心白滾湯送下。</p>
<p>柴胡清肝飲（治肝膽三焦，風熱怒氣，或乍寒乍熱，往來寒熱，發熱，
或頭發瘡毒等，並治之）</p>
<p>柴胡（一錢五分）、黃芩、人參、川芎（和一錢）、梔仁（炒一錢）、連翹、
甘草（各五分）、桔梗（八分）右剉劑，白水二鍾，煎至八分，去滓熱服。</p>
<p>割攀睛胬肉手法</p>
<p>按胬肉之症，或大小眥間生出者，乃活肉也，若用點藥服藥不能退者，
必至侵遮黑睛，恐礙瞳神，須用割法施治為妙，或未侵及黑珠者，亦無傷也，
只宜點服丸散，緩以退之，不可輕易鉤割，慎之慎之。</p>
<p>凡割之際，先用明礬不拘多少，熱水泡化，以新羊毛筆蘸礬水于胬肉上，
其肉始能皺起，然後易于下手，先用鋒利之針，穿入肉中，上下露針挑起，
橫于上下眼胞擔定，方用鋤刀從中鋤至近黑珠邊，微微輕浮搜撥下切，
灴可礙動黑珠要緊，復又從針處搜撥白睛，至大小眼眥盡處，或用刀割，
或用小花剪剪斷亦可，不可礙動大小眥頭紅肉一塊，此乃眼竅，通于心之血英也，
若一出血，則必傷之，多至成漏，為害非淺，如胬肉白者，不烙無紡，
如割胬肉有出血者，用綿紙揉軟，蘸水濕拭之即止。</p>
<p>凡割眼如胬肉紅者不烙，有變成雞冠蜆肉者，亦宜割之，割後要戒色慾惱怒，
沖風冒日，辛苦勞碌，靜養三七日可也，禁食魚腥煎炒酒麵雞鵝驢馬豬頭犬肉，
葱蒜韮芥胡椒辛辣等物，割後宜服清熱活血疏風煎劑十餘帖始妙。</p>

<h1>審視瑤函卷五</h1>
<p>運氣原證</p>
<p>按內經，原氣所乘，風燥火侵，或水衰金弱，木侮所勝，民病目昏，大要有四，
一曰風熱，經曰，少陰司天之政，風熱參布，雲物沸騰，太陰橫流，寒乃時至，
往復之作，恕病聾瞑，此風熱參布目昏也，二曰熱，經云，少陰在泉，熱淫所勝，
病目瞑，治以鹹寒，此熱勝目昏也，三曰風，經云，歲水不及，濕乃大行，
復則大風暴發，目視䀮䀮，此風勝目昏也，四曰燥，經云，陽明司天，燥淫所勝，
目眛眥傷，治以苦熱是也。</p>
<p>目昏</p>
<p>經云，腎足少陰之脉，動則病生，目䀮䀮如無所見，又云，少陰病目䀮䀮無所見者，
陰內奪，故目䀮䀮無所見也，此蓋房勞目昏也，左腎陰虛，右腎陽虛，劉河間曰，
目眛不明，熱也，然玄府者，無物不有，人之臟腑皮毛，肌肉筋膜，骨髓爪牙，
至於世人萬物，盡皆有之，乃氣出入升降之道路門戶也，人之眼耳鼻舌身意，
神識能為用者，皆升降出入之通利也，有所閉塞者，不能為用也，目無所見，
耳無所聞，鼻不知臭，舌不知味，筋痿骨痺，爪退齒腐，毛髮墮落，皮膚不仁，
腸胃不能滲洩者，悉由熱氣怫鬱，玄府閉塞，而致氣液血脉，榮衛精神，
不能升降出入故也，各隨鬱結微甚，而為病之重輕，故知熱鬱於目，則無所見也，
故目微昏者，至近則轉難辨物，由目之玄府閉小，如隔簾視物之象也，
或視如蠅翼者，玄府有所閉合者也，或目昏而見黑花者，由熱氣甚而發之於目，
亢則害，承乃制，而反出其淚泣氣液瞇之，以其至近，故雖微而亦見如黑花也，
樓全善曰，誠哉，河間斯言也，目盲耳聾，鼻不聞臭，舌不知味，手足不能運用者，
皆由玄府閉塞，而神氣出入升降之道路不通故也，故先賢治目昏花，
如羊肝丸用羊肝引黃連等藥入肝，解肝中諸鬱，蓋肝主目，肝中鬱解，
則目之玄府通利而明矣，故黃連之類，解鬱熱也，椒目之類，解濕熱也，茺蔚之類，
解氣鬱也，芎歸之類，解血鬱也，木賊之類，解積鬱也，羌活之類，解經鬱也，
磁石之類，解頭目鬱，墜邪氣使下降也，蔓菁下氣通中，理亦同也，凡此諸劑，
皆治氣血鬱結目昏之法，而河間之言，信不誣矣，至於東垣丹溪治目昏，
用參脉補血氣，亦能明矣，又必有說通之，蓋目主氣，血盛則玄府得通利，
出入升降而明，虛則玄府不能出入升降而昏，此則必用參脉四物湯等劑，，
助氣血運行而明也。</p>
<p>瞻視昏渺症</p>
<p>瞻視昏渺有多端，血少神勞與損元，若是人年過五十，要明須是覓仙丹，
曾經病目後，昏渺各尋緣。</p>
<p>此症謂目內外無症候，但自視昏渺矇眛不清也，有神勞，有血少，有元氣弱，
有元精虧，而昏渺者，若人年五十以外而昏者，雖治不復光明，其時猶月之過望，
天真日衰，自然目光漸衰，不知一元還返之初，雖妙藥難回，故曰不復愈矣，
此章專言平人之昏視，非若因目病昏渺之比，各有緣故，須當分別，
凡目病外障而昏者，由障遮之故，欲成內障而昏者，細視瞳內，必有氣色，
若有障治愈後而昏渺者，因障遮久，滯澀其氣，故光隱耗，當培其本而光自發，
有因目病漸發漸生，痛損經絡，血液澀少，故光華虧耗而昏，有因目病失治，
其中寒熱過傷，及開導鍼烙炮熨失當，而因損傷其血氣，耗其精華而昏者，
以上皆宜培養根本乘其初時而治之，久則氣脉定，雖治不愈，若目因痛暗而昏者，
此因氣滯火壅，絡不和暢而光澀，譬之烟不得透徹，故火乃不艮，如目暴痛，
愈後尚昏者，血未充足，氣未和暢也，亙慎養以免後患，若目病久愈，
而昏渺不醒者，必因六慾七情五味四氣瞻視哭泣等故，有傷目中氣血精液脉絡也，
宜早調治，若人未五十，目又無痛赤內障之病，乃斵喪精元之因，而昏渺無精彩者，
其人不壽，凡人年在精強，而多喪失其真元，或若思勞形縱味，久患頭風，
素多哭泣，婦女經產損血，而目內外別無，症候，日覺昏花，月復月而年復年，
漸漸昏渺者，非青盲即內障也，宜服。</p>
<p>明目地黃丸（治腎虛目暗不明）</p>
<p>熟地黃（焙乾四兩）、生地黃﹝酒洗﹞、山藥、澤瀉、山茱萸（去核酒洗）、
牡丹皮（酒洗）、柴胡、茯神（乳蒸晒乾）、當歸身（酒洗）、
五味子﹝烘乾各二兩）</p>
<p>右為細末，煉蜜為丸，如桐子大，每服三錢，空心淡鹽湯送下，忌蘿蔔。</p>
<p>精生氣，氣生神，故腎精一虛，則陽光獨治，陽光獨治，則壯火食氣，無以生神，
令人目暗不明，王冰曰，壯水之主，以制陽光，故用生熟地黃、山萸、五味、當歸、
丹皮、瀉澤味厚之屬，以滋陰養腎，滋陰則火自降，養腎則精自生，乃山藥者，
所以益脾而培萬物之母，茯神者，所以養神而生明照之精，柴胡者，
所以升陽而致神明之氣於精明之窠也，孫思邈曰，中年之後，有目疾者，
宜補不宜瀉，可謂開萬世之矇矣。</p>
<p>龜鹿二仙膏（此膏最治虛損，夢泄遺精，瘦削少氣，目視不明等症，久服大補精髓，
益氣養神）</p>
<p>鹿角（二觔）、龜板（一觔）、枸杞子（六兩）、人參（三兩）右將鹿角截碎，
龜板打碎，長流水浸三日，刮去垢，入砂鍋用河水，慢火魚眼沸，桑柴煮三晝夜，
不可斷火，當添滾水，不可添冷水，至三日，取出晒乾，碾為末，
另用河水將末并枸杞人參又煮一晝夜，濾去滓，再慢火熬成膏，初一錢五分，
漸加至三錢，空心無灰酒化下。</p>
<p>精氣神，人身之三寶也，經曰，精生氣，氣生神，是以精損極，則無以生氣，
以致瘦削少氣，氣少則無以生神，以致目昏不明，鹿得天地之陽氣最全，善通督脉，
足於精者，故能多淫而壽，龜得天地之陰氣最厚，善通任脉，足於氣者，
故能伏息而壽，其角與板，又二物聚精氣神之最勝者，取而為膏以補之，
所謂補以類也，且二物氣血之屬，非草木藥之可比，且又得造化之玄微，異類有情，
以血氣而補血氣之法也，人參為陽，補氣中之怯，枸杞為陰，清神中之火，是膏也，
補陰補陽，無偏治之失，入氣入血，有和平之美，由是精日生而氣日旺，
氣日旺而神日昌，庶幾享龜怷之年矣，故曰二仙。</p>
<p>三仁五子丸（治肝腎不足，體弱眼，昏內障生花，不計近遠）柏子仁、
肉蓯蓉（酒浸製）、車前（酒浸炒）、苡仁、酸棗仁（去殼炒）、枸杞子（酒蒸焙乾）、
菟絲（酒煮焙乾）、當歸（酒洗炒）、覆盆子（酒蒸焙乾）、
白茯苓（乳拌蒸晒乾各二兩）、沉香（銼末五錢）、五味子（焙乾一兩）、
熟地黃（三兩酒水煮爛濃搗膏）</p>
<p>右除沉香末，熟地膏另入，餘為細末，煉蜜為丸，如桐又大，每服五十丸，
空心青鹽湯送下，即白滾湯亦可。</p>
<p>地黃丸（一名菊花丸，治用力勞心，肝虛風熱攻眼，赤腫羞明，漸生翳膜，
兼肝腎風毒熱氣上衝而目痛，久視傷血，血主肝，
故勤書則傷肝而目昏肝傷則木生風而熱氣上湊，目昏赤盛，不宜專服補藥，
當益血鎮肝，而目自明矣）</p>
<p>熟地黃（一兩半）、防風、川羌、活桂心、白菊花、沒藥、明硃砂（各五錢）、
黃連、決明子（和一兩）右為細末，煉蜜為丸，如桐又大，每服三錢，
食後沸湯送下，每日三次。</p>
<p>洞見碧霄（此鷹鶿鼠睛三法，點目之說，似乎不經，然載醫統，故錄之，
俟高明酌用）</p>
<p>用鷹眼一對，炙乾為末，研令極細，以人乳汁再研，每以簪腳少挑，點於瞳人上，
日夜三度，可以夜見物，或取臘月的鵒眼，依上法用，效，三日能見霄中之物。</p>
<p>又方</p>
<p>點目能見毫末，纖微必現，用鶿鳥眼汁注目中，效。</p>
<p>睛黃視渺症</p>
<p>風輪好似黃金色，視亦昏矇清灴得，薰蒸濕熱入睛瞳，清氣每遭濁仔逼，
壯年不肯聽醫言，及至衰羸嗟有疾。此症專言風輪黃亮，如金之色，而視亦昏渺，
為濕熱重，而濁氣薰蒸清陽之氣，升入輪中，故輪黃色也，好酒，
恣食熱燥腥膩之人，每有此病，與瞻視昏渺，不同也，宜服。</p>
<p>葛花解毒飲</p>
<p>（此藥清濕熱，解酒毒，滋腎水，降心火，明目之劑也）黃連（炒），黑玄參，
當歸，龍膽草（炒），茵蔯，細甘草，葛花，熟地黃，茯苓、山梔仁、連翹、車前子</p>
<p>（各等分）右剉劑，白水二鍾，煎至八分，去滓，食遠服。</p>
<p>乾澀昏花症</p>
<p>乾乾澀澀不爽快，渺渺蒸蒸不自在，奈因水少精液衰，莫待枯乾光損壞。</p>
<p>此症謂目日覺乾澀不爽，利而視昏花也，因勞瞻竭視，過慮多思，躭酒恣燥之人，
不忌房事，致傷神水，目必有此症，如細細赤脉及不潤澤等病生焉，合眼養光，
久則得淚略潤，開則明爽，可見水少之故，若不謹戒保養，甚則傷神水，
而枯澀之病變生矣，惟急滋陰養水，略帶抑火，以培其本，本立則清純之氣和，
而化生之水潤，若悞認為火症，妄用開烙鍼洩之治，則大緊縮細小之患，宜服。</p>
<p>四物五子丸（治心腎不足，眼目昏暗）</p>
<p>熟地黃、當歸（酒洗）、地膚子、白芍、菟絲子（酒煮爛焙）、川芎、覆盆子、
枸杞、車前子（酒蒸量虛實加減各等分）右為細末，煉蜜為丸，如桐子大，
每服五十丸，不拘時鹽湯送下。</p>
<p>黃牛膽煎（治眼澀痛）</p>
<p>豬膽（汁）、黃牛膽（汁）、羊膽（汁）、鯉魚膽（汁各半合）、白蜜（二兩）、
胡黃連（研末）、青皮（研末）、川黃連（研末）、熊膽（各二錢半）、
右將諸藥末，與蜜并膽汁和勻，入磁瓶內，以細紙封頭牢繫，坐飯甑中蒸，
待飯熟為度，用新凈綿濾過，每以銅筋取如麻子大點於目眥，每日二三次。</p>
<p>一方</p>
<p>治人至夜則目澀好睡，取鼠目一枚，燒為末，水和，頻注目中，久則不睡，
取目以襄盛，久久佩之使不離身，亦不夜寐。</p>
<p>坐起生花症</p>
<p>坐起生花不必疑，君心仔細自尋思，外因竭視勞瞻故，內為荒淫酒色迷坐元氣弱，
絡力微，眼花頭暉強支持，若能保養真元水，勝似千金訪妙醫。此症內外別無他症，
但其人動作少過，坐起少頻，或久坐或久立久眠久視，便覺頭眩目花昏運也，
乃元氣怯弱，陰精虧損，致水少液枯，脉絡衰疲之咎，惟陰弱陽盛，水不勝火，
每有此患，宜服。</p>
<p>加減駐景丸（治肝腎氣虛，視物䀮䀮，血少氣多，瞳人內有淡白色，迿暗漸成內障，
久服能安魂定魄，補血氣虛耗）</p>
<p>車前子（略炒）、枸杞、五味子（各三兩）、當歸（去尾酒洗）、
熟地黃（各三兩）、川椒（去目）、楮實子（晒乾無翳者不用各一兩）、
菟絲子（水淘淨酒煮焙乾半觔）</p>
<p>右為細末，蜜水煮糊為丸，如桐子大，每服三十丸，空心溫酒送下，鹽湯亦可。</p>
<p>止痛散（治兩額角痛，目睛痛，時見黑花，及目赤腫痛，脉弦，作內障也，
得之於饑飽勞役）</p>
<p>瓜蔞根（二兩）、柴胡（一兩半）、炙甘草（七錢半）、當歸、生地黃（各一兩）、
黃芩（四兩一半酒浸一半炒）右為麄末，每服三錢，水一鍾半，薑三片，棗一枚，
煎去滓，臨睡熱服，若小便不利，右茯苓澤瀉各五錢。</p>
<p>摩頂膏（治肝腎虛風上攻，瞻視生黑花，或如水浪）</p>
<p>空青（研）、青鹽（研各五錢）、槐子、白附子（炮）、木香（各一兩）、
牛酥（二兩）、鵝脂（四兩）、旱蓮草（取自然汁一升）、丹砂（研二錢半）、
龍腦（五分）右為細末，先以旱蓮草汁、牛酥、鵝脂入銀器，或銅器鍋中，
熬至三五沸，再下諸藥末，煎減一半，即傾入磁器內盛之，臨臥用舊鏵鐵一片，
重二三兩，蘸藥，於頂上摩二三十遍，令入髮竅中，次服駐景丸，忌鐵鍋。</p>
<p>雲霧移睛症</p>
<p>雲霧移睛，元虛者殃，自視目外，有物舒張，或如蠅蛇飛伏，或如旗旆飄揚，
有如粉蝶，有帶青黃，昏屬腎膽，內障難當，真氣耗損，氣汁有傷，自宜謹慎，
思患須防。此症謂人自見目外有如蠅蛇旗旆蛺蝶縧環等狀之物，色或青黑粉白微黃，
看在於眼外空中飛揚繚亂，仰視則上，俯視則下也，乃玄府有傷，絡間精液耗澀，
鬱滯清純之氣，而為內障之患，其源皆屬膽腎目病，白者因痰火，
肺金清純之氣不足，黃者脾胃清純之氣有傷，蓋瞳神乃先天之元陽所生，
稟聚五臟之精華，因其內損，故有其狀，虛弱不足之人，及經產去血太多，
或悲泣太過，深思積忿之婦女，每有此病，小兒疳症熱症，及瘧痰傷寒熱久，
致目痛久閉，蒸傷清純之氣，亦有此患，幼兒無知，至長始曉，氣絡巳定，
治亦不愈，宜服摩。</p>
<p>豬苓散（治腎弱不能濟肝木，則虛熱，膽生肝傍，但肝木枯膽氣不足，故行動舉止，
則瞳內神水蕩漾，有黑影如旗旆蛺蝶縧環等狀，先服此散，清其肝腎之邪，
次服蕤仁丸，黑花自消矣）</p>
<p>木豬苓、木通、扁蓄、蒼朮（泔水製）、黑狗脊、大黃（炮）、滑石（飛過）、
梔仁（各一兩）、車前子（酒蒸過五錢）右為細末，服三錢，空心青鹽湯調下。</p>
<p>蕤仁丸（治眼黑花飛蠅，澀痛昏暗，漸變青盲）</p>
<p>蕤仁（去皮尖），地膚子、白茯苓、細辛、人參、石決明（洗淨另研）、地骨皮、
白朮（炒各二兩）、石膽（另研五錢）、熟地黃（焙）、楮實子（各三兩）、
空青（另研）、防風（各一兩）、青羊膽（一枚）、鯉魚膽（五枚）右為細末，
研勻，以膽汁同蜜煉，搜和為丸，如桐子大，每服二三錢，食後米飲送下。</p>
<p>摩頂膏（治眼前見花，黃黑紅白不定）</p>
<p>白附子（炮去皮臍）、木香（各一兩）、龍腦（五錢）、青鹽（一兩半）、
明硃砂（二錢半）、牛酥（二兩）、鵝脂（四兩）右將前藥末同酥脂，
以慢火熬成膏，每用少許，不拘時頂上摩之。</p>
<p>羚羊羌活湯（治肝腎俱虛，眼見黑花，或作蠅翅）</p>
<p>黃芪（二兩）、炙草（一兩）、羚羊角（銼末）、羌活、黃芩（去黑心）、山萸肉、
車前子、附子（去皮臍炮）、人參、青葙子、決明子（微炒）、澤瀉、
秦艽（去苗）、柴胡（去苗各一兩半）右為末，每服五錢，水二鍾，煎至八分，
去滓，不拘時溫服。</p>
<p>治眼花見物法</p>
<p>有患心疾，見物皆如獅子形，伊川教之，若見其形，即以手向前捕執之，見其無物，
久久疑疾遂去，愈。</p>
<p>螢星滿目症</p>
<p>兩目螢星亂散，六陽賊火上炎，要救神光不墜，清心滋腎當先。</p>
<p>此症謂人自視目外有無數細細紅星，如螢火飛繚亂也，甚則如燈光掃星矣，
其人必躭酒嗜燥，勞心竭腎，痰火上升，目絡澀滯，精汁為六賊之邪火薰蒸所損，
故陽光散亂而飛伏，乃水不勝火之患，此病之最重者，久而不治，內障成矣，宜服。</p>
<p>滋陰降火湯（治陰虛火動，起於九泉，此補陰之劑也）</p>
<p>當歸（一錢）、川芎（五分）、生地黃（薑汁炒）、熟地黃、黃蘗（蜜水炒）、
知母（同上）、麥冬肉（各八分）、白芍藥（薄荷汁炒）、黃芩、柴胡（各七分）、
甘草梢（四分）</p>
<p>右剉劑，白水二鍾，煎至八分，去滓熱服。</p>
<p>按此劑乃滋腎益陰，升水降火之聖藥，并治咳嗽加阿膠、杏仁各七分，五味子三分，
咯唾衂血加牡丹皮八分，藕節取自然汁三匙，犀角末五分，若加玄明粉秋石，
皆降火甚速，亙頻用之，童便亦好。</p>
<p>加味坎離丸（此丸能生津益血，升水降火，清心明目，蓋此方取天一生水，
地二生火之意，藥輕而功用大，火症而取效速，王道之藥，無出於此，
上盛下虛之人，服之極效）</p>
<p>懷慶熟地黃（八兩一半用砂仁，一兩以絹袋盛放砂罐內，用酒二碗煮乾去砂仁，
不用一半用甘州枸杞子（揀去梗烘乾）、當歸（全用好酒浸三日洗淨晒乾）、
白芍藥（好酒浸一日切片晒乾）、川芎（大而白者洗淨切片小的不用）、
女真實（即冬青子冬至日採蜜水拌九蒸九晒淨各四兩）、
甘菊花（去梗葉家園者佳野菊花不用晒乾淨三兩）、
厚川黃蘗（去粗皮淨切片八兩二兩酒浸二兩鹽水浸二兩人乳浸二兩蜜浸各一晝夜晒乾
炒褐色）、知母（去毛切片六兩分作四分如黃蘗四製同）除地黃膏另入，
餘八味脩製如法，合和一處，鋪開日晒夜露，二晝夜，取天地之精，日月之華，
再為細末，煉蜜為丸，如梧桐子大，每服八九十丸，空心白滾湯送下，
或青鹽湯亦可，忌蘿蔔生菜。</p>
<p>妄見靈樞大惑論帝曰，予嘗上清冷之臺，中堦而顧，匍匐而前，則惑，予私異之，
竊內怪之，獨瞑獨視，安心定氣，久而不解，獨摶獨眩，披髮長跪，俛而視之，
後久而不巳也，卒然自上，何氣使然，岐伯曰，五臟六腑之精氣皆注於目，
而為之精，精之窠為眼，骨之精為瞳子，筋之精為黑眼，血之精為絡，
其窠氣之精為白眼，肌肉之精為約束，裏擷筋骨血氣之精，而與脉并為系，
上屬於腦，後出於項中，故邪中於項，因逢身之虛，其入深則隨眼系以入於腦，
入於腦則腦轉，腦轉則引目系急，目，系急則目眩以轉矣，邪中其精，其精所中，
不相比也，則精散則視歧，故見兩物，又云，目者五臟六腑之精也，
榮衛魂魄之常營也，而神氣之所生也，故神勞而魂魄散，志意亂，
是故童子黑睛法於陰，白睛赤脉法於陽也，故陰陽和轉而睛明也，目者心之使也，
心者神之舍也，故神精亂而不轉，卒然見非常處，精神魂魄，散不相得，故曰惑也。</p>
<p>帝曰，予疑其然，予每之東苑，未曾不惑，去之則復，予唯獨為東苑勞神乎，
何其異也，岐伯曰，不然也，心有所喜，神有所惡，卒然相惑，則精氣亂，
視誤故惑，神移乃復，是故聞者為迷，甚者為惑，素問，云，睛明者，所以視萬物，
別白黑，審長短，以長為短，以白為黑，顛倒錯亂，神光暗矅，則精衰而視變矣，
宜分虛實治之可也。</p>
<p>神光自現症</p>
<p>神光人自見，起初如閃電，陰精淆純陽，陽光欲飛變，惟見一片茫，何用空哀怨。</p>
<p>此症謂目外自見神光出現，每如電光閃掣，甚則如火燄霞明，蓋時發時止，
與瞻視有色之定者不同，乃陰精虧損，清氣怫鬱，玄府太傷，孤陽飛越，而光欲散，
內障之重者，非心螢星痰炎之輕也，宜服</p>
<p>補水寧神湯（補腎水，則火不妄動，寧心神，則光自消除）</p>
<p>熟地黃、生地（各二錢）、白芍藥、當歸、麥門冬（去心）、茯神（各錢半）、
五味子（三十粒）、甘草（用生六分）右剉劑，白水二鍾，煎至八分，去滓，
空心溫服。</p>
<p>腎水虧虛，真陰不足，故用熟地黃，乃天一生水之劑，大補真陰，
生地黃大滋陰退熱之效，麥門冬有清心降火之功，補血滋陰，須憑當歸白芍，
神光蕩漾，晝夜不寧，此神思間無形之火妄動故也，必用茯神與五味子，
養精安神定志，能歛元精之氣不走，細生甘草降神中之火，非此不能治，若然，
則腎水上升，心火下降，而神自寧，光亦可定矣。</p>
<p>黑夜睛明症</p>
<p>黑暗之間，倏忽見物，莫道精華，禍患將出，此陽光欲墜之機，而水火背違之疾，
若不關心，定應有失。按此症，人體天地之陰陽，晝明夜晦，理之自然，
今黑暗間開目倏忽看見者，是背於陰陽矣，必水火不交，精華關格，乘亂不和之甚，
而陽光飛越之害，不能攝養陰精，而陽光無制矣，反曰精華聚盛而不為慮，
往往罹害，遺悔非小也，宜服。</p>
<p>加減八味丸（治腎水不足，虛火上炎，以致目之神光失序，陰精虧耗，不能制陽，
並發熱作渴，口舌生瘡，或牙齦潰爛，咽喉作痛，或形體憔悴，寢汗癹熱，
五臟齊損，火拒上焦等症）</p>
<p>熟地黃（八兩忌鐵酒煮爛搗膏）、山藥（烘乾）、山茱萸（酒洗焙各四兩）、
白茯苓</p>
<p>（乳拌蒸晒乾）、澤瀉（酒洗焙乾）、牡丹皮（酒洗烘各三兩）、
遼五味（烘乾兩半）、肉杜（去皮忌火一兩）右除地黃膏另入，餘共為細末，
煉蜜為丸，如桐子大，每服三錢，空心淡鹽湯送下，忌蘿蔔。</p>
<p>腎水不足，虛陽僭上故耳，若不泫腎水以益真陰，則水不升而火不降，神光失序，
不能收藏，故黑暗睛明，用七味丸加五味子，夫五味滋腎水要藥也，
津液既生腎水自壯，水足而神光內歛，何有失序之虞，得桂辛熱，能引火歸源，
其患必瘳，夫在君火，可以濕伏，可以直折，在相火，惟當從其性而伏之，
肉桂性熱，與火同性，雜在下焦壯水藥中，能引無根虛火，降而歸經，
此方以類聚之義也，且肉桂之質，在中半以下，故其性專走腎經下部，
此本乎地者親下之義也，又況相火寄於甲乙之間，肝膽木旺，則巽風動而烈火焰明，
古人謂北方不可瀉，瀉肝即所以瀉腎，本草曰，木得桂而枯，乃伐肝之要藥也，
經曰，熱因熱用，從治之妙法，正與從其性而伏之義相合，或者畏其熱而遺之，
豈達造化升降之微乎，黃柏、知母治相火，僅可施於壯實者暫用之，
若虛火而悞用之，則腎因瀉而愈虛，愈虛而虛火愈熾矣，素問氣增而勝，
及久用寒涼，反從火化之說，獨不聞乎。</p>
<p>視正反斜症</p>
<p>視正如何卻是斜，陰陽偏勝眼生花，元精衰敗元陽損，不久盲臨莫怨嗟。</p>
<p>此症謂物之正者，而反視為歪斜也，乃內之陰陽偏勝，神光欲散之候，陽勝陰者，
因恣辛嗜酒怒悖頭風痰火氣傷之病，陰勝陽者，色慾哭泣飲味經產血傷之病，
此內之玄府，鬱遏有偏，而氣重於半邊，故發見之光，亦偏而不正矣，
治用培植其本，而伐其標，久而失治，內障成矣，宜服。</p>
<p>補陽湯（治陽不勝其陰，乃陰勝陽虛，則九竅不通，令青白翳見於大眥，
乃足太陽少陰經中，鬱遏足厥陰肝經氣，不得上通於目，故青白翳內阻也，
當於太陽少陰經中九原之下，以益肝中陽氣，沖天上行，此乃先補其陽，
後於足太陽太陰標中，瀉足厥陰肝經陰火，伏於陽中，乃次治也，內經云，
陰勝陽虛，則當先補其陽，後瀉其陰，此治法是也，每日清晨，以腹中宿食消盡，
先服補陽湯，午後食遠，次服升陽洩陰丸，臨睡再服連蘗益陰丸，此三方，
合治前症，若天氣色變大寒大風，並過於勞役，預日飲食不調，精神不足，或氣弱，
俱不得服，候時氣和平，天氣如常服之，然先補其陽，使陽氣上升，通於肝經，
利空竅於眼目矣）</p>
<p>炙甘草、羌活、獨活、人參、熟地黃、白朮（土炒）、黃芪（製各一兩）、白茯苓、
生地黃、知母（炒各三錢）、柴胡（去苗二兩）、肉桂（一錢）、白芍藥、陳皮、
澤瀉、防風、當歸身（酒製各五錢）右為粗末，每服五錢，水二鍾，煎至八分，
庄滓，空心溫服，使藥力行盡，方許，食或剉劑亦可。</p>
<p>連蘗益陰丸（治陽勝陰者服）</p>
<p>甘草根、羌活、獨活、當歸身（酒製）、五味子、防風、黃芩、草決明、川黃蘗、
知母、黃連（酒洗拌挫炒火色各一兩）、石決明（燒存性六錢）右為細末，
煉蜜為丸，如菉豆大，每服五十丸，漸至百丸止，臨臥茶清送下，常以助陽湯多服，
少服此藥，一則妨飲食，二則力大，如升陽湯，不可多服。</p>
<p>升陽泄陰湯（一名升陽柴胡湯治陰勝陽者服）</p>
<p>羌活、當歸身、獨活、甘草根、白芍、熟地黃（各一兩）、人參、
生地黃（酒洗炒）、黃芪、楮實子（酒蒸焙）、白朮（製各兩半）、白茯苓、防風、
廣陳皮、知母（酒炒各三錢如大暑再加一錢）、柴胡（去苗）、
厚肉桂（去皮各一錢半）右剉劑，或為粗末亦可，每服五錢，白水煎服，另合一料，
煉蜜為丸，如桐子大，食遠茶清送下，每日五十丸，與煎藥合一服，不可飽服，
如天氣熱甚，加五味子三錢，或半兩，天冬肉五錢，者實子五錢。</p>
<p>視定反動症</p>
<p>視定反動水火足，火邪上轉故如斯，莫教動極神光墜，始信當年不聽醫。</p>
<p>此症謂物之定者，反覺振而動也，乃氣分火邪之害，水不能救之，故陽邪虛火，
上旋轉運，而振掉不定，光華欲墜，久則地覺亦動，內障即成，恣酒嗜燥，
頭風痰火之人，陰虛血少者，屢有此患矣，宜服。</p>
<p>鉤藤散鉤鉤藤、陳皮、麥門冬、石膏、家菊花、人參、明天麻、防風、白茯苓、
鹿茸、製半夏、甘草（各等分）右為麄末，每服四錢，姜三片，白水煎服。</p>
<p>視物顛倒症</p>
<p>顛倒光華病最奇，頭風痰氣火為之，陰陽反復光華損，屋宇如崩地若移，
莫言眩運無他患，直待盲時悔失醫。此症謂目視物，皆振動而顛倒也，
譬諸環舞後定視，則物皆移動而倒植，蓋氣不正，陰陽反覆，真元損傷，陰精衰弱，
而陽邪上干，虛眩而運掉，有一年數發，有一月數發者，若發而視物顛倒，
神光墜矣，因其發時，別其因風、因虛、因痰、因火而治之，若以風眩不為慮，
反斵喪而觸淚者，內障之患，絡莫能避矣，宜服。</p>
<p>羚羊角散</p>
<p>半夏（製七次）、當歸身、川芎、白芷、防風、明天麻、枳殼、甘草（各二錢半）、
茯神、羚羊角（銼細末各一兩）右為粗末，每服四錢，姜三片，煎，去滓服。</p>
<p>視一為二症</p>
<p>視一為二陰陽渺，腎肝不足精華少，神光將欲落瞳神，急急求醫休去禱，
不逢妙手理真元，內障昏昏何日了，若然赤痛猶輕微，火退自然容易好，
常時視二尤難醫，休道精光還得早。此症謂目視一物而為二也，乃光華耗衰，
偏隔敗壞矣，病在膽腎，膽腎真一之精不足，而陽光失其主倚，故錯亂而渺視為二，
若目赤痛，而視一為二者，乃火壅於絡，陰精不得升運，以滋神光，
故反為陽邪錯亂神光，而渺其視也，譬諸目病時，見一燈火而為二三也，宜服。</p>
<p>補肝散（治肝風內障，不痛不癢，眼見花發黃白黑赤，或一物二形難辨）</p>
<p>車前子、黃芩、川羌、活細辛、黑玄參（各一兩）、人參、白茯苓（各二兩）、
防風、羚羊角（銼末各三兩）右為細末，每服一錢五分，食後米飲調服。</p>
<p>千金磁硃丸（見卷二主明目，百歲可讀細字書，常服大益眼目，
按此方磁石法水入腎，硃砂法火入心，而神麯專入脾胃，乃道家黃婆媒合嬰姹之理，
倪生釋之，為費詞矣，或加沉香五錢升降水火，尤佳）</p>
<p>古人於腎虛及種子中，每用磁石，近代泥於金石之，多不知用，然磁石性能引鐵，
則用之者，亦是假其引肺金之氣入腎，使其子母相生爾水得金而清，
則相火不攻自去矣，嗚呼，醫之神妙，在於幽微，此言可與知者道也。</p>
<p>沖和養胃湯</p>
<p>（見卷二）</p>
<p>視赤如白症</p>
<p>視物易色，病原非一，要當依色辨分明，方識重輕與緩急。</p>
<p>此症謂視物卻非本色也，因物著形，與瞻視有色，空中氣色之症不同，
譬諸觀太陽若冰輪，覩燈火反粉色，視粉墻轉如紅如碧者，看黃紙而如綠如藍等類，
此內絡氣鬱，玄府不和之故，當其色而別之以，知何臟腑乘侮之為病也，宜服。</p>
<p>復明湯</p>
<p>黃芪（蜜製）、當歸身、柴胡、連翹、甘草（炙）、生地黃（各一錢半）、
黃蘗（三分半）、川芎、蒼朮（米泔泡炒）、廣陳皮（各五分）右剉劑，白水二鍾，
煎至八分，去滓熱服，忌酒濕麵辛熱大料等物。</p>
<p>益氣聰明湯（見卷二，治飲食不節，勞役形體，脾胃不足，得內障耳鳴，
或多年目暗視物不能見，此藥能令目廣大，久疼痛如神，久服令人上重，乃有精神，
兩足輕浮，不知高下，若此空心服之，或少加黃蘗，輕浮自減，若治倒睫拳毛，
去黃蘗芍藥，忌煙火酸物）</p>
<p>內障</p>
<p>樓全善云，內障先患一目，次第相引，兩目俱損者，皆有翳在黑睛內遮瞳子而然，
今詳通黑睛之脉者，目系也，目系屬足厥陰足太陽手少陰三經，蓋此三經臟腑中虛，
則邪乘虛入，經中鬱結，從目系入黑睛內為障翳，龍木論所謂腦脂流下作翳者，
即足太陽之邪也，所謂肝氣沖上成翳者，即足厥陰之邪也，故治法以鍼言之，
則當取三經之腧穴，如天柱、風府、太衝，通天等穴是也，其有手巧心審諦者，
能用鍼於黑眼裏撥其翳，為效尤捷也，以藥言之，則當補中疎通此三經之鬱結，
使邪不入目系而愈，飲食不節，勞傷形體，脾胃不足內障眼病，宜人參補胃湯、
益氣聰明湯、圓明內障升麻湯、復明湯，樓云右四方治目不明，皆氣虛而未脫，
故可與參脉補中微加連柏，若氣既脫，則黃柏等涼劑不可施，經云，
陽氣者煩勞則張，精絕，目盲不可以視，耳閉不可以聽之類，是其症也，
內障右眼小眥青白翳，大眥亦微顥白翳，腦痛瞳子散大，上熱惡熱，大便澀滯艱難，
小便如常，遇熱煖處頭疼睛脹，能食，日沒後天陰暗則昏，此症可服滋陰地黃丸，
翳在大眥加升麻葛根，翳在小眥加柴胡羌活，東垣云，肝木旺則火之勝，
無所畏懼而妄行也，故脾胃先受之，或病目而生內障者，脾裏血，胃主血，心主脉，
脉者血之府也，或曰心主血，又曰脉主血，肝之竅開於目也，
治法亦地黃丸當歸湯之類是也。</p>
<p>瞳神散大症</p>
<p>瞳神散大為何如，只為火熱薰蒸膽，悠悠鬱久精汁虧，致使神光皆失散，
陰精腎氣兩衰虛，相火邪行無管制，好如雞鴨卵中黃，精氣不足熱所傷，
熱勝陰虛元靈損，至死冥冥不見光。此症專言瞳神散大，而風輪反為窄窄一週，
甚則一週如線也，乃熱邪鬱蒸，風濕攻擊，以致神膏遊走散壞，若初起即收可復，
緩則氣定膏損，則不復收歛，若未起內障顏色，只散大者，直收瞳神，
瞳神收而光自生矣，散大而有內障起者，於收瞳神藥內，漸加內障藥治之，
如瞳神難收，病既急者，以收瞳神為先，瞳神但得收復，目即有生意，有何內障，
或藥或鍼，庶無失收瞳神之悔，若只攻內障，不收瞳神，瞳神愈散，而內障不退，
緩而疑遲不決者，二症皆氣定而不復治，終身疾矣，大抵瞳神散大，十有七八，
皆因頭風痛攻之害，雖有傷寒瘧疾痰濕氣怒憂思經產敗血等病，久鬱熱邪火症，
而蒸傷膽中所包精汁虧耗，不能滋養目中神膏，故精液散走，而光華失，
水中隱伏之火發，夫水不足，不能制火，火愈勝陰精愈虧，致清純太和之元氣，
而皆乖亂，精液隨之走失散矣，凡頭風攻散者，又難收，非如傷寒瘧疾痰火等熱症，
炎燥之火，熱邪蒸壞神膏，內障來遲，而收亦易歛者，若風攻，則內障即來，
且難收歛，而光亦損矣，宜服。</p>
<p>羌活退翳丸</p>
<p>（一名地黃丸，治內障，右眼小眥青白翳，大眥微顥白翳，腦疼，瞳子散大，
大便澀或時難，小便如常，遇天熱煖處，頭痛睛脹能食，日沒後兼天陰則昏暗，
此症亦可服滋陰地黃丸）熟地（八錢焙）、生地（酒製）、當歸身（酒製）、
茺蔚子、黃蘗（酒製）、丹參（各五錢）、黑附子（炮）、寒水石、柴胡、
知母（鹽水炒）、牡丹皮（酒洗）、真川芎（酒洗）、羌活（各三錢）、
防己（酒製二錢）、白芍藥（酒製一兩三錢）</p>
<p>右為細末，煉蜜為丸，如小豆大，每服五六十丸，空心白滾湯送下，如宿食末消，
候饑時服之，忌言語，隨後以食壓之。東垣蘭室祕藏方云，翳在大眥，加葛根、
升麻翳在小眥加柴胡羌活是也。</p>
<p>瀉腎湯（治因喜食辛辣炙煿之物過多，以致瞳神散大，服此後兼服磁硃丸）</p>
<p>枸杞子（一錢二分）、生地黃、黃蘗（酒洗炒）、知母（酒洗炒）、
麥門冬（去心）、山萸肉（去核）、白芍、歸尾（各一錢）、五味子（七粒）、
白茯苓、獨活（各八分）右剉劑，白水二鍾，煎至一鍾，去渣熱服。</p>
<p>調氣湯（治因暴恕以致瞳神散大者，服此後兼服磁硃丸）</p>
<p>白芍藥、陳皮、生地黃、黃蘗（鹽水炒）、萫附子（醋製）、知母（鹽水炒）、
當歸身（各一錢）、枳殼、白茯苓（各八分）、甘草（用生梢五分）右剉劑，
白水二鍾，煎至一鍾，去渣熱服。</p>
<p>清痰飲（治因患頭風，痰厥頭疼，以致瞳神散大，服此）</p>
<p>陳皮（去白）、半夏（姜製）、天花粉、梔子仁（炒黑）、石膏（煅）、黃芩、
白茯苓、膽南星、枳殼（炒各一錢）、青黛（六分）右剉劑，白水二鍾，煎至一鍾，
去滓熱服。按瞳神散大屬腎，若腎水固則氣聚而不散，不固則相火熾盛而散大，
神水若初變淡綠淡白色者可治，若純綠純白色者，終為癈疾矣。</p>
<p>滋陰地黃丸</p>
<p>（見卷二治血弱陰虛，不能養心，致火旺於陰分，瞳子散大，少陰為君火，
主無為不行其令，相火代之，與心胞絡之脉，出心系，分三道，少陰相火之體無形，
其用在其中矣，火盛則能令母實，乙木肝旺是也，其心之脉挾目系，肝之脉連目系，
況手足少陽之脉，同出耳中，至耳上角斜起，終於目外小眥，風熱之盛，
亦從此道來，上攻頭目，致偏頭痛悶腫，瞳子散大，視物昏花，血虛陰弱故也，
法當養血涼血益血，收火散火，而除風熱，則愈矣）</p>
<p>每服百丸，食後茶清送下，日進二服，大忌辛辣之物，恐助火邪，及食寒涼之物，
傷其胃氣，藥不上行也，又一論云，瞳子黑眼法於陰，由食辛熱之物助火，
乘於胸中，其睛故散，睛散則視物大矣。</p>
<p>（東垣云，凡心胞絡之脉，出於心中，代心君行事也，與小腸為表裏，瞳子散大者，
少陰心之脉挾目系，厥陰肝之脉連目系，心主火，肝主木，此木火之勢盛也，
其味則宜苦宜酸宜涼，大忌辛辣熱物，是泄木火之邪也，飲食中常知此理可也，
以諸辛主散，熱則助火，故不可食，酸主收心氣瀉木火也，諸苦瀉火熱則益水也，
尤忌食冷水大寒之物，因寒能損胃氣，胃氣不行，則元氣不生，元氣不生，
致胃氣下陷，胸中三焦之火及心火，乘於肺，上入腦灼髓，火主散，
故瞳子之散大者以此，大熱之物，直助火邪，尤為不可食也，藥中去茺蔚子，
以味辛及主益肝，是助火也，故去之，加黃芩五錢，黃連三錢，黃連瀉中焦之火，
黃芩瀉上焦肺火，以酒洗之，乃寒因熱用也，亦不可用青葙子，恐助助陽火也，
更加五味子三錢，以收瞳神之散大也，且火之與氣，勢不兩立，故經云，壯火食氣，
氣食少火，少火生氣，壯火散氣，諸酸物能助元氣，孫真人曰，五月常服五味子，
助五臟氣以補西方肺金，又經曰，以酸補之，以辛瀉之，則辛瀉氣明矣，
或曰藥中有當歸，其味亦辛甘，不去之，何也，此一味辛甘者，以其和血之聖藥也，
況有甘味，又欲以為鄉導，為諸藥之使，故不去也，宜服熟地黃丸）</p>
<p>瞳神縮小症</p>
<p>瞳神細小，精氣俱傷，元陽耗散，欲墜神光，莫使沒盡，醫術無方。</p>
<p>此症謂瞳神漸漸細小如簪腳，甚則縮小如針也，視尚有光，早治少挽，復故則難，
患者因恣色之故，雖病目亦不忌淫慾，及勞傷氣血，思竭心意，肝腎二經俱傷，
元氣衰弱，不能升運清汁以滋膽，膽中三合之精有虧，則輪汁亦乏，故瞳神中之精，
亦日漸耗損，甚則陷沒俱無，為終身疾矣，亦有頭風熱症，攻走蒸乾精液，
而細小者，皆宜乘初早救，不然，悔之不及也，宜服。</p>
<p>清腎抑陽丸</p>
<p>（治水實而自收，其病神水緊小，小而又小，積漸之至，竟如芥子許，若久服此丸，
則陽平陰常，瞳神細小之恙，日後自無慮耳）</p>
<p>寒水石（另研）、黃柏（鹽水製）、生地黃、知母（鹽水製）、枸杞子、
黃連（酒炒）、白茯苓（各二兩）、獨活（八錢）、草決明（炒）、
當歸（酒洗炒）、白芍藥（酒洗炒各一兩）右為細末，煉蜜為丸，如梧桐子大，
每服三錢，空心滾白湯送下，又宜用。</p>
<p>抑陽酒連散、還陰救苦湯、㗜鼻碧雲散（以上見卷二）</p>
<p>能遠怯近症</p>
<p>怯近症釫視遠明，眼前之物反無睛，陰精太澀陽邪見，痰火之人極欠寧，治之之法，
補腎清心。此症謂目能遠視，而不能近視也，蓋陰精不足，陽光有餘，病於水者，
故光華發見散亂，而不能收歛近視，治之止在心腎，心腎平則水火調，而陰陽和暢，
則遠近發用，各得其宜，夫血之所化為水，在身為精液，其輕清之血，
升上在目為膏汁，若貪淫恣慾，饑飽失節，形體甚勞，極其悲泣，皆斵耗陰精，
陰精虧而陽火盛，火性炎而發見，陰精之水，不能制伏乎，故火發越於外而遠照，
不能治火反觸激者，內障之患有矣，宜服。</p>
<p>地芝丸</p>
<p>（治目能視遠，責其有火，不能近視，責其無水，當宜補腎水療之）</p>
<p>天門冬（去心）、生地黃（焙乾四兩）、枳殼（去穰）、菊花（各三兩）</p>
<p>右為細末，煉蜜為丸，如桐子大，每服百丸，食後茶清送下。</p>
<p>六味地黃丸</p>
<p>（治脾胃，少年水虧火旺陰虛之症，肝血虛，燥熱作渴，小便淋祕，痰氣上壅，
或風客淫氣，瘰癧結核，或四肢發搐，眼目運動，或咳嗽吐血，頭目眩暈，
或咽喉燥痛，口舌瘡裂，或自汗便血，稟賦不足，肢體瘦弱，解顱失音，畏明下竄，
五遲五軟，腎疳肝疳，早近女色，精血虧耗，五臟齊損，凡屬腎肝諸虛不足之症，
宜用此以滋化源，其功不可盡述）</p>
<p>白茯苓（乳蒸晒乾）、丹皮（炒各兩半）、澤瀉（微炒一兩）、
山藥（酒拌蒸晒乾）、山茱萸（去核酒蒸焙乾各二兩）、
熟地（四兩酒水各半煮爛搗膏另入）</p>
<p>餘共為細末煉蜜為丸，如桐子大，每服三錢，空心淡鹽湯送下，或遺精，加牡蠣，
煅紅水淬為末，焙乾三兩，忌蘿蔔。</p>
<p>腎者水臟也，水衰則龍雷之火無畏而亢上，故王啟玄曰，壯水之主，以制陽光也，
即經所謂求其屬而衰之，地黃味厚，為陰中之陰，專主補腎填精，故以為君，
山茱萸味酸歸肝，乙癸同治之義，且腎主閉藏，而酸歛之性，正與之宜也，
山藥味甘歸脾，安水之仇，故用二味為臣，丹皮亦入肝，其用主宣通，
所以佐茱萸之澀也，茯苓亦入脾，其用主通利，所以佐山藥之滯也，且色白屬金，
能培肺部，又有虛則補其母之義，至於澤瀉有三功，一曰利小便，以泄相火，
二曰行地黃之滯，引諸藥速達腎經，三曰有補有瀉，諸藥無畏惡增氣之虞，
故用以為使，此丸為益腎之聖藥，而昧者薄其功緩，乃用藥者，有四失也，
一則地黃非懷慶則力淺，一則地黃非自製則不工，且有犯鐵之弊，
一則疑地黃之滯而減少之，則君主力弱，一則惡澤瀉之滲而減之，則使力微，
自蹈四失，而反咎藥之無功，毋乃冤乎。</p>
<p>能近怯遠症</p>
<p>怯遠症，肝經不足腎經病，光華咫尺視糢糊，莫待精衰盲巳定。</p>
<p>此症非謂稟受生成近覷之病不治者，蓋言平昔無病能遠視，
忽目患能近視而不能遠視者，陽不足，陰有餘，病於火少者也，無火，
是以光華不能發越於遠，而拘斂近視耳，治在膽腎，膽腎足則神膏厚，
神膏厚則經絡潤澤，經絡潤澤則神氣和暢，而陽光盛矣，夫氣之所用謂之火，
在身為運用，在目為神光，若躭酒嗜燥，頭風痰火，忿怒暴悖者，必傷神損氣，
神氣弱必發用衰，發用衰則經絡澀滯，故陰勝陽衰，而光華不能及遠矣，宜服。</p>
<p>定志丸</p>
<p>（治目能近視，責其有水，不能遠視，責其無火，當宜補心火，并治心氣不定，
五臟不足，恍惚振悸，憂愁悲傷，差錯謬忘，夢寐驚魘，恐怖不寧，喜怒無時，
朝瘥暮劇，或發狂眩，並宜服之，常服益心強志，令人不忘。）</p>
<p>遠志（去心）、菖蒲（各二兩）、人參、白茯神（各一兩）右為細末，煉蜜為丸，
如桐子大，以硃砂為衣，每服三十丸，米飲送下，食後臨臥，日進三服。</p>
<p>補腎磁石丸</p>
<p>（治肝腎氣虛上攻，眼目昏暗，遠視不明，時見黑花，漸成內障）</p>
<p>石決明（醋煅）、甘菊花（去梗葉）、磁石（搥碎煅紅醋淬）、肉蓯蓉、
菟絲子（水淘淨酒浸一宿慢火烘乾各一兩）</p>
<p>右為細末，用雄雀十五隻，去毛嘴足，留肚腸，以青鹽二兩，水三升，同煮，
令雄雀爛，水欲盡為度，取出先搗如膏，和藥末為丸，如桐子大，每服三錢，
空心溫酒送下。</p>
<p>謹按陽氣者，猶日火也，陰氣者，金水也，先儒所謂金水內明而外暗，
日火內暗而外明者也，然人之眼，備臟腑五行精華相資而神明，故能視，
即此理之常也，難經曰，目得血而能視，殊不言氣者，蓋血得氣為水火之交，
而能神明者也，否則陽虛不能視遠，陰乏不能視近，是為老人桑榆之漸，
然學者於目病，能求諸此，則思過半矣。</p>
<p>神水將枯症</p>
<p>神水將枯禍不遲，更兼難識少人知，氣壅絡澀多乾燥，莫待膏傷損及珠。</p>
<p>此症視珠外神水枯澀，而不潤瑩，最不易識雖形於言而不審其狀，乃火鬱蒸於膏澤，
故睛不清，而珠不塋潤，汁將內竭，若有淫淚盈珠，亦可潤澤，視病氣色乾澀，
如蜒蝣垂涎之光，凡見此症，必有危急病來，治之若緩，則神膏乾澀，神膏既澀，
則瞳神危矣，若小兒素有疳症，糞如鴨溏，並人五十以外，糞如羊屎，
而目患此症者，皆死，若熱結膀胱之症，神水消渴者，蓋水枯結熱，蒸爍不清，
先治其源，而流自清矣，其症有二，有陰虛症，有陽虛症，不可渾治，
陰虛以補腎丸治之，陽虛以調中益氣湯療之，或曰，既云神水枯者，而又謂陽虛者，
何也，蓋神水即氣中之精液，陽不生即陰不長也，宜服。</p>
<p>滋腎丸</p>
<p>（何云滋腎，滋腎陰也，能治溺閉，名通關丸，一名坎離丸，治神水枯，結熱，
蒸爍不清）</p>
<p>黃蘗（鹽水製）、知母（鹽水炒過製各三兩）、肉桂（二錢）右為細末，水泛為丸，
如梧桐子大，每服百丸，空心沸湯送下。</p>
<p>按熱自足心宜衝股內，而入腹者，謂之腎火起，於湧泉之下，知柏苦寒，水之類也，
故能滋益腎水，肉桂辛熱，火之屬也，故須假之反佐，此易所謂流濕，火就燥，
聲應氣求之意也。（東垣以此為王道，小便不通，服之如神也，若用五苓散，
徒損真陰之氣，而小便反祕結愈甚者，非其治也）</p>
<p>補腎丸</p>
<p>杜仲（薑汁炒）、牛膝（酒洗）、陳皮（各二兩）、黃柏（鹽水炒）、龜板
（酥製各四兩）、五味子（夏加一兩焙乾）、乾薑（冬加五錢炒）右為細末，
煉蜜為丸，如桐子大，每服三十丸，空心鹽湯送下。按黃柏、龜板、杜仲、牛膝，
皆濡潤味厚物也，故能降而補陰，復用陳皮，假以疏滯，夏加五味者，
扶其不勝之金也，冬加乾薑者，壯其無光之火也，經曰，無伐天和，此之謂爾。</p>
<p>調中益氣湯</p>
<p>（治脾胃不調而氣弱，日晡兩目緊澀，不能瞻視，乃元氣下陷）</p>
<p>黃芪（炙一錢）、升麻（五分）、陳皮（六分）、木香（二分）、人參、甘艸、
蒼朮（泔水製）、柴胡（各五分）右剉劑，白水二鍾，煎至八分，庄滓，臨臥溫服。</p>
<p>按脾胃不週者，腸鳴飧泄膨脹之類也，氣弱者，言語輕微，手足倦怠，目暗不明也，
補可以去弱，故用人參黃芪甘草甘溫之性能補，則中氣不弱，而目能視矣，
蒼朮辛燥，能平胃中敦阜之氣，升麻柴胡輕清，能升胃家陷下之氣，木香陳皮辛香，
去胃中陳腐之氣，夫敦阜之氣平，陷下之氣升，陳腐之氣去，寧有不調之中乎。</p>
<p>聚開障症</p>
<p>障生或聚開，濕熱因瘀腦，渾如雲月遮，間視星芒小，痛癢總無常，開聚時常遶，
來時昏澀多，醫治須圖早，此症謂目或圓或缺，痛則見之，不痛則隱，聚散不一，
來去無時，或一月數發，或一年數發，乃腦有濕熱之故，痰火人患者多，久而不治，
加以觸犯者，有變症生矣，宜服。</p>
<p>生熟地黃丸</p>
<p>（治肝虛目暗，膜入水輪，眼見黑花如豆，累累數十，或見如蠅蟲飛者，治不瘥，
或視物不明，混睛冷淚，翳膜遮睛，內外障並皆治之）</p>
<p>川牛膝（酒製）、石斛、枳殼、防風（各六兩）、生地黃、熟地（各一觔半）、
杏仁（泡去皮尖）、羌沽（各四兩）、白菊花（一觔）右為細末，煉蜜為丸丸，
如桐子大，每服三十丸，以黑豆三升，炒令煙盡為度，淬好酒六升，每用半盞，
食前送下，或蒺藜湯亦可。</p>
<p>棗花障症</p>
<p>棗花四圍起，濕熱腦中停，古稱如鋸齒，不必拘其形，生來多不覺，慢慢入風輪，
燥暴並貪酒，勞瞻竭視睛，損傷年日久，乾澀每昏疼，圈圓圍巳極，始悔不光明。</p>
<p>此症甚薄而白起，於風輪週匝，從白膜之，內四圍環布而來也，凡性急及患痰，
竭視勞瞻，躭酒嗜辣，傷水濕熱之人，每罹此患，久則始有目急乾澀，
昏花不爽之病，犯而不戒，甚則有瞳神細小內障等症，或因人觸激，火入血分，
淚流赤痛者，亦在變症之例，雖有棗花鋸齒之說，實無正形，凡見白圈傍青輪際，
從白膜四圍圈圓而來，即是此症，若白嫩在輪外四圍生起，珠赤痛者，是花翳白陷，
不可悞認為此，宜服。</p>
<p>羚羊角飲子</p>
<p>羚羊角（銼末）、防風、白茯苓、黃芩（酒炒）、熟地黃、桔梗、枸杞子、人參、
車前子、細辛、黑玄參、知母（各等分）右剉劑，白水二鍾，煎至八分，去滓溫服。</p>
<p>圓翳障症</p>
<p>此翳薄而且圓，陰陽大小一般，當珠方是此症，精虛氣滯之邅，若要除根去盡，
必須得遇神仙，此症色白，而大小不等，厚薄不同，薄者最多，間有厚者，
亦非堆積之厚，比薄的少厚耳，多有掩及瞳神，名曰遮睛障，病最難治，
為光滑深沉之故，有陰陽二症之別，陽者明處看不覺鮮白，若暗處看則明高白大，
陰者暗處看則淺，明處看則深大，然雖有明暗驗病之別，而治則一同，
故陰陽大小一般也，病若久，雖治亦不能免終身之患矣，宜服。</p>
<p>空青丸</p>
<p>（治沉翳細看方見，其病最深）</p>
<p>細辛、五味子、車前、石決明（煅各一兩）、宜擩（一錢）、生地黃、知母、
防風（各二兩）右為細末，煉蜜為丸，如桐子大，每服三十丸，空心茶清送下。</p>
<p>羚羊角飲子</p>
<p>（治不痛不癢，圓翳內障）</p>
<p>羚羊角（銼末三兩）、細辛、知母、人參、車前子、黃芩（各二兩）、
防風（二兩半）右為細末，每服一錢五分，水一鍾，煎至五分，食後去滓溫服。</p>
<p>水晶障翳症</p>
<p>眼內障如水晶色，厚而光滑且清白，瞳子隱隱內中藏，視物蒙如雲霧隔，
君子若要盡除根，縱有良醫也無策。此症色白清塋，但高厚而滿珠，看雖易治，
得效最遲，蓋根深氣結故也，初起膏傷時，非比白混浮嫩之可治者，識當別之，
庶無錯治之失，其名有三，曰水晶，曰玉翳浮滿，曰冰瑕翳，如冰凍之堅，
傍珠斜視，白透睛瞳內，治雖略減，而亦終身不痊之症也，宜服。</p>
<p>七寶丸</p>
<p>（治內障冰翳，如冰凍堅結睛上，先針撥取之，後以此藥散翳）</p>
<p>石決明（搗研二兩）、琥珀（研七錢半）、真珠（研細）、熊膽（研各五錢）、
茺蔚子、人參（各二兩）、龍腦（二錢半）右為細末，煉蜜為丸，如桐子大，
每服十五丸，加至二十丸，食前茶清送下。</p>
<p>劍脊翳症</p>
<p>劍脊名棋翳，其症有厚薄，精膏有所傷，此症初應惡，妙手皆堅心，也應一半落。</p>
<p>此症色白，或如糙米色者，或帶焦黃色者，但狀如劍脊樣，中間略高，兩邊薄些，
潢於風輪之外者，即此症也，厚薄不等，厚者雖露上下風輪，而瞳神被掩，
視亦不見，薄者雖不盡掩，視亦昏眊，較之重者稍明耳，縱然色嫩根浮，亦有疤跡，
若滑色深沉者，雖有妙手堅心，即療止可減半，若微紅罩絆者，尤難為退，
似上不論厚薄，非留心於歲月者，難效也，宜服。</p>
<p>七寶湯</p>
<p>（治內障橫翳，橫著瞳人中心，起如劍脊，針撥後用）</p>
<p>羚羊角（銼末）、犀角（銼各一兩）、胡黃連、車前、石決明（刷洗搗碎）、
甘草（炙各五錢）、明丹砂（另研）右除丹砂石決明外，麤搗為末，每服三錢匕，
水一盞，煎七分，去滓，入丹砂末五分，石決明末一字，再煎兩沸，食後溫服。</p>
<p>魚鱗障症</p>
<p>魚鱗障症色昏白，狀類魚鱗不長高，雖有青囊神妙手，也知不得盡除消。</p>
<p>此症色雖白色，而不光高，狀帶斜歪，故號曰魚鱗，乃氣結膏凝，不能除絕者，
皆由病初起，悞認他症，服藥不得相宜，及點片腦眼藥凝結故耳，宜服。</p>
<p>羚羊角散</p>
<p>羚羊角（銼細末）、細辛、升麻（各二兩）、甘草（炙一兩）</p>
<p>右為細末，用一半煉蜜為丸，如桐子大，存一半末，每日煎飲服丸，每服五十丸，
食後送下。</p>
<p>暴盲症</p>
<p>暴盲似祟最蹺蹊，驀地無光總不知，莫道鬼神來作孽，陰陽關格與神離。</p>
<p>此症謂目平素別無化症，外不傷於輪廓，內不損乎瞳神，倏然盲而不見也，
其故有三，曰陰孤，曰陽寡，曰神離，乃閉塞關格之病，病於陽傷者，緣忿怒暴悖，
恣酒嗜辛，好燥膩，及久患熱，病痰火人得之，則煩燥祕渴，病於陰傷者，
多色慾悲傷，思竭哭泣太頻之故，或因中寒中風之症起，傷於神者，因思慮太過，
用心罔極，憂傷至甚，驚恐無措者得之，則其人如癡如呆，病發之，狀，
屢有因頭風痰火，元虛水少之人，眩暈發而盲瞀不見，能保養者，治之自愈，
病後不能養者，成痼疾，其症最速而異，人以為魘魅鬼神為祟之類，泥於祈禱，
殊不知急治可復，緩則氣定而無用矣，宜服。</p>
<p>加味逍遙飲</p>
<p>（治怒氣傷肝，并脾虛血少，致目暗不明，頭目澀痛，婦女經水不調等症）</p>
<p>當歸身（酒炒）、白朮（土炒）、白茯神、甘草（稍生用）、白芍藥（酒炒）、
柴胡（各一錢）、炒梔子、丹皮（各七分）右剉劑，白水二鍾，煎至八分，去滓，
食遠服。</p>
<p>按經曰，肝者將軍之官，故主怒，怒則肝傷氣逆，氣逆則血亦逆，故血少，
眼者肝之竅，又曰，目得血而能視，今肝傷血少，故令目暗，越人云，東方常實，
故肝臟有瀉而無補，即使逆氣自傷，疎之即所以補之也。此方名曰逍遙，
亦是疏散之意，柴胡能升，所以達其逆也，芍藥能收，所以損其過也，丹梔能瀉，
所以伐其實也，木盛則土衰，白朮、甘草，扶其所不勝也，肝傷則血病，
當歸所以養其血也，木實則火燥，茯神所以寧其心也。</p>
<p>柴胡參朮湯</p>
<p>（治怒傷元陰元陽，此方主之）</p>
<p>人參（去蘆）、白朮（土炒）、熟地黃、白芍（各一錢五分）、甘草（蜜製八分）、
川芎（七分）、當歸身（二錢）、青皮（四分）、柴胡（三分）右剉劑，白水二鍾，
煎至八分，去滓，食遠服。</p>
<p>肝主怒，怒傷肝，肝傷故令人眼目昏花，視物不明，怒傷元陰，血虛必矣，
故用芎歸、白芍、熟地以養榮，怒傷元陽，氣虛必伏，故用人參、白朮、
甘草以益衛，青皮平肝，柴胡瀉肝。</p>
<p>熊膽丸</p>
<p>（治目忽然失光，翳膜障蔽）</p>
<p>熊膽、川黃連、密蒙花、羌活（各兩半）、蛇退、地骨皮、仙靈脾、木賊、
膽草（各一兩）、旋覆花、甘菊花、瞿麥（各五錢）、葳蕤（三錢）、麒麟竭、
蔓菁子（各二錢）右十五味，而熊膽為主，餘同為細末，以羯羊肝一具，煮其一半，
焙乾雜於藥中，取其一半生者，去膜搗爛，入上藥，杵而為丸，如梧桐子大，
飯後用米飲送下三十丸，諸藥修治無別法，惟木賊去節，葳蕤去殼皮，取霜，
蔓菁子井水淘，蛇皮炙之。（饒州郭端友，偶染時病，忽患兩目失光，翳膜障蔽，
忽夢皂衣人告曰，汝要眼明，可服熊膽丸，既覺，其甥至云，昨得治眼熊膽丸，
偶與夢相符，即依方市藥，旬日乃成，服之二十餘日，藥盡復明，他人病目者，
服其藥多愈，郭生自記其本末云）</p>
<p>獨參湯</p>
<p>（治元氣離脫，致目無所見）</p>
<p>人參（數兩清河者佳用銅刀切片）銀鍋砂鍋煎湯頻服。</p>
<p>血者氣之守，氣者血之衛，相偶而不相離者也，一或失血過多，則氣為孤陽，
亦幾於飛越矣，故令脉微欲絕，斯時也，有形之血，不能速生，幾微之氣，
所宜急固，故用甘溫之參，以固元氣，所以權輕重於緩急之際也，故曰血脫益氣，
此陽生陰長之理也。</p>
<p>（一人形實，好飲熱酒，忽目盲，脉濇，此熱酒所傷胃氣，污濁之死血使然，
以蘇木作湯，調人參末，服二日，鼻及兩掌皆紫黑，予曰，澀血行矣，
以四物湯加蘇木桃仁紅花陳皮，煎調人參，連服數日而愈）</p>
<p>青盲症</p>
<p>青盲兩樣並難醫，爭忍愚人盡不知，最怕老年神氣弱，又嫌疲病血精虧，
本是失神并膽澀，內膜外障別無些，雖然服藥扶根本，不若清修作主持，
若是神圓精氣足，自然無恙舊光回。此，症謂目內外並無障翳氣色等病，
只自不見者，是乃玄府幽深之源鬱遏，不得發此靈明耳，其因有二，一曰神失，
二曰膽澀，須訊其為病之始，若傷於七情，則傷於神，若傷於精血，則損於膽，
皆不易治，而年老尤難，若能保真致虛，抱元守一者，屢有不治而愈，
若年高及疲病者，或心腎不清足者，雖治不愈，世人但見目盲，便呼為青盲者謬甚，
夫青盲者，瞳神不大不小，無缺無損，仔細視之，瞳神內並無些小別樣氣色，
儼然與好人一般，只是自看不見，方為此症，若少有氣色，即是內障，非青盲也，
宜服。</p>
<p>鎮肝明目羊肝丸</p>
<p>羯羊肝（一具用新瓦盆焙乾如大只用一半竹刀切片）、官桂、柏子仁、羌活、
家菊花、白朮（土炒）、五味子、細辛（各五錢）、川黃連（炒七錢）右為細末，
煉蜜為丸，如桐子大，每服四十丸，或空心，食遠沸湯送下。</p>
<p>復明丸</p>
<p>冬青子（生用一觔陳酒共蜜拌蒸七次晒七日露七夜焙乾）、元蝙蝠（活捉一個）、
夜明砂（酒洗煮炒）、枸杞（搗焙）、熟地（酒浸焙）、菉豆殼（炒各一兩）、
川黃連（微炒）、白朮（製各三錢）、辰砂（兩半用一半共蝙蝠搗爛餘為衣）、
右為細末，煉蜜為丸，辰砂為衣，如桐子大，每服五十丸，食後熱酒送下。</p>
<p>又方</p>
<p>（治肝腎兩虛，或因他病而弱，青盲初起者，服之如神）</p>
<p>菟絲子（洗酒煮炒）、補骨脂、巴戟、枸杞、川牛膝（酒炒）、
肉蓯蓉（竹刀切片酒浸焙乾各一兩）、青鹽（二錢另研）右為細末，用豬腰子一個，
竹刀切開半邊，去內筋膜，入藥末一錢，將線縛緊，用上好數年陳酒蘸濕炙熟，
冷定火性，食之即愈。</p>
<p>本事方</p>
<p>（治青盲內障）</p>
<p>白羯羊肝（只用子肝一片薄切新瓦上焙）、蕤仁（去殼皮）、澤瀉、菟絲子、
車前子、防風、黃芩、麥冬肉、地膚子（去殼）、杏仁（炒）、桂心（炒）、
苦葶藶、茺蔚子、細辛、白茯苓、青葙子、五味子、枸杞（各一兩）、熟地（兩半）</p>
<p>右為細末，煉蜜為丸，如桐子大，每服三四十丸，溫湯送下，日進三服，不拘時候。</p>
<p>（張臺卿嘗苦目暗，京師醫者，令灸肝俞，遂轉不見物，因得此方，眼目遂明，
一男子內障，醫治無效，因以餘劑遺之，一夕燈下語其家曰，適偶有所見，
如隔門縫見火者，及旦視之，眼中翳膜，俱裂如線，張云，此藥靈，勿妄與人，
忽之則無驗，予益信之，且，欲廣其傳也）</p>
<p>高風障症</p>
<p>高風俗號是雞盲，為類朱雞夜不明，因損元陽真氣弱，亦能致禍勿言輕，能知變理，
不治自寧，不知戒忌，何止雙盲，陰陽否塞為中滿，不久魂飛入北溟。</p>
<p>此症俗呼為雞盲，本科曰高風障，至晚不明，至曉復明也，蓋元陽不足之病，
或曰既陽不足，午後屬陰，何未申尚見，子後屬陽，何丑寅未明，曰午後雖屬陰，
日陽而時陰，陽分之陰，且太陽明麗於天，日并其類，故明，至西日沒，陰極而暝，
子後雖屬陽，夜陰而時陽，陰分之陽，天地晦黑之理，當暝，雖有燈月而見不明者，
病亦至甚，月太陰，燈亦屬陰，不能助內之陽，病輕者視亦稍見，至寅時陽盛，
日之陽升，故少明，卯時日出而明如故，若人調養得宜，神氣融和，精血充足，
而陽光盛，不治自愈，若不能保養，反致喪真，則有變為青盲內障，
甚則有陰陽乖亂，而否塞關格，為中滿而死者，食之以肝，治之以補氣藥，即愈，
益見其真元氣弱，而陽不足也，宜服。</p>
<p>人參補胃湯</p>
<p>（治勞役所傷，飲食不節，內障昏暗）</p>
<p>蔓荊子（一錢二分）、黃芪（蜜製）、人參（各一錢）、甘草（炙八分）、
白芍藥（炒）、黃蘗（酒炒各七分）右剉劑，白水二鍾，煎至八分，去滓，
食遠溫服，臨臥再服，兩目廣大，視物如童，時覺兩腳踏地，不知高下，
蓋冬天多服升陽藥故也，病減住服，候五七日再服，此藥春間服，及時藥也。</p>
<p>補中益氣湯</p>
<p>（治兩目日晡緊澀，不能瞻視，乃元氣下陷，並治工作勞力，讀書雋刻，勤苦傷神，
饑飽失節，此數者俱發目赤頭疼，寒熱交作，身強體痛，若勞極復怠風寒，
則頭疼如破，全似外怠傷寒之症，誤用發表之藥，鮮不傷人，
故東垣先生發內外傷辨，首用此方，取濟甚眾）</p>
<p>當歸身（酒洗）、白朮（土炒）、陳皮（各錢半）、人參（二錢）、炙甘草、升麻、
柴胡（各一錢）、黃芪（蜜製三錢）右剉劑，白水二鍾，薑一片，棗三枚，煎，
食後熱服。</p>
<p>按中氣者，脾胃之氣也，五臟六腑，百骸九竅，皆受氣於脾胃而後治，故曰，
土者萬物之母，若饑困勞倦，傷其脾胃，則眾體無以滋氣而生，
故東垣諄諄以脾胃為言也，是方人參黃芪甘草，甘溫之品，甘者中之味，
溫者中之氣，氣味皆中，故足以補中氣，白朮甘而微燥，故能健脾，當歸質潤辛溫，
故能澤土，朮以燥之，歸以潤之，則不剛不柔，而土氣和矣，復用升麻柴胡，
升清陽之氣於地道也，蓋天地之氣一升，則萬物皆生，天志之氣一降，則萬物皆死，
觀乎天地之升降，而用升麻、柴胡之意，從可知矣，或曰，東垣謂脾胃一虛，
肺氣先絕，故用黃芪以益皮毛，不令自汗而泄肺氣，其辭切矣，予考古人之方，
而更其論，何也，余曰，東垣以脾胃為肺之母故耳，余以脾胃為眾體之母，
凡五臟六腑，百骸九竅，莫不受其氣而賴之，是發東垣之未發，而廣其意耳，
豈曰更論。</p>
<p>轉光丸</p>
<p>（治肝虛，雀目青盲）</p>
<p>生地黃、白茯苓、川芎、山藥、蔓荊子、白菊花、防風、細辛、
熟地黃（各等分）</p>
<p>右為細末，煉蜜為丸，如桐子大，每服二十丸，空心桑白皮湯送下。</p>
<p>還明散</p>
<p>（治小兒，每至夜不見物，名曰雀目）</p>
<p>夜明砂、井泉石、榖精草、蛤粉。</p>
<p>右等分為末，煎黃蠟為丸，如雞頭大，三歲一丸，豬肝一片切開，置藥於內，
麻皮扎定，砂罐內煮熟，先薰眼，後食之。</p>
<p>決明夜靈散（見卷二）</p>
<p>青風障症</p>
<p>青風內障肝膽病，精液虧兮氣不正，哭泣憂鬱風氣痰，幾般難使陽光靜，
莫教綠色上瞳神，散失光華休怨命。此症專言視瞳神內有氣色昏朦，
如青山籠淡煙也，然自視尚見，但比平時光華則昏朦日進，急宜治之，免變綠色，
則病甚而光沒，陰虛血少之人，及竭勞心思，憂鬱忿恚，用意太過者，每有此患，
然無頭風痰氣火攻者，則無此患，病至可畏，危巳甚矣，不知其危而不急救者，
盲在反掌耳，宜服。</p>
<p>羚羊角湯</p>
<p>（治青風內障，勞倦加昏重，頭旋腦痛，眼內痛澀者）</p>
<p>人參、車前子、玄參、地骨皮、羌活、羚羊角（銼末各等分）</p>
<p>右剉劑，白水二鍾，煎至八分，去滓，食後服。</p>
<p>（樓全善曰，諸方以羚羊角、玄參、細辛、羌活、防風、車前子為君，
羚羊角行厥陰經藥也，丹溪云，羚羊角入厥陰經甚捷是也，玄參色黑行少陰經藥也，
海藏云，玄參治空中氤氳之氣，無根之火，為聖藥也，羌活、防風、車前子，
行太陰經藥也，如筋脉枯澀者諸方中，更加夏枯草，能散結氣，
有補養厥陰血脉之功，其草三月開花，逢夏即枯，蓋秉純陽之氣也，至哉斯言，
故治厥陰目痛如神，以陽治陰也，嘗試之有驗，然此諸方，又當知邪之所在，
若氣脫者，必與參膏相半服之，氣虛者，必與東垣補胃人參湯、
益氣聰明湯之類相半服之，血虛者，必與熟地黃丸之類相兼服之，更能內觀靜守，
不干塵勞，使陰氣平和，方許有效。</p>
<p>綠風障症</p>
<p>綠風內障其色綠，重是青風輕是黃，視物昏冥濃霧密，頭旋風痰火氣傷，
瞳神甚大害尤速，少失調治散漸黃，目病若到如此際，看看漸失本來光。</p>
<p>此症專言瞳神氣色濁而不清，其色如黃雲之籠翠岫，似藍靛之合藤黃，
乃青風炎重之症，久則變為黃風，雖曰頭風所致，亦由痰濕所攻，
火鬱憂思忿急之故，若傷寒瘧疾熱蒸，先散瞳神，而後綠後黃，前後並無頭痛者，
乃痰濕攻傷其氣，神膏耗溷，是以色變也，然雖如是，蓋久鬱則熱勝，
熱勝則之風邪起矣，故瞳神愈散愈黃，大凡病到綠風，極為危者，十有九不能治也，
宜服。</p>
<p>半夏羚羊角散</p>
<p>（治痰濕攻傷，綠風內障）</p>
<p>羚羊角（銼細末）、薄荷、羌活、半夏（炙各錢半）、白菊花、川烏（炮）、川芎、
防風、車前木（各五錢）、細辛（二錢）右為末，每服三錢，生薑三片，水二鍾，
煎一鍾去滓服，或荊芥湯調下。</p>
<p>羚羊角散</p>
<p>（治綠風內障，頭旋目痛，眼內痛澀者服，如痰濕攻傷者，服聚星障症羚羊角散，
見卷三）</p>
<p>羚羊角（銼末）、防風、知母、人參、黑玄參、茯苓、黃芩、桔梗、
車前子（各一兩）、細辛（二兩）右為麤末，每服三錢，白水煎，食後溫服。</p>
<p>烏風障症</p>
<p>烏風內障濁如煙，氣散膏傷膽腎間，真一既飄精巳耗，青囊妙藥也徒然。</p>
<p>此症色昏，濁暈氣滯，如暮雨之中濃煙重霧，風痰之人，嗜慾太多，及敗血傷精，
腎絡損而膽汁虧，精氣耗而神光墜矣，宜服。</p>
<p>白附子湯</p>
<p>（治發散初起，黑花昏昏，內障）</p>
<p>荊芥穗、防風、白菊花、甘草（少許）、白附子（炮）、蒼朮、木賊草、羌活、
白蒺藜（去刺）、人參（各等分）右剉劑，白水二鍾，煎至八分，去滓，食後服。</p>
<p>涼膽丸</p>
<p>龍膽草（酒炒）、黃連（酒炒）、防風、柴胡、地茄子、黃芩（酒炒）、蘆薈、
黃柏（鹽水製）、荊芥穗（各等分）右為細末，煉蜜為丸，如梧桐子大，每服三錢，
清茶送下。</p>
<p>偃月障症</p>
<p>偃月侵睛遲最惡，風輪上際微微薄，慢慢下瞳來，似此人難覺，腦有濕熱迍，
肝絡遭刻剝，莫待如月圓，昏昏難摸捉。此症乃風輪上半邊氣輪交際，
從白膜內隱隱白片，薄薄蓋向下來，其色粉青乃非內非外，從膜中而來者，
初起不覺而無慮，後漸結久，始下風輪而損光，或沿邊風輪週匝，而為棗花，
為害最遲，人不為虑，每中其患，乃腦漏或腦有風濕，久滯鬱中，微火攻擊，
腦油滴下，好酒暴怒，激滯生鬱，為變亦急，凡經水洗頭，不等乾而濕熱者，
及痰火人，好燥膩濕熱物昋，皆有此患，宜服。</p>
<p>補肝散</p>
<p>羚羊角、細辛、羌活、白茯苓、楮實子、人參、玄參、車前子、夏枯草、防風、
石斛（各等分）右為細末，每服一錢，食後米飲調下。</p>
<p>墜翳丸</p>
<p>（治偃月內障，及微有頭旋額痛）</p>
<p>青羊膽、鯉膽、鯖膽（各七個）、熊膽（二錢）、
石決明（洗浸煅存性另研細一兩）、牛膽（五錢）、麝香（少許）右為細末，
麵糊為丸，如桐子大，每服十丸，空心茶清送下。</p>
<p>如銀障症</p>
<p>如銀內障分輕重，輕則中間一點欄，重則瞳神皆白亮，瞳中怫鬱氣相干，
治傷真氣並思慮，細小勞精強視瞻，滯澀清純生障氣，精華冥黑過三年，
也須愛養休傷變，一撥光開勝遇仙。此症專言瞳神中之白色內障也，輕則一點白高，
而如銀星一片，重則瞳神皆雪白而圓亮，圓亮者，一名圓翳內障，有仰月偃月，
變重為圓者，有一點從中起，視漸昏，漸變大而不見者，
乃鬱氣傷乎沖和清純之元氣，故陽光精華，為其閉塞而不得發見，亦有濕熱在腦，
腦油滴落而元精損鬱閉其光，非若銀風內障，巳散大不可收者，乃不治之兆，
年未過六旬，血氣稍盛者，治之皆可復明，宜服。</p>
<p>石決明散</p>
<p>石決明（醋煅）、防風、人參、茺蔚子、車前子、細辛（減半）、知母、白茯苓、
遼五味、玄參、黃芩（各等分）右為細末，每服二錢，食前茶清調下。</p>
<p>瞳神欹側症</p>
<p>欹側瞳神，其故當審，外若不傷，內必有損，損外不妨，損內尤慌，莫使損盡，
終是無光。此症專言瞳神歪斜不正，或如杏仁、棗核、三角、半月也，
乃腎膽之神膏所損，瞳神將盡矣，若風輪破損，神膏流沒，致瞳神欹側者，
輪外必有蟹睛在焉，蟹睛平而瞳神不得復圓，外亦有脂翳，終身不脫，
若輪外別無形證，而瞳神欹側者，必因內傷腎水肝血膽之化源，故膏液自耗，
而神欲沒，甚為可畏，宜治之，雖難復圓，亦可挽住，而免墜盡喪明之患，宜服。</p>
<p>生犀角丸</p>
<p>（治五行應變，氣血兩虛，榮衛凝滯，以致肝腎藏受風邪，瞳神歪斜內障）</p>
<p>石決明（醋煅）、當歸身、犀角（銼末）、麻黃（減半）、楮實子、枸杞子、
防風（各等分）右為細末，麵糊為丸，如桐子大，每服五十丸，茶清送下。</p>
<p>瞳神反背症</p>
<p>瞳神反背患者少，識者須當要心巧，不逢妙撥轉將來，定是昏冥直到老。</p>
<p>此症因六氣偏勝，風熱摶擊，其珠斜翻倒轉，白向外而黑向內也，藥不能療，
止用撥治，須久久精熟者，識其何入何背，或帶上帶下之分，然後撥之，
則療在反掌，否則患者徒受痛楚，醫者枉費心機，今人但目盲內障，
或目損風水二輪，而膏雜壞，白掩黑者，皆呼為瞳神反背，謬妄之甚，
夫反背實為斜翻烏珠向內也，是珠端正而向外者，今亂呼為瞳神反背，
必其人亦是盲目，豈能治人之盲哉。</p>
<p>內障根源歌</p>
<p>不疼不痛漸昏矇，薄霧輕煙漸漸濃，或見花飛蠅亂出，或如絲絮在虛空，
此般狀樣因何得，肝臟停留熱與風，大叫大啼驚與恐，腦脂流入黑睛中，
初時一眼先昏暗，次第相牽與一同，苦口何須陳逆耳，只緣肝氣不相通，
彼時服藥宜銷定，將息多乖即沒功，日久既應全黑暗，時名內障障雙瞳，
名字隨形分十六，龍師聖者會推窮，靈藥千般難得效，金針一撥日當空，
戒慎將息依前說，如違依前病復蹤。</p>
<p>針內障眼法歌</p>
<p>內障由來十六般，學醫濟世要細看，分明一一知形狀，施針方可得相安，
若將針法同圓翳，誤損神光取瘥難，冷熱光明虛與實，調和四體待全康，
不然氣悶違將息，嘔逆勞神翳卻翻，咳嗽震驚皆不可，多驚先服鎮心丸，
若求涼藥銀膏等，用意臨時體候觀，老翳細針初復嫩，針形不可似一般，
病虛新產懷娠月，下針纔知將息難，不雨不風兼皓日，清齋三日在針前，
安心定意行醫道，念佛親姻莫雜喧，患者向明盤膝坐，提撕腰帶得心安，
針者但行賢哲路，惻隱之心自可還，有血莫驚須住手，裏封如舊再開看，
忽然驚振醫重酌，服藥三旬見朗然，七日解封難見日，花生水動莫他言，
還睛丸散堅心服，百日分明復舊光。</p>
<p>針內障後法歌</p>
<p>內障金針針了時，醫師言語要深思，綿色黑荳如球子，眼上安排日係之，
臥眠頭枕須安穩，仰臥三朝莫厭遲，封後忽然微有痛，腦風牽動莫他疑，
或針或烙依經法，痛極仍將火熨之，擬吐白梅含咽汁，吐來仰臥卻從伊，
起則恐因遭努損，雖然稀有也須知，七朝豉粥溫溫，食震動牙關事不宜，
大小便時須緩緩，無令自起與扶持，高聲叫喚言多後，驚動睛輪見雪飛，
如此志心三十日，漸行出入認親知，狂心莫憶陰陽事，夫婦分床百日期，
一月不須臨洗面，針痕濕著痛微微，五腥酒麵週年斷，服藥消除病本基。</p>
<p>鎮心丸</p>
<p>（治心癇驚悸，憂思愁慮傷心，惕然心跳，動振不安，吐舌面赤目瞪等症）</p>
<p>牛黃（一錢另研）、生地（酒洗炒）、當歸身（酒洗炒）、遠志肉（去心）、
茯神（各五錢）、金箔（十五片）、石菖蒲（九節者佳）、川黃連（各二錢半）、
辰砂（二錢另研）右以前六味，為細末，後入牛黃、辰砂二末，豬心血為丸，
如黍米大，金箔為衣，每服五六十丸，煮豬心湯送下。</p>
<p>附還睛丸</p>
<p>還睛丸</p>
<p>（治遠年近日，一切目疾，內外翳障，攀睛胬肉，爛弦風眼，及年老虛弱，
目昏多眵，迎風冷淚，及視物昏花，久成內障，此藥最能降虛火升腎水，可宜久服，
夜能讀細字）</p>
<p>人參、杏仁（泡去皮尖）、肉蓏蓉（酒洗焙乾）、杜仲（酒洗炒）、
牛膝（酒洗炒）、石斛、枸杞子（各兩半）、犀角（銼細末）、防風（各八錢）、
菊花（去梗葉）、菟絲子（酒煮焙乾）、當歸（酒洗炒）、熟地（酒洗焙乾）、
黃蘗（酒洗炒）、青葙子、枳殼（麩炒）、白茯苓（乳蒸晒乾）、
蒺藜（杵去刺炒）、羚羊角（銼細末）、草決明、山藥（各一兩）、
天冬（去心焙乾）、麥門冬（去心焙乾）、生地（酒洗炒各三兩）、
川芎（酒洗炒）、黃連（酒洗炒）、五味子（敲破焙乾）、甘草（炒各七錢）、
知母（酒炒二兩）右除犀羚角末另入，餘為細末，煉蜜為丸，如桐子大，
每服四五十丸，空心鹽湯送下，一方內無當歸、肉蓯蓉、杜仲、黃柏、知母，
亦名固本還睛丸。</p>
<p>金鍼辨義</p>
<p>古人云金鍼者，貴之也，金為五金之總名，銅鐵金銀皆是也，本草云，馬啣鐵毒，
可作鍼，以馬屬午屬火，火剋金，能解鐵毒，故用以作鍼。</p>
<p>煮鍼法</p>
<p>煮鍼一法，素問原無，今世用之，欲溫而澤也，是法有益而無害，故從之。</p>
<p>危氏書，用烏頭、巴豆各一兩，硫黃麻黃各五錢，木鱉子、烏梅各十個，將鍼入水，
用砂鍋內或礶內煮一日，洗擇之，再用止痛藥沒藥、乳香、當歸、花蕊石各五錢，
又如前水煮一日，取出，用皂角水洗，再於犬肉內煮一日，仍用瓦屑打磨凈，端直，
松子油堡之，常近人氣為玅。</p>
<p>金鍼式</p>
<p>金鍼柄以紫檀花梨木或犀角為之，長二寸八九分，如弓絃粗，兩頭鑽眼，深三四分，
用上好赤金子，抽粗絲，長一寸，用乾麵調生漆嵌入柄眼內，外餘六分許，略尖，
不可太鋒利，恐損瞳神，以鵝毛管套收，平日收藏匣內，臨用時始取出之。</p>
<p>用水法</p>
<p>凡撥金鍼之時，須看患目者人之老弱肥壯，若氣盛者，欲行鍼之際，前二三日，
先服退氣散血之劑數服，平其五臟，弱者不必服之，臨撥，新汲井水一盆，
放於桌上，令患目者，對盆就洗，醫家側坐，以手蘸水，頻頻於眼上連眉稜骨淋洗，
使眼內腦脂，得水乃凝，以洗透數十遍，冷定睛珠為度，然後用鍼，庶幾隨手而下，
並不粘滯矣。</p>
<p>退氣散血飲</p>
<p>大黃、當歸身、乳香、沒藥、連翹、川山甲、白芷（各等分）</p>
<p>右剉劑，白水二鍾，煎至八分，去滓，食遠服。</p>
<p>撥內障手法</p>
<p>凡撥眼要知八法，六法易傳，惟二法巧玅，在於醫者手眼心眼，隔垣見症，
手法探囊取物，方得其法，臨撥，先令患者以水洗眼如冰，使血氣不行為度，
兩手各握紙團，端坐椅上，後用二人將頭扶定，醫人先用左手大指二指，分開眼皮，
按定黑珠，不令轉動，次用右手持金針，如撥右眼，令患者視右，方好下鍼，
庶鼻梁骨不礙手，離黑珠與大眥，兩處相平，分中，慢慢將針插下，然後斜回針首，
至患處，將腦脂撥下，復放上去，又撥下來，試問患者，看見指動，或青白顏色，</p>
<p>辨別分明，然後將腦脂送至大眥近開穴處，護睛水內盡處，方徐徐出針，不可早出，
恐腦脂復還原位，撥左眼則左銳眥。</p>
<p>封眼法</p>
<p>預收芙蓉半老綠葉，晒乾為末，用井花涼水調勻，以綿紙剪圓塊，如茶鍾口大，
先將敷藥敷眼上眉稜骨及下眶，以紙一層，封貼藥上，又上藥一層，蓋紙一層封定，
俟將乾，以筆蘸水潤之，日夜數次，夏月倍之，一日一換，仰面而臥，
若將針眼血上就枕，防腦脂從上復下也，起坐飲，食大小二便俱宜緩，
不可用力震動，三日內，只用溫和稀粥，爛熟餚饌，不可震動牙齒，三日後，
開封視物，服藥靜養而巳。</p>
<p>針後若目疼痛，急取生艾，或乾艾，同生葱各半，共搗，銅鍋內炒熱，
布包熨太陽穴，三五次即止，若瞳神有油氣不清，當平肝氣，用檳榔、枳殼、
柴胡之類，作嘔吐，用藿香、淡豆豉、薑製厚朴、半夏之類，火旺體厚者，
宜清火順氣消痰，用黃連、枳殼、檳榔、半夏、麥冬、瓜蔞之類，老弱者，用茯神、
熟地、枸杞、麥冬、棗仁、貝母、白朮、橘紅、五味子、白芍、當歸之類，
針後忌用川芎，恐行血作痛，太陽頭疼，用防風、白芷、羌活、石膏之類痛甚，
用炒鹽熨之，若白睛赤，用柴胡、紅花、赤芍、歸尾、梔仁、桑皮、防風之類，
瞳神微散，用白芍、五味子、麥冬、茯神、人參、當歸、酸棗仁之類，
受熱致瞳神細小者，用寒水石、當歸、黃連、麥冬、茺蔚子、柴胡、炒梔仁之類，
若障復朦，宜服平肝順氣之劑，其障自退，如不速退，復再針撥亦可。</p>
<p>愚按此症乃濕熱鬱積，蒸爍腦脂下垂，故珠內有膜遮蔽瞳仁之光，
猶如布幔懸於明窗之內，外人雖見其窗似明，孰知窗內有幔懸掛而不明也，
但今人以訛傳訛，皆謂瞳仁反背，其訛相延巳久，一時難以正之，
當知此症惟用金針入珠內，撥去脂膜，頃刻能明，此論惟可與知者道，
難與俗人言也，謹辨之，以為後人垂鑒。右龍木論金針開內障大法，謹按其法，
初患眼內障之時，其眼不痛不澀不癢，頭不旋不痛，而翳狀巳結成者，
必俟歲月障老，始宜金針撥去其翳，如撥雲見日而光明也，今具其略於後。</p>
<p>開內障圖</p>
<p>圓翳（初患時見蠅飛花發，垂蟻，薄霧輕煙，先患一眼，次第相牽，俱圓翳，
如油點浮水中，陽看則小，陰看則大，金針一撥即去）、滑翳（翳如水銀珠，
宜金針撥之）、澀翳（翳如凝脂色，宜金針撥之）、浮翳（藏形睛之深處，
細看方見，宜金針撥之）、橫翳（橫如劍脊，兩邊薄，中央厚，
宜針於中央厚處撥之，以上五翳，皆先患一自，向後俱損，初患之時，其眼痛澀，
頭旋額痛，雖有翳狀，亦難針撥，獨偃月翳棗花翳黑水凝翳，微有頭旋額痛者，
宜針輕撥之）、冰翳（初患時頭旋額痛者，眼瞼骨鼻頰骨痛，目內赤色，先患一目，
向後翳如，冰凍堅白，宜於所經過脉，針其腧穴，忌出血，宜針撥動，不宜強撥）、
偃月翳（初時微微頭旋額痛，先患一目，次第相牽俱損，患翳一半厚一火薄，宜針，
先從厚處撥之）、棗花翳（初患時微有頭旋眼澀，目中時時癢痛，先患一眼，
向後俱灸其翳，週圍如鋸齒，輕輕撥去，莫留短腳，兼於所過之經，針腧）、
散翳（翳如酥點，乍青乍白，宜針撥之）、黑水凝翳（初患時頭旋眼澀見花，
黃黑不定，翳凝結青色，宜針撥之）、驚振翳（頭腦被打築，惡血流入眼內，
至二三十年成翳，翳白色，先患之眼不宜針牽損後患之眼，宜針撥之）、
白翳黃心（翳四邊白中心黃者，先服逐翳散，次針足經所過諸穴，後用金針輕撥，
撥若先損一目，向後俱損）雖不痛不癢，其翳黃色紅色者，不宜針撥，翳破散者，
不宜針撥，中心濃重者，不宜針撥，撥之不動者，曰死翳，忌撥，獨白翳黃心，
宜先服藥後針之，若無翳者，名曰風赤，不宜針之。</p>
<p>烏風（無翳，但瞳人小，三五年內結成翳，青白色，不宜針，視物有花為虛，
宜藥補，不宜藥瀉）、肝風（無翳，眼前多見虛花，或白或黑，或赤或黃，
或一物見二形，兩眼同患，急宜補治，切忌房勞）、五風變（初患時頭旋額痛，
或一目先患，或因嘔吐，雙目俱暗，瞳子白如霜）、綠風（初患時頭旋額角偏痛，
連眼臉眉及鼻頰骨痛，眼內痛澀，先患一眼，向後俱損，無翳，目見花，
或紅或黑）、黑風（初患時頭旋額偏痛，連眼瞼鼻頰骨痛，眼痛澀，患先患一眼，
向後俱損，無翳，眼見黑花）、青風（初患時微有痛澀，頭旋腦痛，筅患一眼，
向後俱損，無翳，勞倦加昏重）、雷頭風（初患時頭旋惡心藕吐，先患一目，
次第相牽，俱變傷，心嘔吐，先患瞳神或大或小，凝脂結白）</p>

<h1>審視瑤函卷六</h1>
<p>運氣原證。</p>
<p>按內經，運氣淚出，皆從風熱，經云，厥險司天之政，三之氣，天政布，風乃時舉，
民病泣出是也。</p>
<p>目淚靈樞黃帝曰，人之衰而泣涕者，何氣使然，岐伯曰，心者五臟六腑之主也，
目者宗脉之所聚也，上液之道也，口鼻者氣之門戶也，故悲衰愁憂則心動，
心動則五臟六腑皆搖，搖則宗脉感，宗脉感則液道開，液道開故涕泣出焉，
液者所以灌精濡空竅者也，故上液之道開則泣，泣不止則液竭，液竭則精不灌，
精不灌則目無所見矣，故命曰奪精，補天柱經俠頸俠頭中分也，又曰，五臟六腑，
心為之主，耳為之聽，目為之視，肺為之相，肝為之榮，脾為之衛，腎為之主，
故五臟六腑之津液，上滲於目，心悲氣并則心系急，心系急則肺舉，
肺舉則津液上溢，夫心系與肺，不能常舉，乍上乍下，故欬而泣出矣，
素問解精微論曰，厥則目無所見，夫人厥則陽氣并於上，陰氣并於下，
陽并於上則火獨光也，陰氣并於下則足寒，足寒則脹，夫一水不勝五火，故目昏盲，
是以氣衝風泣下而不止，夫風之中目也，陽氣內守於精，是火氣燔目，
故風見則泣下，有喻比之，夫火疾風生乃能雨，此之類也，東垣云，水附木勢，
上為眼澀為眵為冷，淚此皆由肺金之虛，而肝木寡於畏也。</p>
<p>迎風冷淚症</p>
<p>迎風冷淚，水木俱虛，血液不足，寒藥勿施，失治則重，宜早補之。</p>
<p>此症謂見風則冷淚流，若赤爛有障翳者非也，水木二經，血液不足，陰邪之患，
久而失治，則有內障視渺等症生焉，與無時冷淚不同，此為竅虛，因邪引邪之患，
若無時冷淚則內虛，膽腎自傷之患也，此宜服。</p>
<p>河間當歸湯</p>
<p>（治風邪所傷，寒中目，淚自出，肌瘦汗不止）</p>
<p>白朮（炒）、白茯苓乾薑（炮）、細辛、川芎、白芍藥、甘草（炙各五分）、官桂、
陳皮（各一錢）、當歸身（酒製）、人參（各二錢）右為劑，水二鍾，薑一片，
輝棗三枚，煎八分，去滓熱服，不計時，併三服。</p>
<p>阿膠散</p>
<p>（治目有冷淚，流而不結者，肝經受風冷故也）</p>
<p>阿膠、馬兜鈴（各兩半）、紫菀、款冬花、糯米（各一兩）、白蒺藜（炒二錢半）、
甘草（五錢）右為細末，每服二錢，水一鍾，煎，不拘時服。</p>
<p>枸杞酒</p>
<p>（治目視不明，迎風冷淚）</p>
<p>枸杞子（揀肥者一觔杵爛右用絹袋盛貯須）、陳無灰酒（十觔）仍用豬肝煮熟切片，
蘸花椒鹽同食，每飲酒一二盃，勿宜過飲，若或過飲，若或過飲，反佐濕熱，
為害不淺矣，按肝氣通於目，肝和則能辨五色矣，今肝為勞傷，致目視不明，
多出冷淚，經曰，味為陰，味厚為陰中之陰，枸杞子味厚，故足以養厥陰之陰，
煮以純酒，取其浹洽氣血而巳。</p>
<p>迎風熱淚症</p>
<p>迎風熱淚出，肝虛夾火來，水中起隱伏，久則成內災。此症不論何時何風，
見之則流熱淚，若有別症及風氣者非也，乃肝膽腎水之津液不足，故因虛竅不密，
而風邪引出其淚也，中有隱伏之火發，故淚流而熱，久而不治，及有觸犯，
則有變矣，宜服。</p>
<p>羚羊角散</p>
<p>（治肝臟受熱，眼目昏花，時多熱淚）</p>
<p>羚羊角（銼細末）、羌活、玄參、車前子、山梔仁（炒）、黃芩、瓜蔞（各五錢）、
胡黃連、家菊花（各三錢）、細辛（一錢）右為細末，每服二錢，
食後竹葉煎湯調下。</p>
<p>白殭蠶散</p>
<p>（治衝風淚出）</p>
<p>白殭蠶（炒）、粉草、旋覆花、細辛、木賊草、荊芥（二錢半）、
嫩桑葉（一兩）</p>
<p>右為細末，每服二錢，白水煎，食後溫服。</p>
<p>珍珠散</p>
<p>（治肝虛見風淚出）</p>
<p>珍珠（另研）、丹砂（研各三分）、乾薑（研二分）、
貝齒（火煅水淬乾研一兩）</p>
<p>右共研極細令勻，以熟絹帛箍三遍，每仰臥，以少許點眼中，閉少時為妙。</p>
<p>無時冷淚症</p>
<p>無時冷淚，水木俱傷，此幽陰之深患，其為病也非常，然斯疾每出不意，
非青盲則內障為殃。此症為目無赤病也，只是時常流出冷淚，久則瞻視昏渺，
非比迎風冷淚，因虛引邪之輕者，此蓋精液耗傷，肝氣漸弱，精膏澀枯，腎水不足，
幽陰巳甚，久而失治，則有內障青盲之患，精血衰敗之人，及悲傷哭泣久鬱，
婦人產後悲泣太過者，每多此症，且為禍又緩，人不為慮，往往罹其害而禍成也，
悔巳遲矣，宜服。</p>
<p>菊睛丸</p>
<p>（治肝腎不足，眼目昏暗，瞻視不明，茫茫漠漠，常見黑花，多有冷淚，
久服補不足強肝腎）</p>
<p>甘菊花（去梗葉四兩炒）、巴戟（去心一兩）、肉蓯蓉（酒洗去皮炒切焙二兩）、
枸杞子（搗焙三兩）右為細末，煉蜜為丸，如桐子大，每服三錢，溫酒或青鹽湯，
空心食前送下。</p>
<p>麝香散</p>
<p>（治眼冷淚不止，㗜鼻）</p>
<p>香附子、川椒目（各等分）、蒼朮麝香（各少許）右為細末，令病者噙水一口，
將藥吹於鼻內。</p>
<p>無時熱淚症</p>
<p>無時熱淚，其禍幽微，此損耗中之伏隱，乃不足中之有餘，服寒涼則傷汁損血，
服熱藥則血壅難舒，當以意中求趣，補益當而消除。此症謂目無別病，
止是熱淚無時而常流也，若有別病而熱淚出者，乃火激動其水，非此病之比，
蓋肝膽腎水耗而陰精虧澀，及勞心竭力，過慮深思，動其火而傷其汁也，
故膏液不足，又哭泣太傷者，每每患此，久而失，治，觸犯者變為內障，
因其為患微緩，罹其禍也多矣，宜服。</p>
<p>當歸飲子</p>
<p>當歸身、人參、柴胡、黃芩、白芍藥、甘草、大黃（各一錢）、滑石（五分）</p>
<p>右剉劑，水二鐘，生薑三片，煎至八分，去渣溫服。</p>
<p>椒芐丸</p>
<p>（治目昏多淚）</p>
<p>熟地黃（切焙乾）、川椒（去目及閉口者微炒）、生地黃（切焙乾）</p>
<p>右三味各等分，為細末，煉蜜為丸，如桐子大，每服五十丸，鹽米飲空心送下。</p>
<p>（江陵傳氏，家貧，鬻紙為業，好接待遊士，一日，有客方巾布炮，邀傅飲，
傅目昏多淚，客教以此方，服不一月，目能夜視物，享年八九十，聰明不衰）</p>
<p>風沿</p>
<p>丹溪云，風沿眼系，上膈有積熱，自飲食中挾怒氣而成，頑痰痞塞，濁氣不下降，
清氣不上升，由是火益熾而水益降，積而久也，眼沿因膿漬而腫，於中生細小虫絲，
遂年久不愈，而多癢是也，用紫金膏，以銀釵腳揩去油膩點之，試問若困癢者，
又當去虫，以絕根本，蓋紫金膏只去濕與去風涼血而巳，若前所謂飲食挾怒成痰，
又須更與防風通聖散，去硝黃為細末，以酒拌勻晒乾，依法服之，
禁諸厚味及大料物，方盡諸法之要。</p>
<p>眥帷赤爛症</p>
<p>眥帷赤爛，皆有之，火土燥濕，病有重輕，重則；眥帷裂而血出，
輕則弦赤爛而難舒，以清潤而為治，何患病之不除。此症專言眥之赤爛，
目無別病也，若目有別病而赤爛者，乃因別火致傷其眥，又非此比，赤勝爛者，
多於勞心憂鬱忿悖，無形之火所傷，爛勝赤者，多於恣燥嗜酒，哭泣過多，
冒火沖煙，風熱蒸薰，有形之火所傷，病屬心絡，甚則火盛而生瘡於眥邊也，
要分大小二眥，相火君火，虛實之症，宜服點洗。</p>
<p>防風通聖散</p>
<p>（并治中風，一切風熱，大便祕結，小便赤澀，眼目赤痛，或熱急生風，舌強口噤，
或鼻生紫赤風刺癮疹，而為肺風，或成風癘，而世呼大麻風，或腸風為痔漏，
或腸鬱而為諸熱，譫妄驚狂，並皆治之）</p>
<p>防風、川芎、大黃、赤芍藥、連翹、麻黃（去節）、芒硝、蘇薄荷、當歸、
滑石（飛過）、甘草、炒梔仁、白朮、桔梗、石膏（煅）荊芥穗、
黃芩（各等分）右為粗末，每服四錢，薑三片，水二鍾煎，食前溫服。</p>
<p>按防風、麻黃，解表藥也，風熱之在皮膚者，得之出汗而泄，荊芥、薄荷，
清上藥也，風熱之在巔頂者，得之由鼻而泄，大黃、芒硝，通利藥也，
風熱之在腸胃者，得之由後而泄，滑石、梔子，水道藥也，風熱之在決瀆者，
得之由溺而泄，風淫於膈，腩胃受邪，石膏桔、梗，清肺胃也，而連、翹黃，
芩又所以祛諸經之遊火，風之為患，肝木主之，川芎、當歸，和肝血也，而甘草、
白朮，又所以和胃氣而健脾，劉守真氏長於治火，此方之旨，詳具悉哉。</p>
<p>如目兩瞼潰爛，或生風粟，白睛紅赤，黑睛生翳障，加菊花黃連、羌活、白蒺藜，
名曰菊花通聖散，人弱，大便不結燥者，減去硝黃。</p>
<p>東垣碧天丸</p>
<p>（治目疾屢服寒涼不愈，兩目蒸熱，有如火薰，赤而不痛，紅絲赤脉，滿目貫睛，
瞀悶昏暗，羞明畏日，或上下臉赤爛，或不服風土，而內外銳眥皆破，以此洗之）</p>
<p>瓦粉（炒一兩）、銅綠（七分為末）、枯白礬（二分）、右研銅綠、白礬令細，
旋旋入瓦粉研勻，熱水和之，共為丸，如黃豆大，每用一丸，熱湯半盞，
浸一二時辰，洗，至覺微濇為度，少閉眼半個時辰許，臨臥更洗之，瞑目就睡，
尤為神妙，一丸可洗二三日，可在湯內炖熱，此藥治其標，為裏熱巳去矣，
裏實者不宜用此，當瀉其實熱。</p>
<p>紫金膏</p>
<p>用水飛過虢丹，蜜多水少，文武火熬，以器盛之，點。</p>
<p>迎風赤爛症</p>
<p>迎風赤爛邪在肝，因虛被剋木相傳，久不愈兮成赤爛，赤爛風弦治又難。</p>
<p>此症謂目不論何風，見之則赤爛，無風則好者，與風弦赤爛，入脾絡之深者不同，
夫風屬木，木強土弱，弱則易侵，則邪引邪，內外夾攻，土受木剋，是以有風，
其病無風則愈，赤爛者土木之病也，赤者木中火症，爛者土之濕，症，
若痰若濕甚者，爛勝赤，若火若燥甚者，赤勝爛，心承肺承者，珠亦痛而赤焉，
此章專言赤爛之患，與前章迎風冷熱淚入內之深者又不同，宜服洗。</p>
<p>柴胡散</p>
<p>（治眼眶澀爛，因風而作，用氣藥燥之）</p>
<p>柴胡、防風、赤芍藥、荊芥、羌活、桔梗、生地黃、甘草。右各等分，為細末，
每服三錢，白水煎，溫服。</p>
<p>疏風散濕湯</p>
<p>赤芍藥、黃連、防風（各五分）、銅綠（另入）、川花椒、歸尾（各一錢）、
輕粉（一分另入）、羌活、五倍子（各三分）、荊芥（六分）、膽礬、
明礬（各二釐）右為一處，水三鍾，煎至一半，去滓，外加銅綠泡化，
後入輕粉攪勻，湯腳用綿紙濾過澄清，可用手蘸洗目爛濕處。</p>
<p>一方</p>
<p>（治爛弦血風眼）</p>
<p>覆盆子葉（不拘多寡去梗日晒乾）研令極細，薄綿裏之，以男小兒所食之乳浸汁，
如人行八九里之時，方點目中，即仰臥，不過三四日，視物如少年，忌酒麵油膩物。</p>
<p>（宋宗室趙太尉乳母，若爛弦風眼近二十年，有賣藥老媼過門，云此眼有虫，
其細如絲，色赤而長，久則滋生，乃入山取此藥咀嚼之，而留汁滓存於竹筒內，
以皂紗蒙乳母眼，取筆晝雙目於紗上，然後滴藥汁漬眼下弦，轉盻間虫從紗中出，
共數十條，後眼弦肉乾如常，太醫上官彥誠聞之，有鄰婦亦患此症，試之，
無不立瘥，考之本草，陳藏器云，此藥治眼暗不明，冷淚淫不止，及青盲等恙，
蓋治眼妙品也）</p>
<p>治爛弦眼生蟲方</p>
<p>覆盆子葉（為末一錢）、乾姜（燒灰）、生礬（各半分）、枯礬（一分）</p>
<p>共研一處，蜜調，用絹片做膏藥，貼眼上一夜，次午揭起，其蟲自出，粘在絹上，
次，冕又將肥豬肉切片貼眼上一宿，即愈。</p>
<p>敷爛弦眼方</p>
<p>蘆甘石（煅飛過一兩）、飛丹（五錢）、枯礬（二錢五分）、
明硃石少（研細一錢）、銅綠（二錢）共為一處，研極細為度，先用荊芥、陳茶葉，
煎水洗患處，乘濕將藥敷上，二三次立愈。</p>
<p>諸因</p>
<p>內外諸因，種種不一，有鬱七情六淫，傷感過度而致者，其症隨愈隨復，最難調治，
有外受風邪燥火剋削致榮衛失調，而淹滯澀翳，朦昧不清，宜散宜和，隨症施之，
若因他症侵乘，及物傷等症累目，雖內外輕重，各分其類，總之火鬱者宜疏之，
氣滯者宜導之，燥甚風邪，宜審虛實調之，庶不至客邪延久，成痼疾巳。</p>
<p>因風症</p>
<p>風兮風兮禍何多，未傷人身先損目，有因睥反爛弦紅，有致偏喎並振搐，
有成內障多胬肉，內外輕重皆不同，比之常症猶難逐，驅風活血養陰精，
勝似求仙去問卜。此症謂患風病人而目病也，蓋風屬木，木為肝，肝之竅在目，
本乎一氣，久病則熱盛，何也，木能生火也，火盛則血因風火，久而不熄，
遂致耗損矣，況久病必生鬱，鬱則又生火，火性上炎，火熱極而又生風，展轉相生，
內外障翳皆起于此，故患風木之病，各因甚故而發之，有日淺而鬱未深，
為偏喎歪斜者，有入睥而睥反濕赤勝爛者，有血虛筋弱而振搐者，有恣燥嗜熱，
火邪乖亂清和融純之氣，因鬱而為內障者，有風勝血滯，結為外障，如胬肉等症者，
再加以服餌香燥之藥，躭酒縱辛，不善保養，以致陰愈虧而火愈燥，
火愈燥而風愈勝，病變為凝瘀之重者，治當各因其證，而伐其本，且外內常刦不同，
大抵若因風病目者，當去風為先，清火次之，不然，源既不清，流何能止，
目病今雖暫退，後必復來，治之雖至再至三，風不除而火不熄，目終無痊愈之期矣，
宜服。正容湯</p>
<p>（治口眼喎斜，儀容不正，服此即能正之，故云）</p>
<p>羌活、白附子、防風、秦艽、膽星、白蠶、半夏（製）、木瓜、甘草、
黃松節（即茯神心木各等分）右剉劑，白水二鍾，生薑三片，煎至八分，
去滓加酒一杯服之。</p>
<p>右方祛風以羌防，化痰須星夏，生草清熱，秦艽榮筋，面部需白附、殭蠶，
筋舒急資木瓜，松節，薑散風邪，酒行藥勢，此方服十劑，平服如故，敢陳一得，
願獻知音。</p>
<p>半夏茯苓天麻湯（治痰厥頭痛，頭旋眼黑，煩悶惡心，氣短促，言語心神顛倒，
目不敢開，如在風雲中，或頭痛如裂，身重如山，四肢厥冷）</p>
<p>天麻、黃芪（蜜製）、人參、蒼朮（泔水泡製）、橘皮、澤瀉、白茯苓、炒麯、
白朮（炒一錢）、半夏（薑製）、麥芽（炒各錢半）、黃蘗（酒製二分）、
乾薑（炮二錢一方二分）右剉劑，白水二鍾，煎至八分，去滓，食後服。</p>
<p>此頭痛為足太陰痰厥頭痛，非半夏不能療，眼黑頭旋，風虛內作，非天麻不能除，
天麻苗謂之定風草，乃治內風之神藥，內風者虛風是也，黃芪甘溫，瀉火補元氣，
實表虛，止自汗，人參甘溫，調中補氣瀉，火二朮甘溫，除濕補中益氣，澤瀉茯苓，
利小便導濕，橘皮苦溫，益氣調中而升陽，炒麯消食，蕩胃中之滯氣，
麥芽寬中而助胃氣，乾薑辛熱，以滌中寒，黃蘗苦寒，用酒洗以療之，
冬日少火在泉，而發燥也。</p>
<p>夜光柳紅散</p>
<p>（治風邪傷胞瞼，致風牽瞼翻不收，出淚汪汪者）</p>
<p>人參、荊芥穗、川烏（炮）、川白芷、南星（製）、軟石膏、川芎（各二兩）、
何首烏、草烏（去皮尖炮）、石決明（煅）、藁本、川細辛、雄黃、當歸身、蒲黃、
蘇薄荷、防風、茅、蒼朮（浸炒）、甘松、藿香葉、全蠍（各一兩半）、
川羌活（三兩）右為細末，每服二錢或三錢，茶清調下。</p>
<p>加減地黃丸</p>
<p>（治男婦肝臟積熱，肝虛目暗，膜入水輪，漏睛眵淚，眼見黑花，視物不明，
混睛冷淚，翳腊遮障，及腎臟虛憊，肝受虛熱，及遠年近日，暴熱赤眼，風毒氣眼，
並治之，兼治乾濕腳氣，消中消渴，及諸風氣等疾，由腎氣虛敗者，
但服此能補肝益腎，驅風明目，神效）</p>
<p>生地（乾者一觔）、熟地（乾者一觔）、石斛（去苗）、防風（去蘆）、
枳殼（炒）、牛膝（酒洗）、
杏仁（泡去皮尖麩炒黃入瓦器研去油各四兩）右為細末，除杏霜另入，勿犯鐵器，
煉蜜為丸，如梧桐子大，每服五十丸，空心以豆淋酒送下，或飯飲及青鹽湯亦可，
忌一切動風毒等物。</p>
<p>豆淋酒法</p>
<p>黑豆半升，揀簸，炒令煙出，以酒三斤浸之，不用黑豆，用此酒煮獨活，
即是紫湯也。</p>
<p>（唐丞相李恭，公在扈從蜀中日患眼，或澀，或生翳膜，或疼痛，或見黑花如豆大，
雲氣纏繞不斷，或見如飛蟲翅羽，百方治之不效，有僧智深云，相公此病，
由受風毒，夫五臟實則瀉其子，虛則補其母，母能令子實，子能令母虛，
腎是肝之母，今腎受風毒，故致肝虛，肝虛則目中恍惚，五臟亦然，
腳氣消中消渴諸風等症，皆由腎虛，地黃丸主之）</p>
<p>蟬花無比散</p>
<p>（治大小男婦，遠年近日，一切風眼氣眼攻注，眼目昏暗，瞼生風粟，或痛或癢，
漸生翳膜遮睛，視物不明，及久患偏正頭風，牽搐兩眼，漸漸細小，連眶赤爛，
小兒瘡疹入目，白膜遮睛，赤澀癮痛，常服驅風退翳明目）</p>
<p>白茯苓、防風（去蘆）、甘草（炙各四兩）、蛇脫（微炒一兩）、
赤芍藥（十三兩）、蒼朮（泔水浸去皮切片炒十五兩）、蟬脫（去頭足翅一兩）、
白蒺藜（炒半斤）、羌活、當歸、川芎、
石決明（用鹽入東流水煮一伏時漉出搗如粉另入各三兩）</p>
<p>除石決粉，餘共為細末攪勻，每服二三錢，食後米泔調下，或茶清亦可忌，
食發風毒等物。</p>
<p>槐子丸（治肝虛風邪所攻，致目偏視）</p>
<p>槐子仁（二兩）、酸棗仁（去殼）、蔓荊子、覆盆子、柏子仁、白蒺藜（炒去刺）、
車前子、牛蒡子、茺蔚子（各一兩）右為細末，煉蜜為丸，如梧桐子大，
每服四五十丸，空心白滾湯送下。</p>
<p>川芎石膏散</p>
<p>（治風熱上攻頭目，昏眩痛悶，風痰喘嗽，鼻塞口瘡，煩渴淋閉，眼生翳膜，
此藥清神利頭目）</p>
<p>石膏（煅）、防風、蘇薄荷、連翹（各一兩）桔梗、甘草、寒水石、
滑石（飛過各二兩半）、川芎、人參、荊芥穗、當歸、黃芩、大黃（炮）、
山梔仁（炒）、白朮（製）、菊花、赤芍（各五錢）、
縮砂仁（炒二錢五分）除寒水石、石膏滑石各研細另入，餘共為細末攪勻，
每服二三錢，食遠滾白湯調服，忌薑蒜辛熱等物。</p>
<p>摩風膏</p>
<p>（治風牽眼偏邪）</p>
<p>白芷黑、附子、廣木香、防風、細辛、骨碎補、當歸身、藁本（各一兩）、烏頭、
赤芍藥、厚肉桂（各一兩半）、牛酥（即骨髓）、鵝脂（各四兩）豬皮油（半斤）</p>
<p>除酥脂皮油外，以上諸藥，各為細末，用真麻油半斤，浸一晝夜，
再入酥脂板油共熬，以文武火熬如膏為度，堡於患處。</p>
<p>因毒症</p>
<p>人為瘡瘍腫毒，六陽壅塞必勿寧，血瘀氣滯不和平，皆是有餘火甚，水少不能制伏，
故教炎熾飛騰，只緣肝膽未純清，邪濁擾侵致病。此症指人生瘡瘍腫毒，
累及目痛也，夫六陽火燥有餘，水不能制，以致妄亂無拘，氣滯血壅，
而始發瘡瘍腫毒，火性上炎，目竅高，火之所從泄，濁能害清，理之自然，
肝膽清淨融和之腑，瘡瘍毒癰痘疹，濁邪熾盛，侵擾清和，因其素所斵喪，
肝腎有虧，陰虛血少，膽之清汁不充，因化源弱，目絡無滋，故邪得以乘虛，
故入目為害，若病目在於病毒之時，治毒愈而目亦愈，若毒愈而目不愈者，
乃邪入至高之深處，難以速退，當濬其流而澄其源，若急迫治之，因而觸激甚者，
必有瘀滯之變矣，宜服。</p>
<p>內疎黃連湯</p>
<p>（治諸瘡毒，皮色腫硬，發熱作嘔，大便閉而脉洪實者，攻及兩眼，或一目，
赤痛紅腫，并治）</p>
<p>黃連、炒梔仁、黃芩、當歸身、桔梗、廣木香、檳榔、赤芍藥、甘草、
蘇薄荷（各八分）、連翹、製大黃（各錢二分）右剉劑，白水二鍾，煎至八分，
去滓，食遠服。</p>
<p>還陰解毒湯</p>
<p>（治梅瘡餘毒未清，移害於肝腎，以致蒸灼，神水窄小，兼赤絲，黑白混濁不清，
看物昏眊不明）</p>
<p>川芎、當歸（酒洗）、生地黃、金銀花（去葉）、連翹、黃芩（酒炒）、土茯苓、
細甘草（減半）、黃連（酒炒）、苦參、麥門冬（去心）、白芍藥（酒洗）、
玄參（各等分）右剉劑，白水二鍾，煎至八分，去滓溫服。</p>
<p>因他症</p>
<p>因他之症為別病，內外輕重總不定，內因傷情，外緣縱性，不斵不喪順天和，
能守能常頗清淨，五味四氣慎其宜，不獨目明亦長命，戒慎恐懼，如響如應。</p>
<p>此症專言因害別病而累及目也，所致不同，有陰病而陰自傷，有陽病而陽自損，
有寒病熱藥太過，傷其神氣，熱病寒藥太過，耗其精血，補者瀉之，瀉則損其元，
瀉者補之，補則助其邪，砭針之泄散真氣，炮炙之激動火邪，實實虛虛，
損不足益有餘之為害，亦各因人觸犯感受，臟腑經絡衰旺，隨其所因，而入為病，
內外輕重不等，當驗其標而治其本，譬如傷寒陽症熱鬱，蒸損瞳神，內症也，
熱甚血滯，赤瘀內澀者，外症也，陰，症脫陽而目盲，內症也，服薑附溫劑多，
而火燥赤澀者，外症也，瘧疾之熱損瞳神，內症也，火滯於血而赤澀，外症也，
精瀉液耗而膏汁不得滋潤，內症也，山嵐瘴氣而昏者，邪氣蒙蔽乎正，外症也，
蠱脹中滿赤痛者，陰虛難制陽邪，內症也，氣滯怫鬱，熱多昏花，皆內症也，
痰症之膩滯，火症之赤澀，皆外症也，餘倣此，嗚呼，身之精血有限，
人之斵喪無窮，故虛者多，實者少，明者少而渺者多，若能知愛養之方，
而不犯禁忌之戒，外不縱性，以傷於五味四氣，內不放於六慾七情，順時氣，
養天和，頗立清淨之志，而存恆久之心，則三真不喪，而六賊潛消，血充精固，
神定氣清，陰陽和而水火濟，精華盛而目力全，復何病之有哉，若久久不輟，
綿綿若存，不獨目無病而瞻視明，命亦長矣，若治之，須看因何症為害於目，
則以本症治之，難執方括，亦不可拘定眼科藥法治之，如傷寒陽症熱鬱，蒸損瞳神，
則看是何經之熱，分表裏攻發，使甚熱退，則目自愈，若必用眼科之藥，其症壞矣，
餘症倣此。</p>
<p>前胡犀角飲</p>
<p>（治傷寒兩目昏暗，或生浮翳）</p>
<p>黃芪（一錢二分）、蔓荊子、犀角（銼末）、青葙子、前胡、炒梔仁、防風、
麥門冬（去心）、羌活、生地黃、細辛、車前子、菊花、草決明（炒各八分）、
甘草（四分）右剉劑，白水二鍾，煎至八分，去滓，食後溫服。</p>
<p>茺蔚子丸</p>
<p>（治時氣後目暗，及有翳膜）</p>
<p>黃連（炒三兩）、枸杞子、枳殼（去穰麩炒）、青葙子、生地（焙各一兩）、
茺蔚子、澤瀉（各一兩半）、石決明（煅）、細辛、麥門冬（去心焙）、
車前（各二兩）右為細末，煉蜜為丸，如梧桐子大，每服二錢，食後漿水送下。</p>
<p>明目大補湯</p>
<p>（治氣血俱損，眼目昏花，神光不足，及久患眼疾，服涼藥過多，氣血凝滯昏朦，
服此以鎮陽光壯腎水）</p>
<p>乾熟地（酒蒸）、白朮（土炒）、白茯苓（焙）、人參、白芍藥、甘草（炙）、
當歸身（酒洗）、川芎、白豆蔻（取肉）、黃芪（蜜炙）。大附子（炮）、沉香、
厚肉桂（各等分）右剉劑，白水二鍾，生薑一片，輝棗二枚，煎至八分，
不拘時溫服。</p>
<p>東垣清神益氣湯</p>
<p>（治因脾胃虛弱之人，誤服洗肝散，或服寒涼過多，而目越病者宜此）</p>
<p>白茯苓人參、白朮（製各一錢）、蒼朮（泔水製）、白芍藥、升麻、防風、
黃蘗（鹽水製）、廣陳皮、青皮（各六分）、甘草（炙）、麥冬（去心）、
五味子（肥者打破各五分）右剉劑，白水二鍾，煎至八分，去滓溫服。</p>
<p>順經湯</p>
<p>（治室女月水停久，倒行逆上沖眼，紅赤生翳，先服調氣，則血通矣）</p>
<p>當歸身、川芎、柴胡、桃仁（泡去皮尖）、香附子（製）、烏藥、青皮、紅花、
廣陳皮、蘇木、赤芍、玄參。</p>
<p>右剉劑，白水二鍾，煎至八分，去滓，加酒一盃，食遠溫服，熱甚加酒炒黃連煎服。</p>
<p>磁石丸</p>
<p>（治眼因患後起早，元氣虛弱，目無翳膜，視物昏暗，欲成內障）</p>
<p>肉蓯蓉（刮去皺皮酒浸一宿焙乾一兩）、
磁石（醋煅淬七次杵碎細研水飛過二兩）菟絲子、（酒浸五日曝乾另研為末三兩）、
巴戟（去心）、遠志肉熟地黃（焙乾）、石斛（各一兩）、桂心、遼五味、廣木香、
甘草（炙赤色各五錢）</p>
<p>除磁石菟絲子末另入，餘共為細末和勻，煉蜜為團，仍搗二三百杵，丸如梧桐子大，
每服三四十丸，食前溫酒送下，或青鹽湯亦可。</p>
<p>羊肝丸</p>
<p>（治肥人酒色太過，紅筋侵目，毒氣傷肝，白膜傷睛者并治）</p>
<p>白蒺藜（炒去刺）、菊花（去根葉）、石決明（煅）、生地（各一兩）、
楮實子槐角（炒）、五味子、黃連、當歸尾（各五錢）、防風、
荊芥穗（各二錢半）、甘草（一錢）、川芎（三錢）、
蕤仁（去殼油淨七錢）右共為細末，用雄羊肝一具，滾水沸過，共前藥搗為丸，
每服五六十丸，空心薄荷湯送下，忌椒薑辛辣燒酒等物。</p>
<p>物損真睛症</p>
<p>物損真睛症，傷之在目輪，白黃兩般病，黃急白遲行，若然傷得重，損壞及瞳神，
縱然醫得速，終必欠光明。此症謂目被物觸打，迫在風輪之急者，故曰物損真睛，
有黃白二色，黃者害速，白者害遲，若尖細之物觸傷者，淺小可治，若麄礪之物，
傷大而深，內損神膏者，雖愈亦有痕跡，若觸之破珠，為害巳甚，縱然急治，
瞳神雖在，亦難免欹側之患，物雖尖小而傷深，膏破者，亦有細細黑顆，
如蟹睛而出，愈後有疤，每見耘苗之人，竹木匠輩，往往觸竹絲木屑苗葉，
在風輪而病者，若飛流之物撞入，而致破風輪者，必致清黃出，狀若稠痰，
白脂凝在風輪，欲流不流，此是傷破神珠外邊氣分之精膏也，不可認為障，
若神昏者，瞳神有大小欹側之患，久而失治，目必枯凸，大凡此症不論大小黃白，
但有流淚赤障等病者，急而有變，珠痛頭疼者，尤急也，宜服。</p>
<p>加味四物湯</p>
<p>（治打損眼目）</p>
<p>白芍藥、川芎、當歸身、荊芥、熟地、黃防風（各等分）右㕮咀為劑，白水二鍾，
煎熟去滓，再入生地黃搗汁少許溫服，外又再以生地黃一兩，杏仁二十粒，
泡去皮尖，研為細末，用水調稠，綿紙攤藥，敷在眼上令乾。</p>
<p>局方黑神散</p>
<p>熟地黃、蒲黃、歸尾、乾薑（炮）、赤芍藥、肉桂、甘草、梢（各等分）</p>
<p>右為細末，量病之輕重大小，以童便生地黃汁，相和多寡調服。</p>
<p>經效散</p>
<p>（治眼因撞刺生翳，疼痛無時，經久不安，復被物之所擊，兼為風熱所攻，
轉加痛楚，不能睜開見物等症）</p>
<p>柴胡（一兩）、犀角（銼末三錢）、赤芍藥、當歸、尾大黃（各五錢）、
連翹甘草梢（各二錢五分）右為末，每服二三錢，白水二鍾煎，食遠服。</p>
<p>一綠散</p>
<p>（治打撲傷損，眼胞赤腫疼痛）</p>
<p>芙蓉葉，生地黃（各等分）右二味，共搗爛，敷眼胞上，或為末，
以雞蛋清調勻敷亦可。</p>
<p>瞇目飛揚症</p>
<p>瞇目多因出路行，風吹砂土入人睛，頻擦頻拭風輪竅，氣滯神珠膏血凝，
昏昏目不爽，漸漸病生成。此症因風吹砂土入目，頻多揩擦，
以致血氣凝滯而為病也，初起磊澀赤脉，次後淚出，急澀漸重，結為障翳，
然有輕重赤白，亦因人之戒觸所致，當驗形症，別經絡，因其形症而治其本末也。</p>
<p>經效四法。</p>
<p>孫真人治瞇目，鹽與豉置於水中浸之，視水，其物立出。</p>
<p>千金治稻麥芒入眼，以新布覆眼內，將蠐螬從布上摩之，其芒自著布上。</p>
<p>山居物落眼中，用新筆蘸水激出。</p>
<p>又方，用上好徽墨，研濃點之，立出。飛絲入目症。</p>
<p>偶被遊絲入目，皆緣沒意隄防，模糊眸子淚如湯，澀急壅瘀腫脹，那更羞明怕熱，
頭疼珠痛難當，金蠶老鸛定珠傷，惡毒無如這樣。此症謂風颺遊絲，
偶然撞入目中而病痛木，即今人呼為天絲打眼，若野蠶蜘蛛等虫之絲，
其患尚遲若金蠶老鸛絲，當日不出，三日必珠裂破碎，今人但患客風暴熱，
天行赤熱，痛如鍼刺，一應火實之症，便呼天絲入目，殊不知飛絲入目，
乃人自知者，但迴避不及，不意中被其入也，入目之時，亦自知之，倐然而痛，
眼澀難開，又非木偶人，豈有不知，今之愚人，不度理之有無，但以己意謬呼人疾，
失之甚矣。</p>
<p>經效三法。</p>
<p>丹溪治飛絲入眼，紅腫如瞇，痛澀不開，兩鼻流清涕，用金墨濃磨，
以新筆塗之入目中，閉目少時，以手張開，其絲自成一塊，著在眼白上，
用新筆輕輕拭出則愈，如不盡，再塗，此法神效。治飛絲入眼，用柘樹漿點之，
用綿裏筋頭，蘸水入目內，繳拭涎毒。</p>
<p>又方飛絲入目，以火麻子一合，搗碎，井花水調一碗浸攪，卻將舌浸水中，
涎沫自出，立效。</p>
<p>時復症。</p>
<p>若言時復症，歲歲至期來，莫言無後患，終久變成災。</p>
<p>此症謂目病不治，捱傲忍待自愈，或治不得當，慾戒有犯，觸其脉絡，遂致深入，
又不治之，致邪正擊搏，不得發散之故，或年之月，月之日，如花如潮，至期而發，
過期而又愈，久而不治，及因激發者，遂成其害，未發問其所發之時，別其病本，
在何經絡，既發者，當驗其形色經絡，以別何部分，此症如治之，或發於春，宜服。</p>
<p>洗肝散（治風毒上攻，暴作目腫，痛澀難開，眵淚不絕）</p>
<p>當歸尾（酒洗）、川芎、蘇薄荷、甘草（減半）、生地黃、羌活、炒槴仁、
大黃（煨）、龍膽草、防風（各等分）右為細末，每服三錢，白滾湯送下，發於夏，</p>
<p>宜服。</p>
<p>洗心湯</p>
<p>（治心經積熱，四背赤澀）</p>
<p>黃連、生地黃（各一錢半）、木通炒梔仁（各一錢）、甘草（三分）、當歸尾、
菊花（各一錢二分）右剉劑，白水二鍾，至八分，去滓服，發於秋，宜服。</p>
<p>瀉肺湯</p>
<p>（治暴赤客熱外障，白睛脹）</p>
<p>川羌活、玄參、黃芩（各一錢半）、桔梗、地骨皮、大黃、
芒硝（各一錢）</p>
<p>右剉劑，日水二鍾，煎至八分，去滓食遠服，發於冬，宜服。</p>
<p>六味地黃湯</p>
<p>（治腎虛不能制火者）</p>
<p>熟地黃、山茱萸（去核）、山藥、澤瀉、白茯苓、牡皮（各等分）</p>
<p>右剉劑，白水二鍾，煎至八分，去滓溫服。以上四時，雖定四方，不必拘執，
須視其時症，診何臟腑相剋，然後加減，變施治可也。</p>
<p>通明</p>
<p>（治氣眼，凡人之目，必患後傷其經絡，喜怒哀樂之情，多有傷於心肺，發不時，
此乃氣輪受病之故也）</p>
<p>麻炒梔仁（各一兩半）、細辛、川芎、白芷草、決明、防風、白芨、白夏、枯草、
羌活（各一兩）蟬退（去頭足）楊梅皮、五倍子（各五錢）、甘草（二錢）</p>
<p>右為細末，每服三錢，白水一鍾，半，淡竹葉七片同煎，食後溫服。</p>
<p>重痛赤脉從上而下，太陽病者服。</p>
<p>東垣羌活除翳湯</p>
<p>（治太陽寒水，翳膜遮睛，不能視物）</p>
<p>麻黃根（五分）、薄荷四分、生地黃（酒洗七分）、川芎、歸身（各六分）、
黃蘗（酒製八分）、荊芥穗（煎成方入）、藁本（各一錢）、川羌活（一錢五分）、
防風（一錢）、北細辛（二分）、知母（酒製八分）、川花淑（去目五分）右剉劑，
白水二鍾，煎至八分，加荊芥穗再煎，去滓，食遠稍熱服，忌酒辛熱濕麵等物。</p>
<p>腫痛赤脉從下而上，陽明病者服。</p>
<p>退雲丸</p>
<p>（治一切翳膜內外等障，昏無光者）</p>
<p>荊芥、穗蛇脫、密蒙花（各二錢此三味同甘草焙乾揀，去甘草不用）、川芎、
當歸身（各一兩半）、枳實、蘇薄荷（不見火）、犀角（銼末酒蒸）、川楝子、
蟬退（去頭足洗）、家菊花（各五錢）、生地（酒洗焙乾）、白蒺藜（炒去刺）、
羌活、地骨皮（炒各三錢）、蔞仁（生用六錢）、木賊草（去節二兩童便浸宿焙乾）</p>
<p>右為細末，煉蜜為丸，每一兩重，分作十丸，米泔湯調服，日進二三丸，俱食後服，
婦人用當歸湯化下，有氣者廣木香湯化下，使之在人，消息活變。</p>
<p>天王補心丹</p>
<p>（治心血不足，神志不寧，津液枯竭，健忘怔忡，大便不利，口舌生瘡，不民，
致目疾久而不愈等症，能清三焦，化痰涎，去煩熱，除驚悸，療咽乾，養育心神）</p>
<p>當歸身（酒洗）、天冬（去心）、柏子仁（炒）、麥冬（去心）、
酸棗仁（炒各二兩）、丹參（微炒）、揀人參（去蘆）、玄參（微炒）、白茯苓、
遠志（去心炒）、遼五味（烘乾）、桔梗（各五錢）、生地黃（酒洗四兩）、
辰砂（五錢研細為衣）右為細末，煉蜜為丸，如梧桐子大，空心每服三錢，
白蔉湯送下，或龍眼湯俱佳，忌胡荽、大蒜、蘿蔔、魚腥、燒酒。</p>
<p>心者，神明之官也，憂愁思慮則傷心，神明受傷，則主不明，而十二官危，
故健忘怔忡，心主血，血燥則津枯，故大便不利，舌為心之外候，心火炎上，
故口舌生瘡，是丸以生地為君者，取其下入足少陰，以滋水主，水盛可以伏火，
況地黃為血分要藥，又能入手少陰也，棗仁、遠志、柏仁、養心神者也，當歸、
丹參、玄參，生心血者也，二冬助其津液，五味收其耗散，參苓補其氣虛，
以桔梗為使者，欲載諸藥八心，不使之速下也，目病日久不瘥，以致虛甚，
可間服後加味地黃丸並進。</p>
<p>加味六味地黃丸</p>
<p>（滋陰，固精，明目，不寒不熱，平和之劑，久服延年）</p>
<p>懷生地（酒製八兩）、茯苓（乳拌晒乾）、山萸肉（酒洗焙乾）、山藥（各四兩）、
牡丹皮（酒洗炒）、澤瀉（各三兩）、枸杞子（焙乾）、菊花（各六兩）、遼五味</p>
<p>（焙二兩半）、蒺藜（炒去刺五兩）除地黃膏另入，餘為細末，煉蜜為丸，
如桐子大，每服三四錢，空心淡鹽湯送下，虛甚者地黃丸仕再加紫河車一具，
酒洗極淨磁罐內酒水煮爛，搗如泥，或焙乾為末入丸，臨晚睡服天王補心丹，
二方朝夕並服，久久自效，今之治目多補腎，不知補心，然心者君火也。</p>
<p>此症針後，或一二日再發，如前痛甚，但頭為諸陽會道，宜先補後瀉，
又宜瀉多補少，或錯補瀉，再發愈重，當再針百會合谷上星三穴瀉之，無不效也，
舉發，另刺上星太陽。</p>
<p>正頭痛，旦發夕死，夕旦死，醫用心刺療，如不然，難治也，端的正頭風，
十死之症，又名腎厥頭痛。</p>
<p>此症皆因醉後，睡臥當風，竄入經絡，痰飲灌注，或因怒氣傷肝，房事不節，
宜先刺頰車合谷地倉人如中，如不愈再刺地倉合谷承漿瞳子窌。此症乃陰陽不分，
風邪竄入腦戶，故刺不效，先去其痰，後去其風，自然效也，
宜先刺百會後頂合谷不效，再刺風池合谷三里。</p>
<p>此症多因醉飽行房，未避風寒而臥，賊風入於經絡，宜刺解谿合谷豈隆，
再發後刺風池上星三里。</p>
<p>此乃頭風灌注瞳人，血氣湧溢，上盛下虛，故得此疾，宜刺太陽睛明合谷小骨空，
不效，再刺臨泣，攢竹一里。</p>
<p>此症受病既深，未可一時便能針愈，先刺睛明合谷，不效，須是三次針之方可，
如癹，再刺太陽光明。</p>
<p>此症乃醉後當風，或暴赤眼痛，不忌房事，恣食熱物婦人多因產後當風坐視，
賊風竄入眼中或行經與男子交感，穢氣沖於頭目，故成此疾，
宜刺攢竹合谷大骨空小骨空，如未愈全，再刺小骨空。</p>
<p>此症乃時氣所作，血氣壅滯，當風睡臥，饑飽勞役，宜先刺合谷、三里、太陽、
睛明，不效，後再刺攢竹、太陽、絲竹空。</p>
<p>此症乃醉飽行房，氣血凝滯，用手揩摸，賊風竄入，故有此症，宜先刺合谷、二間，
不效，再刺睛明、三里。</p>
<p>此症乃怒氣傷肝，血不就舍，腎水枯竭，血氣耗散，初病不謹，恣貪房事，
用心過多，故得難治，先宜刺臨泣、睛明、合谷、瞳子窌，如不效，刺光明風池。</p>
<p>此症乃暴痛，在路迎風，竄入眼中，血不就舍，肝不藏血，觀燈則淚出，
見日則酸澀，痛疼難開，宜刺攢竹、合谷、小骨空二間，不憊，再刺睛明行間。</p>
<p>此症乃痰飲停滯胸膈，賊風竄入腦戶，偏正頭風，發來連半邊皮肉疼痛，
或手足沉冷，久而不治，變為癱患，亦分陰陽針之，或針力未到，故不效也，
此症宜先針風池、合谷、絲竹空，後可針三里、瀉之，以去其風，針後穴、前穴、
絲竹穴、鞋帶。</p>
<p>此症因傷寒未解，卻有房事，上盛下虛，氣血壅上，或頭風不早治，則血灌瞳人，
或暴赤腫痛，或怒氣傷肝，房事觸毒心肝二經，飲食不節，饑飽醉勞，皆有此症，
心火炎上故不散，及婦人產後怒氣傷肝，產期未滿，非一時可療，漸而為之，
無不效也，宜先刺睛明、臨泣、合谷，不愈，再刺風池、太陽、行間。</p>
<p>百會（一名三陽五會，一名巔上，一名天滿，在前頂後一寸五分，頂中央，旋毛心，
容豆許，直兩耳尖上對是穴，督脉七足太陽之會，手足少陽足厥陰俱會於此，
刺二分，灸五壯，甲乙經曰，刺三分，灸三壯，一曰，灸頭頂不得過七壯，
主治頭風頭痛）</p>
<p>合谷（一名虎口，在手大指次指歧骨間陷中，手陽明所過為原，刺三公，留六呼，
灸三壯，主治偏正頭痛，面腫目翳，神農經云，治鼻衄，目痛不明，席弘賦云，
睛明治眼若未效，合谷光明不可缺，千金十一穴云，曲池兼合谷，可徹頭痛，
馬丹陽天星十二穴云，療頭疼并面腫，體熱，身汗出，目暗視茫然）</p>
<p>上星（一名神堂，在鼻直上，入髮際一寸，陷者中可容豆，刺三分，留六呼，
灸五壯，一云宜三稜鍼出血，以瀉諸陽熱氣，主治頭風頭痛，鼻塞目眩，
睛痛不能遠視，三稜鍼刺之，即宣泄諸陽熱氣，無令上衝頭目）</p>
<p>神庭（直鼻上，入髮際五分，髮高者髮際是穴，髮低者加二三分，
督脉足太陽陽明之會，灸三壯，禁刺，刺之令人顛狂目失明，一曰灸七壯，
至三七壯止，主治發狂，登高妄走，風癇癲疾，角弓反張，目上視，不識人，
頭風鼻淵，流涕不止，頭痛目淚，煩滿，喘渴，驚悸不得安寢）</p>
<p>瞳子髎（一名太陽，一名前關，在目外，去眥五分，手太陽手足少陽三脉之會，
刺二分，灸三壯，主治頭痛目癢，外眥赤痛，翳膜青盲，遠視䀮䀮，淚出多眵。）</p>
<p>頰車（一名機關，一名曲牙，在耳下齒頰端近前陷中，倒臥開口取之，刺三分，
灸三壯，一曰灸七壯至七七壯，炷如小麥，主治中風，牙關不開，失音不語，
口眼歪斜，頰腫牙痛，不可嚼物，頸強不得回顧，凡口眼歪斜者，喎則左瀉右補，
斜則左補右瀉，玉龍賦云，兼地倉，療口歪）</p>
<p>地倉（一名會維，夾口吻旁四分外，如近下微有動脉，若久患風，其脉亦有不動者，
手足陽明任脉陽蹻之會，刺三分，留五呼，灸七壯，或二七壯，重者七七壯，
病左治右，病右治左，艾炷宜小，如粗釵腳，若過大，口反喎，卻灸承漿即愈，
主治偏風，口眼喎斜，牙關不開，齒痛頰腫，目不得閉，失音不語，飲食不收，
水漿漏落，眼瞤動，遠視䀮䀮，昏夜無見）</p>
<p>後頂（一名交衝，在百會後一寸五分，枕骨上，刺二分，灸五壯，主治頸項強急，
額顱上痛，偏頭痛，惡風，目眩不明）</p>
<p>臨泣（在目上，直入髮際五分陷中，正睛取之，足太陽少陽陽維三脉之會，刺三分，
留七呼，主治鼻塞，目眩生翳，多眵流冷淚，眼目諸疾，驚癇反視，百證賦云，
兼頭維可治目中出淚）</p>
<p>足三里。（即下陵，出本輸篇，在膝下三寸，胻骨外廉，大筋內宛宛中，坐而豎膝，
低跗取之，極重按之，則跗上動脉止矣，足陽明所入為合，刺五分，留六呼，
灸三壯，千金云，灸二百壯至五百壯，一云小兒忌灸三里，三十外方可灸，
不爾則生疾，秋月不宜出血，恐士虛，主治瀉胃中脘熱，與氣衝巨虛，上下廉同，
秦承祖曰，膝胻痠痛目不明，外臺明堂云，人年三十以外，若不灸三里，
令氣上衝目，使眼無光，蓋以三里能下氣也。）</p>
<p>風池。（在耳後顳額後腦空下，髮際陷中，按之引耳，一云耳後陷中，
後髮際大筋外廉，足少陽陽維之會，刺四分，灸三壯至七壯，炷不用大，
主治中風偏正頭痛，頸項如拔，痛不得回，目眩，赤痛淚出，通玄賦云，
頭暉目眩覓風池）</p>
<p>絲竹空。（一名目髎，在眉後陷中，甲乙經曰，足少陽脉氣所發，刺三分，留三呼，
禁灸，灸不幸，令人目小及盲，主治頭痛，目赤目眩，視物䀮䀮，拳毛倒睫，
風癇戴眼，發狂吐涎沫，偏正頭風，通玄賦云，治偏頭痛難忍，一傳主眼赤痛，
鍼一分出血）</p>
<p>人中。（一名水溝，在鼻下人中陷中，督脉手足陽明之會，刺三分，留六呼，
得氣即瀉，灸三壯至七壯，炷如小麥，然灸不及鍼，主治中風口噤，牙關不開，
口眼喎斜）</p>
<p>承漿。（一名天池，一名懸漿，在頤前下唇稜下陷中，足陽明任脉之會，刺三分，
留五呼，灸三壯，日可七次，至七七壯止，即血脉宣通，其風應時立愈，艾炷不必，
大怛令當脉，即能愈疾，主治偏風，半身不遂，口眼歪斜，口噤不開，
一云療偏風口喎面腫）</p>
<p>迎香。（一名衝陽，在禾髎上一寸，鼻孔旁五分，手足陽明之會，刺三分，禁灸，
主治鼻塞不聞香臭，喘息不利，偏風口眼喎斜，浮腫風動，滿面作癢，狀如蟲行，
玉龍賦云，能消眼熱之紅）</p>
<p>客主人。（一名上關，在耳前起骨上廉，門口有空，側臥張口取之，
手足少陽足陽明三脉之會，本輸篇日，刺之則呿不能久者，即此穴，刺一分，
留七呼，灸三壯，甲乙經日，上關不得深，下關不得久，主治口眼喎斜，耳聾耳鳴，
聤耳，目眩齒痛，瘈瘲）</p>
<p>角孫。（在耳廓中間，卡髮際下，開口有空，手太陽手足少陽三脉之會，甲乙經日，
主治三寒熱之病，又曰，足太陽有入頄偏齒者，名曰角孫，則足太陽脉，亦會於此，
刺三分，灸三壯，主治目生翳，齒齦腫不能嚼，唇吻燥，頸項強）</p>
<p>光明。（在外踝上五寸，足少陽絡，別走厥陰，刺六分，留七呼，灸五壯，
主治熱病，席弘賦云，睛明治眼未效時，合谷光明不可缺，標幽賦云，兼地五會，
治眼癢痛）</p>
<p>地五會。（在足小指次指本節後陷中，去俠谿一寸，刺一分，禁灸，主治，
標幽賦厔，兼光明治眼癢痛）</p>
<p>解谿。（一名鞋帶，在衝陽後一寸五分，足腕上緊鞋帶處陷中，一曰在足大指，
大指直上跗上，陷者宛宛中，刺虐論註曰，在衝陽後三寸半，氣血論註曰二寸半，
甲乙經曰一寸半，足陽明所行為經，刺五分，留五呼，灸三壯，主治風氣面浮，
頭痛，目眩生翳，神農經云，治腹脹，腳腕痛，目眩頭痛，可灸七壯）</p>
<p>豐隆（在外踝上八寸，下廉胻骨外廉陷中，陽明絡，別走太陰，刺三分，灸三壯，
主治頭痛面腫，風逆顛狂，見鬼好笑，百證賦云，兼強間治頭痛難禁）</p>
<p>攢竹（一名始光，一名員柱，一名夜光，又名光明，在兩眉頭梢穴宛宛中，刺五分，
留五呼，不宜灸，甲乙經云明堂用細三稜鍼刺之，宣泄熱氣，眼目大明，宜刺三分，
出血，主治目視䀮䀮，淚出目眩，瞳子癢，眼中赤痛，及腮臉瞤動，不臥，
玉龍賦云，兼頭維治目疼頭痛，百證賦云，兼三間可治目中漠漠，通玄賦云，
腦昏目赤瀉此）</p>
<p>印堂（在兩眉中間，神農鍼經云，治小兒急慢驚風，可灸三壯，艾炷如小麥，
玉龍賦云，善治驚搐）</p>
<p>睛明（一名淚孔，在目內眥，明堂云，內眥頭外一分宛中，氣府論註曰，
手足太陽足陽明陰蹻陽蹻五脉之會，刺一分半，留六呼，甲乙經曰，刺六分，
一曰禁灸，主治目痛視不明，見風淚出，胬肉攀睛，白翳，眥癢疳眼，頭痛目眩，
凡治雀目者可久留鍼，然後速出之，席弘賦云，治眼若未效，并合谷光明不可缺，
百證賦云，兼行間可治雀目）巨髎（夾鼻孔八分，直瞳子，陽蹻足陽明之會，
由此入上齒中，後出循地倉，刺三分，灸七壯，主治瘈瘲，唇頰腫痛，口喎目癢，
青盲無見，遠視䀮䀮，面風鼻腫腳氣膝脛腫痛）</p>
<p>大骨空（在手大指前二節前尖上，屈指當骨節中，灸二七壯，禁針，
主治內障久痛及吐瀉）</p>
<p>小骨空（在手小指第一節前尖上，屈指當骨節中，灸二七壯，禁針，主治迎風冷淚，
風眼爛弦等症，巳上大小骨空二穴，宜口吹火滅）</p>
<p>後谿（在手小指末節後外側，橫紋尖上陷中，仰手俯拳取之，一云在手腕前外側，
拳尖起骨下陷中，手太陽所注為腧，刺一分，留二呼，灸一壯，一云三壯，
主治目翳，鼻衄，耳聾，通玄賦云，治頭頂立安，捷法云，肺與三焦熱病，
腎虛頭痛，肝厥頭暈，及頭目昏沉，偏正頭風疼痛，兩額顱眉角疼痛，太陽痛，
頭項拘急，痛引肩背，醉後頭風嘔吐不止，惡聞人言，眼赤痛，衝風淚下不巳）</p>
<p>行間（在足大指間動脉應手陷中，一云在足大指次指歧骨間，上下有筋，
前後有小骨尖，其穴正居陷中，有動脉應手，足厥陰所溜為榮，刺三分，留十呼，
灸三壯，主治中風口喎，四逆，嗌乾煩渴，瞑不欲視，目中淚出，百證賦曰，
兼睛明，可治雀目汗氣）</p>
<p>二間（一名間谷，在食指末節前內側陷中，手陽明所溜為榮，刺三分，留六呼，
灸五壯，主治目黃口乾，口眼喎斜，通玄賦云，治目昏不見）</p>
<p>或問曰，睛明、迎香、承泣、絲竹空等穴皆禁灸，何也，曰穴近目，目畏火，
故禁灸也，以是推之，則知睛明不可灸矣，凡灸頭面之艾炷，宜小麥大，不宜多灸，
蓋頭面為諸陽之首故也，若四肢炷稍大，背腹則又大，不妨多灸，四肢多灸，
則枯細，瘦人春夏之月刺宜淺，肥人秋冬之月刺宜深，此行針灸之大法也。</p>
<p>古人灸艾住火，便用洗法，以赤皮葱薄荷葉煎湯溫洗瘡週圍，約一時久，
令驅逐風散於瘡口出，更令經脉往來不澀，自然疾愈，若灸火退痂後，
用東南桃枝青嫩皮煎湯溫洗，能護瘡中諸風，若瘡內黑爛，加胡荽煎洗，
若疼不可忍，加黃連煎洗，神效。</p>
<p>古人貼灸瘡不用膏藥，要得膿水出多而疾除，資生云，春用柳絮，夏用竹膜，
秋用新綿，冬用兔腹下白細毛，或貓腹細毛，今人多以膏藥貼之，日兩三易，
欲其速愈，此非治疾之本意也，但今貼膏藥，意在避風，亦取其便，
惟久久貼之可也。</p>
<p>附前賢治目醫案補遺諸方</p>
<p>十全大補湯</p>
<p>（治諸虛百損，榮衛不和，形體羸瘦，面色痿黃，腳膝酸疼，腰脊倦痛，頭眩耳重，
口苦舌乾，骨熱內煩，心忪多汗，飲食進退，寒熱往來，喘嗽吐衄，遺精失血，
婦人崩漏，經候不調，凡病後不爽，及憂慮傷動血氣，此藥平補有效）</p>
<p>白茯苓、白朮（土炒）、肉杜（去簏皮）、川芎、當歸身、人參、黃芪（蜜製）、
白芍、熟地黃、卅草（炙各等分）右剉劑，水二鍾，生姜三片，輝棗一枚，
煎至八分，去滓溫服，不拘時候，按經曰，氣主呴之，血主濡之，
故用人參白朮黃芪茯苓甘草甘溫之品以補氣，氣盛則能充實於肌肉矣，用當歸、
川芎、芍藥、地黃、肉桂味厚之品以補血，血生則能潤澤其枯矣。</p>
<p>七宣丸</p>
<p>（治風氣結聚，宿食不消，兼砂石皮毛在腹中，及積年腰腳疼痛，冷如冰石，
腳氣衝心，煩憤悶亂，頭旋暗倒，肩背重痛，心腹脹悶，胸膈閉塞，風毒腫氣，
連及頭面，大便或祕，小便時澀，脾胃氣痞，不能飲食，腳氣轉筋，掣痛攀急，
心神恍惚，睡臥不安等疾）</p>
<p>錦紋大黃（麵裏煨十五兩）、甘草（炙四兩）、柴胡（去苗洗）、訶黎、勒皮、
枳實（焙）、木香（各五兩）、桃仁（炮去皮尖焙乾六兩）右為細末，煉蜜為丸，
如梧桐子大，每服二三十丸，食遠臨臥米飲送下，漸增至四五十丸，取宣利為度，
覺病勢退愈則止服，不問男女老少，並宜服之，量虛實增減。</p>
<p>神功丸</p>
<p>（治三焦氣，壅，心腹痞悶，六腑風熱，大便不通，腰腿疼痛，肩背重痛，
頭昏面熱，口苦咽乾，心胸煩燥，睡臥不安，及治腳氣，并素有風人大便結燥）</p>
<p>火麻仁（另搗如膏）、人參（去蘆各二兩）、錦紋大黃（麵裏煨）、
訶黎勒（取乾皮各四兩）右為細末，另入麻仁高擦勻，加煉蜜為丸，如梧桐子大，
每服二三丈丸，滾白湯或溫酒米飲皆可送下，食遠臨臥時服，如大便不通，
可倍丸數，以通利為度。</p>
<p>小柴胡湯</p>
<p>（治傷寒溫熱病，身熱惡風，頸項強急，胸滿脇痛，嘔噦煩渴，寒熱往來，
身面皆黃，小便不，利大便祕澀，或過經未解，或潮熱不除，及瘥後勞復，
發熱疼痛，婦人傷風頭痛煩熱，經血適斷，寒熱如瘧，發作有時，及產後傷風，
并宜服之）</p>
<p>柴胡（去蘆半斤）、人參（去蘆）、甘草（炙）、黃芩（各三兩）、
半夏（湯泡七次焙乾二兩五錢）右剉劑，或為麤末，每服三五錢，水二鍾，
生薑三片，棗一枚，去核同煎七分，去滓溫服，不拘時候，小兒分作二服，
量其大小多寡。按邪在表則惡寒，邪在裏則發熱，邪在半表半裏則惡寒且熱，
故令寒熱往來，少陽之脉，行於兩脇，故侈脇痛，其經屬於膽，膽汁上溢，故口苦，
膽者肝之腑，在五行為木，有垂枝之象，故脉弦，柴胡性辛溫，辛者金之味，
故用之以平木，溫者春之氣，故用之以入少陽，黃苓質枯而味苦，枯則能浮，
苦則降，加以柴胡，則入少陽矣，然邪之傷人，常乘其虛，用人參甘草者，
欲中氣不虛，邪不得復傳入裏耳，是以中氣不虛之人，雖有柴胡，證，
而人參在可去也，邪初入表裏，氣逆而煩嘔，故用半夏之辛，以除嘔逆，邪半在表，
則榮衛爭，故用薑棗之辛甘，以和榮衛。</p>
<p>二陳湯</p>
<p>（治痰飲為患，或嘔吐惡，食或頭眩心悸，或中脘不快，或發熱惡寒，或因食生冷，
脾胃不和）</p>
<p>半夏（湯泡洗七次姜汁炒）、廣陳皮（湯泡去白各一錢半）、甘草（炙七分）、
白茯苓（一錢）右剉劑，水二鍾，生薑三片，烏梅一箇，同煎至六分，去滓，
不拘時溫服。按水穀入胃，無非濕也，脾土旺則能運化水穀，上歸於肺，上達膀胱，
無濕氣之可留也，惟夫脾弱不能制濕，則積而為痰飲，半夏之辛能燥濕，
苓苓之淡能滲濕，甘草之甘能健脾，陳皮之辛能利氣，脾健刖足以制濕，
氣利則積飲能行，東南之人，多有濕飲之痰，故丹溪恆主之，其曰加升提之劑者，
亦清氣升而濁氣自降之謂。按此湯乃治一身之痰都管之要藥也，欲下行加引下藥，
黃柏木通防己之類，欲上行加引上藥，升麻、柴胡、防風之類，
又曰二陳加升降之藥，能使大便潤而小便長。</p>
<p>溫白丸</p>
<p>（治心腹積聚，久癥癖塊，大如杯碗，黃疸宿食，朝起嘔吐，肢滿上氣，時時腹脹，
心下堅結，上乘搶心，傍攻兩脇，十，種水病，八種痞塞，翻胃吐逆，
飲食噎塞五種淋疾，九種心痛，積年食不消，化或瘧痰連年不瘥，
及療一切諸風身體頑痹，不知痛癢，或半身不遂，或眉髮墮，落及療七十二種風，
三十六種遁尸奎忤及癲癇，或婦人諸疾，斷緒不生帶下淋瀝，五邪煩心，憂愁思慮，
意思不樂，飲食無味，月水不調，及腹中一切諸疾，有似懷孕，連年屢月，
羸瘦困憊，或歌或哭，如有所使，俱服此藥，無不除愈）</p>
<p>川烏頭（炮去皮臍二兩五錢）、紫苑（去苗土葉）、柴胡（去蘆頭）、石菖蒲、
厚朴（去皮薑製）、桔梗、皂角（去皮子炒）、吳茱萸（用湯洗炒）、乾薑（炮）、
黃連、人參、白茯苓、肉桂（去粗皮）、巴豆（去心皮膜出油炒另研）、
蜀花淑（去目及閉口箸微炒去汗各五錢）右為細末，另入巴豆拌勻，煉蜜為丸，
如梧桐子大，每服二丸，薑湯送下，食後臨臥服，漸加至五丸七丸，通利則止，
再縮減回服。</p>
<p>川芎茶調散</p>
<p>（治男婦弓兒，諸風上攻，頭目昏重，偏正頭風疼痛，鼻塞聲重，傷風壯熱，
肢體煩疼，肌肉蠕動，膈熱痰盛，婦人血風攻注，太陽穴疼，但是感風氣，
悉皆治之）</p>
<p>蘇薄荷（去梗取葉不見火八兩）、防風（三兩）、白芷、川羌、
活甘草（炙各二兩）、細辛（去蘆八錢）、川芎、荊芥穗（各四兩）右為細末，
每服二錢，食後茶清調下，或薑葱煎服亦可，一方加菊花、殭蠶蟬退，
名曰菊花茶調散，常服清頭目。</p>
<p>四物湯</p>
<p>（能調益榮衛，滋養氣血，治衝任虛損，月水不調，臍腹痀痛，崩中漏下，
血瘕塊硬，發歇疼痛，姙娠宿冷，將息失宜，胎動不安，血下不止，
及產後乘虛風寒內搏，惡露不下，結生瘕聚，少腹堅痛，時作寒熱）</p>
<p>當歸身（去鬚酒浸微炒）、白芍藥（酒洗）、川芎（酒洗）、
乾熟地（酒蒸各等分）</p>
<p>右剉劑，白水二鍾，煎至八分，去滓溫服。按是方治血分之聖藥也，
用當歸引血歸肝經，川芎引血歸肺經，芍藥引血歸脾經，地黃引血歸腎經惟心生血，
肝納血脾統血，腩行血，腎藏血，男子化而為精，女子化而為月水，血有形之物，
屬乎陰，故名曰四物湯。經云，氣血人身之二儀也，天地之道，陽常有餘，
陰常不足，人與天地相似，故陰血難盛而易虧，是方也，當歸芍藥地黃，味厚者也，
味厚為陰中之陰，故能生血，川芎味薄而氣清，為陰中之陽，故能行血中之氣，
然草木無情，何以便能經血，所以謂其生血者，以當歸芍藥地黃，能養五臟之陰，
川芎能調榮衛中之氣，五臟和而血自生耳，若曰四物便能生血，則未也，
師云血不足者，以此方調之則可若上下失血戈多，氣息機微之際則四物禁勿與之，
所以然者，四物皆陰，陰者天地閉塞之令，非所以生萬物者也，故曰禁勿與之。</p>
<p>涼膈散</p>
<p>（治男婦小兒，臟腑積熱，煩燥多渴，面熱頭昏，唇焦咽燥，舌腫喉閉，目赤疼痛，
鼻衄頷頰結硬，口舌生瘡，痰實不利，涕唾稠粘，睡臥不寧，譫語狂妄，腸胃澀，
便溺祕結，凡一切風壅等症，并宜治之）</p>
<p>黃芩（酒炒）、梔仁（炒黑）、蘇薄荷（各三兩）、連翹（四兩）、
大黃（酒炒）甘草（炙）、元明粉（各二兩）右為麤末，每服四錢，白水二鍾，
煎至八分，去滓，食遠熱服。按是方黃芩、梔子，味苦而氣涼，故瀉火於中，
連翹薄荷，味薄而氣薄，故清熱於上，大黃、芒硝，醎寒而味厚，故諸實皆瀉，
用甘草者，取其性緩而戀膈也，不作湯液而作散者，取其泥膈而成功於上也。</p>
<p>三黃丸</p>
<p>（治三焦積熱上攻，眼目赤腫，小便赤澀，大便結燥，五臟俱熱，腸風痔漏等症，
并皆治之）</p>
<p>川黃連、黃芩、黃蘗（俱用酒潤炒各等分）右為細末，煉蜜為丸，如梧桐子大，
每服二錢，空心白滾湯送下，忌煎炒椒薑辛辣等熱物。按少火之火，無物不耗，
經曰壯火食氣是心，故少火宜升，壯火宜降，今以三物降其三焦之壯火，
則氣得其生，血得其養，而三焦皆受益矣，黃芩苦而枯，故清熱於上，黃連苦而實，
故瀉火於中，黃蘗苦而潤，故瀉火於下，雖然，火有虛實，是丸但可以治實火，
若虛者用之，則火反扁，謂降多亡陰也，丹溪曰，虛火宜補，則虛實之辨，
若天淵矣，明者當求之證焉，一名三補丸，三補云何以黃連、黃芩、黃蘗、三黃，
能瀉三焦之火，火瀉則陰生，故曰三補，按是方乃瀉中之補，非補中之補也，
若真以為補，是向癡人說夢也，程巖泉曰，人皆知補，而不知瀉之為補，
知瀉之為瀉，而一知補之為瀉，真知言哉。</p>
<p>四季三黃瀉心丸</p>
<p>（治男婦二焦積熱，上焦有熱攻衝，眼目赤腫，頭項疼痛，口舌生瘡，中焦有熱，
心膈煩燥，灴美飲食，下焦有熱，小便赤澀，大便祕結，五臟俱熱，即生癰癤瘡痍，
及治五般痔疾，糞門腫或下鮮血，小兒積熱，亦宜服之）</p>
<p>大黃（酒浸九蒸晒春秋三夏一冬五兩）、黃連（酒炒春四夏五秋三冬一兩）、
黃芩（酒炒春四夏秋六冬三兩）右為細末，煉蜜為丸，或用水疊為丸亦可，
如梧桐子大，每服二三錢，滾白湯送下。按味之苦者皆能降火，黃芩味苦而質枯，
黃連味苦而氣燥，大黃苦寒而味厚，質枯則上浮，故能瀉火於膈，氣燥則就火，
故能瀉火於心，味厚則喜降，故能蕩邪攻實，此天地親上親下之道，水流濕，
火就燥之義也。</p>
<p>青州白丸子</p>
<p>（治男婦半身不遂，手足頑麻，口眼喎斜，痰涎壅塞，及一切風，他藥所不能療者，
小兒驚風，大人頭風，洗頭風，婦人血風，並宜服之）</p>
<p>天南星（生三兩）、白附子（二兩）、半夏（以水浸洗過白大者用七兩）、
川烏頭（去皮臍五錢各生用）右為細末，以生絹袋盛，用井華水擺，
未出者更以手揉令出，如有滓，更研，再入絹袋，擺淨為度，放磁盆中，日晒夜露，
至曉棄水，別用井華水攪，又晒至來日早，再換新水攪，如此春五日，夏三日，
秋山日，冬十日，去水晒乾後如玉片，碎研，以糯米粉煎粥清為丸，如菉豆大，
初服五丸，服至十五丸，生薑湯送下，不計時候，如癱瘓風，以溫酒下二十丸，
日進三服至三日後，當有汗，便能舒長，服經三五日漸愈，如痰壅同上，欲用吐法，
研末，每服三錢，用虀汁調服，吐痰為度。</p>
<p>大承氣湯</p>
<p>（治陽明胃經積熱攻目，其脉沉實，睛珠疼痛，眩運，紅腫生翳，累發累治，
久服寒涼之劑太過，以致寒裏火邪，結熱未除，實於腹內，祕結不通，治宜瀉滿，
通大便，下實熱可也）</p>
<p>錦紋大黃（酒洗炒）、芒硝（各三錢）、厚朴（去皮炙）、枳實（炙各二錢）</p>
<p>右為劑，水四鍾，先煮厚朴枳實，至三鍾，入大黃煎二三沸，入硝煎溫服，
取利為度，如未利，再投一服，按經云燥淫所勝，以苦下之，大黃之苦寒，
以瀉實熱，枳實之苦辛溫，攻腸胃壅滯，潤燥除熱，又曰，燥淫於內，治以苦溫，
厚朴之苦辛溫，石破腹中結燥，又曰，熱淫所勝，治以鹹寒，芒硝之鹹，
以攻蘊熱之堅痞。</p>
<p>白通湯</p>
<p>（水治少陰腎水客寒自利，宜通陽氣溫中散寒，故用葱白通氣，助乾薑附子，
溫中散寒可也）</p>
<p>葱白（四莖）、乾薑（二錢）、附子（製過三錢）、水二鍾煎服，
本方加人尿豬膽汁，苦寒，使熱藥不為寒氣所格，乃內經所謂甚者從治之法是也。</p>
<p>十棗湯</p>
<p>（治傷寒邪熱，內畜矣飲，以致頭疼，心下痞滿引脇下痛，乾嘔氣，
治宜下熱逐飲為當，經云辛以散之，故用芫花之辛以散飲，苦以泄之，
故用甘遂大戟之苦以泄水，大棗之甘以益脾土）</p>
<p>芫花（錢半）、甘遂（四分）、大戟（一錢）、大棗（六枚）共為一劑，白水二鍾，
先煎大棗至八分，入前三味同煎，或共為細末，每服一錢，羸人減半，若下少，
病不除者，明日更服，得快下，利後糜粥自食養。</p>
<p>導痰湯</p>
<p>（治風痰湧盛者）</p>
<p>半夏（製二錢）、廣陳皮（去白）、枳實（去穰）、赤茯苓、甘草（炙）、
膽南星（各一錢）右剉劑，白水二鍾，生薑三片，煎至八分，去滓溫服。按風痰者，
濕土生痰，痰生熱，熱生風也，半夏、陳皮、茯苓、甘草，前之二陳湯耳，
加南星以治風痰，入枳實去痰如倒壁。保命集當歸湯</p>
<p>（治翳補益瞳人）</p>
<p>當歸身、黃芩、赤芍藥（各一錢半）、柴胡、川黃連（各一錢）、甘草（六分）、
熟地黃（二錢）</p>
<p>右剉劑，白水二鍾，煎至八分，去滓溫服。</p>
<p>保命集羚羊角散</p>
<p>（治冰翳久不去者）</p>
<p>羚羊角（銼細末）、升麻、忠細辛（各等分）、甘草（炙減半）</p>
<p>右為細末，一半煉蜜為丸，每服五六十丸，用一半為散，以清水煎滾，和丸子，
食後送下（散服三錢空心滾湯送下）</p>
<p>濟陰地黃丸</p>
<p>（治三陰虧損，虛火上炎，致目睛散大，視物不真，或昏花澀緊，作痛畏明，
或卒見非常之處等症，其功效與六味還少丹相似）</p>
<p>遼五味、當歸、山茱萸、菊花、肉蓯蓉、山藥、巴戟肉、枸杞、熟地黃、
麥冬（去心各等分）右為細末，煉為九，如梧桐子大，每服四十丸，
空心白滾湯送下。</p>
<p>點眼藥法</p>
<p>凡治目點眼藥，必按時候，每日須過巳至午始點，蓋人之陰陽，與天地同，
後一陽生，午後一陰生，正是陽扛之際，火亦生焉，若點藥犯之，則火勢難遏，
午後屬陰，方宜點藥，或膏或散或錠，用犀簪骨簪，如錠膏必蘸水乳磨化，
如散則乾挑，俱先宜少點些微，若目受藥，再略多些不妨，不可令患目者疼而怕點，
即係仙丹，患者畏懼，要使醫者輕手，徐徐對病投藥，命患者閉目仰面，久坐不動，
切戒妄相多言，輕則可點二三次，重則點三四次，每次必用簪撥淨藥滓，不可過點，
過多點則未必爽快，恐激動其火，反復增其患矣。</p>
<p>祕製點眼丹藥諸方</p>
<p>靈飛散</p>
<p>（治目疾，消腫止淚明目，去翳退赤定痛，收濕除爛，一切等症）</p>
<p>蘆甘石（火煅通紅用童便淬如此七次水飛淨晒乾聽用，每用一兩）、明硃砂、琥珀、
珍珠、牛黃、真熊膽（以上俱各另研膩粉各一錢）、靈藥（二錢）右和極勻，
每次用牙簪挑少許點眼，閉目片時，再點，又閉片時，待藥性過，
然後用簪撥去藥滓，溫水洗淨，每日點二三次，久閉為玅，附靈藥方水銀、
黑鉛（各五分）、火硝（八錢）、官硼（二錢）先將鉛化開，入水銀作一家，
再加硝硼研勻，入陽城罐內，鹽泥封固，打火三炷香，先文後武，待冷，取出聽用。</p>
<p>按此靈飛散所宜製也，是散也，甘石收濕除爛，靈藥磨翳撥雲，若砂珀、珠末，
牛黃、熊膽者，解毒清熱，止淚退赤，明目之品也，凡目有外症者，俱可用。</p>
<p>五膽膏</p>
<p>（治一切火熱赤眼，流淚爛弦，怕熱羞明，或痛或癢等症）</p>
<p>熊膽、鯖膽、鯉膽、豬膽、羊膽、川蜜（等分）右將膽蜜入銀銚或銅銚中，
微火熬成膏，取起用磁盒藏之，出火毒，點眼神良，夫目症內熱則瞼赤，
肝熱則出泣，微熱則癢，癢盛則腫痛，或癢或痛，皆火之故也，氣熱則神濁昏冒，
故令晝灴能視物，陽盛者喜水惡火，故目不可以近燈光，此經所謂天明則日月不明，
邪害空竅也，五膽之苦，是以清熱，用蜜之潤，是以濟火，且諸膽者，
乃甲木之精也，蜜者，百花之精也，皆有滋潤乙竅之玅焉。</p>
<p>瓊液膏</p>
<p>（治目一切不療之久病等症）</p>
<p>熊膽、牛黃、硼砂、蕤仁（去殼皮淨肉）、黃連（各一錢）、龍腦（五分）、
蜂蜜（一兩）、右熊膽、牛黃、蕤仁、黃連四味，長流水二大碗，傾於砂鍋之內，
熬至半碗，用重綿紙濾過去滓，入蜂蜜，再用文武火熬至紫金色，蘸起縴絲為度，
不可太過不及，取出，入硼砂、龍腦，研極細末，和勻，入磁罐內封固，
入土埋七日出火氣，每簪腳挑少許，點於目內，瞑目片時，候藥過性方開，
每日點二三次，仍忌一切動風之物。</p>
<p>紫金錠子</p>
<p>（治眼疾，不分遠年近日，諸般翳膜，血灌瞳人，胬肉攀睛，半毛倒睫，積年赤瞎，
暴發赤腫，白睛腫脹，沙澀難開，眊矂緊澀，怕日羞明，眵多䁾淚，爛弦風癢，
視物昏花，迎煙淚出，目中溜火，諸般目疾）</p>
<p>蘆甘石（煅飛）、黃丹（各半斤）、當歸、硼砂（各五錢）、川黃連、
硃砂（各一兩）、白礬（生用）、硇砂（製）、白丁香、輕粉、貝齒、
石蟹（煅飛）、海螵蛸、熊膽、乳香、沒藥、白珍珠、麝香（各一錢二分半）、
每花片（二錢其片麝久留氣味走泄宜諸孳合畢加入）右除硇麝外，餘各另製為末，
秤合和勻，入黃連水，研至千萬餘下，出乾，次入麝香，研細羅過，又次入片硇，
再研復羅，入後膏，搜和作錠子陰乾，豬胰子</p>
<p>（四枚以稻草水洗去膏膜乾淨無油為度再用布包搗爛入藥）、生地黃、當歸、黃連
（一斤）、防風、龍膽草、黃蘗（各二兩）、訶子（八枚）、蕤仁（去皮殼五錢）、
大鵝梨（八枚取汁）冬蜜（八兩另熬待乾為度）右將、黃連等八味洗淨剉碎，
以水浸於銅器內，春夏三秋四冬七日，濾去滓，復添水熬三次，取盡藥力，
以密絹綿紙重濾過，澄去砂土，漫火煎熬，槐柳枝各四十九條，互換一順攪，
不住手，攪得此藥如飴糖相類，入蜜和勻磁器盛，放湯瓶口上，重湯蒸炖成膏，
復濾淨，滴入水中，沉下成珠可丸為度，待數日，出火毒，再溶化，入末和勻，
杵搗為丸錠，陰乾金銀箔為衣，每以少許，新汲水浸化開，鴨毛蘸點眼大眥內，
又可以熱水泡化，作洗眼藥亦可，如水冷，再煖用，日洗五六次，日點二三次，
大效。</p>
<p>陽丹藥品法製。</p>
<p>蘆甘石，眼科之要藥也，選輕白者佳，四兩，用蘇薄荷、羌活、防風、麻黃、
荊芥穗、川芎、白芷、細辛，發散之藥各二錢，用清河水，或雪水更妙，四大碗，
煎至二碗，去滓，將甘石搥碎，入藥水中，於瓶內煮乾為度，
此陰製用陽藥煎水法也，又用龍膽草、黃芩、赤芍藥、大黃、生地黃、黃連、
木賊草、連翹、劉寄奴、黃藥、夏枯草、當歸、千里光菊花、山槴仁，
苦寒之藥各二錢，用井水五碗，春夏浸二日，秋冬浸四日，常以手攪之，浸畢去滓，
將藥水分作清濁二碗，將所煮甘石，入陽城罐內，大火煅紅，鉗出少時，
先以濁水淬入，再煅再淬，以水盡為度，此陽製用陰藥浸水法也，
又將前陰製煎水藥滓，及陽製浸水藥滓，共合一處，浸水二碗，去滓濾淨，再澄清，
將煉過甘石傾內研攪，浸露一宿，飛過，分輕重兩處晒乾，上者為輕，下者為重，
各研極細收藏，輕者治輕眼，重者治重眼，此陽丹合製用藥之法也，蓋甘石經火煉，
本陽藥也，又用發散藥製度，是辛甘發散為陽之象，故以陽丹名，
又用陰藥為陰製者，是陽中亦有微陰之象，及治火毒法也。</p>
<p>陰丹藥品法製。</p>
<p>銅綠（黃連水煮飛過陰輸一錢五分），青鹽塊（白水洗），乳香（各三分），
硇砂（甘草水洗六分），密陀僧（飛過二分），沒藥（三分五厘）</p>
<p>又將前製陽丹蘆甘石一兩，共七味，俱研極細，勿令犯火，所以為陰藥也，
中用陽丹甘石者，為陰中有陽之象也，但只用蘇州薄荷淨葉、川黃連、
龍膽草三味各等分，浸水二盞，露一宿，去滓，濾淨水一盞，入前藥在內４週勻，
明月下露一宿，而得月之陰氣，次日晒乾，又得日之陽氣也，俟夜露日晒透乾，
再研極細，入後藥，此製陰丹之法也。川黃連（去皮毛洗淨乾六分三厘）、草烏</p>
<p>（新白者六分），細辛（去土葉五分），胡黃連（條實者洗淨乾四分），
薄荷（要蘇州淨葉洗淨晒乾三分）以上五味，乃疏風退熱之藥，取象於五輪之義也，
各研極細拌勻，人孔和丸，如小研大，用絹袋盛之，懸於東屋角頭風乾，再研極細，
篩過，和前藥內共研勻，又入後藥。</p>
<p>生薑粉（用大鮮薑四五塊竹刀齊中切開剋孔以黃連末填內濕紙包大煨取出搗爛絹濾出</p>
<p>配合陰陽法式</p>
<p>前所製陰陽二丹，無獨用之理，所謂孤陽不生，孤陽不長之義，然配合之法，
其名有五，取陰陽生五行之義心，開列於後。</p>
<p>右藥研有先後，二丹為先後所配，如加粉砂礬味為次，
而片麝則又候諸藥研至極細時，方可加入同研，凡合眼藥，皆依此法，
而粗細須以舌嚐之，大抵女人眼藥宜從右轉，男子宜從右轉，否則治目有反攻之患，
須識此意。</p>
<p>一九金丹</p>
<p>陽丹（九分）、陰丹（一分）、硼砂（一分二厘）、元明粉（風化一厘）、
明礬（一厘）、麝香（二厘）、冰片（三厘）、二八、木丹、陽丹（八厘）、
陰丹（二厘）、粉霜（二厘）、元明粉（風化二厘）、硼砂二分、明礬一厘、
麝香二厘、每花片三厘。</p>
<p>三七水丹</p>
<p>陽丹（七分）、陰丹（三分）、粉霜（四厘）、硼砂（一分）、麝香（一厘）、
冰片（三厘）此丹不用礬。</p>
<p>四六火丹</p>
<p>陽丹（六分）陰丹（四分）粉霜（六厘）硼砂（一分五厘）明礬（二厘）麝香（厘半</p>
<p>陰陽合配土丹</p>
<p>陽丹（五分）陰丹（五分）粉霜（八厘）硼砂（二分）明礬（二厘）麝香（一厘）冰</p>
<p>用丹頭大要</p>
<p>前所配合諸丹，按陰陽生五行之義也，其輕重之分，則金丹為輕，而木丹、水丹，
則漸加重，暴發赤眼，近年翳膜，可以酌點者也，至若火土二丹，則為峻重，
遠年老翳膜，胬肉攀睛，方可施治，可暫點數次，不可常點，所謂邪輕則輕，
邪重則重，又須量人眼內容受何如，以意推裁，不必拘執，故曰神而明之，
存乎其人，然點眼宜飽，治重眼貴乎吹，若翳膜在眼珠上，必吹可到，
吹較點多有神效，眼輕則不可吹，吹點後，則以桑白皮、側柏葉煎水稍熱洗之，
一可以退散赤脉，二可以洗去藥毒，切勿用冷水洗，忌寒涼，點至將愈時，
則不可過點，蓋留有餘不盡之意，恐過點以致復發，須識此意。</p>
<p>不換金雲丹</p>
<p>（治一切遠年近日翳障，皆能復明）</p>
<p>大石蟹（一箇為則照後製法）、大黃、桔梗、川黃連、黃蘗、黃芩、防風、荊芥穗、
羌活、烏藥、陳皮、蘇薄荷、枳殼、乾薑、前胡、桑白皮、薑黃、細辛、當歸、
木賊草、菊花、柴胡（各等分）右將二十二味細剉，用水五大碗，放銅器內，
浸三日，將布濾去滓，卻，將石蟹微火煅令紫色，入藥汁內，蘸冷取起，細研為末，
就將藥水淘飛，浮清者，以淨器盛浮水，安靜室勿動，以物覆器上，毋使塵垢入內，
俟其澄清，傾去藥水，以蟹粉曝乾，取用配合後之諸藥。</p>
<p>蟹粉坯子（各五錢）、熊膽、明硼砂、膽礬（各二錢）、銀硃輕粉、蕤仁、
霜硃砂（各一錢）、川淑黃、連夜、明砂、牛黃、珍珠、鷹條（各五分）、巴豆、
霜血、竭金墨（各二分）右各依製法，合研一日，極細無聲，磁罐貯之聽用，
名曰丹頭，隨病輕重加減點眼，其效如神。</p>
<p>輕號</p>
<p>丹頭（五分）、冰片（一分）、麝香（三厘）、坏子（一錢）</p>
<p>右共研極細，專治一切風熱暴赤爛弦，迎風冷淚，怕熱羞明，或兼兼半年一發，
或一年一發，歇作無時，悉以輕劑點之，不可輕用重藥，病輕藥重，反受其害，
內服合病之劑為助。</p>
<p>次輕號</p>
<p>丹頭（六分）、冰片（一分）、麝香（三厘）、坯子（一錢）。</p>
<p>右共研極細，專治久患不瘥，珠上必生薄翳，或有紅筋赤膜，悉以此次輕藥點之，
每日二四次，若見退減，日點一二次，愈則勿點。</p>
<p>重號</p>
<p>丹頭（七分）冰片（一分）麝香（三厘）坯子（一錢）。</p>
<p>右共研極細，治眼患頗重，或翳障垂簾，或赤帶痛澀，用此吹點，每日三四次，
目漸愈即止吹藥，點數亦減，內服稍輕藥為愈。</p>
<p>至重號</p>
<p>丹頭（九分）、冰片（一分）、麝香（三厘），坯子（一錢）。</p>
<p>右共研極細，專治重眼，厚膜遮睛，釘白翳，昏盲無見，方點此藥，每日二三次，
漸愈漸減。</p>
<p>祕授製蘆甘石法</p>
<p>用好田泥做成大窩球二箇，外以硼砂、硝石，不拘多少，共為末，即將所做窩二箇，
日中曝乾極透，用上好羊腦甘石一斤，裝在窩內，將球相合，
又用前硼硝鹽水調塗固濟，又用泥包過，以乾為度，以大炭週圍架之，
居中煅至三炷香盡，色如松花樣為度，取出，淬入童便內，略輕研一遍，浮上者，
逼在一處，重濁不碎者裝入，照前復煅，又淬再研，又逼所沉者，石腳不用，
細末須炙烘得極乾，再用三黃湯，開列於後，煮過晒乾收，貯聽用。</p>
<p>煮蘆甘石三黃湯藥味</p>
<p>川黃連、黃蘗、川羌活、黃芩、山梔仁、防風、木賊、草蟬退、家菊花、白芷蘇、
薄荷、細辛、當歸身、川芎、荊芥穗、大黃、赤芍藥、連翹等分。</p>
<p>右剉一劑，白水四碗，煎至二碗，去滓澄清，入煅過甘石煮之。</p>
<p>取汞粉法</p>
<p>（此粉如遇痰火症配痰火藥，驚風症配驚風藥，每劑中加四厘，無有不效）</p>
<p>汞一兩，鉛二錢五分，鐵杓鎔化，另放冷定，再將白礬、牙硝、皮硝、皂礬各五錢，
青鹽二錢，炒乾，再入鉛汞，共研極細，入罐升打，鐵盞扎好，硼砂鹽泥固濟，
三釘駕於火上，先用文一炷，後武二炷為度，武火時以新羊毛筆蘸水盞內畫圈，
香盡晝止，冷開取用。</p>
<p>製硇砂法</p>
<p>用好硇砂五錢，以初生男兒乳汁濕透，放古鏡背面，碗蓋密布包定，
埋土內四十九日，取出，色綠的是活砂，聽用。</p>
<p>眼科取靈砒法</p>
<p>白砒五錢，為末，用牙硝白胰子一箇，切如豆大，將砒拌勻，用烏公雞一隻，
餓二日，將胰喂之，食盡半頓飯時，殺雞取出淘淨，入罐內封固，打火三炷香，
取升盞靈砒，再用多年老鵝油拌砒，封固放淨處四十九日，去油，</p>
<p>加蕤仁去殼皮五錢，黃連三錢，生砒五分，俱為末，再入罐內打火，取出聽用。</p>
<p>爛翳方</p>
<p>用虎掌草根燒灰點之，胬肉并點亦玅。</p>
<p>點翳膜老障驗方</p>
<p>（凡難退翳障，須用是藥點除，如畏痛勿用治之）</p>
<p>明礬（二兩要上好者）、人言七分、番硇砂一錢。共研細，入陽城罐內，
打火先文後武，罐口留一孔出煙，以煙盡為度，埋土中一宿，去其火毒，次早開出，
研極細末，加銀硃一分二厘，再研勻，似桃紅色，收貯罐內聽用。</p>
<p>收淚散</p>
<p>（治風淚不止）</p>
<p>綠蘆甘石（製煅飛細一錢）、海螵蛸五分、梅花片少許，共研極細，點出淚竅處。</p>
<p>蟹睛不收方</p>
<p>凡蟹睛不收，捉大白花蜘蛛數箇，用陰陽瓦焙乾，研細末，或滾於丸藥上，
或溫酒調服，即收，神效。</p>
<p>敷眼諸藥方</p>
<p>玉龍丹（治一切火眼赤腫）、明礬（六分）、沒藥（二錢）、乳香（二錢五分）、
蘆甘石（煅飛過一兩）、珍珠（一錢）、黃丹（飛淨一兩）、麝香（七分）、
梅花片（三分）共研為極細，煉蜜為丸，銀硃五分為衣，收貯聽用，如用，
將井花涼水磨，堡眼皮外立效。</p>
<p>散血膏（治赤腫不能開，睛痛熱淚如雨）</p>
<p>紫金皮、白芷、大柏皮、大黃、赤小豆、南星、寒水石、薑黃右各等分，為細末，
生地黃汁調成膏，敷眼四圍。</p>
<p>清涼膏</p>
<p>南星（生用）、蘇薄荷（各五錢）、荊芥、百藥煎（各二錢）。右為細末，
井水調成膏，貼眼角上，自然清涼。</p>
<p>搜風散（箍風熱眼及腫痛）</p>
<p>川黃連、大黃、朴硝、黃丹。</p>
<p>右等分為末，以苦參同煎湯，外加煉過白蜜同調，敷眼四弦，甚玅。</p>
<p>洗眼諸藥方</p>
<p>碧霞丹（能治內外諸障）</p>
<p>當歸沒藥（各二錢）、血竭、白丁香、硼砂片、腦麝香、馬牙、硝乳香（各五分）、
黃連（三錢）、銅綠（一兩五錢為衣）右為細末，熬黃連膏和丸，如雞頭實大，
每用新汲水半盞，於磁盒內浸，常用每一丸可洗四五日，大病不過一月，小病半月，
冷淚三日見效。</p>
<p>洗爛弦風赤眼方（其效如神，此藥人家不可少，無目病則以施人，價廉工省，
濟人甚便）</p>
<p>苦參（四錢）、五倍子、荊芥穗、防風、黃連（各三錢）、銅綠（五分）。</p>
<p>右為細末，外以蘇薄荷煎湯，丸如彈子大，臨時用以熟水化開洗眼，每日三次，
立愈神效。</p>
<p>洗眼紅棗兒（治不論年久爛弦風眼，俱可洗）</p>
<p>皮硝一斤，滾水泡化，澄清去滓，取上好紅棗兒一斤，去核入硝汁內，浸一日，
取出晒乾又浸，如此數次，以汁盡為度，將棗兒一箇，裝黃連末三分，小者二分，
將棗仍舊合之，勿令洩氣，用時取棗一箇，投白滾湯泡之，不時洗眼，極玅。</p>
<p>治眼吹藥諸方立應散（治內外障翳，昏澀多淚，及暴赤眼，一切目疾，並皆治之，
每日㗜鼻）躑躅花（減半）、香白芷、當歸、雄黃（另研）、川附子（炮）、
鵝不食草（洗淨各等分）右為細末，入麝香少許和勻，含水㗜鼻內，
去盡濁涕眼淚為度。</p>
<p>碧玉散（治眼睛腫脹，紅赤昏暗，羞明怕日，癮澀難開，疼痛風癢，頭重鼻塞，
腦鼻痠疼，翳膜胬肉，眵淚稠粘，拳毛倒睫，一切眼症）</p>
<p>羌活、躑躅花、薄荷、川芎、防風、蔓荊子、細辛、荊芥、
白芷各一錢風化硝石膏煅青黛、黃連各三錢、鵝不食草三兩。</p>
<p>右為細末，吹鼻中，一日吹三次。</p>
<p>青火金鍼（治火眼赤腫，及頭痛牙疼者）</p>
<p>燄硝一兩、青黛、蘇薄荷、淨葉、川芎各五錢。右為細末，令患人口含水，
以管吹入鼻內，濁涕熱淚去淨即愈。</p>
<p>赤火金鍼（治赤眼頭風，冷淚鼻塞，耳鳴牙疼者）</p>
<p>燄硝一兩、川芎、雄黃、乳香、沒藥石膏（各一錢）右為細末，每用一二分，
如前㗜鼻三次。</p>
